
Pratarmė 1r padėkos 


Pilietinės visuomenės idėja turi ilgą istoriją Vakarų politinės min- 
ties tradicijose. Jos šaknys siekia krikščioniškuosius prigimtinės 
teisės apmąstymus, o jos ankstyvoji moderni raiška škotiškajame 
Švietime įkvėpė rasti šiuolaikiškesnių argumentų susigrąžinti šią 
sąvoką. Ši sąvoka, atgaivinta dvidešimto amžiaus aštuntajame de- 
šimtmetyje kovojant Lenkijos darbininkų sąjūdžiui su valstybės 
aparatu, pastaraisiais metais buvo politiniu diskusijų ašimi tiek 
Rytų ir Vakarų Europoje, tiek ir Jungtinėse Valstijose. 

Šiais laikais „atgimus“ pilietinės visuomenės idėjai, ši sąvoka 
pradėjo reikšti skirtingiems žmonėms skirtingus dalykus. Įvairūs 
mąstytojai akcentavo skirtingus sąvokos aspektus, taip pat ir skir- 
tingus istorinius šaltinius bei tradicijas, kurie svarbūs šiuolaikinei 
jos vartosenai. Todėl susidaro labai daugiaprasmis ir ne mažiau 
painus paveikslas, nes pilietinės visuomenės idėja pradėjo reikšti 
vienokią principų ir praktikų aibę liberaliosios tradicijos mąsty- 
tojams, ir visai kitokią — konservatoriškesniems jų kritikams. Pa- 
našiai, ir tai gal net svarbiau, pilietinės visuomenės idėja Bukareš- 
to, Budapešto, Vilniaus ar Prahos gatvėse skamba visiškai kitaip 
negu Oksforde, Prinstone, Čikagoje ar Toronte. 

Nepaisant šių skirtingų teorinių perspektyvų ir politinių dar- 
botvarkių, pilietinės visuomenės idėja vis dėlto labai patraukli dau- 
geliui socialinių mąstytojų kaip tariamai įgyvendinanti privataus 
ir Viešojo „gėrio“, asmeninių ir socialinių siekiamybių sintezę. Taigi 
pilietinės visuomenės idėja daugeliui įkūnija etinį socialinės tvar- 
kos idealą, kuris jeigu ne įveikia, tai bent jau harmonizuoja kont- 
liktuojančius asmeninio intereso ir socialinio gėrio reikalavimus. 

Kadangi kaip tik ši vizija, mano įsitikinimu, yra šių dienų 

pastangų atgaivinti pilietinės visuomenės idėją branduolys, bū- 
tent ja bus daugiausia domimasi tolesniame tyrime. Tinkamai 
nustatę istorines ir vadinamąsias filosofines sąlygas, atvėrusias 
galimybes rastis šiai vizijai praeityje, mes galėsime, tikiuosi, aiš- 
kiau suprasti jos svarbą šiuolaikiniam politiniam gyvenimui ir 
Vakaruose, ir Rytuose. 

Rašant šią knygą, liko neaptarti daugelio mąstytojų darbai, 
kurie apskritai reikšmingi pilietinės visuomenės idėjai. Tarp to- 
kių nepaminėtų autorių būtų Bernardas Constantas, Lorenzas Von 
Steinas ir Antonio Gramsci — visi daug prisidėję prie pilietinės 
visuomenės idėjos devynioliktame ir dvidešimtojo amžiaus pra- 
džioje. Constanto atliktas laisvės ir pilietinės dorybės antikos ir 
moderniose visuomenėse palyginimas, Von Steino bandymas su- 
jungti teisės mokslą su valstybės valdymu filosofinėje Verwaltungs- 
lebre teorijoje ir Gramsci darbai, analizuojantys pilietinės visuo- 
menės pirmenybę prieš valstybę kaip revoliucinės praktikos židi- 
nį, — visa tai darė tiesioginę įtaką diskusijoms apie pilietinę 
visuomenę. Todėl atsiribojimas nuo šių ar kitų mąstytojų šioje 
knygoje nereiškia, kad jie yra nereikšmingi istorinei pilietinės vi- 
suomenės idėjos raidai, tai lėmė šio darbo apibrėžta ir gana siau- 
ra problematika, skirta pilietinės visuomenės idėjos etiniam ele- 
mentui aptarti. 

Kai kuriais atvejais šių ir kitų mąstytojų interesai atrodė tiesio- 
giai nesusiję su pagrindine mūsų argumentacijos tendencija arba ją 
kartojantys, o kiti mus pernelyg tolino nuo pilietinės visuomenės 
etinio elemento per se ir labiau kreipė valstybės teorijos link. Tai 
pasakytina apie Lorenzo Von Steino darbą. Iš tiesų pastarasis dis- 
kusijų apie pilietinę visuomenę aspektas, labiau orientuotas į vals- 
tybės - pilietinės visuomenės dichotomiją, kur kas svarbesnis Euro- 
pos žemyno mąstytojams negu anglams ir amerikiečiams. Nors mūsų 
tyrimas labiau orientuotas į tradiciją, kylančią iš škotiškojo Švieti- 
mo, o ne į vėlesnę žemyninę mintį (išskyrus kelias svarbias išimtis), 

pagrindinės šios skirties priežastys, tikiuosi, yra paaiškintos. Paga- 
liau įvairios tradicijos, susijusios su pilietinės visuomenės idėja, pa- 
brėžia sąlygiškai skirtingus dalykus, ir tai aiškintina iš dalies istori- 
nėmis įvairių šalių ir laikotarpių per aštuonioliktą, devynioliktą ir 
ypač dvidešimtąjį amžių sąlygomis. Mano įsitikinimu, pats diskusi- 
jų apie pilietinę visuomenę branduolys vis dėlto stulbinamai pana- 
šus, ir jį pakankamai atskleidžia čia pasirinktas požiūris, o ar jis 
galų gale išmintingas — tesprendžia skaitytojas. 

Ši knyga buvo parašyta Budapešte. Sumanyta ji buvo Los An- 
džele (maloniai paskatinus Peteriui Dougherty iš The Free Press), 
0 ją parašyti smarkiai (gal net per smarkiai) akino daugelis metų, 
praleistų Jeruzalėje - ten praktiškai ir teoriškai nagrinėjau pilie- 
tiškumo, taip pat ir pilietinės visuomenės pamatinius klausimus. 
Plėtodamas savo idėjas apie pilietinę visuomenę, jaučiau didžiulę 
skolą visų trijų miestų žmonėms. Nesiryžčiau išvardyti visų tų, 
kurių mintys, įžvalgos ir veiksmai darė įtaką mano idėjoms. Ta- 
čiau norėčiau padėkoti Marie Heller, Dėnes Nėmedi ir Gyėorgy 
Csepeli iš Budapešto E6tvos Lorando universiteto Sociologijos 
instituto už atskirų skyrių skaitymą ir komentavimą, taip pat ir 
Teisės sociologijos katedros darbuotojams už dalijimąsi su mani- 
mi savo mintimis ir jausmais šiuo pereinamuoju laikotarpiu. 

Savo paties idėjas apie pilietinę visuomenę toliau plėtojau pla- 
čiai diskutuodamas su Jeffrey'umi Alexanderiu, Ivanu Szelėnyi, 
Shaulu Friedlanderiu ir Amosu Funkensteinu tuo metu, kai bu- 
vau Los Andžele. Jie galbūt daugiausiai pasisėmė iš to sunkaus 
pilietinio ugdymo kurso, kurio turi mokytis kiekvienas Izraelio 
gyventojas, beveik kasdien su kiekvieno ryto antraštėmis. Ypač 
norėčiau padėkoti Sholomo Fischeriui, Avishai Ehrlichui, Menu- 
chai Oruskiesui, Omarui Elhaijai ir Uri Ram, keliems iš daugelio, 
padėjusių man suprasti šias „antraštes“. Daugelį metų trukęs pro- 
fesinis bendravimas su Eriku Cohenu, Nachmanu Ben Yehuda ir 
ypač su S. N. Eisenstadtu, kurio provokuojantis kritiškumas, aiš- 

kios įžvalgos ir intelektualinio griežtumo standartai lydėjo mane 
iki Los Andželo 1r Budapešto, su tokia pat įtaiga formavo ir ap- 
skritai mano šiuolaikinės politikos ir visuomenės pamatinių klau- 
simų išmanymą. Intelektualinė skola, kurią jaučiu pastarajam — 
nepaisant mūsų esminių nesutarimų dėl pilietinės visuomenės idė- 
jos, - yra neatlyginama. 

Taip pat norėčiau padėkoti Rothchildo Fondui už man su- 
teiktą galimybę įsitraukti į įkvepiančią intelektualinę Los An- 
dželo universiteto aplinką 1988-1989 akademiniais metais ir 
Fulbrighto Fondui už suteiktą galimybę praleisti dvejus metus 
Budapešte tuo kritiniu politinių ir socialinių permainų ir trans- 
formacijos laikotarpiu. 

Pagaliau, ir tai svarbiausia, be mano šeimos, be Rahel Wasser- 
fall ir Sarah Ana Seligman meilės, pasitikėjimo ir vilties, šioje kny- 
goje išdėstytos idėjos niekad nebūtų užrašytos ant popieriaus. Ta- 
čiau atsakomybė už visas klaidas ir klaidingas interpretacijas turi 
tekti man vienam. 


Įvadas 


Kad ir kokie modernūs (ar netgi postmodernūs) manomės 653, 
mus palaikantys įsitikinimai - „Žmogaus teisės“, piliečių lygybė, 
asmens vientisumas ir įsitikinimų laisvė - yra seni kaip aštuonio- 
liktojo amžiaus revoliucijos. Jų šaknys glūdi pasaulyje, kuris Pro- 
to veiklą tapatino su geru gyvenimu ir Proto, Lygybės bei Viešo- 
sios srities „trejetą“ traktavo (bent jau nuo Immanuelio Kanto) kaip 
kertinį moralinių įsitikinimų akmenį. 

Tačiau šiandien mes gyvename tarp Proto griuvėsių. Šiame am- 
žiuje vis dažniau abejojama - ypač tai daro gausybė pastarojo me- 
to postmoderniųjų filosofijų - „Proto teisėmis“ kaip aukščiausio- 
mis etinių ir moralinių dilemų arbitrėmis. Pati abejonė pirminiais 
principais sukelia daugybę papildomų klausimų, ir šie klausimai 
provokuoja klasikines ir pastaraisiais metais atgijusias diskusijas 
dėl to, kas sudaro pilietinę visuomenę. Taigi nuolatinis klausi- 
mas, kaip asmeniniai interesai gali būti įgyvendinami socialinėje 
arenoje ir, panašiai, socialinis gėris - asmeniniame ar privačiame 
gyvenime, vėl tampa viešų diskusijų tema, aprėpiančia platų poli- 
tinį spektrą ne tik Jungtinėse Valstijose, bet, svarbu, ir Rytų bei 
Vidurio Rytų Europoje. Aišku, kad keliant šį klausimą, svarsto- 
ma, kokiu būdu derėtų formuoti pačią visuomenę tiek privačių 
individų, tiek bendros viešosios srities atžvilgiu. 

Polemikos apie pilietinės visuomenės kryptį šaknys glūdi isto- 
rinėse Vakarų politinės teorijos ir socialinės filosofijos tradicijo- 
se, tačiau ironiška, kad dabar ji tampa pagrindiniu objektu šių 
"laikų tyrinėtojų darbuose. Visi tokio lygio intelektualai kaip Char- 

lesas Tayloras, Edwardas Shilsas, Michaelis Waltzeris bei Danielis 
Bellas yra prisidėję prie šio atgimimo!. Danieliui Bellui pilietinės 
visuomenės sąvoka yra pagrindinė norint suprasti amerikietiško- 
jo išskirtinumo problemą. Naujame žurnalo The Public Interest 
numeryje jis pažymėjo, kad „reikalavimas sugrįžti prie pilietinės 
visuomenės yra reikalavimas sugrįžti prie valdomo masto sociali- 
nio gyvenimo“, kai „pabrėžiamos savanoriškos sąjungos, bažny- 
čios ir bendruomenės, įrodinėjama, kad sprendimai turi būti 
priimami vietose ir neturi būti kontroliuojami valstybės bei jos 
biurokratijos“?. Panašiai Charlesas Tayloras iškelia pilietinės vi- 
suomenės idėją kaip sudėtinę bet kokios šiuolaikiniame pasaulyje 
vykstančios kovos už laisvę dalį. Michaeliui Waltzeriui ji reiškia 
pasiektą skirtingų vertybių sintezę ieškant „gero gyvenimo“. 

Apskritai kalbant, vykstanti polemika dėl kintančios Vakarų 
demokratijų institucinės politikos (taip pat ir pačios „viešosios 
srities“ egzistavimo), Europos Ekonominės Bendrijos reorgani- 
zavimas, revoliucijos Rytų Europoje 1989-aisiais ir ten kylanti 
nacionalinio sąmoningumo banga — visa tai gaivino domėjimąsi 
pilietine visuomene. 

Pavyzdžiui, Vladimiras Tismaneanu įrodinėjo, kad pilietinės 
visuomenės iškilimas per tokias organizacijas kaip Solidarumas 
Lenkijoje, Chartija 77 Čekoslovakijoje ir Vengrijos Nacionalinis 
Forumas sumenkino valstybės autoritetą Rytų Europoje*. Johnas 
Keane'as ragino peržiūrėti Thatcher vykdytą senųjų Britanijos vie- 
šųjų tarnybų institucijų, tokių kaip žiniasklaida, privatizavimo po- 
litiką vardan laisvosios spaudos, „kuri yra atskaitinga savo pilie- 
čiams, dirbantiems ir vartojantiems, gyvenantiems ir mylintiems 
nepriklausomoje, save kuriančioje pilietinėje visuomenėje“*. New 
Republic žurnalistas Mickey Klausas kvietė išplėsti pilietinę vi- 
suomenę Amerikoje įgyvendinant politiką, kuri „iš tiesų skatintų 
turtuolius ir vargšus bendrauti kaip lygius“ geresnėse valstybinė- 
se mokyklose, bendruomeniniuose dienos priežiūros centruose, 

atliekant privalomąją karo tarnybą ir kitose pilietinėse instituci- 
jose. Galiausiai Anna Ouindlen davė geriausią etiketę šiems ir 
kitiems klausimams, pavadindama laikraštyje New York Times savo 
skiltį „Vieša ir Privatu“ ir skirdama ją šiai temai. Trumpai tariant, 
panašu, kad vėl atėjo laikas pilietinės visuomenės sąvokai. 

Šis veikalas apie pilietinės visuomenės idėją paaiškins šią sąvo- 
ką, kurios svarbą, norint suprasti šiuolaikinį politinį ir socialinį 
gyvenimą, vis labiau pripažįsta mąstytojai, priklausantys plačiau- 
siam politiniam spektrui. Kaip jau minėta, pastarųjų metų popu- 
liariuose ir teorinio pobūdžio darbuose apie šiandieninę Europos 
(Rytų ir Vakarų) bei Jungtinių Valstijų politiką grįžtama prie šios 
klasikinės sąvokos mėginant paaiškinti tokius skirtingus reiški- 
nius kaip 1989-ųjų metų revoliucijos Rytų Europoje ir „postmo- 
dernios“ visuomenės pramoninėse Europos bei Jungtinių Valstijų 
šalyse pobūdį dvidešimtojo amžiaus pabaigoje. 

Pati pilietinės visuomenės idėja siejasi su pagrindinėmis Vaka- 
rų politinės tradicijos temomis ir jas aprėpia. Pirmą kartą iškelta 
aštuonioliktajame amžiuje ir susieta su socialinio savitarpiškumo 
sritimi, devynioliktajame amžiuje ji buvo vartojama apibūdinti tą 
socialinio gyvenimo aspektą, kuris egzistavo anapus valstybės sri- 
ties. Ji įvairiomis formuluotėmis išryškina tuos bendruomenių ir 
individualizmo elementus, kurie padėjo apibrėžti pastarųjų dvie- 
jų šimtų metų politinę mintį. Mat pilietinė visuomenė kartu yra 
1 Adamo Smitho pripažinta „natūralios simpatijos ir socialumo“ 
sritis ir arena, kurioje, pasak Marxo garsiojo rinkos santykių api- 
būdinimo, žmogus „veikia kaip privatus individas, laiko kitus žmo- 
nes priemone, pats degraduoja iki priemonės ir tampa svetimų 
galių žaislu“?. Tai „teisių“, tačiau kartu ir nuosavybės sritis, tai 
paslaugumo, tačiau kartu ir ekonominio išnaudojimo sritis. Jos 
pagrindas - teisiškai laisvas individas, bet kartu ir - laisvų indivi- 
dų bendruomenė. Būdama šalia valstybės, ji vis dėlto reguliuoja- 
ma įstatymo. Viešoji sritis, tačiau sudaryta iš privačių individų. 

Turint omeny tokius skirtingus atgarsius, nereikia stebėtis, kad 
šis terminas šiuolaikiškai vartojamas pernelyg plačiai ir dažnai 
jam trūksta analitinio griežtumo. Pilietinė visuomenė šiandien „at- 
randama iš naujo“ pasitelkiant tokius skirtingus autorius kaip Fer- 
gusonas ir Marxas, Hegelis 11 Adamas Smithas, Tocgueville'is ir 
Gramsci“. Šią painiavą papildo keista ir šiek tiek asimptotinė šio 
termino raida dvidešimtajame amžiuje. Nors pilietinės visuome- 
nės idėją ištisus dešimtmečius ignoravo pagrindinės Vakarų Euro- 
pos ir Šiaurės Amerikos socialinės filosofijos ir politinės teorijos, 
13 ir toliau karštai aptarinėjo (ir aptarinėja) kairieji intelektualai ir 
buvusių Rytų Europos socialistinių valstybių bei poindustrinių Va- 
karų visuomenių kritikai. Iš tiesų daugiausia tik po pastarųjų me- 
tų pokyčių Rytų Europos politikoje ir visuomenėje pilietinės vi- 
suomenės idėja vėl plačiau paplito akademiniuose, profesiniuose 
ir skaitytojų sluoksniuose. 

Turint tai omeny, o ypač pastaruoju metu vykstantį 250 metų 
senumo sąvokos, ilgai stumtos iš vartosenos, atgimimą, mums at- 
rodytų būtina išsiaiškinti ir aiškiai išdėstyti pilietinės visuomenės 
idėjos raidą, jos istorinius pirmtakus, jos iškilimo ir transformavi- 
mosi socialinį kontekstą (aštuonioliktame ir devynioliktame am- 
žiais) bei jos tolesnę reikšmę moderniojo gyvenimo problemoms ir 
krizėms (ir Vakaruose, ir buvusiose komunistinėse Rytų Europos 
visuomenėse). Kaip tik šioms temoms aptarti ir bus skirta ši knyga 
apie pilietinės visuomenės idėją. Be to, iškart norėčiau pabrėžti, 
kad šios esė svarbiausia tema bus pilietinės visuomenės sąvoka kaip 
sąvoka, o ne kaip egzistuojanti socialinė ar istorinė tikrovė. Mat 
prieš tai, kai galėsime kūrybingai pasinaudoti šia sąvoka kaip 
deskriptyviu arba (kaip mums primintų Cliffordas Geertzas) 
preskriptyviu socialinės realybės modeliu (arba modeliu socialinei 
realybei), turime išsiaiškinti, kokį intelektualinį bagažą mes neša- 
mės pilietinės visuomenės portmanteau. Todėl šis trumpas tyrimas 
bus skirtas daugiausia toms ideacinėms nuostatoms, kurios buvo 

svarbiausios pirminiam pilietinės visuomenės idėjos formulavimui 
ir be kurių visoks bandymas atgaivinti šią sąvoką bus beprasmis. 
Taigi šitaip įsiterpdami į vykstančias diskusijas apie pilietinę visuo- 
menę, siekiame duoti būtiną pagrindą, kuriuo privalo remtis visa 
pilietinės visuomenės idėjos šiuolaikinė vartosena. Šioje žinojimo 
sociologijos esė tikimasi išryškinti kai kurias intelektualinės pozici- 
jas, kitas, ne tokias akivaizdžias, atskleisti ir taip galbūt sumažinti 
šiandieninių „turgaus stabų“ patrauklumą. 


II 


Kaip minėta, pilietinės visuomenės kaip kolektyvinio darinio, eg- 
zistuojančio nepriklausomai nuo valstybės, sąvoka Vakarų politi- 
nės minties istorijos požiūriu buvo labai svarbi. Įvairiai interpre- 
tuojama, ji darė lemiamą poveikį ir liberalios parlamentinės, ir so- 
cialistinės, marksistinės tradicijos raidai. Ir nors kai kurie prancūzų, 
škotų ir vokiečių Švietimo teoretikai pilietinės visuomenės sąvoką 
apibrėžė skirtingai, visus bandymus išskleisti pilietinės visuomenės 
sampratą siejo problemiškas santykis tarp privatumo ir viešumo, 
tarp asmeniškumo ir socialumo, tarp viešosios etikos ir asmeninių 
interesų, tarp asmeninių aistrų ir visuomeninių rūpesčių. 

Kaip tik ši problema, ar problemų grupė, tapo klasikinių aštuo- 
nioliktojo ir devynioliktojo amžių bandymų suformuluoti visuo- 
menės teoriją branduoliu 1r kaip tik ši problemų grupė padeda api- 
brėžti ryškiausius politinio bei socialinio gyvenimo klausimus šian- 
dien. Mat jeigu pilietinę visuomenę kuria bendras viešumo jausmas, 
ją lygiai taip pat kuria pats privatumo buvimas. Pagaliau būtent 
pats laisvų ir lygių piliečių - šio autonomiško, veiklaus individo — 
privataus subjekto egzistavimas daro pilietinę visuomenę apskritai 
įmanomą. Juk pilietinė visuomenė iš esmės yra ta sritis, kurioje 
konkretus asmuo - tas atskiras individas, priklausomas nuo savo 


18 PILIETINĖS VISUOMENĖS IDĖJA 


reikmių, įgeidžių ir fizinių poreikių, - siekia patenkinti šiuos savo 
„egoistinius“ tikslus. Tai ta arena, kurioje „biurgeris“ kaip privatus 
asmuo siekia įgyvendinti savo interesus. Taigi pilietinė visuomenė 
yra arena, kurioje - Hegelio žodžiais sakant - laisva, savarankiškai 
apsisprendžianti individualybė reikalauja patenkinti jos reikmes ir 
laiduoti asmeninę autonomiją. 

Taigi viešoji sąveikos erdvė pilietinėje visuomenėje yra viešoji 
erdvė tik tiek, kiek ji atskiriama nuo tų visuomeninių veikėjų, 
kurie įžengia į ją kaip privatūs individai. Kur nėra privačiosios 
srities, ten savo ruožtu nėra ir viešosios srities: abi jos turi egzis- 
tuoti kaip dialektinė vienovė, idant abi būtų prasmingos. 

Būtent šią dialektiką bei viešumo ir privatumo įtampą, būdingą 
pilietinei visuomenei, aš ir nagrinėsiu šioje esė. Šiame darbe dau- 
giausia bus domimasi kaip tik individo kaip moralinio veiksnio ir 
kaip subjekto, be kurio neįmanoma jokia nuosekli teorija, apibrė- 
žimu. Šis konstitutyvinio individualaus ar privataus pilietinės vi- 
suomenės aspekto tyrinėjimas neišvengiamai turi būti istorinio po- 
būdžio. Mat pilietinės individualybės išskyrimas iš bendruomeni- 
nių ar kolektyvinių atributų buvo procesas, kuris Vakarų Europoje 
truko ištisus šimtmečius. Šiam procesui didelę įtaką padarė sektan- 
tiškojo arba asketiškojo puritonizmo religinės doktrinos, suforma- 
vusios individo kaip turinčio metafizinę ir moralinę vertę samp- 
ratas. Ši individualybė, kaip aiškiai suvokė ir Marcellis Maussas, 
ir Maxas Weberis, buvusi įteisinta Declaration des Drosts de Vbom- 
me et du citoyen, galiausiai išsiveržė iš religinės paradigmos, ku- 
rios šaknys buvo tvirtai susijusios su reformuota religija'. Taigi 
pilietinė visuomenė, kokią ją iš pradžių apibrėžė škotų Švietimas, 
patyrė - netrukus pamatysime - tokią pat didelę ir apreiškimo, ir 
proto įtaką. Kaip tik apreiškimas ir protas turi padėti mums su- 
prasti ne tik pirminį pilietinės visuomenės idėjos nuoseklumą ir 
skaidrumą, bet kartu ir sunkias problemas, būdingas visiems šių 
dienų mėginimams išgelbėti pilietinės visuomenės sampratą ir pa- 

naudoti ją kaip modelį visuomenei organizuoti. Kaip tikiuosi pa- 
rodyti, būtent šie du šaltiniai - protas ir apreiškimas - ir unikali, 
trapi bei istoriškai sąlygota pusiausvyra tarp jų padarė pirminę 
pilietinės visuomenės sampratą nepaprastai reikšmingą, tačiau 
šiandien jie nebegali būti šiuolaikinių argumentų už pilietinę vi- 
suomenę pagrindas. 

Šiame kontekste šiuolaikinė Rytų Europa yra įdomus pavyzdys 
tų problemų, kurios iškyla šiandien vartojant pilietinės visuomenės 
terminą. Kol Vakarų Europoje ir Amerikoje daugelis mokslininkų 
dejuoja dėl „Viešojo žmogaus nuosmukio“ ir pilietinės visuomenės 
ryšių irsmo (šią baimę aptinkame jau Tocgueville'i0 darbuose), Ry- 
tų Europoje, atrodo, mėginama atkurti pilietinę visuomenę, o kar- 
tu ir autonomišką viešąją sritį*. Turint omeny šiandieninį susido- 
mėjimą ir nerimą dėl „poindustrinių (ar „postmoderniųjų“) visuo- 
menių krizių“, įvykiai Rytų Europoje įgauna didžiulę reikšmę. Kita 
vertus, Rytų Europa atrodo beveik kaip škotiškojo Švietimo bei 
aistrų, interesų ir rūpesčių, kurie apibrėždavo politinę mintį mo- 
derniosios epochos pradžioje, „laboratorija“. Reikšminga tai, kad 
dabarties socialiniai ir politiniai pokyčiai Rytų Europoje, atrodo, 
unikaliai istoriškai pakartoja autonomiškos, save reguliuojančios, 
nepriklausomos nuo valstybės srities raidą. Šiuo metu Vengrijoje, 
Lenkijoje, Čekoslovakijoje ir kitose Vidurio Rytų Europos šalyse iš 
naujo apmąstomas santykio tarp pilietinės visuomenės ir valstybės 
pobūdis ir čia vyksta radikaliausi pokyčiai. 

Vakarų parlamentinės, liberaliosios demokratijos tradicija vi- 
sada pripažino pilietinės visuomenės pirmumą ir autonomiją vals- 
tybės atžvilgiu, o Rytų (ir Vidurio Rytų) Europos šalys buvo api- 
būdinamos kaip pajungiančios pilietinės visuomenės interesus vals- 
tybės interesams. Šiuo metu ši tradicija transformuojama iš 
pagrindų. Naujų konstitucijų kūrimas, laisvų politinių partijų augi- 
mas ir rinkos ekonomikos plėtra verčia Rytų Europos politikus, 
intelektualus ir netgi piliečius permąstyti pačias struktūrines socia- 

linės ir politinės organizacijos prielaidas. Kai kurių stebėtojų nuo- 
mone, tai, kas formuojama šiuolaikinėje Rytų Europoje - ne kas 
kita, o eksperimentas mėginant sukurti pilietinę visuomenę kaip 
kolektyvinį darinį, nepriklausomą nuo valstybės reguliavimo. 

Tačiau nagrinėjant įdėmiau, ši Rytų Europos kaip škotų Švie- 
timo revividus vizija kelia rimtų problemų. Tereikia žvilgterėti į 
šiuolaikinę Vengriją ir tampa aišku, kad šių dienų Rytų Europoje 
pilietinės visuomenės sąvoka vartojama aiškiai Realpolitik dva- 
sia. Ši sąvoka, kuria buvusi opozicija tarsi vėliava mosavo nuo 
1987 iki 1989 metų, žlugus komunistiniam režimui, tapo naujos 
valdžios legitimavimo įrankiu. Buvo įrodinėjama, kad siekį įgy- 
vendinti pilietinę visuomenę patenkino išrinktas parlamentas ir 
Antalo vadovaujama Vengrijos demokratinio forumo vyriausybė. 
Pilietinę visuomenę įkūnijo naujasis valstybės aparatas. 

Tai, kas iš pirmo žvilgsnio atrodo ciniškas naudojimasis pilieti- 
nės visuomenės idėja, yra smarkiai nulemta tų aplinkybių, kurio- 
mis ši sąvoka radosi Rytų Europoje. Juk, šiaip ar taip, pilietinės 
visuomenės idėja vėl iškilo ir tapo svarbia politinio diskurso dalimi 
Lenkijoje aštuntojo dešimtmečio pabaigoje. Tačiau norėdami su- 
prasti ypatingą šios idėjos reikšmę Lenkijai, privalome prisiminti ir 
tragišką tos šalies istoriją. Ši šalis, kurią 1772, 1793 ir 1795 metais 
dalijosi Prūsija, Austrija ir Rusija ir kurios devynioliktojo šimtme- 
čio revoliucijas sutriuškino carinė Rusija, nepriklausoma (kaip au- 
toritarinė ir karinga valstybė, valdoma Pilsudskio) buvo trumpu 
tarpukario laikotarpiu, o vėliau, nuo 1939 metų, buvo valdoma 
Vokietijos, nuo 1945 metų - Sovietų Sąjungos, taigi 1r mūsų laikais 
niekada nebuvo savarankiška valstybė. Tad pilietinės visuomenės 
idėja buvo vienintelė ideologinė alternatyva užsienio dominavimui. 
Čia taip pat matome - tai išsamiau nagrinėsime kituose skyriuose — 
pilietinės visuomenės Rytų Europoje Realpolitik pobūdį ir stoką to 
transcendentalinio (anksčiau šiek tiek metaforiškai jį pavadinau ap- 
reiškiamuoju) matmens, kuris buvo lemtingai svarbus pilietinės vi- 

suomenės idėjai aštuonioliktajame šimtmetyje. Tad kad ir kokia 
populiari ši sąvoka būtų kaip tarptautinių konferencijų, žurnalų 
straipsnių ir televizijos debatų tema, ji yra, metaforiškai kalbant, 
suluošinta, jai trūksta to vieno jos ankstesniojo įkūnijimo aspekto 
ir todėl šių dienų Rytų Europos politiniuose ginčuose ji turi logisti- 
nę ir taktinę, o ne dalykinę vertę“. 

Panašią raidą, kaip ir būtinų pilietinės visuomenės sąlygų spra- 
gas, galima įžvelgti Vakarų Europos ir Šiaurės Amerikos konteks- 
tuose, kur pilietinės visuomenės idėja taip pat „atradinėjama iš 
naujo“. Iš tiesų dabartinėms transformacijoms Rytų Europoje pri- 
lygsta kartu vykstančios politinės veiklos ir mąstymo permainos 
Vakarų Europos ir Šiaurės Atlanto šalyse, ypač Jungtinėse Valsti- 
jose. Jungtinės Amerikos Valstijos, kuriose, priešingai negu Rytų 
ir Vakarų Europoje, niekada nebuvo nuoseklios valstybės sampra- 
tos, tradiciškai buvo laikomos pilietinės visuomenės modeliu. Vis 
dėlto paskutiniaisiais dvidešimtojo amžiaus dešimtmečiais vis la- 
biau abejojama šio modelio tinkamumu. 

Tačiau net ir probėgšmais skaitydami laikraščius, atrandame 
tuos individo teisių ir teisinių garantijų, valstybinio reguliavimo 
ir asmeninių laisvių klausimus, kurie liečia pačią pilietinės visuo- 
menės esmę. Biotechnologijos (donorinių kiaušinėlių IVF-GIFT, 
surogatinės motinystės arba dirbtinio apvaisinimo) keliamos eti- 
medicinos praktikai (kaip kad tragiškas Krikščionių mokslo sek- 
tai priklausiusios poros Bostone atvejis), ginčai dėl korporacinės 
nuosavybės ir darbininkų dalyvavimo arba kovai su narkotikais 
skirtų įstatymų leidyba - visa tai yra šių laikų problemos, skati- 
nančios abejoti egzistuojančiomis ribomis tarp viešumo ir priva- 
tumo, individualių laisvių apribojimais, o iš esmės ir tuo, ar tin- 
kamai konceptualiai suprantamas socialinis gėris ir jo santykis su 
individo teisėmis, pareigomis ir laisvėmis. 

Iš tikrųjų tuo, kad individo ir socialinės visumos santykis da- 

rosi vis problemiškesnis, galima įsitikinti matant, kaip subtiliai 
keičiasi socialinis protestas, ir jo šūkis „Visa valdžia žmonėms“ 
(septintasis dešimtmetis) pakeičiamas šūkiu „Tai, kas asmeniška, 
yra politiška“ (aštuntasis ir devintasis dešimtmečiai). Ši nuostata, 
nepaisydama tradicinės (tiek liberaliosios, tiek socialistinio kiši- 
mosi) politikos, darėsi vis ryškesnė devintojo dešimtmečio insti- 
tucinėje politikoje. Ją stiprėjant rodė tokie reiškiniai kaip augi- 
mas naujų politinių sąjūdžių, keliančių reikalavimus, kurie anks- 
čiau nebuvo laikomi politiniais; ją taip pat atskleidė tokių sąjūdžių 
praktika, susijusi su neinstitucinėmis ir neįprastomis politinio da- 
lyvavimo priemonėmis, o iš tikrųjų —- su ilgai trunkančia kova 
įvairiose institucinėse srityse (sveikatos apsauga, gerovė, teisės įgyti 
išsilavinimą ir moterų „srities“ visuomenėje apibrėžimas) dėl pa- 
ties ribų tarp viešumo ir privatumo, o iš tiesų asmens per se apibrė- 
žimo!?. Tačiau bendroji gija, siejanti visas šias skirtingas temas, 
yra siekis vėl apginti (o dažnai ir iš naujo apibrėžti) anapus valsty- 
bės esančią pilietinės visuomenės (arba pilietinio gyvenimo) sritį, 
kuri vis dėlto pranoksta grynai individualų gyvenimą. 

Kai kuriais atvejais šiuolaikinės politikos ryšys (dažnai pro- 
blemiškas) su klasikinėmis pilietinės visuomenės sampratomis 
suvokiamas daugiau ar mažiau sąmoningai. Moterų sąjūdis gal- 
būt yra geriausias pavyzdys šiuolaikinio politinio sąjūdžio, kai 
sąmoningai ryžtamasi peržiūrėti Vakarų politinės teorijos prin- 
cipus. Carole Pateman darbai apie „brolišką visuomenės sutar- 
tį“ yra aiškus tokio principinio iššūkio, mesto pamatinėms (ir, 
kaip ji teigtų, grindžiamoms gimtimi) Vakarų politinės minties 
kategorijoms, pavyzdys!!. Kitais atvejais socialiniai veikėjai ir 
aktyvistai (pavyzdžiui, „sąjūdis už gyvūnų teises“ ir ekologinis 
sąjūdis, į kuriuos galima žvelgti taip, lyg jie suteiktų gamtiniams 
reiškiniams - vandenynams, banginiams, medžiams, etc. - „tei- 
ses“, tad ir piliečių statusą) ne taip aiškiai supranta klasikinės 
politinės teorijos poveikį šiuolaikinei politikai'?. Tačiau visada 

tinkamai suprasti pamatines problemas galima tik susiejus jas su 
pilietinės visuomenės sąvoka, kuri yra tiek istorinis, tiek analiti- 
nis politinės analizės įrankis. 


III 


Toliau tikiuosi pateikti kaip tik tokį kontekstą, kuris leistų su- 
prasti šiuolaikines problemas, pabrėžiant pilietinės visuomenės 
idėjos, kaip mūsų konceptualinio aparato dalies, istorinę raidą ir 
jos išliekamąją reikšmę. Šios knygos struktūra yra ir teminė, ir 
chronologinė. Ji pradedama pilietinės visuomenės sąvokos nagri- 
nėjimu nuo jos ištakų prigimtinės teisės teorijoje, toliau aptaria- 
mas šios sąvokos tobulinimas pereinant prie pilietinės visuome- 
nės kaip nepriklausomo nuo valstybės ir kartais konfliktuojančio 
su ja darinio sampratos. Pirmasis skyrius skirtas klasikinės tradi- 
cijos veikalams, čia pabrėžiamos šios sąvokos sąsajos su kai ku- 
riais viduramžių krikščioniškosios minties aspektais. Pilietinės vi- 
suomenės idėjos istorija nuo Johno Locke'o per škotų Švietimo 
mintį iki Karlo Marxo analizuojama atsižvelgiant tiek į analitinį 
šios idėjos indėlį aštuonioliktajame ir devynioliktajame šimtme- 
čiais, tiek ir į jai būdingus prieštaravimus. 

Šios analizės tikslas yra atskleisti pilietinės visuomenės, kaip 
etinės socialinio gyvenimo vizijos, klasikinės idėjos pagrindinį dė- 
menį. Taip elgdamiesi galėsime lengviau įvertinti išliekamąją šios 
idėjos reikšmę devynioliktojo šimtmečio demokratijos, pilietiš- 
kumo ir dalyvavimu grindžiamos politikos teorijoms ir, dar svar- 
biau, suprasti, kuriuos klasikinės vizijos aspektus galima arba ne- 
galima įtraukti (arba pritaikyti) kuriant šiuolaikiškesnę pilietinės 
visuomenės sampratą. 

Taigi nors istorinė sąvokos raida apima ankstyviąją pilietinės 
visuomenės idėjos plėtrą nuo aštuonioliktojo amžiaus vidurio iki 

devynioliktojo amžiaus vidurio, vėliau jos konkretesnis arba po- 
litinis įkūnijimas tapo radikaliai sudvejintas. Juk po šio tarpsnio 
sąvoka buvo plėtojama dviem priešingomis kryptimis. Viena - ją 
galima vadinti pohėgeline arba marksistine tradicija - pabrėžė 
pilietinėje visuomenėje glūdinčius prieštaravimus ir jų sprendimą 
politinėje valstybės srityje. Kaip tik ši tradicija iki šių dienų darė 
įtaką socialistinės minties istorijai ir tam tikru atžvilgiu ją lėmė, ir 
ji yra radikaliai permąstoma šiuolaikinėje Rytų Europoje. 
Antrosios tradicijos, kurią dėl jos kilmės galima plačiai vadinti 
angliška-amerikietiška, ištakos glūdėjo škotų švietėjų mąstyme ir ji 
toliau lemia liberalesnį požiūrį į visuomenės, individo ir valstybės 
prigimtį. Ši tradicija traktuoja visuomenę kaip susireguliuojančią sri- 
tį, svarbiausią individo teisių ir laisvių saugyklą bei darinį, kurį pri- 
valu saugoti nuo valstybės kėsinimosi. Nenuostabu, kad ši tradicija 
smarkiai paveikė pačią sociologijos tradiciją - daugiausia per episte- 
mologines prielaidas, perkeltas į Durkheimo veikalus. Kaip pamaty- 
sime, dabar, mėginant iš naujo įvertinti pilietinės visuomenės svarbą 
šioje sociologinėje tradicijoje, neįmanoma apeiti Durkheimo pa- 
veldo, o su juo ir kai kurių prielaidų apie individo ir visuomenės 
prigimtį, nors šios prielaidos, deja, darosi vis problemiškesnės. 
Šios dvi tradicijos, besiremiančios skirtingomis prielaidomis 
apie žmogaus ir visuomenės prigimtį, paskutiniaisiais metais vėl 
tapo mokslinio tyrimo tema Europos ir transatlantinės politinės 
tradicijos tyrinėtojams. Viena vertus, nors abi tradicijos kilusios 
iš dvilypės Proto (ar bent jau proto) viršenybės ir individo sąžinės 
autonomijos (o gal, pace Durkheimo, sakralumo) vizijos, abi tra- 
dicijos turėjo ir kitų lemiamų bruožų. Todėl antrame skyriuje ana- 
lizuosime ne tik tai, kaip šios tradicijos buvo grindžiamos proto 
ir individo idėjomis, bet ir tai, kokiu unikaliu būdu šios idėjos 
aštuonioliktajame amžiuje buvo susietos su tam tikromis prielai- 
domis apie egzistavimą transcendentalinės srities, kurioje ir kuria 
remiantis buvo legitimuotas tikėjimas tiek Protu, tiek individu. 

Kaip pamatysime, pilietinę visuomenę apibrėžusi unikali pu- 
siausvyra tarp viešumo ir privatumo, visuotinių ir dalinių intere- 
sų laikėsi ant dviejų susijusių - „Proto“ ir „Apreiškimo“ - atrami- 
nių stulpų. Šiame kontekste pabrėžiame, kokios svarbios buvo 
Reformacija ir kultūrinės asketinio protestantizmo prielaidos 
konstruojant pilietinės visuomenės idėją, ypač toje visuomenėje, 
kuri buvo pavaizduota (teisingai ar klaidingai) kaip modernybės 
modelis - Jungtinėse Valstijose. 

Taigi pirmąjį skyrių galima skaityti kaip daugiau ar mažiau 
tiesioginę idėjų istoriją, nors ir iš ypatingos perspektyvos, t. y. 
žvelgiant į pilietinę visuomenę kaip į būdą įveikti ir sutaikyti be- 
sirandančius prieštaravimus tarp viešojo ir privataus gyvenimo 
aštuonioliktajame ir devynioliktajame amžiais. Antrame skyriuje 
kur kas labiau priartėta prie istorinės sociologijos. Čia mėginama 
atskleisti tas istorines ir, kaip, sekdami Maxu Weberiu, galime jas 
vadinti, ideacines sąlygas arba „pasaulėvaizdžius“, padariusius šį 
sutaikymą galimą!*. Kaip pamatysime, tai, kad aštuonioliktajame 
šimtmetyje Jungtinės Valstijos buvo laikomos, o daugelio tebėra 
laikomos ir šiandien, pilietinės visuomenės paradigma arba mo- 
deliu, nebuvo vien atsitiktinumas. Ypatingos individo ir visuo- 
menės gyvenimą lėmusios sąlygos Jungtinėse Valstijose pateikia- 
mos tiek kaip europinės pilietinės visuomenės idėjos modelis, tiek 
kaip unikalios istorinės konfigūracijos rezultatas. 

Trečiame skyriuje nagrinėjama, kaip aštuonioliktojo šimtme- 
čio pilietinės visuomenės idėja buvo transformuota devyniolikta- 
jame šimtmetyje vykstant ginčams dėl pilietybės. Pilietybės idėjos 
ir praktikos pateikiamos kaip konkretūs būdai, kuriais gana amor- 
fiškos ir nepastovios aštuonioliktojo šimtmečio idėjos buvo suins- 
titucintos organizacinėje ir administracinėje nacionalinės valsty- 
bės sistemoje. Šiame kontekste pažymimas keistas institucionali- 
zavimo „paradoksas“ - kiekvienas pilietiškumo išplėtimas (ar tai 
būtų balsavimo teisės suteikimas devynioliktajame šimtmetyje, ar 

šiuolaikiškesnės idėjos apie teises) taip pat pakerta kaip tik tą sa- 
vitarpiškumą ir bendruomeniškumą, kuriais grindžiamas pilietiš- 
kumas ir pilietinė visuomenė. Šios tendencijos nagrinėjamos kla- 
sikinių (sociologinių) ir šiuolaikiškesnių ginčų apie „modernybę“ 
bei su tuo susijusių besikeičiančių viešosios ir privačiosios sričių 
apibrėžimų kontekste. Skirtingai aiškinama pilietinės visuome- 
nės sąvoka laikoma svarbiausia visais atvejais, kai mėginama ana- 
lizuoti vyraujančius moderniosios visuomenės tvarkos bruožus ir 
jos besikeičiantį pobūdį dvidešimtojo amžiaus pabaigoje. Tačiau 
manoma, kad egzistuoja nuolatinis prieštaravimas tarp įvairių post- 
modernių filosofijų ir kitų „modernybės“ kritikų prielaidų ir prie- 
laidų tos pilietinės visuomenės tradicijos, kurios ištakos yra tikėji- 
mas Proto transcendencija. Šis prieštaravimas analizuojamas nagri- 
nėjant, kaip žlugo ta viešumo ir privatumo sintezė, kuri buvo tokia 
svarbi pilietinės visuomenės idėjai ir kuri, nors ir nėra tvirta, ir 
toliau daro pilietinės visuomenės idėją tokią patrauklią dvidešim- 
tojo amžiaus pabaigos socialiniams teoretikams ir aktyvistams. 

Taigi trečiame skyriuje toliau laikomasi teoriškai įkvėpto isto- 
rinio ir sociologinio antrame skyriuje išplėtoto požiūrio, tačiau 
analizė perkeliama į devynioliktąjį ir dvidešimtąjį amžius ir anali- 
zuojamos problemos, susijusios su pilietiškumo apibrėžimu ir prak- 
tika šių laikų pasaulyje. 

Ketvirtame skyriuje aptariama maždaug ta pati sritis, bet visai 
kitokiu požiūriu. Devynioliktojo šimtmečio pilietiškumo kaip so- 
cialinių santykių institucinės formos idėja nagrinėjama lyginamuo- 
ju istoriniu ir nūdienos požiūriu. Pilietinės visuomenės kaip pilie- 
tiškumo įvairūs atgarsiai Vakarų ir Vidurio Rytų Europoje lygina- 
mi ir priešpriešinami atsižvelgiant į labai skirtingą šių visuomenių 
istorinę raidą. Šie skirtumai daugiausia nagrinėjami siejant juos 
su nacionalinės vienybės ir etninio skaldymosi problema bei šių 
reiškinių poveikiu kiekvienai nors šiek tiek prasmingai pilietinės 
visuomenės sąvokai šiuolaikinėje Vidurio Rytų Europoje. 

Toliau daromi trumpi palyginimai su Izraeliu norint išryškinti 
pagrindinę ir bendrąją šio skyriaus temą - ryšį tarp pasitikėjimo 
visuomenėje sąlygų ir galimo pilietinės visuomenės egzistavimo. 
Galiausiai teigiama, kad pilietinės visuomenės Vakarų ir Vidurio 
Rytų Europoje problemos iš esmės yra pasitikėjimo visuomenėje 
kūrimo problemos. Be to, kontrastingi pasitikėjimo Vakaruose ir 
Rytuose apibrėžimai ir kriterijai (nustatomi universaliais, bend- 
rais arba ribotais, konkrečiais aspektais) leidžia išsamiai aiškinti 
labai skirtingas problemas, kurios iškyla įvairiausioms visuome- 
nėms, gaivinančioms pilietinės visuomenės idėją. Galiausiai visus 
šiuolaikinius (Vakaruose) mėginimus atkurti pilietinę visuomenę 
kaip idėją arba, tiksliau, kaip idealą daro tokius sunkius neišspren- 
džiami keblumai mėginant teoriškai suformuluoti kokius nors 
konkrečius ir prasmingus pasitikėjimo kriterijus moderniose, ra- 
cionalizuotose ir smarkiai diferencijuotose visuomenėse. Vidurio 
Rytų Europoje matome kitokias ir galbūt grėsmingesnes kliūtis, 
nes istorinės nacijos formavimosi sąlygos ir socialinė dislokacija, 
kurią sukėlė privatizacija ir perėjimas prie rinkos ekonomikos, ir 
toliau griauna pasitikėjimo visuomenėje sąlygas. Šios sąlygos ana- 
lizuojamos atsižvelgiant į nacionalinio tapatumo atgimimą, o kai 
kuriuose kontekstuose - į religijos ir bažnyčios vėl susigrąžintą 
politinį vaidmenį. 

Baigiant aptariami kai kurie šiuolaikiškesni teoriniai (ir prak- 
tiniai) požiūriai į pilietinės visuomenės idėją Vakarų ir Vidurio 
Rytų Europoje. Brėžiama svarbi skirtis tarp politinio, socialinio- 
mokslinio ir normatyvinio šios sąvokos taikymo bei jos keliamų 
įvairių atgarsių įvairiose visuomenėse. Šios skirtys, o kartu ir la- 
bai skirtingos gijos, sudarančios šiuolaikinę pilietinės visuomenės 
idėją, labai dideliu mastu yra bendras mūsų paveldas - galime 
sukurti iš jų tai, ką norime. 


I SKYRIUS 
Modernioji pilietinės 

Labai panašiai kaip šiandien, septynioliktojo amžiaus pabaigoje 
ir aštuonioliktajame amžiuje pilietinės visuomenės idėjos iškilimą 
lėmė socialinės tvarkos krizė ir egzistavusių tvarkos idėjos para- 
digmų žlugimas. Visuotinės septynioliktojo amžiaus krizės — že- 
mės, darbo ir kapitalo sukomercinimas; rinkos ekonomikos augi- 
mas; atradimų amžius; Anglijos ir vėliau Šiaurės Amerikos bei 
žemyninės Europos revoliucijos - kėlė abejonių dėl buvusių so- 
cialinės tvarkos ir valdžios modelių. Kadangi tradiciškai buvo ma- 
noma, jog socialinės tvarkos pamatas ar matrica yra koks nors 
socialiniam pasauliui išorinis darinys - ar tai būtų Dievas, kara- 
lius ar net nusistovėjusios tradicinės normos ir pats elgesys - sep- 
tynioliktojo amžiaus pabaigoje šiais tvarkos principais vis labiau 
abejota. Aštuonioliktajame amžiuje žmonės pradėjo vis labiau do- 
mėtis pačios visuomenės vidumi stengdamiesi išsiaiškinti, kaip eg- 
zistuoja socialinė tvarka. Karolio I egzekucija ir, dar svarbiau, jo 
teismas (kuris Karoliui griežtai pritaikė Karalystės įstatymus) 1649 
metais, rinkos ekonomikos užuomazgos, fiziokratinė ekonomi- 
kos kaip susireguliuojančios srities doktrina, neeuropietiškose ša- 
lyse atrastos kitokios socialinio gyvenimo organizavimo tradici- 
jos ir modeliai ir vėlesnis aštuonioliktojo amžiaus pabaigos Dievo 
laikrodininko vaizdinys - visa tai skatino abejoti idėja, kad socia- 
linės tvarkos šaltinis yra visuomenės išorėje. 

Vaizdinys, kad pilietinė visuomenė yra modelis, padedantis 
suprasti visuomenės veikimą ir socialinę tvarką, iškilo septynio- 
liktame ir aštuonioliktame amžiais, iš pagrindų, radikaliai persio- 
rientavus europietiškai socialinei minčiai. Pačios politinės teori- 
jos požiūriu tai buvo akivaizdu iš naujų ir didžiulių pastangų su- 
teorinti „sutarties“ idėją kaip politinės valdžios ir socialinės tvarkos 
pagrindą!. Praeities tradicijų ir papročių - kaip saistančių visuo- 
menę jėgų - atsisakymas paskatino ieškoti naujų moralinės vieny- 
bės principų visuomenėse (o ankstesniais laikais, pavyzdžiui, Gro- 
cijaus, — tarp visuomenių). Iš sutarčių kylančios pareigos, taip pat 
būtina ir papildoma idėja apie veiksnų ir autonomišką individą, 
kuriuo rėmėsi tokia sutartis, buvo reikšmingos septynioliktojo ir 
aštuonioliktojo amžių sąvokos ieškant naujo socialinės tvarkos 
modelio. 

Nenuostabu, jog ieškant naujų socialinės tvarkos modelių, bu- 
vo peržiūrimos ir esamos intelektualinės tradicijos ir ieškoma naujo 
pagrindo. Šiame skyriuje mes apžvelgsime, kaip iškilo, o galbūt, 
tiksliau pasakius, iš naujo iškilo ankstyvoji moderni pilietinės vi- 
suomenės idėja Johno Locke'o filosofijoje, škotų Švietime ir Im- 
manuelio Kanto, G. W. F Hegelio ir Karlo Marxo veikaluose. 
Žinoma, tai tik viena iš moderniosios pilietinės visuomenės sampra- 
tos gijų, bet ji svarbi, atskleidžia pagrindinius jos sandus, ypač pi- 
lietinės visuomenės idėją suprantant kaip moralinę ar etinę socia- 
linio gyvenimo viziją arba socialinio gyvenimo reprezentaciją“. 
Pradėdami pilietinės visuomenės analizę nuo šių mąstytojų, nori- 
me iš eilės nustatyti klasikinės sąvokos parametrus, kad kituose 
skyriuose galėtume apžvelgti, kokią jie darė įtaką tiek vėlesnei 
politinei ir socialinei teorijai, tiek institucinei veiklai. 

Čia nėra paminėti daugelis aštuonioliktojo amžiaus mąstytojų 
(pavyzdžiui, Montesguieu ir Rousseau), taip pat nėra pakanka- 
mai išnagrinėtos visa virtinė viduramžių politinių tradicijų, da- 
riusių įtaką ankstyvajai moderniajai minčiai. Daugelis Vakarų poli- 

tinės teorijos aspektų — tokie, kaip korporacijų ar atstovaujamųjų 
institucijų doktrina arba Marsilijaus Paduviečio (miręs po 1342 
metų) vniversitas civium (liaudies) ir pars principans (valdovo) sky- 
rimas, kai aukščiausioji valdžia atiduodama vien liaudžiai - pilieti- 
nės visuomenės tradicijos raidoje suvaidino tam tikrą vaidmenį". 
Kai kuriuos iš šių aspektų aptarsime įvairiuose kontekstuose, o ki- 
tų — visai ne. Čia mums rūpės tik vienas pagrindinis ankstesnės 
politinės teorijos aspektas —- prigimtinės teisės tradicija. Mat pri- 
gimtinės teisės apmąstymų tradicija viduramžiais ir ankstyvaisiais 
naujaisiais laikais buvo vienas iš svarbiausių tuo metu politinių ir 
filosofinių tradicijų komponentų, tapusių pilietinės visuomenės idė- 
jos atramos tašku aštuonioliktajame ir devynioliktajame amžiais. 


I] 


Visuotinė prigimtinės teisės idėja, kylanti iš natūralios (arba vėliau 
krikščionybėje — iš dieviškos) apvaizdos bei teisingo proto veikimo 
žmogaus sieloje, pirmiausia užsimezgė tarp stoikų mokyklos filo- 
sofų žlugus graikų miestui-valstybei“. Iširus poliui ir drauge su 
juo - artimiems individo ir bendruomenės ryšiams, atsirado pradi- 
nė atomistinė individualaus gyvenimo samprata, o individų sąvei- 
ka pradėta suvokti kokios nors visuotinai galiojančios teisingumo 
taisyklės požiūriu?. Nustatant socialinę tvarką, reikėjo sukurti nau- 
jus rėmus - tiek normatyvinius, tiek deskriptyvinius. Stoikų, ypač 
vėlyvojo stoicizmo filosofija, kalbanti apie moralinio tobulumo ir 
prigimtinės tvarkos vienovę, pasirodė esanti viena iš svarbiausių 
vizijų vėlesnei europietiškos politinės teorijos raidai“. Turbūt raiš- 
kiausią šio įstatymo viziją pateikė Ciceronas, kuris teigė: 


Vis dėlto yra tikrasis įstatymas, teisingas protas, - atitinkantis pri- 


gimtį, galiojantis visiems, nekintamas ir amžinas, įsakmiai raginan- 

tis atlikti savo pareigas, draudimais atgrasantis nuo piktadarysčių. 
Tačiau jo nurodymus ir draudimus visada vykdo dori žmonės, o 
nedorėliai jų niekada nepaiso. Neleistina pakeisti šį įstatymą kitu, 
negalima pakeisti ir kurios nors jo dalies, neįmanoma jo panaikinti 


viso ištisai." 


Taigi manoma, kad pamatinių arba pagrindinių teisingumo prin- 
cipų, kylančių iš pačios kosminės tvarkos visuma yra visos priim- 
tos pozityviosios teisės pagrindas. Kaip tik ši pagrindinių, aksio- 
minių teisingumo ir moralumo principų kaip teisės pamato idėja 
suvaidino lemiamą vaidmenį toliau stengiantis išplėtoti prigimti- 
nės teisės tradiciją nuo Jono Solsberiečio dvyliktajame amžiuje, 
Tomo Akviniečio tryliktajame ir Mikalojaus Kuziečio penkiolik- 
tajame amžiuje per Vindiciae Contra Tyrannos šešioliktajame iki 
Hugo Grocijaus darbų septynioliktajame amžiuje. 

Tačiau Bažnyčios Tėvams inkorporavus prigimtinės teisės teo- 
riją, visiškai pasikeitė kai kurios pamatinės jos prielaidos, atitin- 
kančios naują civilizacinę krikščionybės viziją, kuri iškilo vėly- 
vojoje antikoje. Nors krikščioniškoji prigimtinės teisės samprata 
tiek detalėmis, tiek bendraisiais bruožais turėjo daug bendra su 
jos pirmtakėmis stoicizme, naujosios Krikščionybės išganymo 
doktrinos smarkiai pakeitė pamatinį prigimtinės teisės statusą?. 
Reikšmingiausias pirminės prigimtinės teisės doktrinos pokytis, 
ją inkorporavus į krikščionybę, buvo jos „denatūralizavimas““. 
Nebebuvo manoma, kad prigimtinės teisės šaltiniai imanentiški 
pasauliui, ji pradėta kildinti iš dieviškosios valios. Pirminė pri- 
gimtinės teisės doktrina kildino ją lygiai tiek iš natūralios daiktų 
tvarkos, tiek ir iš Žmogaus proto (iš tiesų, anot stoikų, ši teisė 
buvo ideali jų abiejų vienybės išraiška), krikščionybės išskleista 
prigimtinė teisė buvo pavaldi transcendentiniams dieviškosios tvar- 
kos įstatymams. Kaip devintajame amžiuje įžvalgiai nurodė bene- 
diktinas Radbertas, „Dievo įstatymai nepriklauso nuo daiktų pri- 

gimties, bet įstatymai apie daiktų prigimtį kyla iš Dievo įstaty- 
mų“!!. Ir nors prigimtinę teisę iš dieviškosios apvaizdos kildino 
tokie mąstytojai kaip Ciceronas, iš esmės transcendentiniai ir ap- 
reiškiamieji krikščioniškosios vizijos komponentai lėmė naują hie- 
rarchinę ryšių tarp transcendentinių prigimtinės teisės šaltinių ir 
pačios prigimtinės teisės sampratą. Socialinės šios skirties impli- 
kacijos buvo juntamos iš nuolatinio sąlygiško Bažnyčios abejin- 
gumo egzistuojančioms Imperijos institucijoms. 

Tačiau viduramžiais tomistinė etika, modifikuodama stoiškuo- 
sius ir patristinius principus, įtvirtina daug stipresnį ryšį tarp eg- 
zistuojančių valstybės institucijų ir prigimtinės teisės įsakymų !*. 
Kaip tik šv. Tomo Akviniečio teorijoje vėl buvo suartintos visuo- 
menės, privačios nuosavybės, vergijos, patriarchalinės šeimos — 
suvokiamų prigimtinės teisės požiūriu — institucijos ir krikščio- 
niškoji moralė - to nebuvo ankstyvojoje Bažnyčios teorijoje!?. Iš 
tiesų Akviniečio sampratoje valstybė ir jos politinės institucijos 
buvo traktuojamos kaip natūrali žmogiškosios moralinės tvarkos 
išraiška (ir netgi įsikūnijimas). 

Būtent didysis tomistinės etikos genialumas vienu moju ir 
suabsoliutino krikščioniškoje civilizacijoje ilgai trunkantį prieš- 
taravimą tarp prigimties ir malonės, ir davė priemonių jam su- 
taikyti derindamas Aristotelio proto idėjas ir neoplatoniškąjį mis- 
ticizmą"“. Viena vertus, integruota tomistinės sistemos etika protą 
ir prigimtinę teisę laikė esminiais žingsniais įgyvendinant krikš- 
čioniškąją moralinę viziją. Kita vertus, ji išlaikė jų pavaldumą 
sakramentinės, bažnytinės ir stebuklingos dieviškosios malonės 
srities atžvilgiu. Tomistinėje sistemoje dieviškasis įstatymas ne- 
prieštaravo prigimtinei teisei (ar egzistuojančiai politinei santvar- 
kai) ir jos nenaikino, bet ją papildė. Tad politinės santvarkos — 
valstybės - tikslai ir siekiai buvo tvirtai susieti su dieviškojo įsta- 
tymo tikslais ir siekiais - įgyvendinti moralinius krikščionybės 
uždavinius. 

Šešioliktojo amžiaus pabaigoje ir septynioliktojo pradžioje pri- 
gimtinės teisės teorija atgimė, ir tai įvyko didžiųjų žemyninės Eu- 
ropos ginčų dėl aukščiausios valdžios valstybėje - liaudies valdyto- 
jo - sąrangos, dėl dieviškosios karalių teisės ir teisės priešintis kon- 
tekste, o šie ginčai kilo kaip dvigubas atsakas į Reformacijos ir į 
augančių absoliutistinių politinių centrų mestus iššūkius. Ankstes- 
niu laikotarpiu tokie teisininkai humanistai kaip Bertolas, Alciato 
1r Salamonio buvo linkę ignoruoti prigimtinės teisės teorijos svar- 
bą, o teisių teoriją stengėsi grįsti i45 gentium ar pozityviąja teise“. 
Priskirdami ius naturale „ikisocialinei“ žmogaus gyvenimo pako- 
pai (ji būdinga visiems gyvūnams), teisininkai humanistai pabrėžė 
tus gentium svarbą - ši teisė esanti pagrindas (sutartiniams) tarpu- 
savio įsipareigojimams, kurie konstituoja pilietinę visuomenę. Šio- 
je tradicijoje teisė priešintis neteisingam valdovui buvo formuluo- 
jama remiantis sutarties elementais (o teisingo pasipriešinimo at- 
vėju - jų anuliavimu), kurie buvo socialinio gyvenimo šerdis. 

Tačiau aukščiausios valdžios ir pasipriešinimo karališkajai val- 
džiai klausimai stulbinamai pasikeitė iškilus tiek absoliutiniams 
politiniams centrams, tiek Reformacijai. Pasipriešinimo nekrikš- 
čioniškam valdovui įteisinimo (ar pasmerkimo) problema buvo 
tiek hugenotų ir anglų kalvinistų politinės teorijos, tiek tomisti- 
nio kontrreformacinio atgimimo pagrindas. Pirmuoju atveju įta- 
ką dariusios humanistinės pažiūros buvo pagrindas transformuo- 
ti prigimtinės teisės tradiciją. Tokie reformatoriai kaip George'as 
Buchananas (1506-1582) Anglijoje ir Johannesas Altuzijus (1557- 
1638) prigimtinės teisės teoriją plėtojo iš esmės remdamiesi poli- 
tinėmis prielaidomis, grindė ją teisėmis ir todėl laisvino iš teolo- 
gijos ir jurisprudencijos suvaržymų!“. Ši interpretacija tam tikru 
atžvilgiu tęsė tą humanistinį požiūrį, kuris sukurtą, pozityviąją 
teisę kėlė aukščiau prigimtinės teisės. (Iš tiesų ankstyvieji huge- 
notų reformatoriai, tokie kaip Beza, studijavęs Alciato institute, 
1r Morney, nesirėmė prigimtine teise gindami pasipriešinimą ne- 

teisingiems valdovams!".) Savo ruožtu prigimtinės teisės „racio- 
nalizavimą“, paremtą teisingo proto, sutarties ir individualaus su- 
tikimo principais, metodiškiau išplėtojo Hugo Grocijus, naujųjų 
laikų prigimtinės teisės teorijos „kūrėjas“ !š. 

Su Grocijumi beveik sugrįžtama prie ikikrikščioniškųjų prigim- 
tinės teisės sampratų, kitaip tariant, prie protu, o ne apreiškimu 
grindžiamos prigimtinės teisės idėjos. Išsižadėdamas teologinės spe- 
kuliacijos ir su ja susijusio prigimtinės teisės grindimo šventraščiu 
ar Bažnyčios autoritetu, Grocijus prigimtinės teisės viršenybę grin- 
dė racionaliomis aksiomomis, panašiomis į matematikos teiginius, 
kuriuos galėtų visi intuityviai suvokti (reikšminga, kad ir katalikai, 
ir protestantai). Nors septynioliktojo amžiaus pradžioje - De jur: 
belli ai pacis pirmą kartą išleistas 1625 m. - dar buvo nejįsivaizduo- 
jama prigimtinės teisės šaltinius postuluoti be nuorodos į Dievą, 
Grocijaus darbuose prigimtinės teisės principų ir Dievo valios ry- 
šys yra visiškai kitoks negu viduramžių politinėje teorijoje. 


Prigimtinė teisė yra teisingo proto įsakymas, nurodantis, kad veiks- 
mas, priklausomai nuo to, ar jis atitinka racionalią prigimtį ar ne, turi 
moralinio pagrįstumo ar moralinės būtinybės ypatybę; ir todėl gam- 


tos kūrėjas Dievas tokį veiksmą draudžia arba jį skatina.!? 


Čia dieviškasis pritarimas prigimtinės teisės ir teisingo proto įsa- 
kymams yra išvestinis, o ne konstitutyvinis principas. Tai paaiš- 
kėja toliau, kai Grocijus teigia: „Kaip net Dievas negali padaryti, 
kad dukart du nebūtų keturi, taip jis negali padaryti, kad tai, kas 
savaime yra blogis, nebūtų blogis“??. Tad mes drauge su Hugo 
Grocijumi atsiduriame apyaušryje naujos eros konceptualizuo- 
jant prigimtinės teisės tradiciją, kai pradeda iš esmės keistis san- 
tykiai tarp žemiško žmogaus proto ir Dievo valios kaip moralinės 
tvarkos šaltinių. 

Prigimtinės teisės tradicija, taip sakant, davė pagrindą plėtoti tą 
socialinės minties kryptį, kurią mes tapatiname su pilietinės visuo- 

menės idėja. Aštuonioliktajame amžiuje nuolat buvo juntama jos 
svarba ne tik trylikai kolonijų pateikinėjant argumentus už neprik- 
lausomybę nuo Anglijos karūnos, bet - o tai labiau susiję su mums 
rūpimais klausimais — ir dėl to, kad tai buvo viena iš pagrindinių 
intelektualinių tradicijų, kurios tuo metu buvo dėstomos Škotijos 
universitetuose?!. Moralinės filosofijos tradicijos, kurias mes sieja- 
me su škotų Švietimu ir iš kurių iškilo naujųjų laikų pilietinės vi- 
suomenės idėja, rėmėsi svarstymais apie prigimtinę teisę ir Cicero- 
no, Grocijaus, Puffendorfo ir Barberyraco veikalais. 

Tačiau jos, kaip „transcendentinio“ prigimtinių teisių pagrin- 
dimo, reikšmė ne mažiau ryški (o gal ryškesnė) Johno Locke'o 
filosofijoje, o be jo negalima net mėginti vertinti moderniosios 
pilietinės visuomenės idėjos. Locke'as, kuris dažnai laikomas — 
visai galimas daiktas, klaidingai - vienu iš svarbiausių modernaus 
individualizmo, tad 1r „liberalaus“ pilietinės visuomenės suprati- 
mo pirmtakų, pats buvo skolingas prigimtinės teisės teoretikams, 
iš kurių jis perėmė būtinas „transcendentalines“ prielaidas savo 
teorijai apie pilietinę visuomenę*“. Ir nors aštuonioliktajame am- 
žiuje transcendentinius lokiškosios vizijos aspektus jau keitė idė- 
jos apie moralinius jausmus ir natūralią simpatiją kaip moralinės 
tvarkos šaltinį, vis dėlto, norėdami suprasti moderniąją pilietinės 
visuomenės sąvoką, turime pradėti nuo Locke'o. 

Šiame kontekste Locke'as yra iš esmės tarpinė figūra, jis rėmė- 
si asmeninių teisių tradicija (pagrindiniu dalyku pilietinių teisių 
tradicijai), „Liberaliai“ interpretuodamas Hugo Grocijų ir kitus 
viduramžių politinius teoretikus, bet, kaip pabrėžtinai mums pri- 
minė Johnas Dunnas, šias teises jis kildino iš religinės vizijos*s. 
Žinoma, Locke'o Antrajame traktate apie valdžią pilietinė visuo- 
menė vis dar sutampa su politine sritimi 12 toto“, ir čia pilietinė 
visuomenė dar neatskiriama nuo valstybės, kaip kad bus daroma 


* Visiškai (lot. ). 

Immanuelio Kanto filosofijoje ir vėliau devynioliktojo amžiaus 
veikaluose. Pilietinė visuomenė yra politinio susivienijimo sritis, 
kuri buvo sukurta tarp žmonių, kai jie paliko „prigimtinę būklę“ 
ir susibūrė į bendruomenę?“. Pasak Johno Locke'o, politinė, arba 
pilietinė, visuomenė - tai arena, kurioje savitarpio susitarimas ir 
sutikimas ištaiso prigimtinės būklės „nepatogumus“ ir trūkumus*. 
Pasak šio aiškinimo, pilietinė visuomenė taip įgyvendina „visišką 
laisvę“ ir „teisę nevaržomai naudotis visomis Prigimties įstatymo 
teisėmis ir privilegijomis“*“. Bet tai tik tobulesnė forma, kuria gali 
būti įgyvendinta prigimtinė laisvė, lygybė ir nepriklausomybė. 
Per daug nesileidžiant į Antrojo traktato apie valdžią analizę, 
mūsų svarstymui svarbiausia yra ontologinis statusas tų teisių Ir 
privilegijų, kurias Locke'as laiko pilietinės visuomenės pagrindu. 
Jos, žinoma, grindžiamos prigimtinės teisės tradicijomis, bet taip 
pat ir grynai krikščionišku, o gal net kalvinistiniu žmogaus santy- 
kio su Dievu supratimu. Locke'o aiškinimu, normatyvinis pilieti- 
nės ar politinės visuomenės statusas grindžiamas prigimtine būk- 
le - tai tokia „būklė, kai Žmonės visiškai laisvai savo nuožiūra 
veikia, disponuoja savo nuosavybe ir asmeniu pagal Prigimties 
įstatymą, neprašydami nieko leidimo ir nepriklausydami nuo ki- 

to žmogaus valios“??. Tačiau šios laisvės (nors „ne palaidumo“) 
būklės ištakos yra teologinės - iš tikrųjų viduramžiškoji krikščio- 
niškoji teisingo proto ir krikščioniško apreiškimo tradicija. Maža 
to, kaip paaiškina Locke'as, ir pačios laisvės ribos (pavyzdžiui, 
savižudybės ar parsidavimo į vergiją draudimas), ir šios laisvės 
ištakos kyla iš tam tikros teologinių prielaidų virtinės: 


Prigimtinę būklę valdo prigimties įstatymas, kuris privalomas kiek- 
vienam, o protas, kuris ir yra šis įstatymas, visus į jį besikreipian- 
čius žmones moko, kad, esant visiems lygiems ir nepriklausomiems, 
niekas negali kėsintis į kito gyvybę, sveikatą, laisvę ar nuosavybę; 


juk visi žmonės yra vieno visagalio 1r be galo išmintingo Kūrėjo 

kūriniai, visi - vieno aukščiausiojo Valdovo tarnai, pasiųsti pasau- 
lin Jo įsakymu ir Jo reikalu; jie vyra Jo nuosavybė ir kūrinys, kurie 
turi išsilaikyti tiek, kiek leidžia Jo, o ne jų malonė! O būdami ap- 
dovanoti vienodais sugebėjimais ir visi dalindamiesi viena bendra 
prigimtimi, mes negalime tarti, kad tarp mūsų yra toks pavaldu- 
mas, kuris duoda teisę naikinti vienas kitą taip, lyg mes būtume 
sukurti pasinaudoti vienas kitu, kaip kad žemesnieji padarai sukur- 


ti mums naudotis.** 


Tarp mūsų viešpataujanti lygybė kaip nuosavybės ir autonomijos 
teisės yra grindžiamos ne psichologine, istorine ar logine a priori 
duotybėmis, bet kyla iš krikščioniškos, o tiksliau, iš kalvinistinės 
Dievo valdomos individų bendruomenės vizijos. Būtent toks teo- 
loginis Locke'o prigimtinės būklės pagrindimas ir paaiškina tuos 
tariamus nenuoseklumus, kaip čia egzistuojanti privati nuosavy- 
bė. Prigimtinę būklę reikia suprasti ne kaip „primityvią“ idilę, 
egzistavusią iki atsirandant civilizacijai, bet kaip teisinę padėtį, 
panaikinančią realius ar veikiau istoriškai egzistuojančius nuosa- 
vybės ir statuso skirtumus. Johno Dunno žodžiais tariant, „žmo- 
nės susiduria vienas su kitu būdami vienodo statuso kaip Dievo 
kūriniai savaime neturėdami valdžios vienas kitam ir teisės varžy- 

ti kitų (prigimtinį) įstatymišką elgesį“*?. Garantuota normatyvinė 
individų lygybė visuomenėje grindžiama jų asmenine atsakomy- 
be Dievui, kuri pati pagrindžia metaistorinę Locke'o prigimtinės 
būklės tikrovę. 

Ši prigimtinės būklės samprata taip pat yra pagrindas norint 
įvertinti, kaip Locke'as įsivaizdavo valdžios įgyvendinimą visuo- 
menėje. Anot Locke'o, nėra pasaulietinės valdžios, kuri būtų sa- 
vaime teisėta. Visa valdžia šiame pasaulyje galiausiai kyla iš Die- 
vo. Žmonės pilietinėje visuomenėje išsižada „vykdomosios val- 
džios“, „kiekvienas iš jos narių yra atsisakęs savo prigimtinės galios 
ir atidavęs ją į bendruomenės rankas“, iš kurios kyla politinė val- 

džia??. Visos įvairios politinės valdžios struktūros, paplitusios pa- 
saulyje, yra kilusios iš paties individo prigimtinėje būklėje turi- 
mos vykdomosios ir įstatymų leidžiamosios valdžios, kurią žmo- 

nės turi „kaip Dievo įrankiai“*!. Pasak Locke'o, patys valdovo 
galios apribojimai grindžiami prielaida, jog „niekas negali per- 
duoti kitam daugiau galios, negu jis pats jos savyje turi, ir niekas 
neturi absoliučios savavališkos galios savo paties ar kieno kito 
atžvilgiu sunaikinti savo paties gyvybę arba iš kito atimti jo gyvy- 

bę ar nuosavybę“**. Taip yra todėl, kad absoliuti ir savavališka 
valdžia yra tik Dievo rankose, ir iš jų žmogus gauna valdžią to- 


kiomis aplinkybėmis, kurios 


„..turi atitikti Prigimties įstatymą, t. y. Dievo valią, kurią jis išreiškia; 
ir kadangi pagrindinis Prigimties įstatymas yra Žmonijos apsauga, tai 
jokia žmogaus sankcija negali būti gera ar turėti galią, jei ji nukreipta 


prieš šį įstatymą.** 


Kaip matyti, pilietinės visuomenės pagrindu Locke'as laikė ne is- 
torinę lygybės ir laisvės tikrovę, o teologinę aksiomą, kurios on- 
tologinis statusas nebuvo empiriškai patvirtintas ar kvestionuoja- 
mas**. Vietoje šios tikrovės Locke'as postuluoja etinį ir iš esmės 
krikščioniškąjį idealą, kuriam nereikia ryšio su konkrečia septy- 
nioliktojo amžiaus anglų visuomenės ar bet kurios kitos visuome- 
nės istorine tikrove (ir nelygybe). Locke'ui rūpėjo (iš esmės, o ne 
siekiant poleminių tikslų) rasti atramos tašką anapus statuso ir 
nuosavybės skirtumų visuomenėje, anapus to, ką Johnas Dunnas 
pavadino „septynioliktojo amžiaus socialinės pagarbos painiava“, 
kai pavienio (vyro) socialinio veikėjo moralinis dorumas ir sava- 
rankiškumas galėjo būti pagrįstas ir tapti socialinės tvarkos vizi- 
jos pamatu?**. Tokį pamatą buvo galima rasti tik virtinėje teologi- 
nių principų, kurie iš tiesų buvo grynai kalvinistinis prigimtinės 
teologijos variantas. 

Kaip cituota anksčiau, individas yra Dievo kūrinys, netgi Jo 

nuosavybė. Žmogaus gyvenimas vis dar kildinamas iš to, ką Char- 
lesas Tayloras kitame kontekste pavadino „ontine logika“*“. Ki- 
taip tariant, jis kildinamas iš kosminės schemos, kurioje žmogaus 
pašaukimas ir jo protas pagrindžiami remiantis specifine soterio- 
logija. Tokia samprata yra kalvinistiška tuo, kad šio pasaulio rei- 
kalai ir juos valdantis protas pagrindžiami transcendentiniu po- 
žiūriu. Pradinis kalvinizmas akcentavo pašaukimą kasdieniuose 
reikaluose - santuokoje ir profesinėje veikloje, o Locke'as pabrė- 
žia konkretesnius politinius šios etikos aspektus. Ir vis dėlto čia 
vadovaujamasi itin kalvinistų pabrėžiama šiapusio ir anapusio pa- 
saulių vienove - kitaip tariant, žemiškų reikalų išaukštinimu kos- 
miniu ir krikščionybėje —- neišvengiamai - išganymo požiūriu. 

Galėtume pridurti, jog septynioliktojo amžiaus pabaigoje to- 
kia kalvinistinė šventųjų bendruomenė jau nebuvo gyvybingas so- 
cialinis modelis, tačiau toks modelis, bent jau Johno Locke'o pi- 
lietinės visuomenės vizijoje, neabejojamai buvo individualizuotų 
moralinių veikėjų bendruomenė, siekianti socialinio gėrio pagal 
„Dievo valią“. Toliau šioje knygoje apžvelgsime, koks svarbus šis 
asketinio protestantizmo išganymo doktrinos internalizavimas bu- 
vo pilietinės visuomenės tradicijos kilmei ir raidai Jungtinėse Vals- 
tijose. Tačiau dabar turime grįžti prie to, kaip ši idėja toliau plė- 
tojosi škotų Švietime. 


III 


Johno Locke'o pilietinės visuomenės atrama - nekvestionuojama 
ir racionalizuota teologija, kai Dievo valia ir teisingas protas vis 
dar veikia darniai (taip atkartojama kalvinistinė gamtos ir malo- 
nės vienybė), o aštuonioliktojo amžiaus viduryje hipotetinis so- 
cialinės tvarkos pagrindas pasidarė problemiškesnis. Franciso Hut- 
chesono, Adamo Fergusono ir Adamo Smitho raštuose jau yra 


Modernioji pilietinės visuomenės 1dėja 4] 


naujas problemiško individų gyvenimo visuomenėje vertinimas, 
kurio nebuvo Locke'o filosofijoje. Pilietinės visuomenės idėjos 
plėtojimas škotų Švietime iš esmės buvo mėginimas rasti ar vei- 
kiau postuluoti sintezę tarp daugybės atsirandančių prieštarų, ku- 
rios buvo vis labiau jaučiamos socialiniame gyvenime. Šios prieš- 
taros - tarp individualumo ir socialumo, tarp privatumo ir viešu- 
mo, tarp egoizmo ir altruizmo, o sykiu ir tarp proto valdomo 
gyvenimo bei aistrų valdomo gyvenimo - faktiškai tapo mūsų 
gyvenimo šiuolaikiniame pasaulyje esme. 

Tad nenuostabu, jog nūdien pastangos grįžti prie aštuonio- 
liktojo amžiaus pilietinės visuomenės idėjos yra pastangos iš nau- 
jo pripažinti privačių ir viešų, individualių ir socialinių, egoisti- 
nių ir altruistinių veiklos paskatų sintezę, kurią simbolizuoja toks 
idealas. Dėl įvairių priežasčių, kurias mėginsiu atskleisti šioje 
esė, aštuonioliktojo amžiaus pilietinės visuomenės idėja jau nė- 
ra logiškas pasirinkimas. Tokį požiūrį lemia ne ypatinga mano 
mizantropija, o veikiau tai, kad nebėra to pagrindo, kuriuo rė- 
mėsi pilietinės visuomenės idėja aštuonioliktajame amžiuje. Joh- 
no Locke'o aiškinimu, toks pagrindas buvo teisinė padėtis, val- 
doma pagal Dievo įsakymus. Aštuonioliktajame amžiuje tai bu- 
vo itin labili, bet vis dėlto ryški moralinių jausmų ir natūralios 
simpatijos sąvoka. Ir aš norėčiau teigti, jog škotų Švietimo mąs- 
tytojai, padedami šios sąvokos, atskleidė prieštaringų principų 
sintezę, kuri leido jiems postuluoti pilietinės visuomenės idėją 
kaip etiškai įgyvendinamą idealą. 

Tačiau anksčiau už bet kokią sintezę buvo konflikto suvoki- 
mas. Be abejo, besiplėtojantys rinkos ekonomikos santykiai aš- 
tuonioliktajame amžiuje kėlė naujas socialinio gyvenimo proble- 
mas. Darbas ir kapitalas buvo vis labiau išlaisvinami kartu ran- 
dantis naujam suvokimui, kad individai įgyvendina savo privačius 
interesus viešojoje srityje. Apie aštuonioliktojo amžiaus vidurį da- 
rėsi vis sunkiau suderinti tradicinį įvaizdį individo, kurį saisto ir 

pripažįsta socialinių santykių tinklas, su įvaizdžiu savarankiško 
socialinio veikėjo, kuris (dar ne kuri) siekia savo asmeninių tikslų 
viešojoje srityje. Pats naujų savanaudiškumu (o iš tiesų pačia „aš“ 
sąvoka) grindžiamų socialinės veiklos ir motyvacijos formų svars- 
tymas primygtinai vertė postuluoti naują moralinę tvarką, atitin- 
kančią ir tam tikru atžvilgiu „palaikančią“ plėtrą tarpasmeninių 
santykių, kurių pagrindas - ne bendra kosminės tvarkos vizija, o 
racionalaus savanaudiškumo principas. 

Pirmiausia šį poreikį ir jo keliamas problemas išreiškia visi 
mėginimai „mąstyti“ visuomenę kaip esančią aukščiau ir virš 
atskirų jos dalių, ir tai lėmė svarbus ir stiprėjantis įsisąmonini- 
mas, kad žmogų skatina du skirtingi ir prieštaringi principai — 
altruizmas ir egoizmas. Alsdairas MacIntyre'as aiškino, kad, sek- 
damas Malebranche'u, Shafresbury (kuris buvo Locke'o moki- 
nys) pirmasis iš moralės filosofų tai suprato ir apibūdino žmo- 
gaus prigimties ir motyvacijos prieštaringumą*“. Tačiau šio prieš- 
taringumo pripažinimas buvo itin svarbus visiems škotų Švietimo 
mąstytojams ir buvo toks iki devynioliktojo amžiaus pabaigos, 
kada, kaip galime įsitikinti, jį iš naujo, remdamasis daugiau so- 
ciologiniais ir, kaip tuo metu manyta, moksliniais principais, 
apibrėžė Emile'is Durkheimas. Be to, šio skirtumo pripažinimas 
ir poreikis jį įveikti, nustatyti kokius nors vieningus etinės veik- 
los rėmus (jos jau nebuvo galima grįsti dieviškais įsakymais) at- 
vedė aštuonioliktojo amžiaus mąstytojus prie moralinių jausmų 
ir natūralios simpatijos idėjos, kuri savo ruožtu tapo pilietinės 
visuomenės idėjos pagrindu. 

Moralinį jausmą, dėl kurio „žmonės instinktyviai telkiasi ir 
todėl visuomenėje elgiasi skatinami gerumo ir draugiškumo jaus- 
mų“, škotų Švietimo filosofai laikė aksiomine žmogaus proto sa- 
vybe**. Epistemologiniu lygiu tai yra mėginimas socialinę tvarką 
grįsti intymiu žmogaus polinkiu į įgimtą savitarpiškumą. Kadan- 
gi visuomenė jau buvo suprantama ne hierarchinėmis ir holisti- 

nėmis viduramžių luomų kategorijomis, tarp jos dalių reikėjo rasti 
naują ryšį. Pavyzdžiui, Adamui Smithui tai įgavo Moralinių jaus- 
mų teorijos formą, pasak kurios, moralinis individo gyvenimo 
pagrindas yra kitų pripažinimo ir dėmesio poreikis. Anot Smit- 
ho, „viso triūso ir pasaulio bruzdesio... godumo ir ambicijos, tur- 
to vaikymosi tikslo“ varomoji jėga yra noras „būti matomam, rū- 
pimam ir pastebimam su simpatija, pasitenkinimu ir pritarimu““??. 
Tad, kaip iškalbingai pažymėjo A. O. Hirschmanas, Moralinių jaus- 
mų teorijoje pati ekonominė veikla kyla iš neekonominių simpa- 
tijos ir pripažinimo poreikių“?. Pasak Adamo Smitho, mūsų inte- 
resas „būti dėmesio ir pritarimo objektu“ skatina sudėtingą veik- 
lą, kuri apibrėžia ekonominį gyvenimą*!. Šiuo požiūriu svarbiausia 
yra mainų arenos idėja (0 tai yra pilietinės visuomenės idėja) - ši 
arena įsišaknijusi vertybių srityje, kurios pagrindas yra asmeninis 
tarpusavio pripažinimas. Šis savitarpiškumo ir pripažinimo ak- 
centavimas būdingas visiems škotų Švietimo veikalams apie pilie- 
tinę visuomenę ir padeda pagrįsti tą „polinkį į mainus“, kuris yra 
rinkos sandėrių šerdis. 
Panašią mintį išsako ir Adamas Fergusonas: 


Kai dideli nuosavybės 1r turto pranašumai netenka gerųjų savybių, 
kurias lemia tuštybė arba rimtesni nepriklausomumo ir galios aksti- 
nai, jie reiškia tik apsirūpinimą, teikiantį gyvulišką pasitenkinimą; ir 
jeigu mūsų rūpinimasis tuo dalyku dingtų, liautųsi ne tik mechaninis 
juodadarbių triūsas, bet ir mokytų žmonių tyrimai; taptų nereikalin- 
gos visos viešosios veiklos sritys; užsidarytų visi senatai ir ištuštėtų 
visi rūmai.*? 
Čia svarbiausia yra tuštybė ir ji vaidina tokį pat vaidmenį kaip 
Smitho „dėmesys ir pritarimas“. Jos pagrindas - socialinis mūsų 
gyvenimo pobūdis ir asmeninis mūsų pripažinimas kitų akimis. 
Viešoji mainų ir sąveikos arena - pilietinės visuomenės sritis — 
nėra vien „neutrali“ rinkos mainų erdvė, kurioje susitinka jau vi- 

siškai susiformavę individai keistis nuosavybe ir plėtoti prekybą 
ar menus. Tai savaime ir etinė arena, kurioje individo asmenybę 
kuria pats mainų su kitais veiksmas. Kaip tik tuštybė mus susieja 
su socialine visuma, mums tampant tokiems, kokie esame - ko- 
kius mus kiti suvokia (tai savotiškas vidurinis socialinis „aš“ avant 
la lettre*). 

Tęsdamas tokių mąstytojų kaip trečiasis Shaftesbury'o grafas, 
kuris pasauliui valdyti nustatė ne vien savanaudiškumo, bet ir 


„tūkstantį kitų paskatų“, tradiciją, Fergusonas pabrėžia: 


Tai, kas gaunama iš artimojo, priimama su ypatingu jausmu; ir kiek- 
vienoje kalboje apstu žodžių, išreiškiančių žmonių sandėriuose ką 
kita nei sėkmė ir nusivylimas. Krūtinė užsidega draugijoje, o nu- 
matoma nauda neturi kuo uždegti; ir patys savaime paviršutiniški 
dalykai tampa svarbūs, kai jie padeda atskleisti žmonių ketinimus 
ir būdą... Paslaugos vertė nematuojama suvokus gerumo jausmus; 
o žodis nelaimė įgyja menką prasmę, palyginti su įžeidimo ir skriau- 
dos prasme.** 


Įžeidimas ir skriauda. Kaip ir tuštybė, šie du jausmai ne itin įdo- 
mūs ir tampa visiškai prasmingi tik žmonių sąveikos tinkle. 
Žinoma, škotų Švietimo filosofijoje nauja yra ne vien tai, kad 
bendra socialinė erdvė laikoma etine arena. Tai visada buvo bū- 
dinga Vakarų civilizacijos politinėms ir filosofinėms tradicijoms. 
Klasikinės antikos polis buvo vienas iš tokių modelių. Juk galiau- 
siai buvo manoma, jog tikrai žmogiškas gyvenimas galimas tik 
polyje. Kitas modelis buvo Tomo Akviniečio didysis hierarchinis 
statinys, kuriame žmogiškos priemonės tarnavo dieviškiems tiks- 
las. Calvino Ženeva ir „šventųjų bendruomenė“, įkurta Naujojo 
pasaulio pakrantėse, buvo trečiasis šios etiškai formuluojamos so- 
cialinio pasaulio vizijos variantas. Visoms šioms schemoms bend- 


* Iki galo (pran. ). 


Modernioji pilietinės visuomenės ideja 45 


ra buvo tai, kad socialinis gyvenimas aiškinamas iš kokios nors 
didžiausio gėrio vizijos perspektyvos. Krikščioniškieji jos varian- 
tai šį gėrį traktavo kaip dievišką tikslą (nors jis buvo skirtingai 
aiškinamas remiantis įvairiomis viduramžių krikščioniškojo pa- 
saulio ir Reformacijos religijos soteriologijomis). Žinoma, visoms 
šioms vizijoms būdingas transcendentalus, o gal transcendentinis 
moralinės veiklos šaltinis kaip socialinio gyvenimo pagrindas. Kaip 
matėme, krikščionybėje ši bendra ir etiškai kuriama socialinė are- 
na siejama su anapusiniu pasauliu, ir taip buvo toliau daroma 
septynioliktajame amžiuje ir Locke'o filosofijoje. Kai Protas bu- 
vo įtrauktas į žmogiškus reikalus, - turint omenyje ir Locke'ą - 
galėjome iš tikrųjų suprasti bendrame mūsų pasaulyje esantį „ap- 
reiškimo“ matmenį. Tačiau ne vien jis sudarė šį pasaulį. 

Kaip jau užsiminėme, šio transcendentinio socialinės tvarkos 
pagrindimo nebepakako intelektualiniame klimate, kurį lėmė deiz- 
mas ir kartu su juo įvykęs Dievo atitolinimas nuo žmogiškų rei- 
kalų, todėl aštuonioliktajame amžiuje nauja buvo jau patys termi- 
nai, kuriais buvo galima suvokti tą etiškai pagrįstą ir grindžiančią 
socialinę erdvę. Nors ši erdvė dar nebuvo visiškai atsaistyta nuo 
Dievo geranoriškumo, jai vis dėlto darėsi vis labiau būdingas di- 
desnis pasaulietiškumas, kitaip tariant, žmogiškosios savybės, ku- 
rios pačios turėjo grįsti socialinio gėrio viziją. 

Ir čia, žinoma, mes grįžtame prie to, ką Durkheinas beveik po 
150 metų pavadino „žmogaus gyvenimo dvilypumu“, - būtent, 
kad egzistuoja tiek interesų skatinama veikla, tiek altruistiniai — 
idealistiniai socialinės veiklos šaltiniai. Šie du žmogaus motyvaci- 
jos šaltiniai, abu būdingi žmogaus gyvenimui, apibrėžė socialinio 
gyvenimo problemą, o škotų Švietimo mąstytojams nurodė bū- 
dą, kaip ją spręsti“*. Kadangi aštuonioliktojo amžiaus deizmas jau 
nebepripažino teologiškai interpretuojamos žmogiškos, žemiškos 
veiklos modelio, jam beliko postuluoti naują filosofinę antropo- 
logiją. Faktiškai šis žingsnis ar posūkis prie natūralių, pasaulieti- 

nių ir galiausiai žmogiškų visuomeninės santvarkos ištakų tampa 
akivaizdus trumpai palyginus Locke'o Antrojo traktato pirmuo- 
sius skyrius ir Adamo Fergusono Esė apie pilietinės visuomenės 
istoriją. Abu pradedami nuo „prigimtinės būklės“. Tačiau Loc- 
ke'o veikale ši prigimtinė būklė, sekant Hookeriu, yra pagrįsta 
žmonių bendru pavaldumu Dievui, o Fergusono esė - ne kas kita, 
kaip trumpas gamtos istorijos kursas, be jokių nuorodų į dievišką 
būtybę ar netgi nejaučiant jokio reikalo ją nurodyti. Kitaip sa- 
kant, ontologiją pakeitė epistemologija. 

Deistinio pilietinės visuomenės ištakų modelio, žinoma, ne- 
reikia painioti su vėlesne ateistine mintimi. Pasaulis vis dar buvo 
suprantamas kaip Apvaizdos nustatyta tvarka, valdoma Dievo ge- 
ranoriškumo. Alasdairas Maclntyre'as išties įtikinamai argumen- 
tavo, koks svarbus buvo šis išliekantis teologinis požiūris tokių 
škotų moralistų kaip Francisas Hutchesonas filosofijoje“?. Tačiau 
vis dėlto šis klasikinio pilietinės visuomenės vaizdinio laikotarpis 
ypatingas tuo, kad čia moralinis jausmas praranda tiesiogines są- 
sąjas su teologija. O kaip matėme, būtent šis moralinis jausmas 
(kaip kone protopsichologinė duotybė) sudarė pilietinės visuo- 
menės vaizdinio esmę. Jo šaltinis yra prigimtinis geranoriškumas, 
kurį mes turime susirasti viduje. 

Žinoma, prigimtinio geranoriškumo šaltinius perkėlus į žmo- 
nių pasaulį, skirtumas tarp viešo ir privataus gyvenimo įgijo iki 
tol neturėtą iškilumą, netgi pripažinimą. Kai moralės ir esminio 
gėrio šaltiniai buvo anapus žmogaus pasaulio, skirtumas tarp šių 
dviejų sričių nebuvo svarbus siekiant gyventi gerai. Moralės sritis 
kaip tik todėl, kad ji buvo apibrėžiama transcendentiškai, - vie- 
nodai aprėpdavo ab: šias sritis ir faktiškai pašalindavo visus jų 
skirtumus. Tačiau kai ši sritis tampa grynai žmogiška, tas skirtu- 
mas pačiame žmogaus pasaulyje tarp individualumo ir socialu- 
mo, tarp privatumo ir viešumo iš naujo ataidi ir jį reikia aiškintis 
remiantis moraliniu visuomeninės santvarkos pagrindu. (Vargu 

ar reikia sakyti, jog tokį „idealistinį“ ryšio tarp idėjų ir struktūros 
aiškinimą galima apversti nė kiek nepakenkiant tam argumentui. 
Feodalinei visuomenei, kurioje nėra skirtumo tarp viešumo ir pri- 
vatumo, reikia viską apimančio moralinio kodekso. Užsimezgus 
kapitalistinės rinkos santykiams, randantis skirtumui tarp viešu- 
mo ir privatumo, iškilo naujų problemų mėginant suprasti visuo- 
meninę tvarką. Kad ir kaip interpretuotume, prireikia suformu- 
luoti naują etinę viziją.) Į pilietinės visuomenės idėją daugeliu at- 
žvilgių galima žiūrėti kaip į pastangas įveikti šią problemą, gal 
kartais veikiau vien nurodymu. 

Be abejo, mes faktiškai čia susiduriame su dviejų rūšių proble- 
momis, kurių negalima suplakti. Prieštaros, glūdinčios individua- 
lume/socialume, nėra visai tos pačios, kokios būdingos viešumu?/ 
privatumui. Tačiau pilietinės visuomenės idėja kaip visuomeni- 
nės santvarkos modelis imasi įveikti šias abi prieštarų rūšis. Klasi- 
kinėje pilietinės visuomenės tradicijoje skirtumas tarp individua- 
lumo ir socialumo, kaip jau minėta anksčiau, lengvai įveikiamas 
antropologiniu nurodymu. Tad, pasak Fergusono, „Žmogus iš pri- 
gimties yra bendruomenės narys; ir kai į jį žvelgiama tokiu požiū- 
riu, individas jau neatrodo esąs sukurtas pats sau. Jis privalo pa- 
minti savo laimę ir laisvę, jei tai kliudo visuomenės gėriui... Jis 
yra tik visumos dalis... ir jeigu visuomenės gėris yra žmonėms 
pagrindinis dalykas, tuomet individų laimė yra didysis pilietinės 
visuomenės siekis“*“. 

Atotrūkis tarp viešumo/privatumo yra rimtesnė problema, ji 
priartina mus prie pilietinės visuomenės kaip moralinės vizijos 
esmės. Norėčiau teigti, jog klasikinė pilietinės visuomenės vizija 
buvo unikali tuo, kad socialinę žmonių sąveikos erdvę laikė mo- 
raline sritimi — vadinasi, ne vien neutralia mainų plotme, - ir čia 
moralinės savybės buvo kildinamos iš paties žmogaus prigimties. 
Unikalu buvo kaip tik tai, kad visuomenės vizija susiejama su ta 
moraline sritimi, kurią implikavo terminas „pilietinė visuome- 

nė“, o tuo pat metu ši sritis kildinama iš šio pasaulio logikos, o ne 
iš transcendentinės tikrovės. Kaip parodė istorija, tai buvo trapi 
sintezė, kuria nebuvo galima pagrįsti nei kapitalizmo ekspansi- 
jos, nei racionalumo plėtros. Ji buvo pagrįsta konkrečiu požiūriu 
į Žmonių aistrų bei jų interesų ryšį ir į pilietinės erdvės tiglį, ku- 
riame buvo galima įgyvendinti jų sintezę. 

Tai politinės ekonomijos tradicijai, kurią mes siejame su pilie- 
tinės visuomenės idėja, būdingos dvi šio ryšio sampratos, kurių 
atgarsiai labai skirtingi. Vieną randame Mandeville'io Pasakėčio- 
je apie bites, o kita - tai Smitho „Nematomos rankos“ samprata. 
Pasak pirmosios — tai gana gerai žinomas modelis, - plėtojant 
tinkamas institucijų sistemas ir vadovaujant įžvalgiems valstybės 
veikėjams, „asmeninės ydos“ turi būti paverčiamos „viešosiomis 
gėrybėmis“*'. Nors Adamas Smithas ne visai sekė Mandeville'io 
moralizmu, jis, kaip tik kliaudamasis Nematoma ranka, pasisakė 
prieš tai, kad valstybė reguliuotų prekybą grūdais net didžiausios 
būtinybės laikotarpiais. Nusiteikęs prieš prigimtinės teisės tradi- 
ciją, kuri įteisino grūdų „politiką“ Dievo valios vardu ir vargšų 
(prigimtine) „teise pragyventi“, Smithas suformulavo protingo sa- 
vanaudiškumo idėją, kuri leistų tinkamai skirstyti grūdus, nesigrie- 
biant moralinės žmogaus geranoriškumo ekonomijos, bet naudo- 
jantis vien rinkos santykių Nematoma ranka. 

Iš pirmo žvilgsnio atrodytų, kad Smithas bendrai pilietinės vi- 
suomenės erdvei nesuteikia jokios normatyvinės ar atstovauja- 
mosios dimensijos. Tai tik arena, kurioje Nematoma ranka imasi 
savo alchemijos, protingo savanaudiškumo šlaką paversdama vi- 
suomeninio gėrio auksu. Tačiau tokia interpretacija vienpusiška, 
neatsižvelgia į tam tikrus ryškius Smitho moralinės vizijos aspek- 
tus, kuriuos pripažino ir kiti aštuonioliktojo amžiaus moralės fi- 
losofai ir kurie yra antrojo anksčiau minėto žmonių aistrų ir inte-, 
resų „aiškinimo“ pamatas. Ji neatsižvelgia būtent į tą moralinio 
jausmo aspektą, dėl kurio smarkiai susilpnėjo visos Smitho (kaip 

ir Fergusono bei kitų) pastangos įsivaizduoti racionalų savanau- 
diškumą arba kaip nešališką protą (tai yra protą ar interesus, iš- 
laisvintus nuo „aistrų“) ar kaip savąjį „aš“, išlaisvintą nuo kitų 
žvilgsnio. Kaip matėme anksčiau, Smitho nuomone, ekonominės 
veiklos ir bruzdesio dėl žemiškų reikalų dėmesio centras ir aksti- 
nas buvo siekis tapti pripažintam kitų. Pagarbos ir pritarimo po- 
reikis, pati žmogaus amour de soi* rėmėsi kitų pagyromis. Todėl 
tokios sampratos požiūriu individualus „aš“ niekad negalėjo būti 
visiškai atsietas nuo visuomenės, o racionalus savanaudiškumas — 
atsietas nuo tų aistrų, kurios per moralinį jausmą žmogų susaisto 
su visuomene. Aptardamas grūdų prekybą, Smithas deramą vi- 
suomeninės santvarkos funkcionavimą stengėsi pagrįsti raciona- 
liu pelno siekiu ir juridine „besąlygiškų teisių“ (tarkime, nuosa- 
vybės) sąvoka, o Moralinių jausmų teorijoje jis vis dėlto laikosi 
tradicijos škotų moralistų, kurie visuomeninę santvarką traktavo 
kaip žmonių tarpusavio pripažinimą pilietinėje visuomenėje. Iš 
tikrųjų, kaip teigė A. O. Hirschmanas, pirmasis požiūris buvo vi- 
siškai priklausomas nuo antrojo. 

Gal mes, kalbėdami apie Smithą, užbėgome už akių savo esė, 
nes skirtis tarp įstatymo ir dorybės, tarp juridinių teisių, regu- 
liuojančių viešąją sritį, ir privatesnės ar asmeniškesnės dorybės 
ir moralės srities jau pranašauja būsimus Immanuelio Kanto vei- 
kalus. Smithas, rašęs paskutiniaisiais aštuonioliktojo amžiaus de- 
šimtmečiais, pritarė pilietinės visuomenės kaip etinio darinio 
idėjai ir ją dar šiek tiek praplėtė. Nors geranoriškumas jau ne- 
buvo laikomas būtina visuomeninės santvarkos funkcionavimo 
sąlyga, kaip manė Hutchesonas, svarbi žmonių tarpusavio prik- 
lausomybės, grindžiamos ne vien veikla iš savanaudiškų paska- 
tų, idėja išliko. Ši tarpusavio priklausomybė ir tarpusavis asme- 
nų „aš“ pripažinimas pačioje veikiančioje rinkoje viešajai pilie- 


* Savimeilė (pranc.). 

tinės visuomenės arenai suteikė lemiamą atstovaujamąjį matmenį. 
Ši arena tapo etine terpe, kurioje privatūs interesai bei aistros 
ne tik patenkinami, bet ir atsiranda per tarpusavio pripažinimą. 
Čia buvo pripažinta viešumo/privatumo skirtis ir realizuota to- 
kia privatumo samprata, pasak kurios, pačios privatumo išta- 
kos giliai glūdi viešajame pripažinime. Tai aštuonioliktojo am- 
žiaus individo sampratos esmė ir šią mintį dera pabrėžti. Visa 
aštuonioliktojo amžiaus etinių svarstymų tradicija ar moralės 
filosofija dar nebuvo „organiška“, kaip toks organiškumas buvo 
romantiškai suprantamas devynioliktojo amžiaus pabaigoje, ir 
rėmėsi pažinimu to, kaip individo gyvenimas įsišaknijęs visuo- 
menėje, ir tokiu sustiprinimu tų socialinių ryšių, per kuriuos 
susikuria tiek individas, tiek visuomenė“. 

Tad škotų Švietimo mąstytojams pilietinės visuomenės idėja 
pirmiausia reiškė solidarumo sritį, palaikomą moralinių jausmų 
ir natūralios simpatijos galia. Kaip tik jie iškėlė žmogų virš gyvū- 
nų bei elementaraus medžiaginio gyvenimo ir per juos „Žmogui 
lemta panašių į save visuomenėje tartis, įtikinėti, priešintis, įkvėpti 
ir iš karštos draugystės ar pasipriešinimo nepaisyti savo asmeni- 
nės naudos ar saugumo“*?. Formuojantis šioms intelektualinėms 
pažiūroms, reikšmingą vaidmenį atliko prigimtinės teisės tradici- 
ja, taip pat deistinis įvaizdis geranoriško Kūrėjo, kurio „prigimti- 
nis geranoriškumas“ buvo mūsų pačių geranoriškumo šaltinis. Ta- 
čiau svarbu, kad šios dvi intelektualinės tradicijos buvo transfor- 
muotos, nes šie šaltiniai jau siejami su pačios visuomenės 
funkcionavimu (o ne transcendentine esybe). 

Šios transformacijos esmę lėmė proto idėja ar, tiksliau sakant, 
Proto, kuris, nors ir aprėpė intereso sąvoką, gerokai pranoko bet 
kokį utilitarizmą. Iš tiesų tai jau buvo ne tiek proto, valdančio 
aistras, idėja, kaip yra, pavyzdžiui, Shaftesbury'o sampratoje, o 
Proto, kuris pats buvo natūralios simpatijos elementas. Protas ir 
racionalumas tokių mąstytojų, kaip trečiasis Shaftesbury'o grafas 

filosofijoje, per prigimtinį mūsų geranoriškumą padeda mums su- 
prasti, taigi ir mylėti visumą — visatą??. Natūrali simpatija, kuri 
susieja visuomenes (skatina mūsų anksčiau aptartą solidarumą), 
kyla iš laimingo Proto ir geranoriškumo susiliejimo, kuris leido 
mums visumos gerovę iškelti aukščiau dalių gerovės, vadinasi, 
viešąją ar socialinę gerovę — aukščiau asmeninių mūsų interesų. 
Faktiškai visa pilietinės visuomenės tradicijos galia buvo nukreip- 
ta prieš bet kokį proto ribojimą tuo, ką, sekdami Maxu Weberiu, 
dabar pavadintume instrumentiniu racionalumu. Fergusonas tai 
išdėsto aiškiai kaip ant delno, mums primindamas: 


Mums sakoma, kad žmonija siekianti naudos; ir taip neabejojamai yra 
visose komercinėse tautose. Bet tai nereiškia, kad tos tautos iš prigim- 


ties yra nusiteikusios prieš visuomenę ir tarpusavio simpatiją.*! 


Veiksmus, kuriais siekiama žmonijos gėrio, taigi ir konkrečios 
visuomenės gėrio, skatina kaip tik „geranoriška širdis“ kartu su 
„drąsa, laisve ir ryžtingu elgesio pasirinkimu“, o ne „turtas ar 
nauda“ (iš tikrųjų juos reikia „niekinti“). Protas visuotine pras- 
me iškelia mus virš konkrečių interesų, kad teigtume visuotinį 
gėrį (šis, kaip mes privalome nuolat atminti, kartu padeda su- 
kurti patį atskirą veikėją gyvenant jam pilietinėje visuomenėje — 
prisiminkite anksčiau cituotas pastraipas iš Adamo Fergusono ir 
Adamo Smitho raštų). 

Šios vientisos Proto ir aistrų (moralinių jausmų ir natūralios 
simpatijos) sistemos idėja, kaip matome, pranoksta lokiškąją vizi- 
ją, kuri (nors ir racionalizuota) vis dar buvo kildinama iš teologi- 
jos. Locke'o filosofijoje prigimtinė teisė vis dar buvo grindžiama 
dievišku apreiškimu, o žmonės visa dar buvo Dievo valdiniai. Šie 
principai buvo Locke'o sampratos apie pilietinės visuomenės tei- 
ses ir sutartis, privilegijas ir laisves ištakos. Škotų Švietime pilieti- 
nė visuomenė buvo atrišta - jei dar ne visiškai laisva — nuo jos 
transcendentinio inkaro, o nuo aštuonioliktojo amžiaus buvo pa- 

keista ta visuotinybė (gėrio pagrindas), kuri Locke'ui buvo tik 
Dievas. Visuotinybė jau buvo ne anapus šio pasaulio, bet šiame 
pasaulyje. Negana to, jos reikėjo ieškoti - tiek visuomenėje, tiek 
filosofijoje — ne gausinant bendras teorijas ir abstrakčias speku- 
liacijas, ne per „paradą žodžių ir bendrų samprotavimų, kurie 


6652 


kartais atrodo tokie mokyti ir išmintingi“??. Veikiau visuotinybės 
pažinimas įgyjamas per bendrais vardais vadinamų konkretybių 
visumą)“. Ir škotų Švietimo filosofijoje visuotines moralinių jaus- 
mų ir natūralios simpatijos savybes galima nustatyti tik tyrinėjant 
konkrečius visuomenėje veikiančius žmones. 

Abstrakčiau kalbant, visuotinybė buvo atskleidžiama konkre- 
tybėje, socialumas - individualume, viešumas (gėris) - privatume 
(ne utilitaristiškai suprantamų interesų srityje). Galiausiai šitokiu 
būdu škotų Švietimo mąstytojai galėjo suformuluoti reprezenta- 
tyvią pilietinės visuomenė viziją - čia konkretybė ir visuotinybė, 
privatumas ir viešumas išties buvo sutelkti į vieną prasmių lauką. 
Viešasis gėris buvo aiškinamas pagal proto veiklą, o pati indivi- 
dualaus gyvenimo tikrovė buvo įtvirtinta viešojoje srityje. Šiai (pi- 
lietinės visuomenės ir individualų gyvenimą pagrindžiančios vie- 
šosios arenos) idėjai svarbiausia buvo Proto ir moralinio jausmo 
vienovė, kuri, kaip buvome užsiminę, neišlaikė laiko išbandymų 
ir, tiesą sakant, pradėta griauti Davido Hume'o filosofijoje. 


IV 


Derėtų prisiminti, kad Hume'as stengėsi kritikuoti kaip tik pri- 
gimtinės teisės tradiciją, kuri buvo tokia svarbi škotų Švietimo 
moralistams. Rašęs anksčiau nei Fergusonas, bet aiškiai priešta- 
raudamas moralinei Shaftesbury'o ir Hutchesono filosofijai, jis 
negailestingai puolė tiek pastarojo „natūralistines“ prielaidas apie 
žmogaus geranoriškumą, tiek jiems būdingą galutinį moralės grin- 

dimą transcendentine (t. y. dieviškąja) apvaizda. Hume'as mirė 
tais pačiais metais, kai buvo išleistas Smitho veikalas Tautų tur- 
tas, — tais pačiais metais įvyko Amerikos revoliucija — ir šis simbo- 
liškumas neturėtų likti nepastebėtas. Smitas, kaip Hume'o sekė- 
jas ir labiau besidomintis teisingumu nei morale, savo grūdų pre- 
kybos analizėje atsisakė geranoriškumo principų, o liberalusis 
Jungtinių Amerikos Valstijų individualizmas labai smarkiai rėmėsi 
Hume'o - ne vien Locke'o - principais. 

Iš pirmo žvilgsnio gal atrodo keista, kad Hume'as įtraukiamas 
į pilietinės visuomenės tradicijos aptarimą, nes jis paprastai šiame 
kontekste nėra nagrinėjamas ir nėra laikomas devynioliktojo am- 
žiaus liberalizmo tėvu (juo labiau, kad manoma liberalizmą kilus 
iš pirmosios filosofijos krypties). Aš teigčiau, jog Hume'ą reikia 
laikyti vėlesnės liberaliosios minties pirmtaku todėl, kad jis atme- 
tė pamatines pilietinės visuomenės tradicijos prielaidas. Svarbiausia 
tai, kad tik išnarplioję ir suskaidę pilietinės visuomenės tradiciją, 
galime suprasti liberalizmo ar veikiau liberalaus individualizmo 
sklaidą ir visas dėl jo kylančias problemas „reprezentuojant vi- 
suomenę“. Šios problemos, kurias kelia tai, jog iš esmės sunku, o 
gal ir neįmanoma pagrįsti visuomenės remiantis liberaliosios 1n- 
dividualistinės arba sutarties tradicijos principais, kai formuluo- 
jama reprezentatyvi visumos vizija, yra Hume'o paveldas ir jo 
mestas iššūkis (tas pats iššūkis, kuris Immanuelį Kantą pažadino 
iš ilgų snaudulio metų). 

Hume'o mestas iššūkis buvo stulbinamai paprastas. Jis tiesiog 
išardė Proto ir moralinio jausmo vienovę, kuria buvo grindžiama 
visa pilietinės visuomenės tradicija. Hume'o pateiktas „yra“ ir 
„turėtų būti“ atskyrimas, kuriuo rėmėsi tai, ką Alasdairas Maclnty- 
re'as taikliai pavadino škotų Švietimo „griovimu iš vidaus“, kartu 
buvo ir atviras išpuolis prieš moralinio jausmo ir visuotinio gera- 
noriškumo tradiciją, o ja buvo grindžiama pilietinės visuomenės 
idėja?*. Artimiausia mūsų problematikai moralinio socialinės tvar- 

kos pagrindo glausčiausia formulė, paimta iš Traktato apie žmo- 
gaus prigimtį, kurio paantraštė Mėginimas pritaikyti eksperimen- 
tinį argumentavimo metodą moralinėms temoms teigia: 


Kadangi moralė turi įtakos veiksmams ir jausmams, vadinasi, ji negali 
kilti iš proto; taip yra todėl, kad kaip mes jau įrodėme, vien protas 
niekada negali turėti tokios įtakos. Moralė pakursto aistras ir skatina 
arba stabdo veiksmus. Protas pats savaime šiuo atveju yra visiškai be- 


jėgis. Todėl moralės taisyklės nėra mūsų Proto sprendimai.** 


Taigi, pasak Hume'o, „galutiniai žmonių veiklos tikslai niekad 
negali būti... paaiškinti protu, bet patys visiškai priklauso nuo 
žmonijos sentimentų ir jausmų“?“. Hume'o frazėje nustatoma 
griežta „riba“ tarp to, ką teigia protas, ir žmogaus veiklos m0ty- 
vų, kuriuos galima paaiškinti tik jausmu. Trapi abiejų samplaika, 
kuria, kaip buvo manoma, remiasi individo ir visuomenės, priva- 
tumo ir viešumo vienovė, jau neišlaikoma. Protas nebeturi vietos 
žmogaus motyvacijos psichologijoje, mat ji siejama vien su aistro- 
mis, kurios savo ruožtu neturi privilegijuoto žinojimo, iš tiesų — 
jokių privilegijų Žinoti visuotines tiesas. 

Tačiau filosofinės šios distinkcijos 1mplikacijos mus domina 
mažiau nei sociologiniai jos vediniai. Mat jeigu tik Proto veikla 
gali mus priartinti prie visuotinių tiesų, esančių anapus moralės 
ar dorybių lauko, kaip galima pateikti reprezentatyvią sociali- 
nio gėrio viziją? Ar pagal šią sampratą galima visuomenę trak- 
tuoti kaip normatyvinę tvarką? Kaip tik Hume'o atsakymas į 
šiuos klausimus turėjo tokį didelį poveikį vėlesnei liberaliajai 
teorijai. Mat Hume'as faktiškai susilaikė neinterpretavęs visuo- 
meninės tvarkos kokio nors savarankiško moralinio gėrio po- 
žiūriu. Visuotinis gėris yra tik individualių arba konkrečių gėry- 
bių skaičiavimas, o visuomeninę gerovę palaiko vien įgyvendi- 
nami privatūs interesai. 

Hume'o visuomenės sampratoje Proto vaidmuo siejamas su šiuo 

skaičiavimu - jis leidžia Žmogui įvertinti savo naudą, gaunamą 
laikantis tam tikrų visuotinai taikomų elgesio taisyklių. Pats sa- 
vaime Protas neturi nei kito vaidmens, nei autonomiškos morali- 
nės galios. Visuomenės funkcionavimo požiūriu yra trys pagrin- 
dinės taisyklės: nuosavybės saugumas, jos perdavimas savininko 
sutikimu ir pažadų tesėjimas?'. Hume'as pabrėžia, kad šios tai- 
syklės yra visuomenės „gudrybės“, būtinos jos funkcionavimui, ir 
neturi nei istorinio, nei mitologinio, nei loginio ar transcendenti- 
nio statuso. („Prigimtinėje būklėje ar toje įsivaizduojamoje būk- 
lėje, egzistavusioje iki visuomenės, nebuvo nei teisingumo, nei 
neteisingumo.“?5) Tarsi Hegelio pranašas, Hume'as puikiai supra- 
to, jog „teisingumas“, o kartu ir taisyklės, reguliuojančios nuosa- 
vybės mainus ir netgi visą pilietinės visuomenės sistemą (iš jų svar- 
biausios buvo įsipareigojimai tesėti pažadus ir šitaip laiduoti nuo- 
latinį žmonių bendravimą), „kyla iš žmonių susitarimų“??. Jų tikrai 
negalima rasti jokiuose natūraliuose principuose - kosminiuose, 
transcendentaliniuose ar kitokiuose („tie įspūdžiai, kurie pažadi- 
na šį teisingumo jausmą, žmogaus protui nėra įgimti, o kyla iš 
gudrybės ir žmonių susitarimų“)“?. Be to, Hume'o supratimu - ir 
tai buvo svarbiausia baigiantis škotų Švietimo tarpsniui, - žmo- 
nės laikosi teisingumo taisyklių ne todėl, kad jos reikštų kokį nors 
visuotinį, esminį gėrį, bet tiesiog norėdami gauti kuo daugiau nau- 
dos. Hume'o interpretuojamoje socialinėje tikrovėje, kuriai bū- 
dingas žmonių „savanaudiškumas bei ribotas dosnumas“ ir gėry- 
bių stygius, „palyginti su žmonių norais ir troškimais“, vienintelė 
išeitis žmonėms įgyvendinti savo pačių interesus - laikytis visuo- 
tinai galiojančių teisingumo taisyklių“!. 

Hume'as teigia, kad tik toks stimulas skatina mus laikytis tei- 
singumo taisyklių, o ne „visuomenės intereso paisymas ar didelis 
platus geranoriškumas“*?. Čia ne tik moralinis jausmas atskiria- 
mas nuo teisingumo taisyklių, bet ir teisingumo jausmas, kuris 
istoriškai atsitiktinis ir įvairiose visuomenėse būna skirtingų for- 

mų, yra atskiriamas nuo Proto. Hume'as aiškina, kad jis remiasi 
ne kokiais nors „amžinais, nekintamais ir visuotinai būtinais idė- 
jų ryšiais“, bet tik mūsų „įspūdžiais““*. Šitos sampratos požiūriu 
tai, kas m2am0ma esant moralu, neturi pagrindo Prote, nes pasta- 
rasis iš tiesų yra atsietas nuo bet kokių moralinių jausmų. Ir nors 
mūsų protingas savanaudiškumas skatina mus laikytis teisingumo 
taisyklių, pats teisingumas turi tik instrumentinę vertę ir neturi jo- 
kio autonomiško autoriteto be konkrečių tų interesų, kurie tenki- 
nami laikantis jo reikalavimų (anksčiau cituotų trijų taisyklių). 
Kad susivoktume, kaip toli nueita nuo moralinių jausmų ir 
natūralios simpatijos tradicijos, apibūdinančios pilietinės visuo- 
menės tradiciją, būtų ne pro šalį palyginti Fergusoną su Hume'u. 
Iš Fergusono veikalo aš parinkau būdingą pastraipą, kurioje rašo- 
ma apie grėsmę pilietinei visuomenei, 1 Hume'o pastraipą, ku- 
rioje nagrinėjami bendros visuomenės saitai. Fergusonas rašė: 


Tačiau be šių paskatų, profesinis susiskirstymas, nors atrodytų pa- 
gerinsiąs įgūdžius, iš tiesų yra priežastis, kodėl, plėtojantis preky- 
bai, tobulėja visų amatų gaminiai; tačiau savo padariniais ir galuti- 
niu poveikiu jis tam tikru mastu prisideda prie visuomenės saitų 
sutraukymo, išradingumą pakeičia grynomis amato formomis ir nor- 
momis, o taisyklėmis žmones atitraukia nuo bendros darbo vietos, 
kurioje sėkmingiausiai atsiskleidžia širdies ir proto sentimentai... 
jeigu valstybės tol laikysis plėtros ir malšinimo plano, kol jų nariai 
jau nebesuvoks bendrų visuomenės ryšių ir nesijaus įsipareigoję sa- 
vo šalies reikalams, jos tikriausiai perlenks lazdą ir, nedaug ką pa- 
likdamos, kas žadintų žmonių dvasią, prisišauks sąstingio, o gal ir 
smukimo laikus. Bendruomenės nariai šitaip gali... prarasti bet ko- 
k;ryšio jausmą, išskyrus giminystės ir kaimynystės jausmą, ir nebe- 
turėti jokių sutariamų bendrų reikalų, išskyrus prekybinius: tuose 
saituose ar sandėriuose gal dar išliks dorumas ir draugystė, bet čia 


negali reikštis tautinė dvasia.“ 

Ir Hume'as: 


Be abejonės, jokie žmogaus dvasios jausmai nėra tokie stiprūs ar 
tinkamai nukreipti, kad atsvertų naudos pomėgį ir žmones padary- 
tų tinkamais visuomenės nariais, priversdami netrokšti kitų gero. 
Šiam tikslui geranoriškumas svetimiems yra pernelyg silpnas, o ki- 
tos aistros veikiau pakursto šį godumą, nes, kaip matome, juo mū- 
sų turtai didesni, juo labiau mes pajėgiame patenkinti savo apeti- 
tus. Todėl nėra tokios aistros, kuri galėtų suvaldyti tą suinteresuo- 
tumą. Tai gali padaryti tik pats šis jausmas pakeičiant jo kryptį. O 
šis pokytis turi būtinai vykti kuo mažiau svarstant; juk akivaizdu, 
kad aistra daug geriau patenkinama ją varžant, negu ją išlaisvinant; 
išsaugodami visuomenę, mes įgyjame daug daugiau turtų negu bū- 
dami vieni ir nelaimingi, o tai visuomet patiriama po smurto ir 
visuotinės savivalės. Todėl žmogaus prigimties blogumo ar gerumo 
klausimas visai nėra susijęs su visuomenės kilmės klausimu; ir svars- 
tytina ne kas kita, o tik žmogaus nuovokumo ar kvailumo lygis. 
Mat tik susitarimo klausimas, ar savanaudiškumo aistra laikytina 
ydinga ar dorybinga, vis tiek ši aistra save apriboja: tad jeigu ją 
laikome dorybinga, žmonės tampa socialūs per savo dorybę, o jei- 


gu ydinga - jų ydos daro tokį pat poveikį“? 


Fergusonas baiminasi, kad vien tik prekyba ir nauda motyvuoja- 
mi veiksmai sugriaus bendrą pilietinės visuomenės pamatą ir su- 
žlugdys jausmus, kuriais tas pamatas remiasi, o Hume'as džiaugs- 
mingai nurodo skaitytojams, jog vienintelis socialinės tvarkos ga- 
rantas yra (protingas) savanaudiškumas. Čia esame toli nuo 
visuotinio geranoriško ir natūralios simpatijos pasaulio ir arti Ada- 
mo Smitho Nematomos rankos pagrindo. 

Šią Hume'o aptartį norėčiau baigti dar viena netrumpa Hu- 
me'o citata apie savitarpio naudą ir pranašumus, gaunamus kei- 
čiantis paslaugomis. (Hume'as taip glaustai ir taikliai dėsto, kad 
sunku atsispirti pagundai jį plačiau pacituoti.) Hume'as pateikia 

pamokomą istoriją apie tuos socialinio gyvenimo aspektus, ku- 
rie, manau, labiau nei kas kita įtikina, koks Hume'o vaidmuo 
nusakant tas liberalaus individualizmo vertybes, kurias mes pra- 
dėjome laikyti savomis: 


Tavo javai pribrendo šiandien, manieji pribręs rytoj. Mums abiem 
naudinga, kad aš pas tave dirbčiau šiandien, o tu man padėtum rytoj. 
Aš tau visai nesu geras ir žinau, kad tu man nė kiek ne geresnis... 
Vadinasi, aš mokausi daryti paslaugą ne iš kokios tikros simpatijos, o 
todėl, kad numanau tave atsilyginsiant už mano paslaugą tuo pačiu 
ir kad būtų išlaikytas tas pats keitimasis geromis paslaugomis su ma- 
nimi ir kitais.“ 


Atrodo, čia mes išties peršokome dviejų šimtų metų tarpsnį, 
nes Hume'o žodžiai atliepia Fortune 500 ar žurnalo Forbes jaus- 
mams. Tolesniame skyriuje nagrinėsime šį panašumą tarp Hu- 
me'o principų ir modernaus ar gal postmodernaus būvio ir jį ly- 
dinčių problemų, kurios kyla formuluojant reprezentatyvią ir nor- 
matyvinę socialinės tvarkos viziją, kurią formuluodamas, drįsčiau 
teigti, jis taip daug padarė. 

Nuo Hume'o (o po jo ir Smitho) skirtumas tarp teisingumo ir 
dorybės, tarp viešosios savanaudiškumu grindžiamas srities (ne- 
pažeidžiant įstatymų) ir grynai privačios moralumo srities atsklei- 
džiamas akivaizdžiausia forma. Kaip tik šio skirtumo ir su juo 
susijusių problemų stengėsi išvengti škotų Švietimas ir visa pi- 
lietinės visuomenės tradicija. Kylanti dilema, kaip pateikti ne tik 
deskriptyvinį, bet ir preskriptyvinį socialinės tvarkos modelį, at- 
sižvelgiant, viena vertus, į abstrakčių ir bendrų teisingumo taisyk- 
lių ir, kita vertus, konkrečių racionalaus savanaudiškumo siekinių 
skirtumą, Hume'o laikais ir vėliau buvo skiriamasis naujųjų laikų 
bruožas. Šį teorinį iššūkį pirmasis priėmė Kantas, kuris, kaip vėliau 
pamatysime, nors ir buvo teorijos novatorius, iš esmės pasiliko prie 
hjumiškosios problematikos. Kanto dėka daugybė temų, kurios ško- 

tų moralistams buvo pagrindinės, nors vis dar kiek latentinės, bu- 
vo iš naujo pripažintos. Konkretumo-individualumo ir visuotinu- 
mo-socialumo santykio problema, o drauge su ja ir pilietinės vi- 
suomenės tradicijai būdinga problema, kaip tinkamai reprezentuoti 
socialinį gyvenimą, vėl tampa aktuali. Tiesą sakant, tiktai Imma- 
nuelio Kanto raštuose buvo pirmą kartą išsamiai suformuluotos 
anksčiau minėtos problemos, kaip deramai reprezentuoti viešąją ir 
privačią sritis (taip pat ir ryšys tarp šito ir Proto 1dėjos)“?. 

Remdamiesi tuo, kaip anksčiau nagrinėjome pilietinės visuo- 
menės tradiciją, į Kantą galime žiūrėti kaip į ariergardo kovotoją, 
siekiantį išgelbėti tą Proto veiklos ir moralinės srities saitą, ku- 
riuo mokslinė mintis (ir Hume'as savo raštuose) vis labiau abejo- 
jo. Tačiau mes ne tiek siekiame įvertinti tai, kiek sąlygiškai pavy- 
ko ar nepavyko Kanto filosofinis projektas, kiek šio projekto impli- 
kacijas pilietinės visuomenės idėjai kaip reprezentatyviai ir etinei 
socialinės tvarkos vizijai. 

Kai kuriais atžvilgiais Kantas tęsė (ir, žinoma, iš esmės pagili- 
no) škotų filosofų mintį, laisvės ir lygybės temas paversdamas 
pagrindinėmis savo filosofinės antropologijos ašimis. Lygiai taip 
pat, o gal net dar svarbiau tai, kad jis šias idėjas susiejo su visuo- 
tinio (ar tiksliau, transcendentalaus) Proto pažanga, o per jį buvo 
reiškiamos asmeninės teisės (į pilietinę laisvę ir politinę lygybę). 
Protas pateikė tą idealą (ar modelį, Urbi/d), per kurį mūsų spren- 
dimui vadovauja moralinis įstatymas“š. Teisę (Recht, aprėpiančią 
tiek asmenines „teises“, tiek pačią teisingumo sąvoką) garantuoja 
autonomiškas ir veiklus subjektas, kuris laikosi Proto įsakymų, o 
šis dėl savo visuotinumo įveikia skirtumą tarp privatumo ir viešu- 
mo, individualumo ir socialumo. Žmonijai pasiekus savo tikslą, 
kiekvieno individo autonomija, laisvė ir lygybė (o tai turi būti 
garantuota teisinėje piliečių bendruomenėje) savaime — per vi- 
suotinį protą - laiduoja moralės dėsnio galiojimą. Kanto žodžiais 
iš Praktinio proto kritikos sakant: 

Būtent jis dėl savo laisvės autonomijos yra moralės dėsnio, kuris yra 
šventas, subjektas. Kaip tik dėl to kiekviena valia, nukreipta į ji patį, 
apribota sąlyga - derintis su protingos būtybės autonomija, būtent 
nepajungti jos jokiam tikslui, kuris negalimas pagal dėsnį, galintį kil- 
ti iš paties patiriančiojo poveikį subjekto valios; vadinasi, su šiuo 
subjektu niekad nereikia elgtis tik kaip su priemone, bet reikia elgtis 


kaip su pačiu tikslu“? 


Garsiosios Kanto išlygos, kad jokiu asmeniu niekada negalima 
naudotis kaip priemone, pataikė į pačią diskusijų apie pilietinę 
visuomenę šerdį. Jos pateikia naują, analitiškesnę moralinių jaus- 
mų ir natūralios simpatijos formuluotę, kuria remdamiesi škotų 
filosofai kūrė savo pilietinės visuomenės idėją. Tačiau Kantas šį 
draudimą grindžia ne kokia nors „natūralia“ prielaida, bet - ir 
kaip tik todėl jis yra lemtingai svarbus - remdamasis paties proto 
išlygomis ar formaliomis jo sąlygomis. Pasak Kanto, protas, tiks- 
liau sakant, praktinis protas, įgyvendinamas teisinėje piliečių bend- 
ruomenėje ir pats savaime yra didžiausias žmonių laisvės laimėji- 
mas moderniame pasaulyje'?. Tad Kanto pateikiamoje socialinės 
ir politinės tvarkos simbolinėje vizijoje protas ir lygybė buvo tvir- 
tai susieti'!. 

Be to, visoje Kanto praktinio proto sampratoje pagrindinis da- 
lykas buvo bendra viešoji erdvė, kurioje sudaiktinama proto veik- 
la'“. Kaip išaiškino Hannah Arendt, kategorija „viešumas“ buvo 
pagrindinis dalykas kantiškajai proto, lygybės ir laisvės sintezei". 
Pasak Kanto, viešoje kritinio diskurso erdvėje įteisinami protas ir 
lygybė, o kartu ir „tikslų karalystės“ prielaidos'“. 

Viešumo sąvoka buvo pagrindinė pastaraisiais metais vėl ki- 
lusiuose debatuose apie pilietinę visuomenę ir viešąją sritį (iš 
dalies jiems turėjo įtakos pavėluotas Habermaso veikalo Struk- 
tūriniai viešosios sferos pokyčiai vertimas į anglų kalbą ir iš nau- 
jo perskaityti Hannah Arendt kūriniai). Žinoma, pasak kantiš- 

kosios sampratos, žmogaus autonomija, o kartu su ja ir proto 
autonomija garantuojama tik dalyvaujant pilietinėse politinės 
veiklos struktūrose. 

Tam tikru aspektu gali atrodyti, jog Kanto viešumo sąvoka yra 
nuodugniau išplėtota ir labiau suteorinta sąvoka negu tas savitar- 
piškumas, kuris glūdi škotų Švietimo natūralios simpatijos idėjo- 
je. Nuo Kanto laikų labili ir subjektyvi idėja dėl vienovės su Protu 
ir per ją įgauna griežtą ir objektyvią formą. Panašiai nuo Kanto 
ėmė plėtotis nauja griežtesnė socialinės diferenciacijos vizija. Jau 
nemanoma, jog valstybė, įkūnijanti politinę visuomenę, sutampa 
su pilietine visuomene, nes racionalių debatų ir kritikos viešumas 
traktuojamas (ir netgi pabrėžiamas) kaip pilietinės visuomenės 
sritis ir jos skiriamasis bruožas. 

Kantas, prieštaraudamas valstybės absoliutizmui, pagrindinį 
vaidmenį skiria kritiškiems, nuo pilietinių suvaržymų laisviems 
piliečiams. Pats konstitucinio valdymo įteisinimas grindžiamas idė- 
ja, kad jo įstatymai būtų tokie, kuriuos apsvarstę visi (racionalūs) 
piliečiai būtų dėl jų sutarę'*. Taigi Kantas tarsi įveikia (per savąją 
Proto ir viešosios srities sintezę) tą skirtį tarp asmeniškumo (inte- 
resai) ir visuomeniškumo (gėris), su kuria galynėjosi škotų Švieti- 
mo moralistai. 

Tačiau šioje sintezėje glūdėjo esminis skirtumas tarp teisėtu- 
mo ir etiškumo, pasirodęs toks svarbus tolesniems teoriniams mė- 
ginimams formuluoti etinę visuotiniškumo reprezentavimo vizi- 
ją“. Kantui viešoji arena buvo teisės (Recht), tarpusavio ir racio- 
nalaus pritarimo kitų individualiai ir kolektyvinei valiai (W:!lkišr) 
sritis"". Tačiau tai nebuvo etikos sritis, palikta privačiam vidiniam 
gyvenimui. Kaip Susana Meld Shell aiškina: 


Teisinė bendruomenė nėra „tikslų karalystė“. Ji nemano, kad gali 
sutapti motyvai arba išnykti vidiniai konfliktai dėl tikslų. Nė vienas 


asmuo neturi jokios teisės domėtis vidiniais kitų žmonių motyvais. 

Teisių įstatymai tik reikalauja, jog kiekvienam veiksmui (kad ir ko- 
kios moralinės jo paskatos būtų), kuris išoriškai veikia kitus žmones, 


būtų gautas racionalus jų pritarimas.?* 


Kanto veikaluose privati moralės ir etikos sritis atskiriama nuo 
reprezentatyvios visuomenės kaip teisinės bendruomenės vizi- 
jos"?. Tad viešoji arena tampa vertinga kaip sritis, garantuojanti 
teisinę piliečių lygybę, bet tuo pat metu ji lieka atsieta nuo eti- 
kos srities. Vadinasi, Kantas, labiau negu kas nors kitas, šią Hu- 
me'o nurodytą skirtį suabsoliutino, o ne įveikė. Šis dilemos, kaip 
reprezentuoti visuomenės gėrį, sprendimas (ir skirtis) vis dar 
tebėra lemtingai svarbus liberaliosios politinės teorijos diskurse 
ir veikiau sukūrė, o ne įveikė įtampą tarp viešosios ir privačio- 
sios sričių. Atskirdama teisę ar pareigą nuo etikos ir pastarąją 
priskirdama privačiajai sričiai, Kanto teorija paliko neišspręstą 
lemtingai svarbų etinio reprezentavimo - viešosios srities statu- 
so - klausimą. 


V 


Faktiškai šis teisiškumo atskyrimas nuo etiškumo ir paskatino He- 
gelį kritikuoti Kantą. Hėgeliškoji Kanto filosofijos kritika ir plė- 
tojimas kaip tik ir rėmėsi šiuo aspektu - viešosios teisės atskyri- 
mu nuo privačios moralės, o tai suponavo tarpininkaujamą ir ne 
visišką proto realizavimą*?. Pasak hėgeliškosios Kanto interpreta- 
cijos, moralė esanti tik „reguliatyvinis principas“, ne visiškai in- 
tegruotas į teisės sritį, O tai reiškė, jog ji praranda savąjį vaidmenį 
etiškai reprezentuojant visuomenę. Kaip puikiai žinoma, Marxas 
sekė Hegeliu stengdamasis suvienyti privačiąją (asmeninių inte- 
resų, glūdinčių pilietinėje visuomenėje) ir viešąją (politinių reika- 
lų) sritis. Priešingai negu Hegelis, jis šią vienovę postulavo kaip 

ateities siekinį, o ne kaip įsikūnijusią realiai egzistuojančioje vals- 
tybėje. Tačiau abu mąstytojus sieja tai, jog abiem rūpėjo, kad (pri- 
vati) moralė ar etika būtų deramai integruota į viešąją areną. 

Turint omenyje, kokie svarbūs dabar vykstantys Habermaso ir 
jo kritikų ginčai dėl jo pastangų atgaivinti Šviečiamojo amžiaus 
proto projektą ir apskritai kokios svarbios visos šiuolaikinės dis- 
kusijos apie pilietinę visuomenę, atrodytų, kad Hegelio mintis 
itin siejasi su mūsų tema. Tačiau mums labiau rūpi ne analizuoti 
ar lyginti Kanto, Hegelio ir Marxo sistemas, o suprasti, kaip šių 
filosofų mintys darė įtaką pačiai pilietinės visuomenės kaip etinio 
idealo idėjai ir su ja susijusioms socialinio gyvenimo reprezenta- 
vimo problemoms. 

Su Hegeliu ir Marxu mes iš tiesų prieiname pilietinės visuome- 
nės tradicijos siaurąja šio žodžio prasme pabaigą. Abu, tik skirtin- 
gais būdais, mėgino įveikti legalumo ir moralumo, teisinės bendruo- 
menės ir etinio gyvenimo skirtį, kurią pirmasis postulavo Davidas 
Hume'as prieštaraudamas škotų Švietimo filosofijai, o „suabsoliu- 
tino“ Immanuelis Kantas. Tiek Hegelio, tiek Marxo nuomone, ši 
skirtis buvo lemtinga pilietinės visuomenės idėjos yda, ir abu ieš- 
kojo teorinių priemonių pilietinės visuomenės idėjai ir praktikai 
rekonstruoti. Tačiau kad ir skirtingos buvo jų rekonstrukcijos, pi- 
lietinės visuomenės idėjos, kokia ji buvo suformuluota aštuonio- 
liktajame amžiuje, skirtis buvo įveikta ir transformuota. Vis dėlto 
nors ir labai skirtingi Hegelio ir Marxo pilietinės visuomenės mo- 
deliai, juos (abu) galima suprasti kaip pastangas vėl integruoti dvi 
legalumo ir moralumo sritis, kurios buvo pilietinės visuomenės pir- 
minės idėjos šerdis. Taigi jie abu skirtingais būdais stengėsi sukurti 
tokį pilietinės visuomenės modelį, kuriam jau nepakako moralinių 
jausmų ir natūralios simpatijos. 

Tad, pavyzdžiui, svarbu pažymėti, jog hėgeliškos etinio soli- 
darumo, grindžiamo viešosios teisės ir privačios etikos vienove, 
sampratos turi stiprių sąsajų su ankstesne škotų Švietimo tradici- 

ja („natūrali simpatija“ ir „socialumas“), be to - būtų galima pri- 
durti, - su tokių nesugretinamų mąstytojų kaip Burke'as ir Rous- 
seau filosofija*!'. Panašiai Marxas, etiškai smerkdamas pilietinėje 
visuomenėje egzistuojančius rinkos santykius, kai žmonės laiko 
vienas kitą priemone ir savo ruožtu sumenkina iki priemonės, 
kaip tik ir puola anksčiau aptartą kantiškąją teisėtumo ir moralu- 
mo skirtį. 

Vertinant bendriausiu požiūriu ir iš šių dienų perspektyvos, 
stebina tai, kad faktiškai bendrieji klasikinės-=modernios sintezės 
komponentai yra vienodi nuo Adamo Fergusono iki G. W. F. He- 
gelio, kurie pripažino visuomenę (suvokdami ją kaip pilietinę vi- 
suomenę ir apimančią tai, ką Habermasas pavadino viešąja sfera) 
turint vertę. Taigi paimkime tik vieną, nors labai svarbų pavyzdį: 
nuosavybės mainų reiškinys, būdingas rinkai, pasak Hegelio, turi 
savaiminę vertę, kurią vėlesnės marksistinės ir utilitaristinės teo- 
rijos paneigė skirtingais būdais. 

Iš Hegelio raštų aiškėja, jog asmens poreikis būti pripažintam 
(vadinasi, ir būti) patenkinamas pripažįstant nuosavybę. Išties He- 
geliui nuosavybė - pilietinės visuomenės srityje - užima meilės vie- 
tą — šeimos srityješ?. Per vieną ir antrą (kaip per skirtingus dvasios 
aktualizavimosi momentus) visuotinė valia kuriama per pripažini- 
mą, ir kaip Hegelis nurodė Jenos paskaitų I dalies pabaigoje, „Indi- 
vido valia yra visuotinė valia, o visuotinė valia yra individas. Tai 
apskritai etinio gyvenimo [S:ttlichkeit) visuma, tiesioginė, tačiau 
[kaip] Teisė“3*. Vadinasi, pasak Hegelio, būtent per nuosavybės mai- 
nams būdingą savitarpio pripažinimą kuriamas individas kaip savi- 
monė (fūr sichb), o tai labiausiai priartėja prie etinės srities pasauly- 
je, kurį apibrėžia savitarpio mainai tarp skirtingų esybių (jos yra 
priešingos graikų polio „aš“, neatskirtam nuo bendruomenės)*. 
Šiame vėlesnių laikų pasaulyje etikos sritis kuriama tiktai per savi- 
tarpio pripažinimą, apibrėžiantį pilietinę visuomenę. 

Čia svarbiausia tai, kad Hegelis, kaip ir škotų Švietimo mąsty- 

tojai, pilietinės visuomenės sritį laikė savitarpiškumo ir abipusio 
pripažinimo sritimi. Ši pilietinės visuomenės „šerdis“ suteikė jai 
normatyvinį statusą visų pilietinės visuomenės tradicijos mąsty- 
tojų darbuose. 

Nuo Hegelio šis savitarpiškumo modelis, žinoma, postuluoja- 
mas jau ne moralinių jausmų ar natūralių simpatijų pagrindu. 
Bendruomenės pagrindas — per savitarpio pripažinimą - yra vei- 
kiau visuotinybės (laisvės idėja) veikimas per kiekvieno individo 
konkretybę (pragyvenimo šaltinį, laimę ir teisinį statusą). Tačiau 
Hegelis Teisės filosofijoje stengėsi pranokti ne tik škotų Švietimo 
prigimtinės teisės doktrinas, bet įveikti kantiškąsias antinomijas, 
o kartu - viešosios teisės ir privačios moralės skirtį, kuria buvo 
pagrįsta Kanto sistema. Tai jis mėgino daryti formuluodamas teo- 
rinius principus, kuriais nors ir pripažino konkrečių ir visuotinių 
interesų skirtumus, vis dėlto susiejo juos į teisės sistemą, kuri yra 
„realizuotos laisvės karalystė“*“. 

Šis laisvės, o kartu ir etinio gyvenimo konkrečioje pasaulio 
sklaidoje realizavimas yra pradžia jo kritikos, prieštaraujančios 
kantiškajam moralės priskyrimui privačiai sričiai ir jos tapatini- 
mui tik su „privalo būti“, be šito „įvykdymo“š?. Šios kritikos pa- 
matas yra Hegelio valios samprata, traktuojanti valią kaip ypa- 
tingybės ir atskirybės vienovę. Tai „savyje reflektuota ir kartu į 
visuotinybę grąžinta ypatingybė; atskirybė“3*. Ir kaip tik ši atski- 
rybė kaip ypatingybės (individo) valios išraiška visuotinėje (so- 
cialinėje) sistemoje tampa Hegelio pilietinės visuomenės idėjos 
pamatu. Pilietinė visuomenė yra vienas etinio gyvenimo vis tobu- 
lesnio įgyvendinimo „momentų“, pasiekiamų per savitarpio pri- 
pažinimą, kuris, kaip buvo anksčiau nurodyta, implikuoja nuosa- 
vybės mainus. Pilietinė visuomenė per savo plėtros logiką simbo- 
lizuoja abu elementus - ypatingybę ir visuotinybę, - kurių visiška 
vienove Hegelis vylėsi įveiksiąs kantiškąją viešosios teisės ir pri- 
vačios moralės skirtį. Hegelio žodžiais tariant, 

Konkretus asmuo, kuris yra sau kaip ypatingas tikslas, kaip poreikių 
visuma ir įgimto būtinumo bei savivalės mišinys, yra vienas iš pilietinės 
visuomenės principų, bet ypatingas asmuo kaip esmingai santykiuojan- 
tis su kita tokia ypatingybe, kad kiekvienas iš jų teigia savo reikšmingu- 
mą ir pasitenkina tik kaip kitos įtarpintas ir kartu tik dėl visuotinybės 


formos yra kitas pilietinės visuomenės principas.*? 


Šioje Hegelio pilietinės visuomenės sampratoje yra viena lemtin- 
gai svarbi spraga, kuri pati savaime duoda pagrindo marksistinei He- 
gelio kritikai. Jos reikia ieškoti kaip tik toje plotmėje, kurioje įgyven- 
dinamas visuotinis interesas arba laisvės idėja. Nors Hegelis aiškiai 
skiria pilietinę visuomenę nuo valstybės ir įžvalgiai analizuoja konk- 
rečių interesų veikimą pilietinėje visuomenėje, pati pilietinė visuo- 
menė dar nėra etikos įgyvendinimo sritis. Kaip jis aiškina, pilietinė 
visuomenė apskritai yra toji sritis, kurioje laisvės idėja atsiskleidžia 
tik kaip „abstraktus idėjos realybės momentas“, kaip „vidinė šio 
išorinio reiškinio būtinybė“??. Tai „savo kraštutinumuose pranyku- 
sios dorovės sistema“?!. Hegelio filosofijoje pilietinę visuomenę su- 
darančių interesų ir klasių heterogeniškumas galiausiai griauna pats 
save - tol, kol jie vis dar priklauso ta „momentui“, kai visuotiny- 
bė nėra konkrečiai (o tik abstrakčiai) realizuota. 


Viena vertus, ypatingybė kaip sau į visas puses išplintantis savo po- 
reikių, atsitiktinės savivalės ir subjektyvių norų patenkinimas savo 
mėgavimuose griauna pati save ir savo substancialią sąvoką... Šiose 
priešingybėse ir jų susipynimuose pilietinė visuomenė pasirodo ir 
kaip nesaikingumo, skurdo ir jiems abiem bendro fizinio ir dvasinio 


nuopuolio reginys.?? 


Tiesą sakant, visos Hegelio pilietinės visuomenės analizės tiks- 
las - įveikti šiuos prieštaringus konkrečių interesų siekinius ir įgy- 
vendinti etinį gyvenimą, jį įkūnijant visuotinėje sistemoje, kuri 
prasideda, bet nesibaigia pilietinės visuomenės sritimi. 

Pasak Hegelio, pilietinė visuomenė ir daugybė jai būdingų 
prieštaringų individualių ir grupinių interesų, viena vertus, įkū- 
nija ypatingybės principą, o, kita vertus - visuotinybės principą, 
tačiau šis yra tik 11 status nascendi“. Pilietinėje visuomenėje — 
dviejuose jos poliuose - glūdi tikros ypatingybės ir asmeninės 
tapatybės ištakos, nes ji „nutraukia... individo ryšius, šeimos na- 
riai susvetimėja ir pripažįsta vieni kitus savarankiškais asmeni- 
mis“ ir visuotinumo apraiškos - per korporaciją, kuri ypatingus 
interesus, poreikius ir jų tenkinimą vykdo kaip visuotinės, 
abstrakčias teises?*. Korporacijos ypatingus interesus suvienija 
visuotinėje socialinėje sistemoje, ir todėl „korporacija šalia šei- 
mos yra antra pilietinėje visuomenėje glūdinti dorovinė valsty- 
bės šaknis. Pirmojoje glūdi subjektyvios ypatingybės ir objekty- 
vios šeimoje visuotinybės momentai substancialioje vienybėje“"“. 
Individas dalyvauja bendruomenės gyvenime per korporacijas, 
o šis dalyvavimas tarpininkauja jo individualiems ir ypatingiems 
norams bei poreikiams pripažįstant bendruomenės (ir pradinę 
visuotinę) sistemą. Korporacija tiek siekia savo nariams užtik- 
rinti saugumą bei kitas gėrybes gindama grupės interesus, tiek 
diegia savo nariams jausmą, kad jie priklauso ir yra nariai to- 
kios organizacijos, kuri yra kiekvieną individą pranokstanti gru- 
pė. Šitokiu būdu, Hegelio žodžiais sakant, ypatingybė grąžina- 
ma į save per dalyvavimą visuotinybėje. 

Tačiau korporacijos yra ribotos ir aprėpia tik įvairias pilietinė- 
je visuomenėje esančias grupes (ir iš tiesų joms nepriklauso nei 
padieniai darbininkai, nei skurdžiai - tie, kurie dar nėra susitelkę 
į „luomus“ ir todėl dar nėra visumos dalis). Kaip šių interesų ats- 
tovės jos dar neaprėpia visos visuomenės. Tai valstybės tikrąja šio 
žodžio prasme sritis ir čia, tik čia visiškai įgyvendinama laisvės ir 
etinio gyvenimo idėja. „Bendri ypatingi interesai, kurie egzistuo- 


* Užuomazgoje (/ot.). 

ja pilietinėje visuomenėje ir yra už estinčios savyje ir savu visuoti- 
nybės valstybėje, yra bendrijų ir kitokių verslų bei luomų korpo- 
racijų... Žinioje... tačiau šie ypatingų interesų ratai turi būti pa- 
jungti aukštesniems valstybės interesams“.?? Perėjimas nuo pilie- 
tinės valdžios (policijos) ir korporacijų, tarnaujančių pavieniams 
ir grupiniams interesams, prie viešosios (politinės) valdžios, tar- 
naujančios tautai kaip visumai, yra perėjimas nuo galiausiai iš- 
centrinės konkrečių norų jėgos pilietinėje visuomenėje prie įcentri- 
nės jėgos valstybės, kurioje pasiekiama tikroji ypatingybės ir visuo- 
tinybės vienovė. Čia mes matome - visiškai priešingai Kantui — 
mėginimą suvienyti konkrečius ir visuotinius įsakymus ne priva- 
čios moralės srityje, bet viešojoje erdvėje, kuri yra etinis gyveni- 
mas arba konkreti laisvė. Ši norų vienovė perkelia mus anapus 
konkrečių pilietinę visuomenę sudarančių biurgerių, korporacijų 
ar luomų interesų - į tikrosios valstybės sritį (konkrečiau - į vi- 
suotinių interesų, kuriems atstovauja valstybės tarnautojai, sritį), 
ir ji vienintelė atstovauja visuotine! idėjai?“. 

Vienas iš būdų suprasti Hegelį — tai jo veikaluose įžvelgti 
pastangas išlaikyti klasikinės pilietinės visuomenės tradicijos sa- 
vitarpiškumą ir abipusiškumą, kartu juos perkelti ant tvirtesnio 
pamato nei įgimti arba natūralūs jausmai. Jis išties meistriškai 
parodo, kodėl pilietinė visuomenė pati savaime yra istorinės rai- 
dos objektas, o ne iš anksto nulemta prigimtinė būklė. Be to, nau- 
Joji jo sintezė stengiasi išvengti lemtingai svarbios Kanto (ir Hu- 
me'o) legalumo ir moralumo skirties, dėl kurios moralė neįtrau- 
kiama į konkrečios etinės veiklos pasaulyje sritį. Siekdamas šio 
neįmanomo dalyko ir įveikdamas tiek škotų Švietimo, tiek Kanto 
teorijos dichotomijas, Hegelis kartu „įveikė“ pačią pilietinės vi- 
suomenės sąvokos autonomiją skelbdamas jos visišką įgyvendi- 
namumą valstybėje. 

Tad Hegelio dėka pati pilietinės visuomenės sąvoka transfor- 
muojama įvairiausiais lygiais. Pirma, jos buvimas postuluojamas 

istoriškai — ji pati yra istorinės raidos objektas, o ne natūrali ar 
metaistorinė tikrovė, kurioje būtų galima ieškoti normatyvinės 
tvarkos, esančios anapus istorijos poreikių. Antra, ji suvokiama 
kaip arena tarpusavyje konfliktuojančių interesų, kurie patys ne- 
gali įveikti savo ypatingumo, kad taptų visuotiniai (įgytų vertę ar 
įgyvendintų laisvės idėją). Endeminis pilietinės visuomenės kont- 
liktas galiausiai suardo pačius pilietinės visuomenės saitus, kurie 
egzistuodami tik iš dalies (korporacijos) dar nėra pakankamas so- 
cialinės tvarkos ir stabilumo laidas. Trečia, pilietinė visuomenė 
kaip ir etinė ar normatyvinė tvarka galų gale „įgyvendinama“ tik 
per jos transformaciją ar veikiau nuėmimą (aufbebung) valstybė- 
je, kuri yra sukonkretinta tikro etiškumo sritis. Tad tikroji ypa- 
tingybės ir visuotinybės sintezė - tai, kas škotų Švietimo mąstyto- 
jams buvo privatumo ir viešumo, individo ir visuomenės proble- 
ma, - pasiekiama ne jų konflikto (pilietinės visuomenės) srityje, o 
anapus jo — valstybėje. Etinis idealas, kurį ankstesni mąstytojai 
stengėsi įtvirtinti pačioje visuomenėje, - mėginimas, kuris, pasak 
Hume'o ir Kanto filosofijos, esąs neįmanomas, - čia perkeltas iš 
visuomenės į valstybę. Čia pats mėginimas palaikyti konkretų etinį 
visuomenės reprezentavimą baigiasi tuo, kad toks reprezentavi- 
mas postuluojamas anapus visuomenės ir Proto veikloje, kurią 
įkūnija valstybė. Hegeliui mėginant išgelbėti pilietinę visuomenę 
kaip etinį darinį, pilietinė visuomenė - bent jau klasikinė jos samp- 
rata — išnyksta. 

Ir nors kokia keista gali pasirodyti ši Hegelio logika, derėtų 
prisiminti, jog bent vienas iš jos šaltinių (o kaip buvo minėta, čia 
mums nerūpi aiškinti Hegelio sistemos tout court“) buvo užslėp- 
tas iššūkis, kurį pilietinės visuomenės tradicijai metė Hume'o ir 
Kanto filosofija. Atskyrus legalumą ir moralumą, teisę ir dorybę, 
aštuonioliktojo amžiaus pilietinės visuomenės sistema, grindžia- 


* Staiga, paprastai (pranc.). 

ma natūralios simpatijos idėja — t. y. prigimtinė dorybės veiksena 
viešojoje srityje - ėmė žlugti. Mat jeigu jau nebuvo galima postu- 
luoti viešosios dorybės ar moralės (o aštuonioliktojo amžiaus pa- 
baigoje jos nebuvo galima kildinti iš transcendentinės tikrovės, 
kaip tai buvo prigimtinės teisės tradicijoje), tos įsivaizduojamos 
sąlygos, kuriomis buvo grindžiama visa pilietinės visuomenės 
samprata, nebegaliojo. Hume'as, Smithas bei Kantas (ir iš jų filo- 
sofijos išsirutuliojusi visa liberalioji individualistinė tradicija) pri- 
pažino šią skirtį: „vertybė“ priskiriama privačiai sričiai ir iš esmės 
priklausė asmeninei sąžinei. Šios tradicijos požiūriu pilietinė vi- 
suomenė kaip etinė erdvė neturi savaiminės reikšmės, o jos regu- 
liuojamosios ir su tuo susijusios vertybės yra tam, kad gintų ir 
saugotų asmenines laisves. Čia etinė vertybė yra konkretaus as- 
mens, 0 ne visuomenės sritis. 

Hegelis, o juo sekdamas ir Marxas ieškojo kitokios išeities iš 
aklavietės, kurią sukūrė Hume'as ir Kantas: kitaip tariant, jie sten- 
gėsi viešąją erdvę išlaikyti kaip etinį darinį, nors ir visiškai kitais 
būdais. Kaip matėme, Hegelis tai pasiekė tik įtraukdamas pilieti- 
nę visuomenę į valstybę; Marxo nuomone, kaip gerai žinoma, tai 
pasiekiama panaikinus patį jų skirtumą ir, priešingai negu Hege- 
lis, tą panaikinimą jis pateikia ne kaip esamą istorinę tikrovę, o 
kaip ateities tikslą, kuris būsiąs pasiektas po revoliucijos, kai pra- 
sidėsianti tikroji žmonijos istorija. Tačiau jie abu, skirtingai spręs- 
dami kantiškąją antinomiją, užbaigia apskritai pilietinės visuo- 
menės idėją, kaip ši buvo suprantama klasikinėje tradicijoje. 

Hegelis pilietinę visuomenę „ištirpdo“ egzistuojančiame eti- 
niame (visuotiniame) valstybės darinyje, o Marxas, galima sa- 
kyti, ją ištirpdo joje pačioje. Tačiau ji bus ištirpdyta tiktai ateity- 
je paneigus egzistuojantį pilietinės visuomenės ir valstybės sky- 
rimą ir įgyvendinus būsimą žmogaus gyvenimo harmoniją, kai 
bus pasiekta tikroji laisvė. Marxas, sekdamas Hegeliu, atmetė 
visus aštuonioliktojo amžiaus „mitus ir fantazijas“ apie natūra- 

lią pilietinės visuomenės kilmę“". Jis suvokė nuolatinį moder- 
naus gyvenimo prieštaravimą tarp filosofiškai postuluojamo au- 
tonomiško bei izoliuoto individo ir jo (Marxas ir Engelsas jau 
vartoja „jos“) socialinio gyvenimo. Marxo nuomone, aštuonio- 
liktasis amžius — pilietinės visuomenės epocha - sukūrė ir iz0- 
liuotą individą, ir labiausiai išplėtotas socialinių santykių for- 
mas. Ši dichotomiška tikrovė priešstatoma „laisvos konkurenci- 
jos visuomenės“ sampratai, kai individas „atrodo, praradęs 
natūralius ryšius“. Marxo griežtą aštuonioliktojo amžiaus škotų 
Švietimo kritiką lėmė pastarosios polinkis abu modernaus gyve- 
nimo aspektus ištirpdyti mitinėje bei abstrakčioje žmogaus pri- 
gimties sampratoje. 


Aštuonioliktojo amžiaus pranašai, ant kurių pečių dar visu svoriu 
stovėjo Ricardo ir Smithas, įsivaizdavo šį aštuonioliktojo amžiaus 
individą - viena vertus, feodalinės visuomenės žlugimo ir, kita ver- 
tus, naujų, nuo septynioliktojo amžiaus atsiradusių gamybos jėgų pa- 
darinį - kaip idealą, kurio egzistencija priklausė praeičiai. Ne kaip 
istorinė pasekmė, bet kaip istorijos pradinis taškas. Ne kaip istoriškai 
iškylantis, bet kaip gamtos nustatytas, nes šis individas buvo dermė- 


je su gamta ir atitiko jų žmogiškosios prigimties idėją.?* 


Tad jis, istoriškai aiškindamas pilietinės visuomenės atsiradimą ir 
atmesdamas aštuonioliktojo amžiaus filosofines bei antropologi- 
nes fikcijas, seka Hegeliu. 

Tačiau, kaip teigė pats Marxas, jis apvertė Hegelį aukštyn ko- 
jom, iš pagrindų pakeisdamas „abstrakčią ir idealistinę“ Hegelio 
filosofijos formą, kuri pasaulio istorijos raidą pavertė „tik idėjos 
patikrinimu“??. Tai akivaizdžiausia Marxo pateiktoje sistemiško- 
je Hegelio Rechbtpbilosopbie analizėje ir kritikoje, kuri buvo pa- 
skelbta kaip veikalas „Dėl Hegelio teisės filosofijos kritikos“. Šia- 
me ankstyvame darbe Marxas imasi (kaip nūdien būtų madinga 
pavadinti) „dekonstruoti“ Hegelio sistemą - praktiškai eilutė po 

eilutės, - kad parodytų, kaip Hegelis apvertė santykius tarp tik- 
rųjų pasaulio istorijos subjektų ir jų predikatų, paversdamas idėją 
(laisvės Begr:ff) subjektu, o realius, konkrečius istoriškai determi- 
nuotus individus, sąveikaujančius, konfliktuojančius ir besiskirian- 
čius gyvenimo būdais, - vien idėjos predikatais. Viename iš gar- 
sių šio veikalo fragmentų Marxas teigia: 


Idėja paverčiama subjektu, o tikras šeimos ir civilinės visuomenės 
santykis su valstybe laikomas įsivaizduojama vidine idėjos veikla. Šei- 
ma ir civilinė visuomenė yra valstybės prielaidos; jos iš tikrųjų yra 
veiklios; tačiau spekuliatyvusis mąstymas visa tai apverčia aukštyn 
kojomis. Betgi, idėją pavertus subjektu, čia tikrieji subjektai - civili- 
nė visuomenė, šeima, „aplinkybės, savimeilė“ ir kt. tampa metikrais, 


reiškiančiais kažką kita, objektyviais idėjos momentais. !99 


Tai, ką Jeanas Cohenas pavadino Hegelio „imanentine kritika“, 
gerai žinoma ir iš esmės yra skirta parodyti, koks absurdiškas bu- 
vo Hegelio tikėjimas visuotiniais valstybės (ir biurokratinės vals- 
tybės tarnautojų klasės) interesais ir laisvės įkūnijimu tokiuose 
organizuotuose (anot Marxo, klasiniuose) korporaciniuose dari- 
niuose kaip luomai!?!, 

Marxo nuomone, jei konkrečių norų prieštaravimai, suda- 
rantys pilietinę visuomenę, negali būti ištirpdyti visuotinėje eti- 
nėje valstybės esatyje, tai dar nereiškia, kad jų visai nėra. Savo 
veikale „Žydų klausimu“ Marxas ilgose pastraipose analizuoja 
ypatingus ir atskirus interesus (iš esmės pagrįstus turto - dar ne 
gamybos priemonių - nuosavybe), kurie apibrėžia gyvenimą pi- 
lietinėje visuomenėje. Pasak Marxo, valstybėje šie prieštaringi 
interesai nei įveikiami, nei panaikinami. Veikiau naujųjų laikų 
valstybė (jos 1793 m. Žmogaus teisių deklaracija buvo paradig- 
miška) juos įteisina per nuosavybės ir jos santykių neliečiamu- 
mą. Marxo požiūriu, pats „kilmės, luomo, išsilavinimo, profesi- 
jos“ kaip politinių skirtumų panaikinimas „suponuoja“ nuolat 

juos esant būdingus visuomenei. Politinė valstybė ir „įgyvendi- 
na savo visuotinumą tiktai prieštaraudama šiems savo elemen- 
tams“!?2. Kaip pamatysime, valstybė, užuot juos įveikusi, bent iš 
dalies jiems tarnauja. 

Ankstyvuosiuose Marxo veikaluose valstybė, o su ja ir politi- 
nė pilietiškumo ir dalyvavimo sritis paverčiama vien tik gamybi- 
nių visuomenės jėgų epifenomenu. Ir kaip tik šiuose ankstyvuose 
darbuose - ypač „Žydų klausimu“ - galime rasti iškalbingiausią 
pilietinės visuomenės, skiriamos nuo valstybės, kritiką. Mat čia 
politinė sritis, atsieta nuo pilietinės visuomenės, priešingai nei 
pilietinės visuomenės gyvenimas, vis dar laikoma laisvės sritimi. 
Kaip tik bendruomeninis politinio gyvenimo ir pilietiškumo po- 
būdis ir lemia šį jos bruožą. Priklausomybė politinei bendruome- 
nei suteikia individui viešą pobūdį, o tai jau nėra labai toli nuo 
socialinių veikėjų savitarpiškumo ir tarpusavio pripažinimo, kurį 
radome škotų moralistų filosofijoje. 

Žinoma, lemiamas skirtumas čia yra tas, kad, pradedant 
Marxu, šis bendruomeninis ir viešas pobūdis randamas tiktai 
politinėje pilietiškumo srityje, o ne pilietinėje visuomenėje, ku- 
rioje individas egzistuoja tik kaip egoistiškas ir izoliuotas veikė- 
jas, siekiantis savo interesų, kurie yra priešingai kitų veikėjų in- 
teresams. Dažnai cituojamos ištraukos iš „Žydų klausimu“ žo- 
džiais tariant: 


Ten, kur politinė valstybė yra iš tiesų išsivysčiusi, žmogus ne tik minty- 
se, sąmonėje, bet ir iš tikrųjų, gyvenime, gyvena dvejopą gyvenimą - 
dangiškąjį ir žemiškąjį, gyvenimą politinėje bendrijoje, kurioje jis yra 
visuomeninė būtybė, ir gyvenimą civilinėje visuomenėje, kurioje jis 
veikia kaip privatus asmuo, kitus žmones laiko priemone, pats nusi- 


žemina ir tampa priemone bei svetimų jėgų žaisliuku.!0š 


Žinoma, čia Marxas ne tik Hegelį apverčia aukštyn kojom, bet ir 
Kanto priesakui suteikia istorinį konkretumą atskleisdamas Kan- 

to etikos trūkumą, kai moralė (traktuojanti individus tik kaip tikslą 
ir niekada - kaip priemones) neįtraukiama į viešąją sritį. 

Marxo požiūriu, modernią visuomenę apibrėžia šis nuolatinis 
prieštaravimas tarp abstraktaus piliečio (bendruomeninės būty- 
bės, dalyvaujančios viešajame gyvenime per pilietiškumą) ir žmo- 
gaus kaip konkretaus individo, pilietinės visuomenės nario, t. y. 
egoistinio individo, gyvenančio kaip biurgeris, kuris yra pagal tei- 
sės normas gyvenančio piliečio priešingybė. Tačiau, kaip anks- 
čiau mMinėjome, viešoji sritis egzistuoja ne tik abstrakčiai ir ne tik 
kaip pilietinės visuomenės priešingybė, bet, Marxo požiūriu, jai 
tarnauja. Analizuodamas 1763 m. Prancūzijos Konventą, jis nuo- 
lat primena, kad „vadinamosios žmogaus teisės, droits de Vhom- 
me, skirtingai nuo droits du citoyen*, yra ne kas kita, kaip civi- 
linės visuomenės nario teisės, t. y. egoistiško žmogaus, nuo žmo- 
nių ir nuo bendrijos atsiskyrusio žmogaus teisės“!?*. Todėl 
„citoyen paskelbiamas egoistiško home tarnu, o sritis, kurioje 
žmogus elgiasi kaip visuomeninė būtybė, laikoma menkesne už 
sritį, kurioje jis elgiasi kaip privati būtybė... pagaliau t/esi0g žmo- 
gumi, tikruoju žmogumi pripažįstamas ne žmogus citoyen, bet 
žmogus bourgeois“ 105. 

Šis žmogaus gyvenimo skirstymas į atskiras pilietinės visuo- 
menės ir politinio gyvenimo sritis, pasak Marxo, buvo skiriama- 
sis modernybės kaip civilizacijos bruožas ir nereiškė jokio mėgi- 
nimo apibrėžti autonominį, individualų šios dichotomijos polių 
tikrosios Žmogaus prigimties požiūriu. Taigi Marxas atmetė ir ant- 
ropologinį aštuonioliktojo amžiaus naivumą, ir abstraktų hėge- 
liškosios filosofijos idealizmą. Patį pilietinės visuomenės atsiradi- 
mą jis sutapatino su politine aštuonioliktojo amžiaus emancipaci- 
ja ir nemanė buvus ją kokiu nors būdu (ontologiškai ar istoriškai) 
iki jos. Galiausiai abiejų atsiradimą ir diferenciaciją sąlygojo nu- 


* Piliečio teisės (pranc.). 

vertimas vieningos feodalinės santvarkos, kai „civilinės visuome- 
nės gyvybinės funkcijos bei gyvenimo sąlygos ir toliau buvo poli- 
tinės“'96. Feodalizme pilietinės visuomenės sudedamosios dalys 
buvo ne individai, o luomai, korporacijos, cechai ir privilegijuo- 
tos grupės. Jie buvo viešosios srities veikėjai. Feodalizmo žlugi- 
mas „panaikino civilinės visuomenės politinį pobūdį“ ir tuo pat 
metu pilietinę visuomenę suskaidė į paprastas sudedamąsias jos 
dalis, viena - į individus, kita vertus, į politinės bendruomenės 
sritį kaip „bendrojo tautos reikalo, idealiai nepriklausomo nuo 
anų piliečių gyvenimo atskirų elementų, sferą“'??. Todėl „tam tikrai 
gyvenimo veiklai ir tam tikrai gyvenimo padėčiai buvo palikta 
tiktai individuali reikšmė. Ta veikla ir padėtis jau daugiau neiš- 
reiškė individo visuotinio santykio su valstybės visuma“ '9š. Tad 
gyvenimo pilietinėje visuomenėje pagrindu tapo konfliktuojan- 
tys individų interesai, neturintys to bendruomeninio savitarpiš- 
kumo, kuris buvo perkeltas į politikos sritį tikrąja šio žodžio pras- 
me, nes „visuomeninis reikalas virto bendru kiekvieno individo 
reikalu, o politinė funkcija - bendra jo funkcija“!?. Šitoks visuo- 
menės atomizavimas - aiškinamas kaip „politinė civilinės visuo- 
menės emancipacija“ - kartu panaikino tuos pančius, „kurie var- 
žė egoistišką civilinės visuomenės dvasią“, t. y. savitarpio atsako- 
mybę, neatskiriamą nuo feodalinių ryšių bei įsipareigojimų ir 
pagrįstą sąlygiškai „holistiniu“ visuomenės santvarkos modeliu, 
koks ir buvo feodalizmas!!?. 

Kaip matome, Marxui iš esmės rūpi tos pačios problemos, 
kurios prieš šimtą metų jo filosofinius pirmtakus atvedė prie jų 
pilietinės visuomenės idėjos. Tačiau jiems pati pilietinės visuo- 
menės idėja buvo sprendimas problemos, kaip socialinę visumą 
iškelti virš konkrečių interesų, apibrėžiančių individų gyveni- 
mą. Marxui (šiuo požiūriu jis seka Hegeliu) pilietinė visuomenė 
savaime yra toji konflikto tarp konkrečių interesų, kuriuos kaž- 
kaip reikia įveikti kitame (etiniame) junginyje, sritis. Ir kadangi 

mums tokią didelę įtaką padarė akademinių disciplinų susiskai- 
dymas dvidešimtajame amžiuje ir, be to, norėčiau pridurti, aki- 
vaizdžiai revoliucinis Marxo veikalų pobūdis, tai į škotų mora- 
listus 17 Marxą žvelgiame pro visiškai kitokius akinius, priski- 
riame juos skirtingoms analitinėms plotmėms, bet pagrindinė jų 
raštų problematigue buvo ta pati. Nuo aštuonioliktojo amžiaus 
per visą devynioliktąjį amžių visiems socialiniams filosofams la- 
biausiai rūpėjo galimybė (kitaip tariant, normatyvi galimybė) 
postuluoti bendrą (ar visuotinę) viziją socialinės tvarkos, kai tuo 
pat metu būtų pripažįstama jos sudedamųjų dalių teisinė, mora- 
linė ir ekonominė autonomija. Šio tarpsnio pradžioje pilietinės 
visuomenės idėja iškilo būtent kaip šitoks sprendimas. Pagrin- 
dinės jos prielaidos, grindžiamos teologine antropologija ir su- 
sietos su naiviu tikėjimu proto ir jausmų derme, kaip liudija Hu- 
me'o ir Kanto raštai, per neilgą šešiasdešimties metų laikotarpį 
buvo sukritikuotas. Problema, kurią pirmieji nagrinėjo Hutche- 
sonas, Shaftesbury ir Fergusonas, - deramų santykių tarp indi- 
vido ir visuomenės, viešosios ir privačios sričių problema - išli- 
ko kaip lemiama socialinės minties problema (ir faktiškai antro- 
pologai, sociologai ir filosofai toliau ją gvildena iki paskutiniojo 
dvidešimtojo amžiaus dešimtmečio). 

Tačiau Hegelio ir Marxo veikalai atskleidžia pilietinės visuo- 
menės paradigmos (tam tikrą) gyvybingumą devynioliktajame am- 
žiuje. Jų pačių kūriniuose jos kaip socialinio reprezentavimo samp- 
ratos ir modelio gyvybingumas dingsta. Hegelio veikaluose ji iš- 
nyksta visuotinėje valstybėje, o Marxo - būsimojoje pilietinės ir 
politinės visuomenės vienovėje. Marxas veikalo „Žydų klausimu“ 
pabaigoje teigia, kad 


Tik tuomet, kai tikras individualus žmogus vėl įkūnys abstraktų vals- 
tybės pilietį ir, būdamas individulus žmogus, empiriniame savo gy- 


venime, individualiame savo darbe, palaikydamas individualius savo 

santykius, taps rūšine būtybe, tik tuomet, kai žmogus savo „forces 
propres“ pažins ir organizuos kaip visuomenines jėgas ir todėl visuo- 
meninės jėgos daugiau nebeatskirs nuo savęs politinės jėgos forma, - 


tik tuomet bus išvaduotas žmogus.!!! 


Šitaip klasikinė pilietinės visuomenės idėja baigiasi. Tačiau dar ir 
dvidešimtajame amžiuje jos šešėlis driekiasi tiek liberaliosios, tiek 
socialistinės teorijos fone. Liberalizme moraliai (ir ekonomiškai) 
autonomiško individo idėja, tapusi pilietinės visuomenės idėjos 
pagrindu, tebėra pagrindinė politinio gyvenimo prielaida. Tačiau, 
kaip pamatysime tolesniuose skyriuose, atsisakius ankstyvosios, 
aštuonioliktajam amžiui būdingos natūralios simpatijos ir mora- 
linių jausmų sampratos, darėsi vis sunkiau šį individą įtvirtinti 
bendruomenėje, taigi ir pateikti nuoseklią viziją visuomenės, 1š- 
kylančios virš atskirų jos narių. Keblumas, kaip aprašyti tokią vi- 
suomenę, liberaliajai teorijai neduoda ramybės iki šių dienų. Mark- 
sistinė ir socialistinė filosofija apskritai toliau laikėsi pradinės 
marksistinės formulės apie pilietinės visuomenės prieštaravimų 
įveikimą naujoje socialinio ir politinio gyvenimo vienovėje. Rytų 
Europos raida parodė, jog ši vienovė yra ne tik moraliai nepriim- 
tina, bet, kaip vėliau paaiškėjo, ir neįgyvendinama. Leseko Kola- 
kowskio žodžiais tariant, ta vienovė pasirodė esanti „soteriologi- 
nis mitas“ su baisiomis pasekmėmis!"?. 

Šis modernus būvis, kurio abu variantus — tiek liberalųjį, tiek 
ir socialistinį - persekioja gelminės visuomenės reprezentavimo 
krizės, paskatino šių laikų socialinius teoretikus grįžti prie pradi- 
nės škotų Švietimo pilietinės visuomenės idėjos kaip prie galimos 
išeities iš dabarties aklaviečių (ir socialistinės, ir liberalios min- 
ties). Pilietinės visuomenės idėja, postuluojama kaip panacėja, vėl 
pasirodė viso politinio spektro autorių veikaluose daugelyje įvai- 
rių šalių, o škotų moralistų darbai išleidžiami popieriniais virše- 
liais, netgi verčiami į Rytų ir Vidurio Europos kalbas. (Pirmasis 

Fergusono Pilietinės visuomenės istorijos 1767 metų leidimas ne- 
seniai buvo parduotas už rekordinę 1870 svarų kainą'"3.) Čia ap- 
žvelgę pagrindinius argumentus, kuriais buvo grindžiama pilieti- 
nės visuomenės idėja, toliau išsamiau svarstysime jos iškilimo ir 
su tuo iškilimu susijusių idėjų ar pasaulėvaizdžių istorines sąly- 
gas. Šis pasirengimas, manau, mums padės įvertinti, ar gali pilie- 
tinės visuomenės idėja būti toliau vertinga ir kaip normatyvinis 
idealas, konkrečiau kalbant, kaip institucinių praktikų sistema, 
apibrėžianti socialinius santykius dabarties pasaulyje. 


II SKYRIUS 


Pilietinės visuomenės ištakos 


Protas ir individas 


Į 


Ankstesniame skyriuje apžvelgėme pilietinės visuomenės idėjos 
raidą nuo jos ištakų naujųjų laikų pradžioje Johno Locke'o filo- 
sofijoje iki jos teorinio išnykimo aštuonioliktojo amžiaus pabai- 
goje ir devynioliktajame amžiuje. Ši devoliucija įgavo trejopo puo- 
limo formą - kiekvienas puolimas kilo iš ankstesnio, nors analiti- 
niu požiūriu nuo jo skyrėsi. Čia galėtume prisiminti Hume'o, 
Hegelio ir Marxo vardus kaip kelio gaires pilietinės visuomenės 
idėjai vis labiau prarandant nuoseklumą. Pamename, kad Hume'as, 
atskirdamas „yra“ ir „turėtų būti“, atsisakė naivios moralinių jaus- 
mų ir natūralios simpatijos antropologijos, kuria buvo grindžia- 
ma pilietinės visuomenės idėja. Hegelis, suvokdamas pilietinės 
visuomenės prieštaravimus (tikrąją „yra“ esmę), stengėsi ją įveik- 
ti etinėje valstybėje. Kaip gerai žinoma, Marxas perėmė hėgeliš- 
kąją pilietinės visuomenės kritiką ir teigė, kad ji bus „įveikta“ ne 
politinėje devynioliktojo amžiaus valstybėje, o būsimojoje metais- 
torinėje tikrovėje, kurioje atsiskleis „tikroji“ žmogaus esmė. 
Mūsų pilietinės visuomenės tradicijos analizėje iškilo keletas 
temų, labiausiai rūpėjusių tiems autoriams, kurie įsitraukė į dis- 
kusiją apie pilietinę visuomenę. Viena iš tų temų buvo nuolatinis 
poreikis suformuluoti kokią nors individo viziją, kuri toliau pri- 
pažintų tiek jo (tik daug vėliau ir jos) autonomiją, tiek jo veiklu- 
mą ir tuo pat metu būtų „visuomenės“ vizija - kitaip tariant, indi- 

vidų, išpažįstančių tokias pačias pamatinės idėjas, idealus bei ver- 
tybes, grupės vizija. Svarbi mintis, kurios negalima išleisti iš akių, 
yra ta, jOg Iyšiai, siejantys šią visuomenę, jungiantys šiuos auto- 
nomiškus individus, nebuvo suprantami kaip grynai instrumenti- 
niai rinkos santykių ir prekybinių mainų ryšiai. Iš tiesų, kaip mes 
ne kartą matėme, tai buvo bendras moralinių šaltinių, jausmų ir 
simpatijos tinklas, kurį pasitelkė aštuonioliktojo amžiaus auto- 
riai, kad išreikštų šį savitarpiškumą. 

Tačiau kita iš tų temų, susijusių su minėtąja, buvo siekis kil- 
dinti visuomeninę tvarką iš reprezentatyvios Proto vizijos, nuro- 
dančios socialines savitarpiškumo normas ir vertybes. Per šią bend- 
rojo Proto viziją buvo išlaikomi tiek individualus, tiek viešasis 
socialinio gyvenimo aspektai - ypač Immanuelio Kanto filosofi- 
joje (su ta išlyga, kad tikroji moralė buvo priskiriama privačiai 
sričiai, O viešoji plotmė prarado savo etinį pobūdį). Galiausiai 
buvo vis aiškiau teigiama, kad Protas įkūnija visuotinius princi- 
pus, galiojančius visais laikais visiems žmonėms. (Ši tendencija 
ryški tuo metu, kai plėtojosi mokslinė mintis ir racionalūs princi- 
pai buvo taikomi gamtos pasaulio problemoms spręsti.) 

Jau Davido Hume'o veikaluose suvokiamas nesutaikomas šių 
pastarųjų dviejų idėjų prieštaravimas. Pats Proto visuotinumas už- 
kirto kelią jo normatyviems elementams. (Dar kartą prisiminki- 
me kantiškąjį šios problemos sprendimą ir jo vedinius - visuome- 
nės kaip etinio darinio idėją.) Devynioliktojo amžiaus pabaigoje 
ir dvidešimtajame amžiuje pilietinės visuomenės idėjos raidos tra- 
jektoriją daugeliu atžvilgių lėmė pastangos arba susitaikyti su šiuo 
prieštaravimu (liberalioji - individualistinė tradicija) arba jį įveik- 
ti (socialistinė tradicija). Kiekviena tradicija patyrė sėkmių ir ne- 
sėkmių. Tačiau prieš imdamiesi klausimo, kaip šios tradicijos vė- 
liau formulavo pilietinės visuomenės idėją ir kaip jos buvo socia- 
liai įkūnytos, pirma turime nuodugniau panagrinėti istorinius ir 
analitinius pradinės pilietinės visuomenės idėjos pagrindus. Konk- 

rečiau, turime grįžti prie individo ir Proto idėjų, įkūnijančių vi- 
suotinius teisingumo bei moralės principus, ir panagrinėti tiek 
istorinę jų raidą, tiek jų vietą pilietinės visuomenės sampratoje. 

Derėtų paklausti, kaip atsitiko, kad šiomis idėjomis aštuonio- 
liktajame amžiuje buvo pagrįsta reprezentatyvi visuomenės vizi- 
ja, kurią tapatiname su pilietinės visuomenės idėja? Pilietinė vi- 
suomenė, kaip socialinės tvarkos modelis, rėmėsi tomis idėjomis, 
kurioms buvo suteikta transcendentali (o anksčiau transcenden- 
tinė) dimensija, ir kaip tik tai laidavo jų vienijančią galią, o (dau- 
giau socialinio mokslo terminais kalbant) pilietinei visuomenei — 
legitimumą. Tad kaip šioms visuotinėms Proto ir individo idė- 
joms buvo suteikta ši transcendentinė dimensija? Kaip jos buvo 
pradėtos laikyti tiesomis, nepriklausomomis nuo istorijos, erdvės 
ir laiko? 

Šiame skyriuje į šiuos klausimus pateiksime keletą išankstinių 
atsakymų analizuodami krikščioniškas, o konkrečiau - asketiškas- 
protestantiškas individo sampratas ir tai, kokiu būdu jos įkvėpė 
svarstyti apie prigimtinę teisę naujųjų amžių pradžioje. Protestan- 
tiško individualizmo ir prigimtinės teisės doktrinų sintezė - pilieti- 
nės visuomenės idėjos pagrindas - bus nagrinėjama aštuoniolik- 
tojo amžiaus Amerikos kontekste, mat čia, kaip daugelis teigia, 
buvo geriausiai įkūnyta pilietinės visuomenės idėja. 

Iš tikrųjų atrodytų, kad Jungtinės Valstijos yra puikiausias pa- 
vyzdys nagrinėjant tiek pilietinės visuomenės idėjos ištakas, tiek 
dabartines jos problemas. Tad analizuodami pilietinės visuome- 
nės idėjos ištakas, itin daug dėmesio skirsime septynioliktojo ir 
aštuonioliktojo amžiaus Amerikos raidai. Pilietinės visuomenės 
„teoriją“ nuodugniausiai suformulavo škotų švietėjai, ir buvo ma- 
noma, jog istorinis šios teorijos modelis esąs už Atlanto. Ten, la- 
biau nei kur kitur, iškilo nauja transcendentalių savybių turinčio 
individo idėja kaip socialinės tvarkos pagrindas. Be to, aštuonio- 
liktajame amžiuje Amerikoje buvo manoma, jog šių individų san- 

tykių pagrindą sudaro bendras vadovavimasis proto įstatymais, 
kurių pavyzdys buvo prigimtinės teisės doktrinos, vaidinusios, 
kaip matėme, tokį svarbų vaidmenį škotų Švietimo pilietinės vi- 
suomenės sampratoje. 

Kaip tik todėl aštuonioliktojo ir devynioliktojo amžių filoso- 
fai (ir daugelis vėlesnių filosofų) Jungtines Valstijas laikė pilieti- 
nės visuomenės modeliu - juk ten buvo savanoriškų asociacijų, 
bažnyčia buvo atskirta nuo valstybės, egzistavo federalistinės 
(priešpriešinamos steitistinėms) sampratos ir buvo ginamos as- 
meninės laisvės. Dar svarbiau, kad devynioliktame ir dvidešim- 
tame amžiais ten nebuvo nė vieno reikšmingesnio socialistinio 
judėjimo, ir tai tarsi rodė pilietinės visuomenės „sėkmę“ arba 
įgyvendintą sintezę. Devynioliktojo amžiaus Europoje socialis- 
tinis judėjimas prasidėjo kaip tik dėl pilietinės visuomenės idė- 
jos žlugimo - tai buvo protestas prieš jai būdingą (klasinį) parti- 
kuliarizmą, vietoj pilietinės visuomenės idėjos iškėlęs naują (ta- 
riamai) visuotinumą (darbininkų klasės). Tai, kad tokio judėjimo 
nebuvo Jungtinėse Valstijose, tarsi liudijo, jog ten buvo įgyven- 
dinta klasikinė pilietinės visuomenės idėja. 

Vadinasi, Amerikoje proto ir apreiškimo sintezės pagrindu buvo 
sukurtas ir ryškus, ir unikalus pilietinės visuomenės pamatas. Kad 
išsamiau įvertintume pilietinės visuomenės idėjos ištakas, geriau- 
sia jas nagrinėti kontekste tos socialinės formacijos, kurią dauge- 
lis laikė modernybės kaip civilizacijos modeliu ir paradigma. 

Paskutinėje šio skyriaus dalyje panagrinėsime analitiškesnes ar 
daugiau teorines šios sintezės implikacijas, o kartu ir su ja susiju- 
sias problemas, kurios iškyla stengiantis šiuolaikiškiau šiais as- 
pektais apibūdinti visuomenę. 

II 


Plačiausia prasme modernios Proto (ir individo) idėjos reiškė, kad 
pradėti kitaip suvokti moralinės tvarkos šaltiniai - nuo septynio- 
liktojo amžiaus pabaigos ir aštuonioliktojo amžiaus jau manoma, 
kad jie glūdi visuomenėje, o ne transcendentinėje, kitoje anapusi- 
nio pasaulio srityje. Išties, kai aptariame liberaliai individualisti- 
nei tradicijai tokios svarbios sutartinio valdymo sampratos tradi- 
cijos reikšmę, suvokiame, kokia svarbi iš naujo suformuluota mo- 
ralinės tvarkos idėja buvo politinėms tradicijoms per pastaruosius 
du šimtus metų. 

Šios prielaidos apie moralinės veiklos šaltinį iš tikro susijusios 
su kai kuriomis pagrindinėmis moderniomis intelektualinėmis tra- 
dicijomis, iškilusiomis iš Vakarų krikščioniškosios civilizacijos. Pa- 
vyzdžiui, kaip apie intelektualinės jos giminaites galime galvoti 
apie Vico imanentines istoristines prigimtinės lygybės ir visuoti- 
nės teisės sampratas ar apie respublikinę pilietinio humanizmo 
tradiciją'. Nepaisant šių pavyzdžių, moralinės tvarkos, kaip glū- 
dinčios individų visuomenėje, samprata kaip politinės minties sro- 
vė Vakarų tradicijoje dėl daugybės priežasčių reikalinga tam tikro 
tyrimo. Pirma, ši tradicija ir toliau yra tik viena iš daugelio politi- 
nių tradicijų, kurios apibrėžė moralinio autoriteto vietą labai skir- 
tingose srityse. Šiame kontekste Burke'o tradicionalizmas, Hege- 
lio Pasaulio dvasia ir marksistinė istorijos dialektika yra alterna- 
tyvių moralinės veiklos šaltinių sampratų pavyzdžiai" (galėtume 
pridurti, jog visos jos atsirado dėl problemų ir prieštaravimų, bū- 
dingų anksčiau nagrinėtai pilietinės visuomenės tradicijai). Ant- 
ra, sampratą, kad moralinė tvarka glūdi bendruomenėje, reikia 
skirti nuo kontraktarinės tradicijos per se. Kitaip tariant, pats tei- 
ginys apie visuomenę kaip etinį darinį turi moralinę dimensiją, 
kurios nebuvo sutarties idėjoje, išplėtotoje utilitarinių Davido Hu- 
me'o sekėjų. (Dar kartą prisiminkime problemas, būdingas pilie- 

tinės visuomenės idėjai po Hume'o kritikos.) Galiausiai ši samp- 
rata gerokai platesnė negu įvairių formų prigimtinio įstatymo są- 
vokos, kurios buvo būdingos Vakarų politinei minčiai beveik du 
tūkstantmečius. Prigimtinis įstatymas, kuriuo buvo grindžiama mo- 
ralinė veikla, iki Hume'o empirizmo buvo kildinamas iš trans- 
cendentinės tvarkos*. Kaip nurodo Otto Gierke, Lex Naturalis, 
„kilęs iš principo, pranokstančio žemiškąją galią“, buvo aukščiau 
visų tautos suvereniteto ir atstovavimo sampratų (Visuotinė tary- 
ba patiki vykdyti valdžią Ištikimųjų bendruomenei)“. Nors aštuo- 
nioliktojo amžiaus pabaigoje ir devynioliktajame amžiuje racio- 
nalizuojant šį įstatymą jis prarado visą „transcendentalų kilnu- 
mą“, krikščioniškoje eroje jis rėmėsi lex aeterna* ir lex divina**, 
o stoikai jį grindė Logoso imanentiškumu pasauliui?. 

Taigi iš istorinės perspektyvos matome, jog visuomenės ir vei- 
kiančio autonomiško individo, kuriuo ji rėmėsi, „sudievinimas“ 
kaip moralinio gėrio galutinis modelis ir šaltinis Vakarų civiliza- 
cijoje yra problemiškas. Toliau mes ir nagrinėsime būtent šią pro- 
blemą - tai „transcendentinė“ aura, kuria apgaubiama visuome- 
nė kaip moralės, etikos ir normatyvinės socialinės tvarkos vizijos 
šaltinis. Tačiau, norėdami ją nagrinėti, turime šiek tiek detaliau 
pasiaiškinti esminį prieštaravimą, kuris iškyla skelbiant visuome- 
nę transcendentinės moralės vieta. 

Geriausia pradėti aiškinantis, kaip mes suprantame pačią trans- 
cendentinės moralės idėją. Krikščioniškoji tradicija, kurios pa- 
grindu ir buvo plėtojama pilietinės visuomenės idėja, buvo viena 
iš didžiųjų religinių civilizacijų arba pasaulinių istorinių religijų. 
Civilizacine arba pasauline istorine religija mes vadiname vieną iš 
tų civilizacijų, kurioje atsirado ir laikotarpiu nuo 500 m. pr. Kr. 
iki 600 m. po Kr. buvo įtvirtinta: 


* Amžinas įstatymas (lot.). 
** Dieviškas įstatymas (lot.). 

..-pamatinės įtampos tarp transcendentinės ir žemiškos tvarkų samp- 
rata smarkiai skyrėsi nuo sampratos, kad šios dvi tvarkos labai pana- 
šios arba abipusiai susipynusios. Pastaroji samprata vyravo vadina- 
mosiose pagoniškose religijose, tose pačiose visuomenėse, iš kurių 


kilo poašinės epochos civilizacijos.“ 


Iškilus šioms ašinėms civilizacijoms, prasidėjo institucinio žlugi- 
mo tarpsnis, kuriam buvo būdingas panašus kosmologinio sim- 
bolizmo žlugimas. Šis, Erico Voegelino žodžiais tariant, „kosmo- 
logijos dezintegracijos“ tarpsnis per įvairius „sunkumų laikus“ 
sukūrė naują individo, visuomenės ir kosminės tvarkos santykio 
supratimą". Šis pokytis įvyko iš esmės pertvarkant santykių tarp 
žemiškos ir transcendentinės plotmių sampratąš. Kaip nurodė 
S. N. Eisenstadtas ir kiti, šios sampratos radimasis senovės Izrae- 
lio, krikščionybės, antikinės Graikijos, Kinijos, induizmo, budiz- 
mo ir Islamo civilizacijose buvo lemiamas veiksnys pertvarkant 
kolektyvinį gyvenimą ir politinio legitimavimo principus“. 

Šitos studijos kontekste krikščionybės kaip ašinės civilizacijos 
iškilimas yra nepaprastai svarbus. Mat ašinis lūžis (ir iškilimas to, 
kas kituose kontekstuose vadinama didžiosiomis civilizacijomis 
ar istorinėmis religijomis) sudarė prielaidas iš pagrindų pertvar- 
kyti visuomenės 1r kosmosą valdančių galių santykių pobūdį!“. 
Išardydama jų abipusį susipynimą, ašinė epocha pateikė naują so- 
cialinės tvarkos — tvarkos, nepriklausomos nuo kosminės (nuo 
šiol suvokiamos kaip transcendentinės) srities, bet jai prieštarau- 
jančios, sampratą. Sampratos, kad yra praraja tarp žemiškos ir 
transcendentinės plotmių (tarp visuomenės ir kosmoso) suinsti- 
tucinimas ir, dar svarbiau, siekis įveikti šią prarają - Weberio žo- 
džiais tariant, laimėti „išganymą“, — tapo ašinėse civilizacijose, o 
ypač krikščionybėje, modeliu tų socialinių vizijų, kurių kontekste 
buvo suvokiama socialinė ir politinė veikla!!. 

Bendriausiu požiūriu, kadangi visuomenė jau pradėjo orien- 

tuotis į transcendentinę viziją, o monistinis pasaulio vaizdas už- 
leido vietą „racionaliai metafizikai ir religinei etikai, tai moralinės 
tvarkos šaltinius imta glaudžiai sieti su ta vizija“!*. Kai nediferenci- 
juotą pasaulio „magišką sodą“ pakeitė prarajos tarp transcendenti- 
nės ir žemiškos sričių samprata, tada etika, moralė ir, vadinasi, taip 
pat idealus visuomenės vaizdinys buvo pradėti sieti su konkrečia 
religine vizija, reguliuojančia šių dviejų sričių santykius". 

Tos pasaulinės istorinės religijos, kurios transcendentinę sritį 
tapatino su asmenybiniu kuriančiu Dievu, moralinį autoritetą su- 
vokė kaip kylantį iš transcendentinės srities'“. Imanentiškesnių 
pasaulinių istorinių religijų, pavyzdžiui, konfucionizmo, morali- 
niai įsakymai moralę kildino iš pasiektos žemiškų gyvenimo sri- 
čių harmonijos, o nežemiškesnė ir transcendentiškesnė judėjiško- 
ji-krikščioniškoji tradicija kildino savo moralinius i1mperatyvus iš 
Dievo kūrėjo Logoso““. 

Vadinasi, šiose civilizacijose buvo postuluojama dichotomija 
tarp būtino bei kintančio žmogaus pasaulio ir transcendentinės 
tvarkos. Nuo to laiko buvo manoma, jog tiek moralės, tiek socia- 
linio autoriteto šaltiniai galiausiai glūdi šioje transcendentinėje 
tvarkoje. Turint omeny, jog ši samprata vienokia ar kitokia forma 
Vakarų Europos istorijoje gyvavo ilgiau nei 1500 metų, kyla klau- 
simas, kokiu būdu aštuonioliktame amžiuje moralinių imperaty- 
vų ištakos buvo perkeltos į žemiškesnę visuomenės sritį? Kaip 
žemiškoji visuomenės sritis, o konkrečiau, pilietinė visuomenė 
įgijo tokią moralinę galią, kuri anksčiau priklausė tik transcen- 
dentinei sričiai? Be to, kokios buvo istorinės varomosios jėgos, 
kurios sukėlė šį pamatinį moralinės veiklos restruktūrizavimą 
krikščioniškuose Vakaruose septynioliktajame ir aštuonioliktaja- 
me amžiais? Kad atsakytume į šiuos klausimus ir suprastume, ko- 
kios buvo moralinės pilietinės visuomenės idėjos ištakos ir ko- 
kios problemos dabar kyla dėl šių ištakų, turime eiti Marxo We- 
berio ir Ernsto Troeltscho atvertu keliu ir analizuoti krikščioniškąją 

civilizaciją, pateikiančią tuos „pasaulio vaizdinius“, kurie yra mūsų 
pačių pasaulio vaizdinių pagrindas. 

Matėme, jog moralinio autoriteto samprata, pasak kurios, jo 
šaltinis yra visuotinio proto viziją išpažįstanti autonomiškų indi- 
vidų visuomenė, buvo svarbiausia pilietinės visuomenės idėjos plėt- 
rai naujaisiais amžiais nuo Johno Locke'o iki Immanuelio Kanto. 
Apskritai šios idėjos buvo grindžiamos grynai krikščioniška, ar 
gal net kalvinistine žmogaus bei visuomenės vizija ir jų negalima 
suprasti neatsižvelgiant į šią viziją bei tą unikalų būdą, kuriuo ji 
buvo suinstitucinta kai kuriose Vakarų Europos visuomenėse ir 
ypač Jungtinėse Valstijose, kuriose pilietinės visuomenės idėjos 
sąsajos su krikščionišku apreiškimu lengviausiai įžvelgiamos. Ta- 
čiau ten, kaip ir kitur, pilietinės visuomenės šaltiniai sietini su 
idėjomis, kurios buvo žinomos anksčiau, negu radosi Novus Or- 
do Seclorum, ir net iki migracijos į Amerikos pakrantę trečiajame 
septynioliktojo amžiaus dešimtmetyje. 

Kaip buvo minėta anksčiau, vienas iš tų šaltinių buvo unikalus 
požiūris į individą kaip autonomišką būtybę, kurios individualy- 
bė nepriklauso nuo bendruomeninių ryšių ir aplinkybių. Indivi- 
do, kuris yra pilietinės visuomenės šerdis, idėja buvo pirmiausia 
krikščioniška i1dėja'“. Tiesą sakant, šiuos krikščioniškuosius šalti- 
nius jau matėme Johno Locke'o filosofijoje ir prigimtinės teisės 
tradicijos raidoje, kuri vyko Europos politiniame mąstyme. Indi- 
vido kaip vertybės idėja glūdėjo krikščioniškoje vizijoje to, ką Erns- 
tas Troeltschas pavadino „individo santykiu su Dievu“, ir sote- 
riologinėje( išganymo) dramoje, kuri apibrėžė šį santykį. Tai reiš- 
kė, jog individas buvo, Louis Dumont žodžiais tariant, „nežemiškas 
individas“; kitaip sakant, individas įgydavo vertę per /mitatio Deo 
ir sykiu atsisakydavo žemiškų rūpesčių bei siekių". Čia individas 
įgydavo vertę dėl santykio su transcendentine nežemiška sritimi, 
o ne dėl to, kad gyvena pasaulyje. Schemiškiau ir neišvengiamai 
supaprastintai kalbant, malonė, kuri buvo vertės šaltinis, buvo 

nežemiška ir įgyjama per nežemiškus siekius. Tad nuo Švento Au- 
gustino raštų išganymo planas apibrėžiamas vis labiau atskiriant 
prigimtį ir malonę (žemiškojo ir nežemiškojo pasaulio sritis) bei 
Pasaulį ir Bažnyčią - šis atskyrimas sudarė įsivaizduojamą indivi- 
do gyvenimiškos veiklos pagrindą '*. 

Žemiškos ir nežemiškos išganingos veiklos atskyrimas savo apo- 
gėjų pasiekė tryliktajame amžiuje, išsikristalizavus viską apiman- 
čiai sakramentinei teologijai. Ši doktrina, kuri tiek kolektyvinės, 
tiek individualios tapatybės apibrėžimą kildino iš religinės-mora- 
linės eucharistinės bendruomenės, veiksmingai išganymo schemą 
atskyrė nuo visų žemiškų ir pasaulietinių referentų'?. Malonė ana- 
pus laiko ir istorijos ir toliau lėmė individualios egzistencijos vie- 
tą Bažnyčios corpus mysticum“.. 

Ši doktrina radikaliai pasikeitė protestantiškos Reformacijos 
laikotarpiu. Iš tiesų norėčiau pasakyti, jog mūsų etiškai autono- 
miško individo samprata, kuria buvo pagrįsta pilietinės visuome- 
nės idėja, remiasi tuo, kad į individą perkeliama ypatinga malo- 
nės dimensija, kuri anksčiau buvo laikoma nežemiška. Tiksliau 
sakant, individo kaip, pace** Durkheimo, moralės „kriterijaus“, 
„dalyvaujančio transcendentalinėje didybėje“, sąvokos atsiradi- 
mą lėmė naujas malonės apibūdinimas - iš nežemiško darinio pa- 
darant ją gyvenimo pasaulyje vediniu. 

Šis naujas požiūris į malonę, o kartu ir individo tapatumą kai 
kuriose protestantiškose septynioliktojo amžiaus visuomenės 
bendruomenėse buvo grindžiamas „Žodžio“ pirmumu ir tuo, kad 
buvo iš naujo pabrėžiama, jog malonės turėjimas yra individua- 
laus ir socialinio gyvenimo pagrindas. Neigdamas iš išorės atei- 
nančios malonės veiksmingumą, kalvinizmas sykiu nepripažino 
ir tarpininkaujamos dvasininkų valdžios funkcijos. Sakramenti- 
nės teologijos požiūriu tai įkūnijo Eucharistijos „desakralizavi- 


* Mistinis kūnas (lot.). 
** Neįžeidžiant (lot.). 

mas“ ir jos kaip malonės įgijimo priemonės neigimas“?. Panašiai 
nepripažindamas iš išorės primetamų normų soteriologinio veiks- 
mingumo, kalvinizmas įtvirtino savanorišką paklusnumą Dievo 
įsakymams kaip vienintelį tikrą krikščioniško gyvenimo pagrin- 
dą?'. Ši doktrina buvo naujos kosminės tvarkos koncepcijos pa- 
grindas ir turėjo reikšmingų implikacijų iš naujo apibrėžiant indi- 
vido tapatumą ir sykiu moralinio autoriteto pagrindą. 

Nuo tada naujos idealios socialinės ir moralinės tvarkos pagrin- 
du laikoma nauja ecumene, „šventųjų bendruomenė“, savanoriškai 
dalyvaujanti Kristuje22. Šis naujas bendruomenės apibrėžimas turėjo 
tapti naujo, idealaus krikščioniškos visuomenės modelio pagrindu. 
Todėl krikščioniškai bendruomenei priklausė ne tie, kurie kartu da- 
lyvavo Eucharistijos sakramente, bet visi, savo noru individualią va- 
lią pajungę Dievo valiai. Sąmoningas dalyvavimas Kristaus kūne 
apibrėžė naują bendruomenę, kuri, kaip ir ankstyvoji Bažnyčia, gy- 
vavo senoje bendruomenėje, tačiau nuo jos skyrėsi. Calvino žo- 
džiais tariant: „Dievobaimingo žmogaus pareiga vengti bet kokio 
artumo su nedorėliais ir savo noru neįsivelti su jais į jokius santy- 
kius“?*. Toks elgesio kodeksas kiekvienoje parapijoje padėjo veiks- 
mingai atskirti dvi bendruomenės grupes: „Vienoje pusėje buvo tikri, 
nuoširdūs, ištikimi ir aktyvūs, o kitoje - tik formalūs ir pasaulietiš- 
ki krikščionys“. Vadinasi, Troeltscho žodžiais tariant, buvo veiks- 
mingai „atskiriami tyrieji bendruomenės nariai nuo netyrųjų“*“. 

Kadangi mus domina, kaip plėtojosi nauji moralinės tvarkos 
modeliai, kurių pagrindas buvo autonomiški ir veiklūs individai, 
tai mums nepaprastai reikšmingi kalvinizmo sukelti pamatinių 
krikščioniškos visuomenės santykių pokyčiai. Viena vertus, kal- 
vinistinė mintis paruošė dirvą žlugti egzistavusiam krikščioniškos 
visuomenės solidarumui ir postulavo naują Žmonių tarpusavio saitų 
tinklą - pasak Donaldo Kelly'o vaizdingo posakio, - „tam tikrą 

kraujo sublimaciją į tikėjimą“23. Šiuo posakiu kaip tik ir pasako- 


ma, kad individas „išlaisvinamas“ iš tradicinių, pirmykščių, konk- 
; ų, pirmy Ųų, 

rečių solidarumo ryšių, grindžiamų giminyste 1r teritorijos bend- 
rumu. Šį „išlaisvinimą“ mes tapatiname su modernios visuome- 
nės formomis. Šešioliktojo ir septynioliktojo amžiaus kalvinistų 
bendruomenėse buvo rastas naujas socialinio solidarumo, pasiti- 
kėjimo ir savitarpiškumo pamatas - juo tapo bendras ideologinis 
atsidavimas Reformacijos reikalui, o jo ryškiausi pavyzdžiai būtų 
sutartys, sudarytos tarp Anglijos, o vėliau - tarp Šiaurės Ameri- 
kos puritonų šešioliktojo amžiaus pabaigoje ir septynioliktojo am- 
žiaus pradžioje. Tos sutartys, kurios, pasak puritonų teologo Ri- 
chardo Rogerso...“susiejo juos tokia meile, tokiu saitu, kurio jo- 
kia priešiška jėga negalėjo nutraukti iki šios dienos nei tarp tų, 
kurie jau miega Viešpatyje, kol jie čia gyveno, nei tarp tų, kurie 
čia pasilikę“**, sukūrė naują „metafizinę visatą“, kur asmeninė 
tapatybė buvo suvokiama šventųjų bendruomenės kontekste: kiek- 
vienas turėjo tiesioginį ryšį su transcendentinės galios ir valdžios 
šaltiniu. 

Tačiau pasikeitė ne tik individo „statusas“ - jis vėl autonomiš- 
kas ir veiklus, bet ir saitų tarp šių individų pobūdis, žodžiu, pa- 
čios visuomenės pobūdis. Mat šie saitai jau buvo apibūdinami ne 
tradiciškai kaip pirminė „duotybė“ (priklausomybė teritoriniam 
ar giminės kolektyvui), bet kaip tai, ką būtų galima pavadinti, 
anot Kelly'o, ideologiniais bendrų įsitikinimų saitais. Šešiolikta- 
jame ir septynioliktajame amžiais šie įsitikinimai vis dar buvo apib- 
rėžiami remiantis transcendentiniais jų referentais (t. y. asketinio 
puritonizmo išganymo doktrinomis), tačiau jau galime įžvelgti 
iškylant tą asmeninio tapatumo modelį ir bendrus (moralinius) 
įsipareigojimus, kurie pažįstami iš škotų Švietimo filosofijos ir 
kurių šaltiniai randami šešioliktojo amžiaus protestantiškoje Re- 
formacijoje ir jos naujame tiek socialinio, tiek individualaus tapa- 
tumo prigimties ir prasmės apibrėžime. 

Dera pažymėti vieną ir ateičiai labai reikšmingą šių pokyčių 
aspektą - Reformacija taip pat suformulavo naują valdžios santy- 

kių visuomenėje sampratą. Nors praktiškai gyvenime ji pripaži- 
no, kad reikalinga pozityvioji teisė ir dominavimo struktūros (kol 
bus sukurta Dievo karalystė), ji neigė, jog šie dalykai įsišakniję 
kokiuose nors aukščiausiuose tvarkos principuose (kaip jie sufor- 
muluoti tomistinėje filosofijoje)??. Užtat bažnytinės bendruome- 
nės srityje ji postulavo dvasininkijos sampratą, grindžiamą sutiki- 
mu, kolektyviniu sutarimu ir pamatine tikinčiųjų bei dvasininkų 
lygybe prieš Dievą. 

Be to, šias naujas socialinio gyvenimo sąlygas lėmė labai že- 
miška protestantiškos soteriologijos orientacija. Katalikiškoje vi- 
duramžių Europoje vienintelis „gyvenimo pašaukimas“, legitimuo- 
tas šventu ir nežemišku požiūriu, buvo vienuolių ordinų „gyveni- 
mo pašaukimas“. Tačiau, kaip nurodė Weberis ir kiti, Reformacija 
reikšminga kaip tik todėl, kad „pasaulietiniam gyvenimui ji sutei- 
kė naują religinio gyvenimo matmenį kaip „krikščioniškos gali- 

mybės“ sritį“?*. Taigi tik nuo Reformacijos pasaulietinius pašau- 
kimus pradėta legitimuoti religiškai ir suprasti kaip galimus ke- 
lius į išganymą. 

Orientacija į didesnį žemiškumą, į viso asmens ir kasdienio jo 
gyvenimo „pateisinimą“ išganymo požiūriu, žinoma, buvo gar- 
saus Weberio darbo apie protestantiškąją etiką pagrindinė tema??. 
Tačiau ši etika padėjo ne tik racionalizuoti ekonominę veiklą, jos 
implikacijos buvo platesnės (tai suprato pats Weberis). Mat „iš- 
nykus senesniems „Religijos“ 1r Pasaulio, Įstatymo ir Malonės vaiz- 
diniams ir žemišką gyvenimą padarius soteriologiškai veiksmin- 
gą, atsivėrė kelias atkurti pasaulietinę visuomenę pagal tą patį 
tobulybės įvaizdį, kuris buvo būdingas vienuolių gyvenimui“??, 
Kaip Benjaminas Nelsonas rašė: 


„„pamatinis Vakarų pasaulio socialinių ir kultūrinių modelių pero- 
rientavimas negalėjo įvykti, kol viduramžiškas asmens ir dvasinės 


srities valdymas nežlugo nuo Lutherio, Calvino ir jų sekėjų išpuolių. 

Kol buvo brėžiamas skirtumas tarp ypatingo pašaukimo vienuolių, 
kurie gyveno „ne šiame pasaulyje“ 1r siekė tobulybės sistemingai lai- 
kydamiesi taisyklių, bei visų kitų pasaulyje, kurie gyveno netvarkin- 
gai, nesilaikydami taisyklių, nuolatinių pagundų sūkuryje, tol buvo 
stabdomos paprastų vyrų ir moterų iniciatyvos susikurti visapusiš- 


kas asmenybes, turinčias visišką atsakomybės jausmą?!. 


Šio naujo moralinio autoriteto, o sykiu ir asmeninės atsakomybės 
jausmo išraiška buvo tobulybės siekimas pasaulio visuomenės 
sluoksniuose ir institucijose. Kaip nurodė Benjaminas Nelsonas, 
šio siekio pagrindas buvo grynai protestantiškoji iliuminizmo, ky- 
lančio iš tiesioginės malonės, forma??. Malonė, jau netarpinin- 
kaujama sakramentų (ir todėl jau nepriklausoma nuo bažnyčios 
institucijų), pradėjo dalyvauti tiesioginėje, šio pasaulio istorinėje 
dabartyje. Kaip pažymėjo Nelsonas, todėl čia 


... buvo iš naujo suvienytas tiek asmeninis ir politinis gyvenimas 
pertvarkant buvusius suvaržymus... senesnieji žemėlapiai buvo 
perbraižyti, nustatant naujas visų pagrindinių gyvenimo ir tikėjimo 
dalykų koordinates: religija - pasaulis, šventumas - pasaulietišku- 
mas, pilietiškumas - bažnytiškumas, laisvė - teisė, viešumas - pri- 
vatumas. [Per šį pertvarkymą] Vidinė šviesa, įžiebiama Šventosios 
dvasios, įgijo naują mastą ir galią. Tai Šventoji dvasia buvo kiekvie- 
name žmoguje ir žmonių grupėse. Šis įkvėpimas tapo pagrindu vis 
plačiau įtraukti naujus dalyvius į įvairius santykius tarp asmens ir 
pasaulio: tai charizmatinis aktyvumas, kvietistinis misticizmas, kong- 
regacinis korporacinis konsensualizmas, prigimtinių teisių indivi- 


dualizmas, grynojo proto religija.?* 


Stiprūs socialinio ir institucinio pertvarkymo akstinas, būdingas 
asketiškam bei sektantiškam protestantizmui ir lėmęs naują indi- 
vido kaip moralaus ir autonomiško veiksnio viziją, buvo susijęs 
su šia malonės introjekcija į pasaulio plotmes. Kaip aiškiai paro- 

do įvairios anglų puritonizmo studijos, išrinktųjų bendruomenės 
veikla juos atskyrė nuo anksčiau buvusių bendruomeninio soli- 
darumo ir narystės sąlygų apibrėžimų ir galiausiai su jais suprieši- 
no**. Mat „Šventąją tautą“ buvo galima sukurti ne tik išrinktųjų 
bendruomenę atskyrus nuo „netobulo pasaulio“ - tai yra nuo eg- 
zistuojančių bendruomenių. Veikiau tik už šios bendruomenės 
esantį pasaulį užkrėtus panašiomis „išrinktumo“ arba „vidinės ma- 
lonės“ savybėmis, pasaulietinė veikla galėjo tapti veiksminga so- 
teriologiniu požiūriu“. Analitiškiau kalbant, tai reiškė, kad itin 
asketinę protestantišką malonės ir iliuminizmo sampratą reikėjo 
įtvirtinti ne tik pačioje religijos išrinktųjų bendruomenėje, 0 visa- 
me socialiniame pasaulyje. 


III 


Vienintelė visuomenė, kurioje šie principai bent iš dalies buvo 
suinstitucinti — tai puritonų bendruomenės Šiaurės Amerikoje. 
Tik ten, Naujojo pasaulio pakrantėse, religiniai ir socialiniai as- 
ketinio protestantizmo principai tapo gyvybingu ir svarbiu nau- 
jos politinės tradicijos komponentu. Šią tradiciją — ir tai nestebi- 
na - tapatiname su pilietinės visuomenės idėja. „Regimų šventų- 
jų“ bendruomenės, įsteigtos Naujajame pasaulyje siekiant sukurti 
Šventąją tautą, buvo formuojamos vadovaujantis religine orien- 
tacija, kurią Troeltschas pavadino malonės partikuliarizmu, o Du- 
mont apibūdino kaip asketinį pasaulietiškumą?“. Kitaip tariant, 
jos buvo traktuojamos kaip bendruomenės, įsteigtos vadovaujan- 
tis malonės principais ir siekiančios sukurti pasižadėjusių šventų- 
jų „Šventąją tautą“. Šios bendruomenės pagrindas, kaip skelbė 
Johnas Winthropas* ant „Arabellos“ denio, buvo „dvejopas įsta- 


* Winthropai - anglų kolonijinės administracijos Amerikoje šeima. Johnas Winth- 
ropas - pirmasis Masačiusetso įlankos kolonijos gubernatorius. 
] 

mas, ... prigimtinis įstatymas ir malonės įstatymas, arba morali- 
3 r 3 


nis įstatymas ir Evangelijos įstatymas“*? 


„Tad Amerikos pakrantė- 
je įkurtas „Miestas ant kalvos“ buvo mėginimas įgyvendinti ma- 
lonę per kasdienę, istorinę ir pasaulietinę veiklą bei institucijas (o 
ne nežemiškame pasaulyje ar per sakramentinius ritualus). Kaip 
1637 m. Johnas Winthropas aiškino: „Kadaise Dievas kūrė savo 
bažnyčias pasaulio pagrindu, dabar pasaulis, arba pilietinė būklė, 
turi būti kuriamas bažnyčių pagrindu“?š. 

Priešingai negu kitos „šventųjų bendruomenės“ (pavyzdžiui, 
anabaptistai Miunsteryje), viena iš unikalių Naujosios Anglijos 
„pasiuntinybės į tyrus“ savybių buvo ta, kad nors Naujosios Ang- 
lijos kongregacinis puritonizmas stengėsi perkurti pasaulį pagal 
malonės vaizdinį, vis dėlto jis išlaikė teisės (o sykiu ir atstovauja- 
mųjų institucijų) autonomiją politinėse bei socialinėse struktūro- 
se, kurios buvo įsteigtos Naujajame pasaulyje. Stengdamiesi įkur- 
ti ne tik „tikrąją bažnyčią“, bet ir krikščionišką ar dievobaimingą 
šventųjų tautą, Naujosios Anglijos puritonai įtvirtino politinę sant- 
varką, grindžiamą ypatingu pilietinių ir bažnytinių institucijų bend- 
radarbiavimu. Šios institucijos „veikia koordinuotai, toje pačioje 
vietoje ir stengdamosi viena kitai pagelbėti vardan abiejų gerovės 
ir vykdydamos Dievo valią“. Puritonai, neketindami nei vienyti, 
nei priešinti pilietinės ir bažnytinės sričių, pripažino, kad „Dievo 
institucijos (bažnyčios ir bendrijos valdžia) gali būti artimos ir 
glaudžios, derintis viena prie kitos, tačiau nebūti suplaktos“*?. 
Šio derinimo pagrindas buvo pilietinėje ir socialinėje srityse su- 
daromos sutartys „skelbti ir įgyvendinti vieną tiesą pagal tobu- 
liausią taisyklę, grindžiamą amžinąja meile“*?. 

Puritonai savo socialinį eksperimentą grindė dviem skirtingų 
formų sutartimis. Viena buvo bažnyčios sutartis, kuria vadovau- 
jamasi tvarkant religinę sritį, o kita — socialinė arba federalinė 
sutartis, sudaroma prieš įkuriant miestą ar bažnyčią ir turinti tap- 
ti būsimos pilietinės valdymo formos pagrindu. Šių dviejų sutar- 

čių bei atitinkamų jų sričių derinimas padėjo sukurti puritoniško- 
sios teokratijos sampratą; tai 


... valdymo forma, kai (1) žmonės turi galią rinkti savo valdytojus ir 
yra įsipareigoję Dievui; (2) jų išrinkti žmonės yra dievobaimingi ir 
yra tinkamos dvasios valdyti; (3) įstatymai, pagal kuriuos jie valdo, 
yra Dievo įstatymai; (4) įstatymai vykdomi, palikimai paskirstomi, o 
pilietiniai skirtumai įtvirtinami pagal Dievo valią; (5) visais sunkiais 
atvejais ir religiniais klausimais tariamasi su šventaisiais... Tai forma, 
kurią gavo ir įtvirtino Izraelio tauta, kai Viešpats Dievas buvo jos 


valdytojas... ir yra toji pati, kurios mes meldžiame“!. 


Ši valdymo forma, kuri neleido nedievobaimingiems dalyvauti 
politikoje, o teisę būti išrinktiems į valdžios postus ir teisę „iš 
savo tarpo rinkti teisėjus ir pareigūnus“ suteikė tik šventųjų bend- 
rijai, buvo teokratija, tik labai specifine šio žodžio prasme. Mat 
buvo įvesta ne klerikalinė tvarka, kai valdo dvasininkai, o veikiau 
stengiamasi sukurti tyrą visuomeninę santvarką, nesuterštą isto- 
rijos korupcijos. Juk kaip tik šis troškimas juos ir vijo į Naująjį 
pasaulį, nes, kaip pareiškė Edwardas Johnsonas, „Mes rinkomės 
ne vietą šaliai, kad mūsų Viešpats Kristus galėtų mus valdyti ir 
Bažnyčioje, ir Bendruomenėje““*. 

Ir kaip tik ši vizija įkvėpė unikalią politinę ir teisinę struktūrą, 
kuri, remdamasi bibliniu precedentu, įteisino juridinį gyvenimo 
pagrindą Masačiusetso kolonijoje. Kartu kolonistai sureguliavo 
pagrindinių įstatymų principus, kuriuos jie atsivežė iš Anglijos“. 
Kaip aiškiai ir atvirai išdėstyta 1648 m. Bendrųjų įstatymų ir lais- 
vių knygoje: 


Kai tik Dievas įkūrė Izraelio tautos politinę valdžią, davė jai rinkinį 
įstatymų, kuriais galėtų vadovautis ir civilinėse, ir kriminalinėse by- 


lose. Tai buvo trumpi ir pamatiniai principai““. 

Čia pamatiniai įstatymai kildinami iš dieviškųjų įsakymų, o žmo- 
nių įstatymai kildinami iš Dievo įstatymų, nes 


„„„sakoma, kad Dievas buvo tarp jų ar greta jų, nes jis pats davė savo 
įsakymus, o jų įstatymai buvo teisingi, kadangi jis pats davė jiems 


tuos įstatymus**. 


Žengdami toliau ir savo bendriją modeliuodami pagal „Teisinius 
Mozės įstatymus“, Masačiusetso kolonijos vadovai pagrindinio 
įstatymo, pranokstančio visas konkrečias institucijas ir bendro vi- 
soms tautoms, sampratą susiejo su malonės pažadu (vadinasi, ir 
su savo pačių bažnyčios organizacijos modeliais), kad galėtų pa- 
tirti ypatingą Dievo artumą per jo įsakymų tyrumą ir natūralų 
paprastumą, dėl kurių jis toks artimas savo tautai“““. Tad savo 
įsakymus grįsdami „Dievo įstatymais“, bažnytines ir pilietines 
struktūras jie suvokė kaip 


„.-pasodintas ir išaugusias (nelyg dvynės) drauge, kaip kad Izraelis 
tyruose, o jomis mums primenama (ir mums į rankas duodama ga- 
limybė) ne tik telkti savo Bažnyčias ir jose įgyvendinti Jėzaus Kris- 
taus įsakymus pagal apaštališką pavyzdį, vadovaujantis tokia švie- 
sa, kokia Viešpats mus maloningai apšvietė; be to, kurti pilietinę 
savo santvarką ir įstatymus pagal taisykles švenčiausiojo jo žodžio, 
kurio laikydamosi jos viena kitai padeda ir viena kitą stiprina (baž- 
nyčios - pilietinę valdžią, o pilietinė valdžia - bažnyčias) ir abi klesti, 
nelenktyniaudamos ir nesivaržydamos dėl privilegijų ar pirmavi- 
mo, nes, kaip akivaizdu daugelyje kitų vietų, tai abiem neša tik 
bėdas (o gal ir pražūtį).* 


Todėl valdžia pasaulyje (civiliniai pareigūnai) ne mažiau negu baž- 
nyčioje (dvasininkai, seniūnai ir diakonai) rėmėsi konkrečiu bend- 
ruomeninio tapatumo modeliu, grindžiamu sutartine regimų šven- 
tųjų bažnyčia. Šiai valdžiai buvo paklūstama todėl, kad buvo pri- 
pažintas ne tik Dievo moralinis įstatymas (arba visai Žmonijai 

bendras prigimtinis įstatymas), bet ir pozityvusis Dievo įstatymas, 
kurį pirmiausia atskleidė Mozė Senojo Testamento įsakymuose, 
o vėliau, Kristaus laikais, pakeitė malonės pažadas**. Buvo mano- 
ma, kad socialinio gyvenimo organizavimas, remiantis vėlesnė- 
mis Dievo pozityviojo įstatymo emanacijomis, lėmė Naujosios 
Anglijos kelio savitumus — unikalų įsipareigojusių bažnyčių pa- 
šaukimą bei bažnyčios ir pasaulio santykių pobūdžio apibrėži- 
mus. Apie tai aiškiai byloja Sheppardas ir Allinas gindami kongre- 
gacinę politiką 1648 m., kai jie pareiškė, jog 


... Viešpats ir viso pasaulio valdovas pilietines visuomenes ir val- 
džias palieka kliautis žmogiškos išminties taisyklėmis; ir todėl gali 
pripažinti visokias valdžios formas, visokius įstatymus ir konstituci- 
jas, ...bet čia, Kristaus karalystėje, mes turime sekti tokiomis bažny- 
čiomis, kurias jis įsteigė, ir todėl turime laikytis tokių taisyklių, pri- 


vilegijų, valdžios bei administracijos formų, kurias jis nustatė.*? 


Kaip matyti, čia atskiriami du įstatymai - prigimtinis įstatymas, 
bendras visoms visuomenėms, ir malonės įstatymas, galiojantis 
tik Naujojoje Anglijoje. Pastarojo vykdymas papildant pirmąjį pa- 
teikiamas kaip Naujosios Anglijos dieviškosios misijos —- įgyven- 
dinti Kristaus karalystę - imperatyvas. 

Taigi Naujajai Anglijai (tiek jos bažnyčiai, tiek valstybei) buvo 
būdingas ypatingas prigimtinio įstatymo doktrinos ir malonės 
pažado supynimas: pirmajam suteikiamas soteriologinis veiksmin- 
gumas, o antroji kildinama iš pasaulietinių struktūrų bei visuo- 
menės sluoksnių. Šitoks prigimtinio įstatymo ir dieviškųjų įsakymų 
supynimas, nevirstantis nei aiškia jų hierarchija (kaip tomistinėje 
sistemoje), nei priešprieša (kaip kitose šventųjų bendruomenėse), 
padėjo siekti dviejų tikslų. Dėl jo politinė valdžia ir institucijos 
buvo įtrauktos į Naujosios Anglijos misijos išganomąją dramą ir 
kartu buvo apsaugota šių institucijų (bei teisės, kuria jos buvo 
pagrįstos) autonomija nuo dvasininkų kišimosi. Kaip pamatysi- 

me, šios unikalios sintezės padariniai buvo reikšmingi būsimajam 
prigimtinės teisės doktrinų vaidmeniui aštuonioliktajame amžiu- 
je. Ne mažiau reikšmingą įtaką pilietinės visuomenės idėjos rai- 
dai turėjo ir tai, kaip ypatingai septynioliktajame amžiuje keitėsi 
pradinė puritoniška malonės samprata, kuria buvo grindžiama 
puritonų socialinė ir politinė santvarka. 

Juk Naujosios Anglijos puritonams, ir kitoms sektantiškoms 
protestantų bendruomenėms, iškilo pamatinė problema, kaip tvar- 
kyti konkrečius santykius tarp bažnyčios ir pasaulio - kitaip ta- 
riant, tarp išrinktųjų bažnyčios ir dvasiškai neatgimusių bend- 
ruomenės narių. Kadangi pradiniai lūkesčiai, kad visi bendruo- 
menės nariai taps įsipareigojusių šventųjų bažnyčios nariais, žlugo, 
ši problema buvo opi visą septynioliktąjį amžių. 

Kodėl ji buvo tokia opi, galime suprasti tik atsižvelgdami į 
tai, kokia svarbi buvo drauge patiriančios malonę bendruome- 
nės samprata formuojant socialinę tvarką septynioliktojo am- 
žiaus Masačiusetse. Juk, kaip matėme, pačios puritonų „pasiun- 
tinybės į tyrus“ tikslas buvo sukurti valstybę, grindžiamą malo- 
ne*?. Priklausomybę politinei bendruomenei: lėmė dvasinio 
atgimimo ir įkvepiamos malonės patirtis. Šventų individų, galė- 
jusių paliudyti šią patirtį, įsipareigojimas simbolizavo idealų ko- 
lektyvinio tapatumo modelį ir buvo išorinis priklausomybės jam 
kriterijus. 

Jau pirmaisiais naujakurystės metais iškilo problema, kaip su- 
kurti socialinę tvarką, grindžiamą „malonės partikuliarizmu“, ir 
ji buvo aktuali visą šimtmetį. Mat, kaip kartą pasakė Johnas Bos- 
sy, dvasia „dvelkia, kur jos klausomasi“, ir po masinio atsiverti- 
mo į bažnyčią (dvasiškai atgimusių šventųjų) 1633 metais, atsi- 
vertėlių sumažėjo?! Be to, antroji karta, subrendusi šeštajame sep- 
tynioliktojo amžiaus dešimtmetyje, jau taip neliudijo išganančios 
malonės, kaip jų tėvai. Prie bendruomeninių normų ir solidaru- 
mo smukimo taip pat prisidėjo ekonominis augimas amžiaus vi- 

duryje, sukėlęs demografinius pokyčius ir skatinęs socialinį sluoks- 
niavimąsi?*. 

Po pirmųjų naujakurystės dešimtmečių pradėjus fragmentuo- 
tis bendruomenės gyvenimui, atsidavimas pradinėms vertybėms 
mažėjo. Amžiaus viduryje įsitikinus, kad antroji karta gali nebūti 
tokia malonės liudytoja, kaip jos tėvai, kilo didžiulė septyniolik- 
tojo amžiaus vidurio puritonizmo krizė. Galop ir problema išlai- 
kyti idealų socialinės tvarkos modelį buvo sprendžiama radika- 
liai iš naujo apibrėžiant normatyvinę tvarką (idealią ecumene), 
kuri iš pradžių buvo tapatinama su dvasiškai atgimusių šventųjų 
bažnyčia. Amžiaus pabaigoje šią normatyvinę tvarką buvo mano- 
ma glūdint kiekvieno individo sieloje, o ne išrinktųjų bendruo- 
menėje. Tokia septynioliktajame amžiuje trukusi raida buvo su- 
dėtingas procesas, sukėlęs daug esminių septynioliktojo amžiaus 
pradžios religinių Naujosios Anglijos puritonizmo principų bei 
praktikų permainų?:. 

Faktiškai tai pakeitė pačias kongregacines bažnyčias. Joms su- 
klerikalėjus 1r susakramentalėjus, radosi tokie reiškiniai kaip Pu- 
siaukelės paktas ir stodartizmas (Stoddartisim) (tad ir joms prara- 
dus „sektišką“ pobūdį), šventųjų bendruomenės, simbolizuojan- 
čios malonės partikuliarizmą, vieta pasikeitė: jai dabar priklausė 
ne bažnyčios, o bendruomenės naria?*. Vykstant tokioms per- 
mainoms, kaip septynioliktojo amžiaus aštuntojo dešimtmečio su- 
sitarimų pripažinimai ir vėliau įvairūs „maži prabudimai“ (1733-— 
1735), atvedę prie Didžiojo prabudimo, formavosi naujas nacio- 
nalinio tapatumo jausmas, visus narius telkiantis bendruomeninis 
tapatumas, turintis tiek religinį, tiek pilietinį aspektą??. Puritoniš- 
koji sekta, kaip malonės partikuliarizmo, lemiančio narystę „šven- 
toje bendrijoje“ pavyzdys, užleido vietą supasaulietintai pilieti- 
nės dorybės formai, aprėpiančiai visą kolektyvą“. 

Šių pokyčių, dėl kurių atsirado naujas kolektyvinis tapatumas, 
esmė - tai būdas, kuriuo per šimtą metų malonė, apibrėžiama jau 

ne nežemišku aspektu, bet kaip žemiškų pastangų sukurti Šventą 
valstybę požymis, ir, kaip iš pradžių buvo manoma, glūdinti dva- 
siškai atgimusių šventųjų bendruomenėje, buvo perkelta į asme- 
ninę sąžinę. 

Čia turiu galvoje stiprėjantį malonės privatizavimo jausmą — 
jos nepriklausomybę nuo šventųjų bendruomenės. Septyniolik- 
tojo amžiaus pabaigoje Naujojoje Anglijoje (vis dėlto tik čia buvo 
mėginama suinstitucinti malone grindžiamą kongregacinę puri- 
tonišką valstybės viziją) pradėta kitaip skirti prigimtį nuo mora- 
lės, pasaulį - nuo bažnyčios. Ankstesnis jų skyrimas dalijo visuo- 
menę į dvasiškai atgimusius šventuosius ir neatgimusius bend- 
ruomenės narius. Iš tikrųjų normatyvinės moralinės tvarkos 
(grindžiamos malone) „ribos“ iš bendruomenės buvo „perkeltos“ 
į kiekvieną individą. Kongregacinėms bažnyčioms praradus sek- 
tantišką pobūdį, o malonę transformavus į sąžinę, ankstesnis dva- 
siškai atgimusių ir neatgimusių bendruomenės narių skirtumas 
tapo skirtumu tarp individų. Šis procesas lėmė naują moralinės 
tvarkos sampratą, galiausiai grindžiamą ne malone, o moraliniu 
kiekvieno individo elgesiu, mat jame ir glūdi galimi tiek išganymo, 
tiek prakeikimo šaltiniai. Reikšminga, jog septynioliktojo amžiaus 
pabaigoje ir pirmaisiais aštuonioliktojo amžiaus metais priklauso- 
mybės Naujosios Anglijos bažnyčioms kriterijai vis mažiau buvo 
grindžiami išganančios malonės liudijimais, o vis daugiau - pa- 
vienio bendruomenės nario (vieša ar pilietine) moraline dora"". 
Asmeninė moralė, o ne kolektyvinė malonė tapo lemiama nor- 
matyvinės tvarkos ir dalyvavimo sąlyga. 

Jei čia prisimintume mūsų ankstesnę pilietinės visuomenės idė- 
jos ir poreikio derinti interesą ir vertybę, egoizmą ir altruizmą, 
privatumą ir viešumą, individualų ir socialinį gyvenimą analizę, 
galėtume suprasti, kokia svarbi buvo Reformacijos tradicija tiek 
iškeliant pačią problemą, tiek nurodant būdą jai spręsti. Privačių 
interesų iškilimas buvo septynioliktojo amžiaus pabaigoje ir aš- 

tuonioliktajame amžiuje augančios rinkos ekonomikos požymis, 
o potencialus asmeninių ir socialinių interesų konfliktas buvo for- 
muluojamas etikos terminais, perimtais iš religinių šaltinių. 


IV 


Tradicinių normų, vertybių ir įsipareigojimų suvienyta (Louis Du- 
mont pavadintų „holistine“) visuomenė subyrėjo į visuomenę in- 
dividų, išlaisvintų tiek nuo organinių - konkrečių ir pirminių pa- 
žįstamų ir giminių bei teritorinių tapatumų, tiek ir nuo priklauso- 
mybės visuotinei Katalikų bažnyčiai. Tačiau aštuonioliktajame 
amžiuje iškilęs modernus individas ir toliau įkūnijo transcenden- 
talų individo santykio su Dievu statusą. Pasikeitė, ir pasikeitė dras- 
tiškai, tik šio santykio plotmė. Individas jau neapibrėžiamas ne- 
žemiška ecumene, nuo šiol jis jau šio pasaulio ir šiame pasaulyje. 
Viena vertus, pavienis socialinis veikėjas turėjo tą visuotinę vertę, 
kuri anksčiau priklausė visumai (krikščioniškai visuomenei, o vė- 
liau, po Reformacijos, regimų šventųjų „Šventajai bendrijai“). Ši 
(visuotinė) vertė, kuri septynioliktajame amžiuje vis dar suvokia- 
ma kaip malonė ir jos privatizavimas arba internalizavimas, nuo 
aštuonioliktojo amžiaus jau buvo susieta su pasaulietiškesne mo- 
rale ir su ikikrikščioniškomis prigimtinės teisės sampratomis (pa- 
vyzdžiui, Johno Wise'o 1717 m. veikalas Naujosios Anglijos baž- 
nyčių valdymo gynimas). Kita vertus, tuo metu taip pat iškilo 
individas, turintis privačių interesų ir tikslų, kurie buvo suvokiami 
kaip potencialiai priešingi toms visuotinėms vertybėms (jų apibrė- 
žimas pamažu keitėsi: iš religinio tapo pasaulietiniu - buvo grin- 
džiamas daugiau morale negu malone). 

Tačiau pilietinės visuomenės idėjai svarbiausia tai, kad aštuo- 
nioliktajame amžiuje ir toliau buvo pripažįstamas ir transcenden- 
talinis individo (ir minėtų individų visuomenės) statusas, ir asme- 

ninis tapatumas tebebuvo skaidomas į visuotinius=moralinius ir 
privačius-egoistinius komponentus. Šis individo skilimas, radęsis 
iš konkretaus asketinio protestantizmo suinstitucinimo būdo - kal- 
bant mažiau sociologiniu žargonu, - iš būdo, kuriuo jis tapo mū- 
sų tradicijos dalimi, vienu iš mūsų moralinių ištakų, - šis individo 
skilimas, kaip matėme anksčiau, buvo vienas iš pilietinės visuo- 
menės idėjos - tiek jos problemų, tiek tų problemų sprendimų - 
pagrindų. Nors moralinės veiklos šaltinis glūdėjo asmeninėje są- 
žinėje, ją įgyvendinti buvo įmanoma šventųjų bendruomenėje ir 
šio pasaulio karalystėje, kuri vis dėlto apibrėžiama malonės. Nors 
aštuonioliktajame amžiuje antropologijai pakeitus teologiją ši 
bendruomenė jau apibrėžiama ne malonės, o moralinių jausmų 
požiūriu, vis dėlto ji postuluojama remiantis visuotiniais termi- 
nais, kylančiais iš krikščioniškosios tradicijos. 

Nenuostabu, kad ši tradicijų - krikščioniškos malonės ir pa- 
saulietinės moralės - samplaika kaip valstybinės santvarkos pa- 
grindas unikalią ir tipišką išraišką įgavo integravus prigimtinės 
teisės filosofiją ir dabar jau supasaulietintas Šventosios bendrijos 
vizijas aštuonioliktojo amžiaus Naujojoje Anglijoje. Tad jau mi- 
nėtas Johno Wise'o 1717 m. Naujosios Anglijos bažnyčių valdy- 
mo gynimas yra pirmasis pavyzdys, kaip aštuonioliktojo amžiaus 
Naujojoje Anglijoje panaudojami iš prigimtinės teisės filosofijos 
(griežtai pripažinusios Protą kaip vienintelį „gėrio“ arbitrą) pe- 
rimti Locke'o argumentai. Įsiterpdamas į diskusiją dėl bažnyčios 
politikos, Wise'as vis dėlto daugumą savo argumentų grindė pri- 
gimtinės teisės filosofija. Remdamasis ne tik Puffendorfu, bet ir 
Platonu bei Aristoteliu, Wise'as išplėtoja Grocijaus prigimtinių 
įstatymų ir prigimtinio proto samplaikos idėjas?*. Pasak Wise'o, 
žmogaus „pirminė laisvė įrašyta protingoje jo prigimtyje. Tas, kas 
kėsinasi į šią laisvę, pažeidžia Prigimtinį įstatymą“. Cituodamas 
Plutarchą, kad „tik tuos žmones verta laikyti laisvais, kurie gyve- 
na vadovaudamiesi protu“, Wise'as protą ir prigimtinį įstatymą 

nurodo kaip žmogaus elgesio ištakas bei tikslus. Remdamasis įvai- 
riais šaltiniais nuo Puffendorfo iki Ulpiano (Wise'as cituoja jų min- 
tis apie Žmogaus prigimtinę teisę būti laisvam), Wise'as padėjo iš 
naujo taip apibrėžti moralinės tvarkos ištakas Naujojoje Anglijoje 
aštuonioliktojo amžiaus pradžioje, kad jos apimtų ne tik krikš- 
čioniškąją malonės idėją, bet ir prigimtine teise besiremiančio pro- 
to principus. 

Žinoma, Wise'as nebuvo vienišas - slenkant aštuonioliktajam 
amžiui, kolonijose vis daugiau politinių argumentų buvo semia- 
masi iš klasikinės ir ankstyvosios modernybės prigimtinės teisės 
teorijos bagažo. Maždaug šeštajame ir septintajame aštuoniolik- 
tojo amžiaus dešimtmečiais tokie pamokslininkai kaip Jonatha- 
nas Mayhewas, Danielius Shute'as, Jasonas Havenas ir Samuelis 
Cooke'as rėmėsi nauja Dievo, Prigimties ir Proto „trejybe“ kaip 
politikos ir valdymo pagrindu??. 1775 m. Johnas Adamsas veika- 
le „Novanglus: arba disputo su Amerika istorija nuo jo pradžios 
1754 m. iki šių laikų“, kalbėdamas apie prigimtinę teisę ir parei- 
gą priešintis tironijai, remiasi Grocijaus, Puffendorfo, Barbeyra- 
co, Locke'o, Sidney'o ir LeClerko mintimis“?. Įrodinėdamas pri- 
gimtinę žmonių lygybę ir tai, kad dvasininkams valdžią suteikia 
žmonės, Johnas Adamsas tokiuose teiginiuose, kokie pateikti to- 
liau, supina angliškąją pilietinės dorybės tradiciją ir klasikinę pri- 
gimtinės teisės tradiciją, grindžiamą protu ir prigimtimi: 


Būtent tai yra vadinama revoliuciniais principais. Tai Aristotelio, Pla- 
tono, Livijaus ir Cicerono, Sidney'o, Harringtono ir Locke'o princi- 


pai. Prigimties ir amžinojo proto principai.*' 


Kaip tik šiais principais kolonistai ir vadovavosi dėstydami savo 
argumentus už politinę nepriklausomybę. Pasak Jameso Wilsono 
žodžių, išsakytų jo 1774 m. veikale Svarstymai apie Britų parla- 
mento įstatymų leidžiamosios valdžios pobūdį ir mastą: 

Iš prigimties visi žmonės yra lygūs ir laisvi: niekas neturi teisės ko- 
kiu nors būdu valdyti kito be jo sutikimo; visa teisėta valdžia yra 
pagrįsta sutikimu tų, kurie jai pavaldūs... Ši taisyklė grindžiama 
prigimtine teise: ja remiantis, privalo būti kontroliuojamas kiek- 
vienas politinis principas; ja vadovaujantis, turi būti reguliuojama 


pati įstatymų leidyba.“? 


Čia prigimtinis įstatymas, laikomas viršesniu už bet kokį įsiparei- 
gojimą, įpinamas kaip viena iš pamatinių pilietinės valstybės sąly- 
gų - prie šios temos mes dar grįšime aptardami argumentus už 
nepriklausomybę. Wilsonas, kaip ir kiti paskutiniųjų aštuoniolik- 
tojo amžiaus dešimtmečių teisėjai bei teisininkai, prigimtinį įsta- 
tymą laikė „nepajudinamu ne todėl, kad jis įkūnija kokį nors sa- 
vavališką polinkį, o todėl, kad jo pamatas - prigimtinė tvarka ir 
žmonių bei daiktų savitarpio santykiai““*. Tad „Dieviškojo pri- 
gimtinio įsakymo“ viršenybė septintojo ir aštuntojo aštuoniolik- 
tojo amžiaus dešimtmečių revoliuciniams pamfletininkams buvo 
toks pat argumentas už lygybę ir laisvę politinės visuomenės sri- 
tyje, kaip kad prieš penkiasdešimt metų Johnui Wise'ui - bažny- 
tinės politikos srityje. 

Tačiau vėlesnei Amerikos kaip pilietinės visuomenės modelio 
raidai svarbiausia buvo tai, kokiu būdu religinė idioma išliko, pa- 
teko į aštuonioliktajame amžiuje iškylantį pasaulietinį politinį dis- 
kursą, grindžiamą racionalizuotais prigimtinės teisės principais, 
ir tam tikru atžvilgiu jį formavo. Ši idioma, tapusi ypatinga religi- 
nių ir pasaulietinių valstybės apibrėžimų samplaika, buvo nauja, 
pasaulietiškesnė malonės pagrindu sukurtos „Šventosios bendri- 
jos“ vizija. Neblėstanti šios ypatingos valstybės vizijos svarba bu- 
vo juntama formuojantis pilietinio (arba, pasak E. L. Tuvesono, 
„vigiškojo“) milenarizmo retorikai per Septynerių metų karą (šeš- 
tajame aštuonioliktojo amžiaus dešimtmetyje) ir vėliau - revoliu- 
ciniu laikotarpiu““. 

Šie milenistiniai lūkesčiai, kuriuos suformulavo Jonathanas 
Edwardsas Didžiojo prabudimo (penktasis aštuonioliktojo am- 
žiaus dešimtmetis) metu, ir po jo mirties išleisti tokie jo darbai 
kaip Atpirkimo darbų istorija, Traktatas apie tikslą, dėl kurio Die- 
vas sukūrė pasaulį (1746) ir Kuklios pastangos skatinti Dievo tau- 
tos aiškų sutarimą ir regimą santarvę (1747) buvo laikomi svar- 
biausiais modeliuojant vėlesnes milenarines vizijas - tokias, ko- 
kias sukūrė Josephas Bellamy, Jonathanas Edwardsas, jaun., 
Timothy Dwightas ir Samuelis Hopkinsas“*. 

Reikšminga, jog aštuonioliktojo amžiaus penktojo dešimtme- 
čio Didysis prabudimas, kai visa bendruomenė buvo įsivaizduo- 
jama kaip persmelkta atpirkimo malonės, duodančios pradžią 
„naujajai tvarkai, kuriai esant teisingumas, geraširdiškumas ir tie- 
sa yra įprasti elgesio motyvai“, buvo tarpsnis, kai pasaulietinės 
kolektyvinio bei asmeninio tapatumo sampratos buvo sulydytos 
religiniais dieviškosios malonės ženklais“. Tokie istorikai kaip Ala- 
nas Heimartas, Nathanas O. Hatchas ir Ruth Bloch atkreipė dė- 
mesį į tai, kaip nuo penktojo aštuonioliktojo amžiaus dešimtme- 
čio iki revoliucijos religinės-milenarinės temos (jų ištakos glūdėjo 
septynioliktojo amžiaus puritonizme) smarkiai pynėsi su pilieti- 
nėmis - respublikinėmis temomis. 

Nors tikslus Prabudimo milenarizmo ir vėlesnių pilietinio mile- 
narizmo formų santykio pobūdis tebėra istorinės diskusijos ir po- 
lemikos objektas, pats pilietinio milenarizmo tradicijos kūrimas tarsi 
ir paremia mūsų mintį, kad puritonų religinės orientacijos toliau 
darė įtaką politinėms aštuonioliktojo amžiaus doktrinoms. Perėji- 
mas nuo bažnyčios prie bendruomenės, prie nacionalinės valsty- 
bės kaip socialinės tvarkos modelio visą aštuonioliktąjį amžių sklei- 
dėsi besiplėtojančiomis pilietinio milenarizmo tradicijos formo- 
mis. Pagal šią tradiciją „Izraelio vaikai“ buvo apibūdinami ne kaip 
įsipareigojusieji bažnyčios nariai, o kaip tautos piliečiai. Visa tai 
prisidėjo prie to, kad milenarinės orientacijos tapo, J. G. A. Po- 

cocko žodžiais tariant, „pilietinio sąmoningumo forma“**. Mano 
manymu, ši nauja pilietinio sąmoningumo forma ir prisidėjo prie 
to, kad prigimtinė teisė, proto idėja ir religinis asketinio purito- 
nizmo paveldas buvo unikaliu būdu integruoti į aštuonioliktojo 
amžiaus Amerikos politinę ideologiją. 

Tad tame pačiame Johno Adamso veikale (Traktatas apie kano- 
ninę ir feodalinę teisę, 1765) galime rasti ir raginimą studijuoti 
prigimtinę teisę, ir tą „entuziazmą“ (anksčiau sietą su Prabudi- 
mo pamokslininkų milenarizmu), kuris iš religinės buvo perkel- 
tas į pilietinę sritį ir iš koneveikiamo žodžio tapo (nacionalinio) 
pasididžiavimo šaltiniu“?. Tai, ką Davidas Lovejoy pavadino „lais- 
vės entuziazmu“, tas „taurus silpnumas“, kuris užliejo pilietinės 
dorybės diskursą, pilietinių humanistų prigimtinės teisės tradi- 
ciją susiejo daugiau su vietinėmis septynioliktojo amžiaus puri- 
tonų tradicijomis"?. Tai buvo išdėstyta tokiuose veikaluose kaip 
Johno Adamso „Novanglus“. Čia galime rasti pavyzdį tos uni- 
kalios amerikietiškos ideologijos, kurią E. L. Tuvesonas pavadi- 
no „apokaliptiniu vigizmu“?!. Jis turėjo galvoje vigišką politinį 
prigimtinių teisių ir laisvių diskursą ir baimę dėl gadinančių įta- 
kų, glūdinčių sampratoje, kad Amerikai priklauso apokaliptinis 
vaidmuo palaikant religines laisves, - pasak Pococko, „vigišką 
toleranciją, pereinančią į šventąją bendriją“? 
sas teigia: 


„Taigi Johnas Adam- 


Aš visuomet su pagarba bei nuostaba žiūrėjau į naujakurystę Ameriko- 
je kaip į atsiveriančią didingą Dievo apvaizdos areną ir planą apšviesti 


ir išvaduoti tamsią ir vergišką žmonijos dalį visame pasaulyje." 


Čia galime rasti šių dienų pasaulietinę ir pilietinę išraišką tų reli- 
ginių vizijų, kurios buvo susietos (ypač Pococko ir Tuvesono) su 
regimų šventųjų, puritoniškos bendrijos ir Didžiojo prabudimo 
poveikio samprata. Tačiau svarbu, kad visa tai randame tekste, 
kuriame apstu nuorodų į prigimtinės teisės tradiciją ir Aristote- 

lio, Platono, Grocijaus, Puffendorfo, Locke'o, Harringtono ir Syd- 
ney'o veikalus'*. Kaip tik šis unikalus religinių ir pilietinių tradi- 
cijų supynimas, būdingas Jungtinių Valstijų pilietinės visuomenės 
tradicijai, ją ir išskiria iš kitų nacionalinių valstybių tradicijų, o 
prigimtinės teisės doktrinų ir religinių temų vienovei suteikia ypa- 
tingo ryškumo aštuonioliktojo amžiaus Amerikoje. 

Anksčiau apžvelgtai ideologinei raidai kaip tik ir buvo būdin- 
gas, viena vertus, unikalus krikščioniškų malonės idėjų susiejimas 
su pilietine valstybe, o kita vertus, aštuonioliktojo amžiaus pabai- 
goje šios idėjos buvo papildytos tikėjimu pažanga, prigimtine tei- 
se ir asmeninėmis dorybėmis. Ši simbolinė vizija po aštuoniolik- 
tojo amžiaus tapo lemtingai svarbi amerikietiškam nacionaliniam 
charakteriui, nes įkvėpė ir struktūrino unikalius komponentus to, 
ką Robertas Bellahas pavadino Amerikos pilietine religija“?. 

Anot Bellaho, pilietinė Amerikos religija - tai įsitikinimų, sim- 
bolių ir ritualų, susijusių su šventais dalykais, rinkinys, tai „nuo- 
širdus visuotinės ir transcendentalinės religinės tikrovės - suvo- 
kiamos ar atskleidžiamos per amerikiečių patirtį — supratimas“. 
Tie įsitikinimai bei ritualai nubrėžė parametrus amerikietiškai ver- 
tybių sistemai, kuri buvo sukurta prigimtinės teisės principų (grin- 
džiamų protu) ir „aukštesnės teisės“ principų, perimtų iš biblinės 
religijos (arba apreiškimo), vienovės pagrindu. Jameso Wilsono 
žodžiais tariant, „ir prigimtinis įstatymas, ir apreiškimo įstatymas 
yra dieviški, jie atiteka, nors skirtingais keliais, iš tų pačių nuosta- 
bių šaltinių“"“. Abu šie šaltiniai buvo legitimumo pagrindas, ant 
kurio buvo sukurta pilietinė respublika ir kuriuo remiantis buvo 
apibrėžtas tautinis tapatumas. 

Šioms idėjoms ypatingos jėgos teikė jų integralus ryšys, kurio 
platesnę visumą Bellahas apibūdino kaip amerikietišką „mitą“, 
leidusį istorinę patirtį aiškinti transcendentinės tikrovės požiū- 
riu. Didžiausią reikšmę šiam mitui turėjo amerikiečių nacijos kil- 
mės samprata. Pats Amerikos „naujumas“ ir su juo susijusios pir- 

mykščio tyrumo asociacijos buvo supintos su žmogaus ir gamtos 
vizija, paremta bibliniais įvaizdžiais bei simboliais. Į Amerikos ty- 
rus buvo žvelgiama kaip į „pažadėtąją žemę“, „Naująjį Kanaaną“ 
ir „rojų“. Be to, šis krašto vaizdinys buvo siejamas su nauju para- 
digminiu „iš istorijos išlaisvinto“ žmogaus vaizdiniu, kuriam lyg 
Adomui revividus* suteiktas šventas telos'š. 

Visos šios vizijos pamatinėms politinėms Amerikos visuome- 
nės doktrinoms suteikė tam tikro „šventumo“. Be to, jos darė 
poveikį amerikietiškai istorijos ir Amerikos bei amerikiečių vie- 
tos joje sampratai, ypač vis-d-vis Europą, kuri simbolizavo „suge- 
dusią“ praeitį. Galiausiai remdamiesi tokiu istorijos supratimu, 
amerikiečiai apeliavo į prigimtinės teisės doktriną nutraukdami 
savo sutartis su Anglijos karūna'?. 

Debatai dėl nepriklausomybės daugiausia vyko pasitelkiant 
prigimtinės teisės teoriją ir apeliuojant į protą kaip priemonę 
pašalinti istorijos sugedimą. Kaip nurodė Bernardas Bailynas, 
„skelbdami pamfletą po pamfleto, Amerikos autoriai citavo Loc- 
ke'o žodžius apie prigimtines teises... Grocijaus, Puffendortfo, 
Burlmargue'o ir Vattelo mintis apie prigimties ir tautų įstaty- 
mus“*?. Pavyzdžiui, Jamesas Otisas veikale Britų kolonijų gyni- 
mas (Boston, 1765) įrodinėjo prigimtinę teisę esant viršesnę už 
kolonistų sutartį su Anglijos karūna: „Gyvenimas, laisvė ir nuo- 
savybė ir pagal prigimties įstatymą, ir pagal bendrąją teisę ga- 
rantuoti laimingiems Pietų Britanijos gyventojams ir yra pagrin- 
dinės pilietinės arba politinės jų teisės“š!. Metais anksčiau savo 
veikale Patvirtintos ir įrodytos britų kolonijų teisės (Boston, 1764) 
jis akcentavo visuotinį, pamatinį ir transcendentinį prigimties 
įstatymo pobūdį: 


Negali būti tokio seno įsakymo, kuris panaikintų prigimties įstatymą 


ir Visagalio Dievo leidimą, mat Dievas visiems žmonėms suteikė pri- 


* Argijęs (lot.). 

gimtinę teisę būti laisviems ir jie turi galią būti laisvi, jeigu nori. Pri- 
gimties įstatymą sukūrė ne žmogus, ir jis neturi galios jį taisyti ar keis- 
ti. Žmogus gali tik jį vykdyti, jo laikytis arba jam nepaklusti ir jį laužy- 


ti. Pastaruoju atveju visad užsitraukiama bausmė.*? 


Šiuose kaip ir kituose ikirevoliucinių dešimtmečių veikaluose pi- 
lietinė dorybė buvo siejama su prigimtine teise, o Plutarchu ir 
Ciceronu, Puffendorfu ir Grocijumi, Locke'u ir Vattelu rėmėsi 
tokie autoriai kaip Stephenas Hopkinsas (Ištirtos kolonijų teisės), 
Samuelis Adamsas (Prigimtinės kolonijų teisės, 1772), Richardas 
Blandas (Britų kolonijų teisių tyrinėjimai, 1766), Johnas Adamsas 
bei kiti. Visi šie autoriai taikydavo prigimtinės teisės principus ana- 
lizuodami ir įrodinėdami kolonijų teises metropolijos atžvilgiu. Joh- 
nas Adamsas 1774 m. pareiškė: „Didžioji Britanija savo despotiš- 
kais ediktais verčia mus rinktis: arba tapti vergais, arba griebtis 
prigimties principų, kad apsigintume“?*. Kaip tik grįžę prie šių 
principų, tokie vyrai kaip Johnas Adamsas ir Richardas Blandas 
rėmėsi prigimtine teise, kad pateisintų naują socialinę naujos po- 
litinės visuomenės sutartį kolonijose. Johnas Adamsas (ginčuose 
su gubernatoriumi Hutchinsonu) rėmėsi Vattelu ir prigimties įs- 
tatymu, Hookerio ir Locke'o mintimis apie teisės ir tironijos pa- 
grindus ir Puffendorfo bei Grocijaus samprotavimais apie kolo- 
nijų teises, reguliuojamas prigimties įstatymo, — visa tai sudarė 
ideologinį naujos tvarkos naujajame pasaulyje pagrindą““. 

Kaip matome, tai, kad kolonijos turi teisių prieš Anglijos ka- 
rūną, buvo grindžiama argumentais, paremtais prigimtinės teisės 
teorija (kartu su britų konstitucija ir „praktika“). Be to, buvo re- 
miamasi Šventuoju Raštu ir tvirtu įsitikinimu, jog Amerikos nau- 
jakuriai yra išrinktoji tauta. Šios tradicijos ištakas jau matėme sep- 
tynioliktojo amžiaus tikėjime „Šventąja bendrija“. Aštuoniolikto- 
jo amžiaus pabaigoje pati Amerikos respublikos paskirtis buvo 
tvirtai tapatinama su atpirkimo istorija. Amerika tapo didžiojo 

atbaigimo vieta bei įrankiu. Amerikiečių tautos ir Dievo karalys- 
tės sulyginimas, būdingas šiam tikėjimui, bažnyčią, kuri, kaip ma- 
tėme, atliko panašų vaidmenį šimtmečiu anksčiau, pakeitė tau- 
taš5, Šiuo atžvilgiu tauta iškilo kaip svarbiausias Dievo prasmin- 
gos veiklos istorijoje įrankis ir „respublikos religijai“ davė 
pagrindinę dogmą. 

Konkretesnės šių įsitikinimų implikacijos išryškėjo iš grynai 
amerikietiško pilietinės visuomenės idealo ir iš to, kokiu būdu 
buvo keičiamos europietiškos socialinės bei politinės idėjos, kai 
jos susiliejo su besiplėtojančia amerikietiškos respublikos ideolo- 
gija. Pavyzdžiui, prigimtinės teisės doktrinų (tad ir Proto kaip so- 
cialinio gėrio arbitro vaidmens) požiūriu būtų galima palyginti, 
kuo jos skyrėsi tiek Europoje, tiek Šiaurės bei Pietų Amerikoje. 
Prigimtinės teisės doktrinų svarba Švietimo filosofijoje, be abejo, 
tapo istorine aksioma. Tačiau, kaip nurodė Yehoshua Arieli, Eu- 
ropoje „ši teorija buvo pripažinta kaip egzistuojančių institucijų 
bei politinės veiklos interpretacija, pateisinimas ar netgi jų krite- 
rijus ir orientyras“*“. Lotynų Amerikoje netgi dar akivaizdžiau 
buvo naudojamasi prigimtinės teisės teorija, kad būtų legitimuo- 
ta politinė sankloda. Tačiau Šiaurės Amerikoje prigimtinės teisės 
doktrinos „suardė egzistavusius ištikimybės ryšius bei tradicijas ir 
atomizavo visuomenę, kad ji iš naujo susikurtų bendriausių, 
abstrakčiausių ir universaliausių Švietimo principų pagrindu““". 
Vis dėlto šis egzistavusių ištikimybės ryšių bei tradicijų suardy- 
mas buvo Reformacijos nulemto ankstesnio tapatumų ir įsiparei- 
gojimų pertvarkymo padarinys. Mat anksčiau nagrinėtas naujų 
„regimų šventųjų“ bendruomenių, kurios atmetė buvusius socia- 
linio ir religinio struktūrinimo modelius, formavimasis buvo le- 
miamas dalykas radikaliai performuluojant prigimtinės teisės dokt- 
rinas Šiaurės Amerikoje, ypač naujos individo kaip esminio poli- 
tinės bendruomenės sando sampratos atžvilgiu - o jį iš tiesų būtų 
galima pavadinti transcendentaliu individu. 

Šį faktą nustatė ir išnagrinėjo Georgas Jellinekas, kurio darbas 
įkvėpė Weberį. Jau 1895 m. Jellinekas palygino Amerikos teisių 
bilius (įvairių valstijų), Prancūzijos Decleration des Droits de 
LUHomme et du Citoyen ir svarbiausia - Anglijos 1689 m. Teisių 
bilį, 1679 m. Habeus Corpus Act bei 1628 m. Teisių peticiją. Jo 
išvadas verta pacituoti: 


Amerikos teisių biliai nesistengia nustatyti vien tam tikrus valstybės 
struktūros organizavimo principus, bet pirmiausia stengiasi nubrėžti 
ribą tarp valstybės ir individo. Pagal juos žmogus įgyja teises ne per 
valstybę, o iš prigimties turi neatimamas ir neginčijamas teises. Ang- 
lijos įstatymuose nėra nieko panašaus. Jie linkę pripažinti ne amži- 
ną, prigimtinę teisę, o tik paveldėtas iš tėvų „senas, neabejotinas anglų 


teises“ „88 


Pasak Jellineko, anglų teisėje asmeninės teisės yra ne autonomiš- 
kai grindžiamos prigimtiniais principais, bet vien tradicija, „šios 
karalystės įstatymais bei statusais“*?. 

Mėgindamas paaiškinti, kaip „paveldėtos teisės ir laisvės, taip 
pat organizacijų privilegijos, kurias Anglijos karaliai suteikė ko- 
lonistams“, buvo performuotos į „teises, kylančias ne iš žmogaus, 
bet iš Dievo ir prigimties“, Jellinekas turėjo remtis mūsų anks- 
čiau nagrinėtą Kongregacinį puritonizmą apibrėžiančiais bruo- 
žais??. Nors Jellinekas, analizuodamas prigimtinės teisės ištakas 
Naujojoje Anglijoje religiniu požiūriu, pabrėžė sąžinės laisvę, mes 
čia akcentavome prigimtinės teisės doktrinos sąsajas su šventųjų 
bendruomenės idėja (kitaip tariant, su malone grindžiamos valsty- 
bės idėja) kaip esminiu šio amerikietiškų teisių aspekto pagrindu. 

Be to, kaip pabrėžė Jellinekas, kaip tik todėl, kad puritonų 
šventieji sudarė pirmines sutartis ar, tiksliau, susitarimus Švento- 
sios bendrijos vizijai palaikyti, sutarčių kaip valstybių kertinio ak- 
mens - pirmą kartą istorijoje — „buvo ne tik reikalaujama, bet jos 

iš tikro buvo sudaromos“?!. Tai jos visus įpareigojo „gerbti savo 

“22. Štai čia matyti, 
kaip septynioliktojo amžiaus pradžioje politinės valdžios ir teisės 
struktūros suteikė prigimtinės teisės doktrinai kolonijose ypatin- 
gą reikšmę ir prasmę. Be to, matyti, kaip puritoniško individua- 
lizmo paveldas pakeitė pačią sutarties kaip visuomenės kertinio 
akmens idėją. 


pačių susikurtą valdžią ir pačių susikurtą teisę 


Priešingai nei Europoje, kur sutartys, sudaromos tarp ne- 
priklausomų ir racionalių veikėjų, paprastai buvo laikomos svar- 
besnėmis už pačius susitariančius veikėjus, Amerikoje autonomiš- 
kas individas kaip moralinis veikėjas liko pagrindiniu politinės 
santvarkos komponentu. Ne bendrija, valstybė ar organiška bend- 
ruomenė, o pats individas buvo pagrindinis elementas amerikie- 
tiškose prigimtinės teisės doktrinų interpretacijose. Individo - o 
ne bendruomenės (ar valstybės) - gynimas ir baudimas, kadangi 
vadovaujamoji galia Šiaurės Amerikoje buvo prigimtinės teisės ir 
religinės tradicijos sintezė, kurią anksčiau minėjome. 

Tad čia ne tik kitaip suprantamos sutartys (ar susitarimai) ski- 
ria Jungtines Valstijas nuo Europos visuomenių, bet - ir tai ne 
mažiau svarbu — čia kitaip suprantami tas sutartis sudarantys in- 
dividai. Jungtinėse Valstijose individui - o iš tikrųjų individualiz- 
mui - buvo suteikta stipri moralinė dimensija, kurios trūko Euro- 
poje. Joje tradicinių bendruomenių (ir juridinių galių) tęstinumas 
tarpininkavo autonomiškai moralinei dimensijai, kuri anapus At- 
lanto buvo suteikta individui. Tai buvo esminė dimensija, kuria 
vadovavosi Jellinekas analizuodamas britų ir amerikiečių teisių 
sampratas. Kaip įsitikinome, individo teisę lėmė ne autonomiška 
žmogaus kaip prigimtinio, moralinio veiksnio samprata, 0 „seno- 
sios teisės ir laisvės“ karalystės įstatymai ir statutai. 

Kitose Europos šalyse įvairios tradicijos slopino moralinę in- 
dividualizmo dimensiją, kuri buvo būdinga Amerikai. Pavyzdžiui, 
Vokietijoje individą ribojo šeima ar klanas?3. (Čia taip pat derėtų 
prisiminti, jog Rousseau veikale Visuomenės sutartis nepripažino 

individo teisių, atsietų nuo volonte generale*, o tai reiškia, kad 
„Visos asmeninės teisės visiškai perduodamos bendruomenei“"*.) 

Europoje asmeninės teisės buvo kildinamos iš valstybės kaip jos 
nuolaidos, specialūs leidimai arba, geriausiu atveju, kaip individui 
laiduojama tokia laisvės sritis ar mastas, koks neprieštarauja bend- 
rajam gėriui (vadinasi, ir valstybės funkcijai), o Jungtinėse Valstijo- 
se teisės buvo grindžiamos moralinėmis individo sąžinės savybė- 
mis ir tai lėmė ypatingas būdas, kuriuo malonė buvo internalizuo- 
jama sąžinėje tuo metu, kai šventajai bendruomenei ėmė priklausyti 
ne tik atgimusieji šventieji, bet ir visi bendruomenės nariai. 

Ši nauja moralinė dimensija aštuonioliktojo amžiaus Ameri- 
koje ne tik apibrėžė individo unikalumą, kurio neakcentavo tra- 
dicinė ir labiau Staatlicbhb** Europos žemyno mintis, bet sykiu 
leido savitai interpretuoti laisvės ir lygybės sąvokas, kurios Eu- 
ropoje buvo laikomos antitezinėmis, o Amerikoje buvo integ- 
ruotos į naują struktūrą ir tapo vienu iš Amerikos pilietinę vi- 
suomenę apibrėžiančių bruožų. Ikirevoliucinėmis anglų radika- 
lizmo, bendrosios teisės, prigimtinių teisių ir puritonų „tikinčiųjų 
lygybės“ tradicijomis grindžiama lygybės vertybė iš pradžių bu- 
vo ankstyvosios respublikos sampratos ir legitimumo pagrin- 
das. Panašiai pasaulietinių ir religinių temų suplakimas buvo bū- 
dingas aštuonioliktajame amžiuje besirandančiam diskursui apie 
laisvę —- jis, kaip matėme, religinį Didžiojo prabudimo „entu- 
ziazmą“ derino su anglų vigų tradicija, grindžiama iš prigimti- 
nės teisės teorijos perimtomis sąvokomis. Debatuose dėl Angli- 
jos pažeidinėjamų kolonijų teisių ši samplaika išliko, nes religi- 
nės temos toliau buvo susiejamos su anglų radikaliosios tradicijos 
„sąmokslo teorijomis“. Revoliuciniais dešimtmečiais prigimti- 
nių laisvių išsaugojimas, kaip buvo anksčiau minėta, tapo ir re- 
voliucijos pateisinimu, ir tik Naujajame pasaulyje išsaugotos „res- 


* Bendroji valia (pranc.). 
** Valstybinis (vok.). 

publikinės dorybės“ pavyzdžiu. Šimtmečio pabaigoje individo 
sąžinės nepriklausomybė kartu su politinės laisvės ir lygybės są- 
vokomis, kurios visos buvo kilusios iš prigimtinės teisės tradici- 
jos ir sankcionuotos religiškai, tapo veiksminga amerikietiškos 
nacionalinės sąmonės ideologija. 

Tiesą sakant, amerikietiškos pilietinės valstybės susiformavi- 
mas liudija, jog pasikeitė europietiška individualizmo samprata, 
nes pradinės negatyvios individualizmo keliamos asociacijos bu- 
vo paverstos politinėmis dorybėmis. Iš tiesų tik dėl unikalios ame- 
rikietiškos individualizmo doktrinos formuluotės buvo išspręstas 
„europietiškasis“ laisvės ir lygybės prieštaravimas. Tas individua- 
lizmas, į kurį Tocgueville'is žiūrėjo neigiamai kaip į atomizuotos 
visuomenės išraišką, Amerikoje buvo iš naujo performuluotas ki- 
taip, remiantis anksčiau apžvelgtomis tenykštėmis moralaus indi- 
vido tradicijomis. 

Juk nuo pirmųjų aštuonioliktojo amžiaus dešimtmečių respub- 
likinės laisvės buvo traktuojamos kaip susijusios su puritonų tra- 
dicija, kurios pagrindas - individas ir sąžinės laisvė. Devyniolik- 
tojo amžiaus pradžios transcendentalistai ir unitaristai prie to dar 
pridėjo savąją žmogaus sugebėjimo tobulėti viziją, pagrįstą Švie- 
timo ir ugdymo plėtra. Dar kartą cituojant Arteli, „individualiz- 
mas, laisvė ir savivalda buvo pagrindinės priemonės artėti prie 
tobulybės“??. Taigi nauja individo ir individualizmo samprata bu- 
vo išdėstyta Channingo, Garrisono, Thoreau ir Emersono veika- 
luose. Pasak šios sampratos, „Žmogaus teisės ir demokratija buvo 
politinė religinės bei filosofinės tiesos išraiška... turinti tikslą ap- 
ginti žmogiškąją kiekvieno individo didybę“. Čia taip pat mato- 
me tą ypatingą šiuolaikinę moralaus ir šventumo kupino individo 
sampratą, kuria grindžiama pilietinė valstybė politinėje Šiaurės 
Amerikos filosofijoje. Šios unikalios amerikietiškos individo kon- 
cepcijos pagrindas buvo aštuonioliktojo amžiaus Švietimo skelb- 
tų idėjų — sutarties, prigimtinių teisių ir laisvių, riboto valdžios 

vaidmens, valdžios priklausomybės nuo visuomenės ir, žinoma, 
lygybės bei religinio „Šventos bendrijos“ paveldo ir jo branduolį 
sudarančio - transcendentalinio individo - sintezė. 

Kaip gerai žinoma, šią iš naujo performuluotą individo samp- 
ratą perėmė daugelis Maxo Weberio šalininkų, norėdami supras- 
ti naują modernybės civilizaciją, kuri išaugo europietiškoje dir- 
voje, ideologiškai ir politiškai pagrįstoje lygybės ir didėjančio pi- 
liečių dalyvavimo pagrindiniuose socialiniuose ir politiniuose 
visuomenės įvykiuose prielaida. Tai aiškiausiai matyti iš tenden- 
cijos įtvirtinti visuotinę pilietybę bei rinkimų teisę ir sukurti kaž- 
ką panašaus į dalyvaujamąją politinę ar socialinę santvarką, grin- 
džiamą prielaida, jog sprendimų priėmimo procese bus masiškai 
dalyvaujama. Be to, kaip tik ši ideologinė visuotinės lygybės prie- 
laida buvo didelis indėlis į Amerikos kaip pilietinės visuomenės 
pavyzdžio idėją. Tačiau neturime pamiršti, jog prigimtinės teisės 
doktrinos, kuriomis buvo grindžiama žmonių lygybė, buvo itin 
savaip interpretuojamos ir integruojamos į socialinę bei politinę 
filosofiją. Piliečių „metafizinė lygybė“, atstovaujamasis valdymas 
ir asmeninės teisės buvo pabrėžiami todėl, kad prigimtinės teisės 
filosofija buvo sulieta su visai kitokia - religine - tradicija, o visa 
tai kartu sudarė unikalią sintezę. 

Analizuodami pilietinės visuomenės ištakas — ar bent jos prie- 
laidas (individo ir Proto idėją kaip naują visuotinių gėrio įsakymų 
išraišką), - galbūt pernelyg daug dėmesio skyrėme septyniolikto- 
Jo 1 aštuonioliktojo amžiaus Amerikai. Tačiau čia istorinė raida 
buvo platesnės ir bendresnės jautrumo, vertybių ir pasaulėžiūros 
kaitos pavyzdys, o tos kaitos padarinius nagrinėjome aptardami 
škotų Švietimą ir pilietinės visuomenės idėją politinėje aštuonio- 
liktojo ir devynioliktojo amžiaus filosofijoje. Mums čia tenka grįžti 
prie analitiškiau atskleistų raidos komponentų, anksčiau nagri- 
nėtų Šiaurės Amerikos kontekste, ir apibūdinti jų reikšmę pilieti- 
nės visuomenės tradicijai. Todėl turime grįžti prie individo ir Proto 

idėjos - lemiamo dalyko aštuonioliktame ir devynioliktame am- 
žiais iš naujo apibrėžiant visuotinę vertybę, kuria buvo galima 
grįsti reprezentatyvią visuomenės viziją. 


V 


Kaip matėme, aštuonioliktajame amžiuje iškilusi individo idėja 
reiškė moralų individą, kurio autonomijos pagrindas buvo vado- 
vavimasis Proto įsakymais. Šie įsakymai buvo ir transcendenta- 
lūs, ir lėmė ir individo gyvenimą. Iškilo moralinio asmenybišku- 
mo samprata, ypač Immanuelio Kanto filosofijoje, o jos morali- 
nis aspektas ir leido įsigalėti tam viešumui, kuris būdingas pilietinei 
visuomenei?“. Kantas Įvade į moralės metafiziką apmetė šio gana 
smarkiai asketinio protestantizmo tradiciją primenančius morali- 
nio asmenybiškumo bruožus: 


Tuomet moralinis asmenybiškumas yra ne kas kita, kaip protingos 
būtybės laisvė, galiojant moralės įstatymams (psichologinis asmeniš- 
kumas, priešingai, yra vien sugebėjimas suvokti savo paties tapatybę 
įvairiose egzistencijos būsenose). Pasekmė ta, kad asmuo yra paval- 
dus tik tiems įstatymams, kuriuos taiko pats sau (arba vienas ar bent 


jau drauge su kitais). 


Čia jau matome analitiškiau apibūdintą tą pasaulietinę autono- 
mišką individualios sąžinės versiją, kai sąžinė klauso „vidinės švie- 
sos“ paliepimų ir jau nėra saistoma sakramentinių bažnyčios dokt- 
rinų. Be to, matome iškylant kaip tik tas naujas visuotinumo sąly- 
gas, kurios buvo būdingos aštuonioliktojo bei devynioliktojo 
amžiaus filosofijai, ypač Jungtinėse Valstijose, ir kurios buvo grin- 
džiamos transcendentalinėmis visuotinio Proto, o nebe visuoti- 
nės bažnyčios savybėmis. Kaip tik šiuo visuotines vertybes (ir ga- 
lėtume pridurti, tiesas) apibrėžiančių sąlygų pasikeitimu turime 

remtis, norėdami įvertinti tiek iškylančią pilietinės visuomenės 
sampratą, tiek jos galutinę nesėkmę mėginant pateikti gyvybingą 
socialinės tvarkos modelį. Abi tendencijos iš esmės yra ilgalaikiai 
šešioliktojo ir septynioliktojo amžių Reformacijos padariniai. Per 
šiuos amžius buvo taip perkurtos esmingiausios individo gyveni- 
mo sąlygos, kad jos nebetilpo į buvusius krikščioniško universa- 
lizmo apibrėžimus. 

Katalikų bažnyčia kaip Universitas Fidelium* su savo sakra- 
mentine doktrina buvo potencialiai universali ir viską apimanti 
sistema (kaip rodo pirmieji pusantro tūkstančio krikščionybės me- 
tų). Kita vertus, protestantiškos sektos - mūsų moderniųjų tiek 
individualizmo, tiek racionalumo sampratų ištakos — rėmėsi 1š- 
skirtinumu ir partikuliarizmu. Žmogus į sektą patekdavo ne gim- 
damas, bet jos nariu tapdavo išgyvenęs vidinį pasikeitimą - paty- 
ręs malonę. Sektos palaikomas visuotinumas buvo konkrečių su- 
bjektų, besiremiančių malonės patirtimi, visuotinumas. 

Tačiau galiausiai protestantizmo suinstitucinimas, tad ir jo su- 
visuotinimas lėmė tai, kad jis neteko savo transcendentalinio re- 
ferento. Šis procesas, iš esmės sekuliarizacija, neišvengiamai kilo 
iš protestantizmo logikos - juk buvo norima, kad šventųjų bend- 
ruomenė plėstųsi ir apimtų ne tik siaurą malonę patyrusių būrį. 
Dėl šio suvisuotinimo ar suinstitucinimo (juos mes paprastai va- 
diname platesniu sekuliarizacijos reiškiniu) pasikeitė visuotinu- 
mo ir konkretumo sąlygos, nes Protas užėmė dievybės vietą kaip 
visuotinių vertybių ir įsakymų šaltinis tiek etinėje, tiek socialinėje 
(tarpasmeninėje) srityse. Tad sekuliarizacijos esmė, ko gero, buvo 
protestantizmo pabrėžiamas individas, o ne jo soteriologijos že- 
miškumas. Mat poreikį postuluoti naujas visuotines transcenden- 
taliai konstituojamų subjektų asociacijos sąlygas įstengė paten- 
kinti tik visuotinis Protas, galėjęs pakeisti transcendentiškumą (die- 


* Tvirta, pastovi visuma (lot.). 

vybę, prisiminkite individą santykyje su Dievu) ir šitaip konsti- 
tuoti individualumą, o kartu tuos individus sutelkti į tokio pobū- 
džio (visuotinę) bendruomenę, kurią anksčiau reprezentavo krikš- 
čioniška ecumene, bet kuriai dabar rastis trukdė pats protestan- 
tiškasis partikuliarizmas. Vėliau bendruomenės srityje iškilo idėja 
tokio individo, kurio vienintelė transcendencija buvo moralės 
transcendencija, „imanentiška pačiam individui, bet jį transcen- 
“7. Čia moralė grindžiama tik transcenduojančiai asme- 
ninei sąžinei būdinga Proto dialektika. Tad pagrindinė socialumo 
sąvoka čia tampa moralus subjektas, kurį konstituoja transcen- 
dentinis Protas. 


duojanti 


Taigi mūsų apžvelgta raida yra tokia, kad individualizmo es- 
mė čia priskiriama transcendentiniam subjektui arba, teologiš- 
kiau kalbant, tiesioginiam individo santykiui su Dievu. Pasak 
šio aiškinimo, vyrų ir moterų esmę sudaro asmeninis jų santykis 
su transcendentiniu prasmės ir tvarkos šaltiniu. Šią idėją, bū- 
dingą ankstyvajai krikščionybei, plėtojo soteriologinės asketi- 
nio protestantizmo doktrinos. Ji išliko religiniuose septyniolik- 
tojo amžiaus pabaigos sąjūdžiuose ir reiškėsi kaip malonės pri- 
vatizavimas siejant ją ne vien su šventųjų bendruomene. Iš tiesų 
sąjūdį, panašų į anksčiau aptartą Šiaurės Amerikos kontekste, 
galima įžvelgti Kembridžo platonininkų „etinėje vidujybėje“. Tai, 
kad jie pabrėžia moralinę veiklą kaip „visuotinio teisingumo“ 
aspektą ir asmeninio tapatumo skilimą, nulemtą racionalios do- 
rybės (ji yra „įgimta“) ir besaikių troškimų ydos, rodo panašų 
polinkį internalizuoti puritoniškus - šįsyk Anglijos Restauraci- 
jos laikotarpio protestantizmo - įsitikinimus. Benjamino posa- 
kiai, kad „Pragaras atsiranda iš paties žmogaus: pragaro ugnis 
yra žmogaus sąžinės kaltė“ ir kad dangus - tai „tobulas žmogaus 
būdas, vidinis susitaikymas su Dievo prigimtimi ir teisingumo 
taisykle. Tad pragaro ir dangaus pagrindai - žmoguje“, buvo 
visų Kembridžo platonininkų pamatinė dogma?š. Tai sutampa 

su mūsų anksčiau gvildentu malonės internalizavimu Naujojoje 
Anglijoje septynioliktojo amžiaus pabaigoje ir veda prie Shaf- 
tesbury'o idėjos (iš tiesų jis paskelbė Whichcote'o pamokslus) ir 
prie moralinių pilietinės visuomenės idėjos pagrindų škotų Švie- 
time. Galiausiai šios idėjos, pabrėžusios Dievo (kaip įgimto mū- 
sų gerumo šaltinio) suvokimą protu, aštuonioliktojo amžiaus pa- 
baigoje ir devynioliktajame amžiuje davė šiuolaikiškesnių idėjų, 
kad individas turi metafizinę bei moralinę vertę, grindžiamą vi- 
suotinio Proto prielaida??. 

Tačiau drauge su šia modernia individo idėja atsirado nauja 
visuotinumo, kildinamo ne iš transcendentinės ir nežemiškos sri- 
ties, bet iš imanentinės žemiškos Proto veiklos, idėja. O su šiuo 
Proto kuriamu individu iškilo ar, tiksliau sakant, vėl iškilo visuo- 
menės problema - kaip reprezentuoti moraliai autonomiškų ir 
veiksnių individų ryšius bei santykius. 

Ši problema, kurią Otto Gierke nagrinėjo moderniosios pri- 
gimtinės teisės teorijos raidos požiūriu, iškilo protestantizmui 
pakeitus lemiamas krikščioniško universalizmo sąlygas!“?. Pro- 
testantiškos Reformacijos padarinys buvo tai, kad katalikišką 
ecumene, kurią Gierke vadino universitas (ar korporacine vie- 
nybe), pakeitė atskirų individų, kuriems būdingas ypatingas san- 
tykis su malonės šaltiniais ir nežemiška transcendencija, socie- 
tas (ar partnerystė, asociacija). Krikščioniškos valstybės hierar- 
chinis statinys buvo atomizuotas ir tapo individualių „šventųjų“ 
statiniu, kur krikščioniškojo universalizmo sąlygos glūdi kiek- 
vieno individo sąžinėje. 

Norint geriau suprasti, kokias tai kėlė problemas nustatant 
socialinio gyvenimo modelį, derėtų prisiminti, jog ikimodernio- 
joje krikščioniškoje civilizacijoje visuotinybė buvo suvokiama 
transcendentiškai. Kitaip sakant, ją nuo žmonijos griežtai skyrė 
„ašinė“ arba „transcendentinė praraja“. Konkretybė tapo indivi- 
dualiu tikinčiuoju, susietu su visuomene per šventą komuniją, kuri 

simbolizavo visuotines socialinės įtraukties sąlygas, grindžiamas 
Kristaus kūno paslaptimi. Laiško Korintiečiams žodžiais tariant, 
„Kaip vienas kūnas turi daug narių, 0 visi nariai, nepaisant dau- 
gumo, sudaro vieną kūną, taip ir Kristus. Mes visi buvome pa- 
krikštyti vienoje Dvasioje, kad sudarytume vieną kūną, visi - žy- 
dai ir graikai, vergai ir laisvieji; ir visi buvome pagirdyti viena 
dvasia“ !?!. Dalyvaudamas Eucharistijoje, „kiekvienas individas bu- 
vo tikrosios komuniją priimančių, amžinojo gyvenimo pažadu be- 
sidalijančių asmenų bendruomenės narys“ '??. Per Eucharistiją kiek- 
vienas individas susijungdavo su kitais reprezentuodamas tą vi- 
suotinę krikščioniškąją ecumene. 

Socialine ir politine kalba tai buvo suformuluota kaip vieny- 
bės principas (principium unitatis) 1 todėl kaip visumos pirmu- 
mo prieš jos dalis principas. Pasak Gierke's citatos: 


Visuotinėje visumoje žmonija yra viena dalinė visuma, turinti savo 
galutinį tikslą, kuris skiriasi nuo individų galutinių tikslų ir nuo kitų 
bendruomenių tikslų... Krikščioniškasis pasaulis skirtas mums kaip 
vienintelė visuotinė bendruomenė, grindžiama ir valdoma paties Die- 
vo. Žmonija yra vienas „mistinis kūnas“; tai vienintelė, vidujai susie- 
ta „tauta“ ar „liaudis“; tai viską apimanti korporacija, sudaranti tą 
visuotinę dvasinę ir pasaulietinę sritį, kurią galima būtų pavadinti 


Visuotine bažnyčia ir lygiai taip pat žmonių padermės valstybe.!** 


Nėra ko ir pridurti, jog šiai doktrinai tarpininkavo viena iš dviejų 
galių, kuriomis rėmėsi dvasinė ir pasaulietinė tvarkos - atitinka- 
mai Sacerdotium ir Imperium. Nors ši pastaroji doktrina buvo 
svarbus Vakarų politinio pliuralizmo šaltinis, vykstant nuolati- 
nėms kovoms, kaip apibrėžti santykio tarp abiejų plotmių, insti- 
tucijų ir legitimumo principų pobūdį, galutinis šių plotmių sutai- 
kymas kaip krikščioniškojo universalizmo aspektas buvo pamati- 
nis viduramžių politinio tikėjimo principas ir taip pat itin svarbus 
norint suprasti modernybės esmę. 

Juk moderniose poreformacinėse visuomenėse visuotinybės 
reprezentavimas iš esmės pasikeitė. Čia konkretybė jau nebėra 
konstituojama kaip individualumas. Individualistinėje modernių 
visuomenių etikoje visuotinybe tampa veikiau pats individas. Pati 
visuomenė jau nebe visuotinė, o egzistuoja tik kaip individo vedi- 
nys, kitaip tariant, individas vis labiau pripažįstamas kaip subjek- 
tas, o visuomenė - kaip šių „visuotinai“ konstituotų subjektų jun- 
ginys. Tai, kad konkretybė tampa visuotinybe, yra vyraujanti in- 
dividualistinių visuomenių etika, todėl iškilo ir socialinės srities 
reprezentavimo problema - būtent, kaip reprezentuoti individų 
societas, o ne (visumos) sudedamųjų dalių universitas. 

Visuomenės reprezentavimo klausimas yra pirmiausia visuo- 
menės simbolizavimo klausimas. Tad po Reformacijos slinkusiais 
amžiais ir buvo sukamos galvos, kaip reprezentuoti iš individų 
sudarytą visuomenę - reprezentuoti kaip vienovę arba universi- 
tas. Juk, kaip minėjome, nuo Reformacijos visuotinybės repre- 
zentavimas darėsi vis problemiškesnis, nes kiekvienas individas 
tam tikru atžvilgiu ėmė reprezentuoti visuotinybę, o kiekviena 
sąžinė internalizavo tą ecumene, kuri buvo sakramentinė bend- 
ruomenė!“*. Šitai galima geriau suprasti prisiminus garsųjį Maxo 
Weberio pateiktą unikalių religinių asketinio protestantizmo bruo- 
žų apibūdinimą: 


Iš tikinčiojo reikalaujama ne celibato, kaip kad iš vienuolio, bet atsi- 
sakyti visų erotinių malonumų ar geismų; ne skurdo, bet atsisakyti 
visokio tuščio mėgavimosi neuždirbtu turtu ar pajamomis ir vengti 
bet kokio feodalinio, meile gyvenimui trykštančio puikavimosi tur- 
tu; tai ne asketiškas gyvo lavono gyvenimas vienuolyne, o budrus, 
racionaliai kontroliuojamas gyvenimas ir vengimas atsiduoti pasau- 
lio grožiui, menui ar savo paties nuotaikoms ir jausmams. Aiškus ir 
pastovus šio asketizmo tikslas buvo elgesio drausminimas ir meto- 


diškas jo organizavimas. Jo tipiškas atstovas buvo „pašaukimo žmo- 

gus“ arba „profesionalas“, o būdingas rezultatas - racionalus, funk- 


cionalus socialinių santykių organizavimas.!“* 


Čia, ko gero, matyti anksčiau minėtos suvisuotintos konkretybės 
prototipas. „Visuotinės“ celibato, skurdo, pamaldaus gyvenimo 
dorybės — iš esmės imitatio Deo - įtraukiamos į konkretybę ir 
tampa sudėtine kiekvieno tikinčiojo Lebenswelt* dalimi. Visuoti- 
nybė čia sunyksta iki atskirybės. Irstant visuotinybei, vis sunkiau 
darėsi suformuluoti socialinės visumos modelį, nes individų san- 
tykiai darėsi autonomiškų, skirtingų būtybių santykiais ir visos 
jos įkūnijo visuotinės (pirmiausia malonės, po to Proto) vertybes. 
Kaip tik tai ir yra tas žingsnis, žengiamas nuo gentinės brolybės 
prie „visuotinio kitoniškumo“, kurį apmetė Benjaminas Nelsonas!?“. 
Kitu lygiu šitai primena Hegelio įžvalgas, kad „graikų polis abso- 
liučiai prarado moralę, nes ši buvo transformuota į „formalius 
teisinius romėnų visuotinės monarchijos santykius“!9". Žengiant 
šį žingsnį, „esminės visuotinybės dvasia, kuri mirė ir susiskaidė į 
daugybę absoliučiai izoliuotų individų atomus, suiro, kad taptų 
teisiniu formalizmu“'*š. Kad ir kaip teisingai Hegelis suprato an- 
tikos laikus, po dviejų tūkstantmečių panašios problemos - teisi- 
nis formalizmas, procedūrinis racionalumas ir tikslingo raciona- 
laus veiksmo atskyrimas nuo jo formos galutiniame bendrų pras- 
mių tinkle — vis dar mums aktualios ir, tiesą sakant, sudaro foną 
dabartiniam norui grįžti prie pilietinės visuomenės, dar kartą 
patvirtinti socialinį solidarumą, kuris pripažintų bendruomenę 
ne mažiau negu individualumą. 

Negalima ignoruoti ar nepaisyti šių problemų ir dabartinių 
rūpesčių ištakų. Jas lemia ta visuotinybės ir atskirybės tapatybė 
(būdinga aštuonioliktojo amžiaus pabaigos mąstymui ir netgi 
modernybei kaip civilizacijai), kuri yra gerokai kitokia nei vi- 
suotinybės reprezentavimas per atskirybę, buvęs būdingas vidu- 


* Gyvenamas pasaulis (vok.). 

ramžių krikščioniškajam pasauliui. Padarinys buvo tas, kad bu- 
vo izoliuoti, o gal net išskirti (iš kitų) konkretūs individai re- 
miantis jų tapatumu (kaip įkūnijančiu visuotines vertybes), kaip 
priešprieša (hierarchiniam) įtraukimui (konkrečių individų ar 
luomų - Stūnde), grindžiamam tuo, jog jie reprezentuoja visuo- 
tinę krikščioniškąją ecumene. 

Čia galbūt derėtų prisiminti mūsų aptartą prigimtinės teisės 
teoriją, iškilusią aštuonioliktojo amžiaus Amerikoje. Ten prigim- 
tinės teisės idėjos apie individų lygybę ir tarp individų sudaromas 
sutartis buvo pilietinės valstybės pagrindas. Ten modernios pri- 
gimtinės teisės teorijos mestas iššūkis pateikiant simbolinę socia- 
linės visumos (wniversitas) viziją, kildinamą iš individo kaip auto- 
nomiškos būtybės (jos gyvenimas buvo „logiškai pirmesnis“ už 
valstybę ar visuomenę) idėjos, buvo sėkmingiausias. Besikurianti 
Amerikos respublika labiau nei kokia kita visuomenė reprezenta- 
vo modernios civilizacijos prielaidas, kai 


... Valstybė jau nebuvo kildinama iš dieviškai nustatytos visuotinės 
visumos harmonijos; ji jau nebuvo aiškinama kaip dalinė visuma, 
kilusi iš didesnės visumos buvimo ir jos saugoma; ji buvo aiškinama 
tiesiog ja pačia. Svarstymų atramos taškas nebebuvo visa žmonija; 
juo tapo individas ir savarankiška suvereni valstybė; 17 šios atskiros 
valstybės pagrindu buvo laikoma individų sąjunga, o jie, paklusdami 
prigimtinės teisės įsakymams, sukuria aukščiausia valdžia apginkluo- 


tą visuomenę.“* 


Iš tiesų šioje Gierke's citatoje matome Adamso, Otiso ir Jefferso- 
no idėjas, tik joms suteikta analitiškesnė forma. 

Vien todėl, kad politinė bendruomenė buvo kuriama vado- 
vaujantis prigimtinės teisės ir moralaus individo idėjomis, ga- 
lima sakyti, kad Jungtinės Valstijos suteikė konkrečią formą 
Hegelio individo „teisės“ (ir faktiškai socialinio gyvenimo) pi- 
lietinėje visuomenėje sampratai. Juk Hegelis rašė: „Žmogus reikš- 

mingas, nes jis žmogus, o ne dėl to, kad jis yra žydas, katalikas, 
protestantas, vokietis, italas ir t. t.“!!'? Kaip nurodė Albrechtas 
Wellemeris, ši idėja kaip pilietinių teisių principas niekur kitur 
nepasiteisino labiau nei Jungtinėse Valstijose!'!!'. Mūsų neturėtų 
stebinti tai, kad Hegelio citata sutampa su anksčiau cituotomis 
eilutėmis iš laiško Korintiečiams, nes kaip tik šis naujas individo 
kaip moralios esybės universalizmas pakeitė ankstesnę krikščio- 
niškąją idėją. 

Tačiau pačios - ir tai svarbiausia išlyga — prigimtinės teisės 
doktrinos - ji grindžiama prielaida, jog individai yra savaran- 
kiški ir apdovanoti Protu, - kaip amerikietiškos politinės bend- 
ruomenės pagrindo sėkmę lėmė šių idėjų sintezė su šventosios 
regimų šventųjų bendrijos tradicija, kitaip tariant, su transcen- 
dentinio protestantiškojo tikėjimo subjekto tradicija. Ne tik 
(trranscendentalinis) Protas, bet ir (transcendentinė) malonė (tas 
sektantiško protestantizmo iliuminizmas, kurį nurodė Nelsonas), 
dabar iš naujo apibrėžiama šios žemiškos individualios sąžinės 
požiūriu, toliau išliko visą aštuonioliktąjį amžių ir lėmė asmeni- 
nio ir socialinio gyvenimo pilietinėje valstybėje sąlygas. Saky- 
čiau, dėl šio ypatingo religinio paveldo tęstinumo aštuoniolik- 
tojo amžiaus Amerikoje buvo galima skelbti izoliuotų - sutar- 
ties siejamų - individų universitas. Iš esmės tokia buvo ir Jellineko 
išvada, kai jis pareiškė: 


Kaip glaudžiausiai susijęs su didžiuoju religiniu politiniu sąjūdžiu, iš 
kurio gimė Amerikos demokratija, radosi įsitikinimas, kad egzistuo- 
ja teisė, kuri piliečiui ne suteikiama, bet būna įgimta žmogui, kad 
sąžinės aktai, o ir religinių įsitikinimų raiška neatimamos ir iškyla 
virš valstybės kaip aukštesnės teisės įgyvendinimas. Ši taip ilgai slo- 
pinta teisė nėra „palikimas“, perduodamas tėvų nelyg Didžiosios lais- 
vių chartijos ar kitų anglų įstatymų teisės ir laisvės, - ją paskelbė ne 


valstybė, o Evangelija.!!? 


Pilietinės visuomenės ištakos 125 


Kaip tik šios tradicijos tęstinumas ir paskatino kai kuriuos Ame- 
riką laikyti pilietinės visuomenės išraiška par excellence. 

Tačiau pilietinės visuomenės problema (ar aštuonioliktajame 
amžiuje, ar šiandien) tebėra problema, kaip pateikti socialinės vi- 
sumos modelį, kuris įveiktų (bet ne paneigtų) savaimingą jos na- 
rių universalumą/partikuliarumą. Vadinasi, pilietinės visuomenės 
problema iš esmės yra modernios prigimtinės teisės problema — 
kaip sukurti wn/versitas, apimančią (ar veikiau reprezentuojančią 
saistančius ryšius) societas individų, kurių patys susitarimai ar su- 
tartys veikiau atskleidžia kiekvieno iš jų autonomiją bei nepriklau- 
somybę negu jų pamatinį bendruomeniškumą. Matėme, jog tol, 
kol tai buvo mėginama padaryti remiantis transcendentinėmis są- 
lygomis —- Johno Locke'o teorijoje arba aštuonioliktojo amžiaus 
Amerikos prigimtinės teisės filosofijoje (ir vėl pabrėžiu, kad jos 
buvo unikaliai susietos su sekuliarizuota dorybe ir asketinio pro- 
testantizmo tradicijomis), tokia sintezė buvo galima. Išnykus 
transcendentiniam matmeniui ir jį pakeitus vien Protu (vadina- 
si, pilietinėje srityje rinkos mainų ryšiais ir strategine ar instru- 
mentine veikla), nutrūko vieningos socialinės vizijos inkarai. Nai- 
vioji škotų Švietimo antropologija nebuvo pakankamas pagrin- 
das, ant kurio būtų buvę galima kurti naujas visuotines solidarumo 
ir savitarpiškumo sąlygas. Per visą devynioliktąjį amžių tokios vie- 
novės - tiek kaip filosofinio principo, tiek kaip socialinio sieki- 
nio - toliau buvo ieškoma pačioje pilietinės visuomenės tradicijo- 
je ir už jos. Dabar ir nagrinėsime abu šių paieškų aspektus ir dėl 
jų kylančias problemas. 


III SKYRIUS 
Pilietinė visuomenė, 
pilietiškumas ir visuomenės 
reprezentavimas 


Problema, kaip susieti individualią ir socialinę valias - suformu- 
luoti visuomenės modelį, kuris tuo pat metu reprezentuotų jos na- 
rių autonomiją, - kitaip tariant, pilietinės visuomenės problemos 
esmė tebebuvo ta pati devynioliktajame amžiuje. Antrojoje šio am- 
žiaus pusėje po Marxo kritikos, augant kapitalistinei Vakarų Euro- 
pos visuomenių ekonomikai ir prasidėjus socialistiniams sąjūdžiams, 
šios problemos pradėtos formuluoti kitaip, nors jos tebebuvo to- 
kios pačios. Tad antroje devynioliktojo amžiaus pusėje mažiau do- 
mėtasi pilietine visuomene, o daugiau - pilietiškumo idėja. Tuo 
laikotarpiu pilietiškumo apibrėžimai ir prasmės išstūmė pilietinės 
visuomenės kaip socialinio konflikto ir rūpesčių šaltinio idėją viso- 
se pramoninėse šalyse. Tuo tarpsniu pilietiškumas, sykiu ir narys- 
tės bei dalyvavimo kolektyviniame gyvenime vertybės tapo nauju 
modeliu, reprezentuojančiu nacionalinėje valstybėje tiek autono- 
miškumo, tiek savitarpiškumo vertybes. Didžiosios devynioliktojo 
amžiaus kovos dėl pilietiškumo apibrėžimo iš tikrųjų buvo kovos 
dėl priklausomybės pilietinei visuomenei. Šiose kovose svarbiau- 
sias buvo iššūkis, kurį pilietinės visuomenės tradicijai metė socia- 
listinis sąjūdis, todėl nuo šio iššūkio ir derėtų pradėti mūsų analizę. 

Šiame skyriuje apžvelgdami apibrėžiančias pilietiškumo są- 
lygas Europoje ir Jungtinėse Valstijose, faktiškai remsimės so- 

cializmo atveju arba labai trumpa socialistinio sąjūdžio šiose ša- 
lyse analize. Pati socializmo nesėkmė Jungtinėse Valstijose, kaip 
įsitikinsime, yra svarbi iliustracija, kad ten egzistuoja unikali pi- 
lietinė visuomenė. Ir priešingai, neigiamą socialistinio sąjūdžio 
poveikį devynioliktojo amžiaus Europos visuomenėms aiškinsi- 
me kaip pastangas geriau suinstitucinti pilietinės visuomenės idė- 
ją valstybėje atveriant ir praplečiant vyraujančius pilietiškumo 
apibrėžimus. 

Norėdami įvertinti patį socialistinio sąjūdžio atsiradimą ir jo 
pastangas praplėsti pilietinės visuomenės sąlygas, kad ji labiau 
įtrauktų visus nacionalinės valstybės narius, aptarsime kai kuriuos 
prieštaravimus, apibrėžusius pilietiškumo sąlygas devynioliktojo 
amžiaus politiniame mąstyme. Tolesnėse šio skyriaus dalyse ir ki- 
tame skyriuje daugiausia vietos bus skirta prieštaravimui tarp lais- 
vės ir lygybės, tarp autonomiško individo ir individams būdingo 
savitarpiškumo, iš esmės tarp teisingumo ir socialinio solidaru- 
mo sąlygų. Šiuos klausimus nagrinėsime įvairiais aspektais ir iš 
įvairių perspektyvų (istorinės, sociologinės ir filosofinės), kad įver- 
tintume, kiek dėl šių prieštaravimų tapo problemiškas bet koks 
šiuolaikinis principinis pilietinės visuomenės idėjos „prisikėlimas“. 
Mūsų nuomone, šie prieštaravimai tapo pilietinės visuomenės idė- 
jos esme, kai buvo pašalinti ją palaikantys ramsčiai - protas ir 
apreiškimas. Tad nenuostabu, jog šie konfliktai devynioliktajame 
amžiuje bei dvidešimtojo pradžioje buvo diskusijų apie politinę 1r 
socialinę teoriją turinys. 

Šiame skyriuje šias prieštaravimų grupes gvildensime remda- 
miesi dviem gerai žinomais jų sociologiniais pavidalais, paliečian- 
čiais.konfliktuojančių pilietiškumo ir pilietinės visuomenės po- 
reikių esmę. Apžvelgsime kai kuriuos Emile'i0 Durkheimo teori- 
jos aspektus, kurie ne tik pagrindžia sociologinį diskursą, bet - o 
tai dar svarbiau - grąžina prie tų idėjų, kurios yra panašios į ško- 
tų moralistų idėjas mėginant suderinti autonomiško individo gy- 

venimą su tam tikra platesne individų solidarumo ir jų savitarpiš- 
kumo samprata. Paskutinėje dalyje panagrinėsime, kaip panašias 
problemas suvokė ir analizavo Maxas Weberis, kuris vis dėlto dėl 
galutinio jų sprendimo buvo daug mažesnis optimistas nei Durk- 
heimas. Iš tiesų Weberio pateikta racionalumo „geležinio narvo“ 
analizė leidžia mums iš naujo įvertinti prieštaringas pilietišku- 
mo, lygybės ir solidarumo sąlygas šiuolaikiniame gyvenime. Vi- 
so to implikacijos pilietinės visuomenės idėjai atskleidžiamos 
per besikeičiančius viešosios ir privačios sričių Jungtinėse Vals- 
tijose apibrėžimus. Ketvirtame skyriuje vėl grįšime prie šių pro- 
blemų ir parodysime skirtingus jų formulavimus įvairiose vi- 
suomenėse, be to, kai kurių nūdienos mąstytojų daugiau teori- 
nes pastangas juos suderinti. 


II 


Jau šiek tiek probėgšmais užsiminėme apie sąsają tarp to, kad Jung- 
tinėse Valstijose nebuvo gerai organizuoto, ideologiškai nuosek- 
laus, politiškai savarankiško socialistinio sąjūdžio ir to paradigminio 
vaidmens, kurį Jungtinės Valstijos suvaidino kaip pilietinės visuo- 
menės modelis. Šios dvi temos viena su kita susijusios neatsitikti- 
nai. Juk socialistinis sąjūdis, augdamas ir plėtodamasis įvairiose Eu- 
ropos šalyse devynioliktajame amžiuje ir dvidešimtojo pradžioje, 
labiausiai išreiškė pastangas praplėsti narystės ir dalyvavimo visuo- 
menėje pagrindą, o jį praplėtus - tam tikra prasme išplėsti „civili- 
nio“* pilietinės visuomenės komponento prasmę, kad jis nereikštų 
vien nugludintų manierų ar luominio mandagumo. 

Teisės burtis į profesines sąjungas, žodžio, spaudos ir susirin- 
kimo laisvės, judėjimo laisvė (nacionalinės valstybės teritorijoje), 


* Anglų kalba civil reiškia ne tik „pilietinis“, bet ir „mandagus, paslaugus“. 

asociacijos (ar susivienijimo) laisvė ir, svarbiausia, teisė organi- 
zuoti politines partijas bei balsavimo teisė - visa tai, ko devy- 
nioliktajame amžiuje neturėjo darbininkų klasės nariai Vakarų Eu- 
ropos visuomenėse (įvairiais mastais ir įvairiomis formomis), — 
konkrečiai ir prasmingai rodė, kokiais būdais individas gali da- 
lyvauti kolektyviniame gyvenime. Pavienių darbininkų teisė ko- 
lektyviai organizuotis kaip interesų grupei pačioje visuomenėje 
buvo vienas iš pamatinių socialistinio sąjūdžio reikalavimų, o iš 
tiesų - konkretus pilietinės visuomenės „realizavimas“ visuome- 
nėje. Iš tikrųjų kaip tik šie reikalavimai, o ne nuosekli sukolekty- 
vinimo politika buvo iki Pirmojo pasaulinio karo būdingi socia- 
listinėms politinėms nuostatoms. Kaip nurodė Adomas Przewors- 
kis, tuo laikotarpiu apskritai socialistai stengėsi laimėti visuotinę 
rinkimų teisę ir organizuoti darbininkus kaip klasę'. Juk devy- 
nioliktojo ir dvidešimtojo amžiaus sandūroje daugelis didžiųjų 
visuotinių streikų - Austrijoje 1896 ir 1905 metais, Suomijoje 
1905, Belgijoje 1902 ir 1913 bei Švedijoje 1902 metais - buvo 
organizuojami tam, kad būtų keičiami rinkimų įstatymai“. Tu- 
rint galvoje apskritai ekstazišką reakciją į pirmuosius laisvus rin- 
kimus Rytų ir Vidurio Europoje 1989 metais, derėtų prisiminti, 
jog visuotinio pilietiškumo principai, kuriuos mes Vakaruose lai- 
kome savaime suprantamais, nėra labai seni ir nebuvo laimėti 
be kovos. Pavyzdžiui, Anglijoje rinkimų teisės buvo nepaprastai 
apribotos ir tik pamažu buvo plečiamos per visą devynioliktąjį 
amžių. Po pirmojo 1832 metų Reformų įstatymo iš šešių suau- 
gusių vyrų penki neturėjo rinkimų teisės, o 1867-1868 metų 
reformos pagausino rinkimų teisę turinčių vyrų maždaug iki 30 
procentų. Po tolesnių 1884-1885 metų reformų iš 31.5 milijo- 
nų gyventojų rinkėjų buvo tik 5 milijonai vyrų, kitaip sakant, 
maždaug pusė miestų darbininkų klasės vyrų nebuvo piliečiai“. 
Net Anglijoje iki 1918 metų nebuvo pripažįstamas visuotinis 
politinio pilietiškumo principas“. 


Pilietinė visuomenė, pilietiškumas ir visuomenės reprezentavimas 131 


Apžvelgdami socializmo plitimą devynioliktojo amžiaus Eu- 
ropoje, turime nepamiršti aplinkos, kurioje didžioji visuomenės 
dalis buvo atskirta nuo „proto teisių“, suformuluotų aštuoniolik- 
tajame amžiuje. Ir kaip tik šias sąlygas, ar veikiau jų nebuvimą, 
turime lyginti aptardami socializmo plitimą Europoje ir išskirtinį 
Amerikos atvejį. Tačiau šį Amerikos išskirtinumą lėmė ne socia- 
lizmo, o feodalizmo nebuvimas*?. Prisiminkime garsųjį Walterio 
Deano Burnhamo posakį — „be feodalizmo nebūna socializmo“. 
Kaip parodė virtinė atliktų tyrimų, stipraus socialistinio sąjūdžio 
Europos šalyse augimą ir kristalizavimąsi skatino „feodalinio ba- 
gažo“, ypač griežtų statuso ribų ir barjerų, Stūnde* politikos ga- 
jumas pramonės eroje. Socialistinių sąjūdžių plėtrą devyniolikta- 
jame amžiuje lėmė ne ekonominė nelygybė per se, o išlikusios 
tradicijos, nesuteikiančios politinės, pilietinės ir socialinės narys- 
tės visuomenėje. Kaip įtikinamai aiškino Seymouras Martinas Lip- 
setas, kadangi Jungtinėse Valstijose, Kanadoje, Australijoje ir Nau- 
jojoje Zelandijoje nebuvo feodalinės tradicijos, „šiose šalyse dar- 
bininkų klasės sąjūdžiai smarkiai skyrėsi nuo tokių sąjūdžių 
Europos žemyno šalyse““. 

Mums rūpimu pilietinės visuomenės požiūriu devynioliktaja- 
me amžiuje išliko griežtai ribotas pilietiškumo apibrėžimas, o kartu 
su juo ir apibrėžimas tų teisinių ir socialinių (nebūtinai vien eko- 
nominių) individų lygybės požymių, kurie garantavo narystę vi- 
suomenėje ir todėl ją pavertė tikra pilietine visuomene. Iškalbin- 
gais Seligo Permano žodžiais tariant, šie skirtumai ėjo „tarsi rau- 
dona gija tarp dirbančiųjų klasės ir kitų visuomenės klasių“". Šiuos 
skirtumus iliustravo tokie dalykai kaip „livret“** (tam tikra vi- 
daus paso forma), kurias privalėjo nešiotis prancūzų darbininkų 
klasės nariai —- jų judėjimo laisvė buvo suvaržyta (be kitų veiksnių, 
ją varžė ir jų darbdavio leidimas). Jų ištakos buvo išlikusi feodali- 


* Luomai (vok.). 
** Knygelė (pranc.). 

nio statuso hierarchija. Ją apibrėžė gyvenimo būdo, šeimos ryšių 
bei privilegijų kodeksai, kurie, kaip nurodė Arnoldas Meyeris, 
kai kuriais atvejais išliko iki dvidešimtojo amžiaus vidurioš. Kaip 
dešimtmečiais teigė socialistai, į didžiąją teorinę pilietinės visuo- 
menės teisinio racionalumo ir formalios lygybės sistemą buvo 
smarkiai įsiterpusios iš feodalinės praeities besidriekiančios kul- 
tūrinės vertybės bei politiniai įpročiai. 

Iš tiesų Lipsetas įrodė, kad kaip tik tai, jog Europos valdanty- 
sis elitas laikėsi šių kultūrinių kodeksų ir politinių įpročių, nulė- 
mė socialistinės partijos politikos radikalumą tose šalyse, kuriose 
tie kodeksai ir įpročiai buvo stipriausi. Jis rašo: „Stiprūs revoliu- 
ciniai sąjūdžiai plėtojosi ten, kur darbininkų klasė nebuvo visiš- 
kai politiškai ir ekonomiškai įpilietinta. Ir priešingai, kuo noriau 
darbininkų klasės organizacijos buvo įtraukiamos į ekonominę 
bei politinę santvarką, tuo mažiau radikalios buvo jų pradinės ir 
vėlesnės ideologijos“?. Reikšminga, kad Lipsetas toliau atsklei- 
džia, jog netgi ten, kur darbininkų klasės politinės teisės buvo 
pripažintos de jure (Prancūzijoje, Italijoje ir Ispanijoje), tačiau jos 
organizacinės struktūros - tarkime, profesinės sąjungos - de fac- 
to nebuvo pripažįstamos kaip ekonominių derybų partnerės, dar- 
bininkų klasės sąjūdžiai griebėsi radikalių, sindikalistinių ir revo- 
liucinių veiksmų. 

Šios išvados svarbios, kiek mums rūpi klasikinė pilietinės vi- 
suomenės idėjos samprata. Juk revoliucinė ideologija ir sindika- 
listinė veikla reiškia visišką esančios visuomenės, jos institucinės, 
o sykiu ir simbolinės bei kultūrinės tvarkos atmetimą. Šis atmeti- 
mas ir visiškas esamos socialinės tvarkos pasmerkimas, žinoma, 
labai-skiriasi nuo socialinės demokratinės ir reformistinės politi- 
kos, kuri buvo būdinga britų (ir net iš pradžių tam tikru mastu 
vokiečių) darbininkų klasės partijoms devynioliktojo amžiaus pa- 
baigoje. Tai, be abejo, buvo gryna priešingybė kolektyvinių dery- 
bų logikai Jungtinėse Valstijose, kur, kaip parodė Paulas Jacob- 

sas, darbininkų 1r vadovybės tarpusavio derybomis sudaromos 
sutartys reiškė, jog pirmieji pripažįsta savo atsakomybę už socia- 
linę tvarką ir atsisako radikalios taktikos!?. Ten, kur egzistavo 
pilietinė visuomenė bei pilietiškumas ir todėl darbininkų klasė 
buvo integruota į politinę struktūrą, nebuvo didelio poreikio ra- 
ginti suardyti egzistuojančią visuomenę (ar stengtis tai įgyvendin- 
ti). O ten, kur darbininkų klasė buvo pašalinta - arba formaliai, 
teisinėmis priemonėmis, arba neformaliai, per įvairias socialines ir 
politines praktikas — iš nacionalinės bendruomenės ir todėl - iš 
pilietinės visuomenės, revoliucinė ideologija ir veikla buvo stip- 
ios. Pilietybė, teisinė ir (vis didėjanti nuo dvidešimtojo amžiaus 
pradžios) ekonominė priklausomybė bendruomenei buvo konkre- 
čiausi pilietinės visuomenės rodikliai tiek Vakarų Europoje devy- 
nioliktajame amžiuje, tiek Rytų Europoje dvidešimtojo amžiaus pa- 
baigoje. Didžiosios socialistinio sąjūdžio kovos, taip pat ir jo per- 
galės devynioliktojo amžiaus Europoje buvo susijusios su pilietybės 
ir įtraukimo (arba narystės) į pilietinę visuomenę problemomis. 

Vadinasi, socialistinis sąjūdis Vakarų Europoje devynioliktaja- 
me amžiuje iškilo ir plėtojosi kaip atsakas į tai, kad darbininkų 
klasei toliau nebuvo leidžiama visiškai priklausyti nacijai, kone 
būtų galima pasakyti - kaip atsakas į nesėkmę suvisuotinti ir suins- 
titucinti (per konkrečią socialinę praktiką) tuos moralinio jaus- 
mo ir natūralios simpatijos šaltinius, kurie, Fergusono ir škotų 
mąstytojų nuomone, sudaro pilietinės visuomenės esmę. 

Tai, kad per visą devynioliktąjį amžių pamažu buvo suteikia- 
mos pilietinės teisės visiems visuomenės nariams, reiškė, kaip pa- 
žymėjo Reinhartas Bendixas, „luominių aštuonioliktojo amžiaus 
visuomenių transformavimąsi į dvidešimtojo amžiaus gerovės 
visuomenes“!!. Vykstant šia; transformacijai, buvo kovojama - 
dažnai su „feodalinėmis liekanomis“ - už visiškos pilietybės įgy- 
vendinimą, kitaip tariant, už priklausomybę nacionalinei bend- 
ruomenei. Išlikęs feodalinis paveldas, grindžiamas atstovavimu 

luomams (ketvirtajam luomui nebuvo atstovaujama) buvo, kaip 
matėme, pagrindinis veiksnys, skatinęs šių kovų už pilietinio sta- 
tuso suteikimą visiems visuomenės nariams įniršį ir smurtą. Kor- 
poracinės, grupiniais interesais grindžiamos feodalinės politinės 
kultūros sąlygos (pats viduramžių wz»iversitas pagrindas, nagrinė- 
tas anksčiau) trukdė visiškai suinstitucinti pilietinę autonomiškų, 
moralių ir ekonomiškai veiklių individų visuomenę - ar veikiau 
skatino ją nuolat kovoti. Net tais atvejais, kai formalios, juridinės 
asmeninių teisių garantijos buvo pripažįstamos, pamatinė teisė 
„burtis su kitais individais siekiant teisėtų privačių tikslų“, tai yra 
asociacijos teisė ir toliau nebuvo suteikta darbininkams tokiose 
šalyse kaip Prancūzija, Anglija, Belgija ir Nyderlandai. Taigi visą 
devynioliktąjį amžių ir dvidešimtojo pradžioje individo autono- 
mija, taigi ir patys Proto kaip kolektyvinio gyvenimo summum 
Bonum* principai buvo pripažįstami ribotai. Šiuo požiūriu nega- 
lime teigti, jog iki Pirmojo pasaulinio karo būtų buvę visiškai suins- 
titucinti tie analitiniai pilietinės visuomenės, grindžiamos pilieti- 
ne laisve, ekonomine nepriklausomybe ir moraliniu veiksnumu, 
aspektai, kuriuos aptarėme ankstesniame skyriuje. Kovojant už 
jų įgyvendinimą, į pilietinę visuomenę buvo žiūrima arba kaip į 
iliuzinį darinį, slepiantų tai, kad vienai piliečių klasei visą laiką 
neleidžiama dalvvauti nacionaliniame gyvenime, - taip teigė so- 
cialistinė tradicija, arba - priešingai - kaip į priimtiną socialinio 
gyvenimo modelį, kuris dar nesąs iki galo įgyvendintas, tačiau 
neabejojamai jau diegiamas. 

Pastaroji vizija, kad egzistuojančią visuomenę, netgi žmoniją 
tout court, iš esmės galima tobulinti, ryškiausia buvo Jungtinėse 
Valstijose, mat čia - neatsitiktinai — socialistinė ideologija niekad 
iš tikro neįsitvirtino, o priklausomybės pilietinei visuomenei ap- 
ribojimai buvo gerokai mažesni nei Vakarų Europos šalyse. Tiesą 


* Aukščiausias gėris (lot.). 


Pilietinė visuomene, pilietiškumas ir visuomenės reprezentavimas 135 


sakant, tam tikru atžvilgiu į ateitį orientuoti ir mesijiški socialisti- 
nės vizijos komponentai jau buvo būdingi anksčiau aptartai „res- 
publikos religijai“. Tačiau nepaisant šių ideologinių panašumų, 
dėl kurių Leo Sampsonas amerikonizmo ideologiją pavadino „su- 
rogatiniu socializmu“, socializmo nesėkmė Jungtinėse Valstijose 
yra aiškus požymis, jog ten egzistuoja pilietinė visuomenė - bent 
jau atitinka klasikinę šios idėjos sampratą!?. 

Aiškinant socializmo nesėkmę Jungtinėse Valstijose, pateikia- 
ma daug veiksnių - nuo ideologinio šio sąjūdžio heterogenišku- 
mo, organizacinės jo įvairovės bei socialinio pagrindo (būtent tarp 
jo šalininkų nebuvo darbininkų klasės narių) iki Amerikos politi- 
nės sistemos (jos pliuralizmas, mobilumas ir lankstumas susidū- 
rus su protestais), jos ekonomikos ir socialinių klasių pobūdžio!*. 
Visa tai drauge su tokiais papildomais struktūriniais veiksniais 
kaip socialinis mobilumas, atviros sienos, imigrantų pastangos pra- 
simušti ir dvipartinė sistema buvo pasitelkti aiškinant, kodėl žlu- 
go amerikietiškas socializmas. 

Tačiau pažvelgę iš lyginamosios perspektyvos, tuoj pat įsiti- 
kinsime, jog amerikietiškos patirties unikalumą ir išskirtinumą 
lemia ne vien pagrindinės socialistų partijos savybės ar kokie nors 
struktūriniai veiksniai. Visame pasaulyje socialistų partijoms ir 
judėjimams visada buvo būdingi susiskaldymai bei įvairiausios 
ideologinės nuostatos. Šis sąjūdis kaip visuma kilo iš devyniolik- 
tojo amžiaus utopinio mąstymo, ir net paviršutiniškai pažvelgus, 
pavyzdžiui, į prancūzų, ispanų ar rusų socializmą, iškart atsisklei- 
džia plati socialinių politinių orientacijų ir organizacinių struktū- 
rų įvairovė. Tad svarbu ne tai, jog toks ideologinis ar organizaci- 
nis heterogeniškumas buvo būdingas Jungtinėms Valstijoms, bet 
tai, kad ten neišsikristalizavo ir nesusiliejo ideologinės nuostatos 
ir organizacinės struktūros. 

Panašiai, palyginti su kitomis visuomenėmis, neturėjusiomis 
„feodalinio bagažo“, pavyzdžiui, Australija ir Kanada, kur vis dėlto 

susiformavo socialistinės partijos, turėjusios tam tikrą politinę galią 
ir valdžią, išryškėja, jog amerikietiško socializmo nesėkmę lėmė 
ne tik feodalinio paveldo nebuvimas, bet ir pačios pilietinio tapa- 
tumo sąlygos, atsiradusios nesant šio paveldo. (Kanadoje, kaip ir 
Jungtinėse Valstijose, vyrai rinkimų teisę turėjo dar iki praside- 
dant masiniam darbininkų klasės sąiūdžiui, tačiau nuo trečiojo 
dvidešimtojo amžiaus dešimtmečio ten jau egzistavo gyvybingas 
socialistinis sąjūdis, daręs įtaką parlamentinei politikai.) Ameriką 
palyginus su Naująja Zelandija, Australija ar net Brazilija, taip 
pat išryškėja būtinybė iš naujo įvertinti, kokią įtaką socializmo 
raidai darė „atvira siena“, nes tose visuomenėse, kurios formavo- 
si veikiant sienai ir jos keliamai įtampai, taip pat būta radikalios 
bei socialistinės politikos“. 

Be to, studijose, tyrinėjančiose, koks svarbus buvo socialinis 
amerikiečių darbininkų klasės mobilumas siekiant iškilti ir jos „bur- 
žuazėjimas“ kaip veiksnys, varžantis socializmo plėtrą, buvo vis 
labiau pabrėžiama, jog mobilumo suvokimas ar įsisąmoninimas 
yra toks pat svarbus kaip mobilumas savaime formuojant sociali- 
nes ir politines pažiūras. Stephanas Thernstromas teigia, kad „duo- 
menys apie mobilumą yra prasmingi tik aiškiai apibrėžtų pažiūrų 
ir lūkesčių dėl klasinės sistemos kontekste“. Čia vėl matome, 
kokia svarbi ta piliečių „metafizinė lygybė“, kuri buvo esminis 
dalykas kuriant pilietinės visuomenės sąlygas Amerikoje. 

Galų gale, kaip nurodė daugelis mokslininkų, negalima iki ga- 
lo suprasti, kaip tam tikri Amerikos politinės sistemos bruožai 
formuoja socialinę raidą, nenagrinėjant šių bruožų sąsajų su pla- 
tesne amerikietiškų vertybių bei nuostatų sritimi. Puikus pavyz- 
dys yra Amerikos konstitucija. Nors Jungtinės Valstijos, žinoma, 
ne vienintelė moderni valstybė, turinti konstituciją, tačiau ši kons- 
titucija unikali tuo, kad daugiau nei du šimtus metų ji tebėra pa- 
grindinė amerikietiškų vertybių ir institucijų doktrina ir tuo ski- 
riasi nuo kitų konstitucijų, kurios būna taisomos ir pritaikomos 

įvairiems politiniams režimams. Tai kartu su „šventumu“, kuriuo 
persmelkta Amerikos konstitucija, lėmė ypatingą jos vaidmenį 
amerikiečių gyvenime. 

Tad iš lyginamosios perspektyvos darosi aišku, jog socializ- 
mo nesėkmę Jungtinėse Valstijose geriausiai paaiškina ne kokie 
nors struktūriniai veiksniai ar politiniai suvaržymai per se, O svar- 
biausios amerikietiškos ideologijos sąlygos, tarp jų - platūs pi- 
lietiškumo apibrėžimai ir darbininkų klasės kaip nacionalinio 
kolektyvo narių integracija. Kaip tik amerikonizmo ideologija, 
Bellaho žodžiais tariant, amerikiečių pilietinė religija, labiau nei 
kas kita užkirto kelią socializmo raidai šioje šalyje. Šios pilieti- 
nės religijos kaip nacionalinio tapatumo, savo esme užkirtusio 
kelią socialistinei ideologijai, formos unikalumą Leo Sampso- 
nas šitaip apibūdino: 


Nagrinėdami amerikonizmo prasmę, atskleidžiame, kad amerikoniz- 
mas amerikiečiui yra ne tradicija ar teritorija, ne tai, kas Prancūzija 
yra prancūzui ar Anglija - anglui, o doktrina - tai, kas socializmas 
yra socialistui... labai sušvelnintas, konceptualizuotas, platoniškas 
beasmenis žavėjimasis saujele pagrindinių sąvokų - demokratija, lais- 
ve, galimybėmis, ir prie visų jų amerikietis prisirišęs racionalistiškai, 


panašiai kaip socialistas laikosi įsikibęs savojo socializmo.!“ 


Įsitikinimų visuma, kuria amerikietiška ideologija taip skiriasi nuo 
kitų nacionalinių valstybių ideologijos, buvo lemiamas veiksnys 
integruojant darbininkų klasę į pilietinę valstybę kaip piliečius. 
Tie įsitikinimai buvo grindžiami keliais kertiniais ideologiniais 
komponentais, kuriuos galima kildinti iš asketiško ar sektantiško 
protestantiškojo Jungtinių Valstijų pamato. Šie komponentai: 


1. Priklausomybės visuomenei ideologinės sąlygos, tai yra principų, ku- 
riais grindžiamos amerikietiškos vertybės bei įsitikinimai, pripažini- 


mas, o ne pirmykščių ar priskiriamųjų kriterijų, pagal kuriuos indivi- 

dai įtraukiami į politinę bendruomenę (šiais kriterijais rėmėsi feoda- 
linis Stūndestaadi“), egzistavimas. 

2. Individo autonomiškumas ir veiklumas pabrėžiami kaip esminiai so- 
cialinio solidarumo principai. 

3. Didelis individų atsidavimas ir aktyvus jų dalyvavimas visuomenėje 
ir jos socialiniame bei politiniame gyvenime - kitaip tariant, tai iš 
esmės visų nacionalinės bendruomenės narių teisė dalyvauti viešaja- 
me gyvenime (čia taip pat matome, kad nebuvo feodalinio paveldo, 
kai teritorinio, 0 ne asmeninio atstovavimo tradicijos, nors ir panai- 
kintos per Prancūzijos revoliuciją [1792 metų rugpjūčio 11 dienos 
įstatymas], toliau išliko kaip įvairaus pobūdžio apribojimai, grindžia- 
mi grupių statusu [žemės vertė ar kapitalas], šeimynine padėtimi, su- 
varžymais, taikomais raštingumo, formalaus išsilavinimo ar valstybės 


pareigų, gyvenamosios vietos pagrindu ir t. t.)!?. 


Pirmiausia šie ideologiniai veiksniai įkvėpė, formavo ir teikė ypa- 
tingos svarbos tiems struktūriniams veiksniams, kurie egzistavo 
ir kitose visuomenėse, bet nesukliudė plėtotis socialistiniams są- 
jūdžiams. 

Aštuonioliktajame ir devynioliktajame amžiais pilietinė visuo- 
menė ėmė reikšti visuotinio pilietiškumo formą pačioje naciona- 
linėje valstybėje, grindžiamoje, viena vertus, individualizmo prin- 
cipais ir, kita vertus, šių individų dalyvavimu viešajame gyveni- 
me, o šis dalyvavimas savo ruožtu buvo grindžiamas piliečių 
savitarpiškumu, įkūnytu sutarčių, susitarimų forma, ir moraliniais, 
ekonominiais, socialiniais ir politiniais ryšiais, saistančiais tuos 
individus. Šiuo atžvilgiu Jungtinės Valstijos išties atrodytų kaip 
tik tokia visuomenė, kurioje šie principai buvo labiausiai įgyven- 
dinti. Socialistinio sąjūdžio nesugebėjimas įsišaknyti Amerikoje, 
ko gero, yra ryškiausias šito reiškinio pavyzdys. Be to, lygiai to- 
kią pat, o gal net didesnę reikšmę turi tai, jog čia matome, kad 


* Luominis miestas (vok.). 

tebėra svarbūs abu pilietinės visuomenės šaltiniai - Protas (kaip 
piliečių lygybė) ir individas, - o kartu šių idėjų ištakos asketinio 
protestantizmo tradicijose kaip patvarūs pilietinės visuomenės idė- 
jos ir praktikos komponentai. Čia labiau nei kur kitur ypatingos 
protestantiškojo universalumo, grindžiamo individu (o ne kolekty- 
viniu ar organišku žmonių dariniu), sąlygos, tas anksčiau minėtas 
universalizmas/partikuliarizmas tapo respublikos religijos ir to- 
dėl pilietinės valstybės pagrindu. Šioje respublikos religijoje vi- 
suotinio pilietiškumo sąlygos buvo grindžiamos individais, išlais- 
vintais iš bet kokio korporacinio tapatumo ir apibrėžiamais auto- 
nomišku jų statusu, vis-4-vis su visuomene kaip visuma. 

Įdomus šio amerikietiškos politinės kultūros aspekto padari- 
nys, kuris padės iliustruoti jo implikacijas socialinei veiklai, yra 
tas, kad Jungtinėse Valstijose, kaip teigė Lipsetas, ne politinės par- 
tijos, o socialiniai sąjūdžiai buvo pagrindinė socialinių permainų 
reikalavimų reiškimo ir palaikymo forma, - tai ypatingas ameri- 
kietiškas reagavimas į socialines krizes!š. Šis reiškinys, kuriuo Lip- 
setas iš dalies aiškina socializmo nesėkmę Jungtinėse Valstijose, 
turi gelminių implikacijų pilietinės visuomenės ten ir kitur supra- 
timui. Juk šiuolaikinis domėjimasis valdomo masto politika su 
negriežtai organizuotais ir pusiau formaliais politinio organizavi- 
mo būdais, naujomis protesto sąjūdžių formomis, nepriklauso- 
momis nuo veikiančių politinių ir institucinių struktūrų, — visa 
tai, sąmoningai ar ne, grąžina kaip tik prie amerikietiško protes- 
tavimo ir dalyvavimo politiniame procese modelio. 

Dabartinė „nostalgija“ pilietinei visuomenei Rytų Europoje, 
išskyrus nostalgiją partinės politikos smulkmeniškumui ir politi- 
kavimui (kitaip tariant, nostalgija tai protesto ir politinės veiklos 
formai, kuri iš būtinybės egzistavo iki 1989 metų revoliucijų) iš 
tikrųjų yra noras kopijuoti amerikietišką politinės veiklos formą, 
kuri visur pateikiama kaip pilietinės visuomenės modelis. Tačiau 
dažnu atveju grynai amerikietiški šio pilietiškumo modelio as- 

pektai būna ignoruojami. Tai klaida. Juk tendencija skleisti daly- 
vavimą ne per politines partijas, o per socialinius sąjūdžius yra 
giliai įsišaknijusi kaip tik toje istorinėje raidoje, kuri Ameriką ski- 
ria nuo kitų tiek Vakarų, tiek Rytų Europos nacionalinių valsty- 
bių. Čia, kaip ir kitose srityse, tarp lemiančių politinės kultūros 
sąlygų buvo protestantiškojo individualizmo tradicijos, individo 
autonomijos ir individų „metafizinės lygybės“ pabrėžimas bei tai, 
kad nebuvo hierarchinės, feodalinės, luominės politikos tradici- 
jos. Panašiai pabrėžiamas moralinis šio asmens tapatumo pobū- 
dis ir politinei sričiai priskiriamas (nebūtinai politinėms partijoms 
ar visai joms nepriskiriamas) sodrus moralinis atspalvis - visi šie 
politinio bei moralinio kišimosi į pilietinį gyvenimą „religiniai 
momentai“, kuriuos išnagrinėjo Samuelis Huntingtonas, kilę iš 
šventųjų bendruomenės tradicijų ir puritoniškos reformuotos so- 
cialinės tvarkos vizijos!?. 

Iš tikrųjų pačiame moraliniame Amerikos politikos turinyje 
galime rasti ryškių škotų Švietimo pilietinės visuomenės modelio 
pėdsakų. Šis modelis įkūnijo etinį visuomenės reprezentavimą, 
moralinį jausmą, siejantį autonomiškus individus. Tiksliau sakant, 
galima rasti atgarsių tų socialinių sąjūdžių, kuriuos paskatino ame- 
rikietiška politika: nuo Garrisono konstitucijos sudeginimo, są- 
jūdžių už pilietines teises ir prieš Vietnamo karą šiame amžiuje iki 
dabar populiarių sąjūdžių uždrausti rūkyti viešose vietose, bausti 
girtus vairuotojus (MADD) ar „karo“ prieš narkotikus. Visais šiais 
atvejais (o esminius skirtumus tarp pirmųjų ir antrųjų atvejų ap- 
tarsime netrukus) girdėti aukštas moralinis tonas, o kaip tik su 
juo daugelis ir tapatina pilietinės visuomenės prasmę ir funkcio- 
navimą. Tad vien tai, kad Amerika laikoma pilietinės visuomenės 
modeliu (o politinių sąjūdžių pavyzdys yra tik konkreti šito iliustra- 
cija), kaip ir socializmo nesėkmė čia liudija Jungtinėse Valstijose 
egzistavus ypatingas pilietiškumo ir dalyvavimo viešajame gyve- 
nime sampratas. Kaip matėme, jos iš esmės buvo ideologinės. Jos 

rėmėsi ištikimybe tam tikriems principams bei įsitikinimams, ideo- 
loginei ecumene (o ne pirmykščių ar priskiriamųjų kriterijų gru- 
pei) ir todėl pripažino galimybę suvisuotinti pilietiškumą tokiu 
mastu, kokiu tai nebuvo daroma kitose moderniose nacionalinė- 
se valstybėse. 

Taigi iki šiol mes pilietiškumo idėją apžvelgėme gua* priklau- 
somybę nacionalinei bendruomenei, kaip sutampančią su pilieti- 
ne visuomene ar bent jau esančią jos sine gua non**. Pilietybės ir 
14 įgyvendinančių institucinių sričių praplėtimas ar suvisuotini- 
mas (juridinių teisių suteikimas individams, o vėliau ir sociali- 
nėms grupėms) buvo analizuojamas kaip konkrečios ir praktinės 
formos, kurias pilietinės visuomenės idėja įgavo devynioliktaja- 
me amžiuje. Klausimas, kuo buvo ypatingas socialistinis sąjūdis ir 
jo ideologija Amerikoje, buvo pateiktas kaip teorinis kontrastas, 
leidžiantis geriau suprasti, kaip pilietiškumas ir pilietinė visuo- 
menė papildo vienas kitą. 

Ankstesnėje analizėje pilietiškumo ir dalyvavimo požymius lai- 
kėme palyginti neproblemiškais ir pilietinės visuomenės gyvavi- 
mą nagrinėjome aptardami jų įgyvendinimą per konkrečią socia- 
linę praktiką (individo juridinės teisės, rinkimų teisės plėtimas ir 
t. t.). Toks supaprastintas aiškinimas neapima kitų analitiškai svar- 
bių pilietiškumo įgyvendinimo ir suvisuotinimo aspektų, į kuriuos 
vis dėlto reikia atsižvelgti, ypač šiais laikais susidomėjus pilietine 
visuomene tiek Rytų, tiek Vakarų Europos, taip pat ir Šiaurės 
Atlanto sąjungos bendruomenėse. Aš turiu galvoje tai, kad dau- 
giau kaip prieš keturiasdešimt metų T. H. Marshallas atskyrė po- 
litinius, pilietinius ir socialinius pilietiškumo aspektus, kuriuos jis 
apibrėžė šitaip: „Pilietinis elementas susideda iš teisių, būtinų asme- 
ninei laisvei, - asmens laisvės, žodžio, mąstymo ir tikėjimo laisvės, 
teisės turėti nuosavybę ir sudaryti galiojančias sutartis, teisės į 


* Kaip (lot. ). 
** Būtina sąlyga (Iot.). 

teisingumą, [tai yra] teisės ginti bei reikšti visas savo teises lygy- 
bės su kitais sąlygomis ir pagal atitinkamą teisinį procesą“. Politi- 
nis elementas apima „teisę dalyvauti įgyvendinant politinę val- 
džią kaip ją turinčio darinio nariui arba kaip tokio darinio narių 
rinkėjui“. O socialinis elementas apima „teisę į minimalią ekono- 
minę gerovę ir saugumą, [taip pat] teisę visiškai naudotis sociali- 
niu paveldu ir gyventi kaip civilizuotam žmogui pagal visuome- 
nėje vyraujančius standartus“*?. Etalonai, kuriais naudojosi Mars- 
hallas, nustatydamas pagrindinius pilietiškumo Anglijoje pirmojo 
ir antrojo aspektų požymius, buvo 1832 metų Reformų įstatymas 
ir 1918 metų Rinkimų įstatymas. Dvidešimtojo amžiaus viduryje 
dėl socialinių pilietiškumo aspektų vis dar buvo kovojama. (Ang- 
lijoje taip pat socialinės teisės buvo plečiamos pamažu - nuo Dar- 
bininkų atlyginimo įstatymo 1906 metais iki Senatvės pensijos 
įstatymo 1908 metais, Nacionalinio draudimo įstatymo 1911 me- 
tais ir Nedarbo draudimo įstatymo 1920 metais. Galime sakyti, 
jog tik 1946 metų Nacionalinės sveikatos tarnybos įstatymu, ku- 
ris buvo pradėtas įgyvendinti 1948 metais, visiškai pripažįstami 
socialinio pilietiškumo principai, naudojimasis ta bendra mate- 
rialine kultūra, kuri, pasak Marshallo, yra skiriamasis socialinio 
pilietiškumo požymis?!.) 

Tad pasak Marshallo schemos, pilietybės suvisuotinimas aprė- 
pia ne tik vis labiau plečiamas pilietines bei politines teises, bet ir 
tam tikrus socialinius siekinius. Pažvelgę į šiuolaikinį vaizdą, tiek 
Rytuose, tiek Vakaruose matome, jog pilietinės visuomenės - kaip 
normatyvios sąvokos - prasmė abiejose vietose atspindi šias skir- 
tingas pilietiškumo prasmes. Pilietinė visuomenė, per keturiasde- 
šimt valstybinio socializmo metų neturėjusi nei pilietinių, nei po- 
litinių teisių, daugeliui šiandien Rytų 1r Vidurio Rytų Europoje 
yra tiesiog niekad neegzistavęs pilietinio ir politinio pilietiškumo 
modelis. Reikalavimas grįžti prie pilietinės visuomenės - kur tai 
nėra dvidešimtojo amžiaus pradžios buržuazinės kultūros (kuriai 

būdingas stiprus feodalinis elementas ir darbininkų klasės atskirtis) 
klestinčiojo modernizmo ar „samizdato“ solidarumo nostalgija — 
tam tikru atžvilgiu yra reikalavimas ne „grįžti“, o visiškai įgyven- 
dinti visuotinius pilietinio :r politinio pilietiškumo principus, ku- 
rie susiformavo Vakarų Europoje ir anksčiau Jungtinėse Valstijose, 
bet kurie iš tikrųjų niekad negaliojo į rytus nuo Elbės. Visose šiose 
šalyse — iš dalies išimtis būtų tik Čekoslovakija - liberalioji indivi- 
dualistinė tradicija, grindžiama visuotinio pilietiškumo principais, 
buvo nepaprastai silpna ir niekada nebuvo įtvirtinta. 

Vakarų Europoje ir Jungtinėse Valstijose pilietinės visuome- 
nės reikalavimą lemia visiškai kitokios aplinkybės ir problemos. 
Čia pilietinio ir politinio pilietiškumo principai nuo dvidešimto- 
jo amžiaus pirmųjų dešimtmečių laikomi savaime suprantamais. 
Tačiau socialinio pilietiškumo ir dalyvavimo pagrindiniai elementai 
yra šiuolaikinio „tikrai“ pilietinės visuomenės reikalavimo išta- 
kos - akivaizdžiausias šio reikalavimo pavyzdys yra nūdienos rū- 
pinimasis socialinėmis garantijomis??. Viešosios sveikatos tarny- 
bos yra puikus pavyzdys, kad labai skirtingai suprantama pilieti- 
nė visuomenė Rytuose ir Vakaruose. Jungtinėse Valstijose, kaip ir 
Britanijoje, valstybinės sveikatos apsaugos sistemos finansavimas 
tebėra ideologinių ginčų ir nesutarimų objektas tarp viso politi- 
nio spektro atstovų. Jungtinėse Valstijose, kur daugiau nei 30 mili- 
jonų žmonių neturi jokio sveikatos draudimo, diskusijos dėl asme- 
ninių teisių į sveikatos apsaugos paslaugas paliečia liberaliųjų indi- 
vidualistinių vertybių esmę ir valstybės, kaip būtiniausių individo 
gyvenimo visuomenėje aspektų garanto, vaidmenį. Anglijoje dis- 
kusijos dėl privatizacijos — privačių lovų ir privačių ligoninių — 
rodo panašų, tik daugiau anglišką rūpinimąsi statuso ir privilegi- 
jų simboliais?3. (Naujesni nesutarimai dėl rinkos principų taiky- 
mo ir Nacionalinės sveikatos tarnybos organizacijai padarė šias 
diskusijas kur kas principingesnes - jos apima pamatinius indivi- 
dualios ir socialinės atsakomybės apibrėžimus — pačias pilietinės 

visuomenės sąlygas ir apibrėžimus.) Tačiau Rytų 1r Vidurio Rytų 
Europoje šiuo metu padėtis yra visai kitokia. Čia medicinos pa- 
slaugos, nors nemokamos visiems piliečiams, taip pat yra itin ne- 
patenkinamos, labai trūksta vaistų ir elementariausios įrangos. 
Be to, pradėjus privatizuoti ekonomiką, neįvertinami jos padari- 
niai sveikatos apsaugos sistemai. „Diskurse“ apie pilietinę visuo- 
menę socialinių garantijų problemai mažai teskiriama vietos, o 
sveikatos apsaugos problema (tai tik vienas pavyzdys) yra atsieta 
nuo principingo ideologinio rūpinimosi pilietine visuomene, jos 
atkūrimu ar veikiau jos sukūrimu“. 

Dabartiniai pilietinės visuomenės sampratos skirtumai Rytų ir 
Vakarų kontekstuose kyla iš esminių skirtumų, kurie buvo būdin- 
gi liberaliosios individualistinės ir socialistinės tradicijos skirtin- 
giems požiūriams į prieštaringus modernios visuomenės reikala- 
vimus - kitaip tariant, į prieštaringus privataus ir viešojo sociali- 
nio gyvenimo aspektų keliamus reikalavimus. Visą devynioliktąjį 
amžių ir dar dvidešimtajame ši įtampa tarp privačių ir viešų, as- 
meninių ir socialinių reikalavimų ir siekinių buvo suvokiama kaip 
ideologinė įtampa tarp laisvės ir lygybės. Visiškas individo laisvės 
principų įgyvendinimas (pavyzdžiui, visiška /aissez-fai7e* rinkos 
ekonomika) dėl nevienodos žmonių socialinės padėties, gabumų, 
turimų išteklių ir t. t. neleistų pasiekti socialinės lygybės. Kita 
vertus, bet kokia socialinės lygybės garantija neišvengiamai reikš- 
tų begalę individų veiklos (rinkoje) suvaržymų, kad būtų užtik- 
rintas visiškai lygus socialinės gerovės bei išteklių paskirstymas. 

Žinoma, pasak liberaliosios-individualistinės tradicijos, lygy- 
bė esanti galimybių lygybė, o ne sąlygų lygybė, ir formalūs lygy- 
bės-prieš įstatymą mechanizmai laidavo kaip tik tas pilietines ir 
politines teises, kurios sudaro du Marshallo pilietiškumo apibrė- 
žimo komponentus. Faktiškai devynioliktajam amžiui buvo bū- 


* Leisti veikti, netrukdyti (pranc.). 

dinga „griežta“ šios politinės ir formalios, teisinės lygybės apibrė- 
žimo samprata ir ji neapėmė to, ką mes dabar vadintume teisiškai 
įtvirtintomis socialinėmis garantijomis. Pavyzdžiui, Anglijoje pa- 
gal 1834 metų Varguomenės įstatymą buvo suteikta minimali so- 
cialinė parama ir saugumas tik tiems, kurie iš tikrųjų buvo išsiža- 
dėję pilietybės teisių. Ir tai buvo didelis kontrastas vadinamajai 
1795 metų Speenhamlando paramos vargšams sistemai, kuri sten- 
gėsi išlaikyti šeimos, kaimo ir parapijos vientisumą kaip solidaru- 
mo ir savitarpiškos paramos bei gerovės centrus*. 1834 metų 
Varguomenės įstatymas, priešingai, nutraukė savitarpiškumo sai- 
tus, nes vargšus traktavo kaip individus, praradusius ar pamynu- 
sius savo bendruomeninius ryšius. Marshallas teigia: 


Varguomenės įstatymas vargšų reikalavimus laikė ne sudėtine pilie- 
čių teisių dalimi, o jų alternatyva — reikalavimais, kuriuos galima 
patenkinti tik tada, kai jų reiškėjai nustoja būti piliečiais tikrąja šio 
žodžio prasme. Mat vargšai, apgyvendinti prieglaudoje, faktiškai ne- 
tenka pilietinės asmeninės laisvės teisės ir netenka visų politinių tei- 


sių, kurias galėtų turėti pagal įstatymą.“ 


Atkreipkite dėmesį į datą. Dveji metai po Reformų įstatymo, pra- 
plečiančio (nors minimaliai) rinkimų teisę. Čia matyti, kad politi- 
nio pilietiškumo, grindžiamo politine ir teisine lygybe, reikalavi- 
mai buvo suvokiami tik kaip socialinių savitarpiškumo (ir simpa- 
tijos) aspektų ir ne tokios formalios, bendresnės ir abstrakčios 
socialinio solidarumo sąvokos priešprieša. 

Panašiai pirmieji Gamyklų įstatymai buvo skirti apginti socia- 
linę moterų ir vaikų padėtį - ir vėl ginami tie bendruomenės na- 
riai, kurie neturėjo rinkimų teisės ir pilietinių teisių. Čia sociali- 
nės garantijos taip pat buvo suprantamos kaip prieštaraujančios 
individualaus piliečio autonomijai ir jo (visą šimtmetį daugiausia 
„jo“) teisei rinkoje sudarinėti sutartis su kitais teisiškai apibrėž- 
tais piliečiais. Todėl Anglijoje 17 Prancūzijoje (Loi de Chappelier) 

darbininkų organizacijų suvaržymai buvo grindžiami ir legitimuo- 
jami remiantis individo autonomijos principu. 

Taigi vadovaujantis liberaliąja individualistine tradicija, pilie- 
tiškumo principai buvo plečiami tik labai pamažu, kad suteiktų 
jei ne lygybės, tai bent tam tikros formos socialinių garantijų, į 
kurias imta žiūrėti kaip į neatskiriamą pilietiškumo dalį, o ne kaip 
į jo alternatyvą. Šių laikų Vakarų visuomenėse dauguma kovų (nors 
anaiptol ne visos) dėl sveikatos apsaugos, geresnio viešojo švieti- 
mo, dėl rasės ir lyčių lygybės susijusios su įvairiomis socialinių 
garantijų formomis. Dažnai polemiškai postuluojami didesnės so- 
cialinės lygybės reikalavimai anksčiau minėtose srityse grįžimo į 
pilietinę visuomenę požiūriu atspindi tam tikros gyventojų dalies 
norą, kad dvidešimtojo amžiaus pabaigoje pilietiškumo sąlygos 
aprėptų vis platesnes socialinių garantijų sritis. 

Šių dienų Amerikoje į šitaip postuluojamus skirtingus konser- 
vatorių ir liberalų požiūrius tokiais klausimais kaip pozityvi diskri- 
minacija, valstybinė sveikatos apsaugos politika ar federalinės 1š- 
laidos skurdo mažinimo programoms, galima žiūrėti kaip į at- 
spindžius giliai įsišaknijusių (gal dažnai nesuformuluotų) filosofinių 
nesutarimų dėl pilietiškumo prasmių ir to, kaip rasti aukso vidurį 
tarp prieštaringų laisvės ir lygybės reikalavimų. Probėgšmais gali- 
me tik pažymėti, jog Amerikos patirtis unikali todėl, kad šie ne- 
sutarimai buvo ir toliau pateikiami kaip nesutarimai dėl konkre- 
čių socialinių programų masto, o ne dėl skirtingų „metafizinių 
pasaulių“. Todėl kova šiais įvairiais klausimais apskritai vyksta 
pasitelkianti institucines ir teisines politinių partijų, atstovauja- 
mosios valdžios ir, žinoma, teismų priemones. Europos, taip pat 
ir Vakarų Europos, šalyse šie skirtumai, ypač devynioliktajame 
amžiuje, buvo suvokiami kaip įkūnijantys skirtingas ir prieštarin- 
gas gėrio, vadinasi, ir skirtingas pačios visuomenės esmės vizijas. 
Ir tai savaime skatino konfliktą, kuris smurtu ir įniršiu prasiverž- 
davo esamais ir žinomais dalyvaujamosios veiklos būdais (pavyz- 

džiui, visuotinių streikų ir sindikalistinės ar revoliucinės veiklos 
formomis). Tačiau socialinio pilietiškumo principai — šių dienų 
teisiškai įtvirtintos garantijos - vienokia ar kitokia forma ir įvai- 
riais būdais įvairiose visuomenėse (pavyzdžiui, Vokietijoje, Austri- 
joje ir Švedijoje dažnai po Pirmojo pasaulinio karo) tapo pripa- 
žintais mūsų pilietiškumo sampratos aspektais. Ši platesnė samp- 
rata, ką reiškia būti piliečiu nūdienos nacionalinėje valstybėje, 
prideda dar vieną matmenį pačiai visuotinio pilietiškumo idėjai, 
pagrįstai pilietine arba formalia legalia racionalia lygybe, kuri pa- 
ti reikalinga tolesnės analizės. 


III 


Kartu su šita platesne pilietiškumo samprata, kuri apėmė ne vien 
asmeninių teisių, bet ir bendrojo solidarumo elementą, politinėje 
ir socialinėje filosofijoje vėl iškilo problemos, kurios rūpėjo aš- 
tuonioliktojo amžiaus škotų moralistams. Vėl iškilo klasikinė 
problema, kaip suderinti abstrakčios individo teisės reikalavimus 
su siekiais turėti socialines teisiškai įtvirtintas garantijas bei tar- 
pusavio gerovę. Daugeliu atžvilgių ši problema nuo devyniolik- 
tojo amžiaus pabaigos iki šių dienų yra svarbiausia socialinės ir 
politinės minties problema - ji apibrėžia ir formuoja šiuolaikines 
diskusijas dėl pilietinės visuomenės. Mat, turint omenyje vyrau- 
jančius individo ir visuomenės gyvenimo moderniajame pasauly- 
je apibrėžimus, jau dabar turėtų būti aišku, kad pilietinės visuo- 
menės idėja išlieka arba žlunga priklausomai nuo to, ar šie daly- 
kai sutaikomi ar net yra teorinių galimybių juos šitaip sutaikyti. 

Ankstesniuose skyriuose sužinojome, kaip protestantiškosios 
Reformacijos paveldas iš esmės pakeitė kultūrinių Vakarų krikš- 
čionybės orientacijų universalizmo ir partikuliarizmo apibrėžimus. 
Jau ne konkretus individas (ar korporacinis darinys), reprezen- 

tuojantis visuotinės krikščioniškosios ecumene vertybes, o tam 
tikru atžvilgiu pats individas inkorporavo (pirmiausia interiori- 
zuodamas malonės, o paskui moralės priesakus) etinę universalios 
visumos vertę. Tam tikru atžvilgiu kiekvienas individas pradėtas 
laikyti universaliu ir todėl apdovanotu šventumu bei verte, kurie 
sudaro liberaliosios tradicijos šerdį (čia prisiminkite mūsų anks- 
čiau aptartą septynioliktojo ir aštuonioliktojo amžiaus Ameriką). 

Tačiau šitokia individo samprata reiškė individualios tapatybės 
susidvejinimą, kuris jau buvo minimas Shaftesbury'o ir Fergusono 
veikaluose. Kitaip tariant, buvo suvoktos dvejopos - motyvuoja- 
mos intereso ir altruistinės - individo veiklos paskatos (altruistinės 
kyla iš sąžinėje internalizuoto visuotinės moralės aspekto). Konk- 
rečių privačių bei visada interesų motyvuojamų ir universalių, so- 
cialinių, tad pagal prasmę altruistinių individo veiklos paskatų skirtis 
tapo moderniosios sąmonės užuomazga. Ji buvo reiškiama daugy- 
be įvairiausių formų įvairių rašytojų ir mąstytojų veikaluose, ma- 
nytume, kad, pavyzdžiui, Freudo pateiktas asmenybės dalijimas į 
superego, ego ir id yra viena iš svarbių šios temos variacijų. 

Su mus dominančiu klausimu - pastangomis atgaivinti pilieti- 
nės visuomenės idėją — artimiau susiję Emile'io Durkheimo vei- 
kalai apie Homo Duplex* ir įvairias individualizmo prasmes. Kaip 
gerai žinoma, Durkheimo nuomone, žmogaus sąmonei būdingas 
susiskaidymas ir konfliktas tarp utilitarinių jo aš poreikių ir šven- 
tų ar moralinių visuomenės reikalavimų. Pasak Durkheimo, žmo- 
gaus gyvenimui būdingas dualizmas yra internalizuotas dvilypu- 
mas, kylantis iš jo aš poreikių ir jam keliamų visuomenės reikala- 
vimų konflikto. Šios „dvi sąmonės klasės ar būsenos, kurių viena 
„grynai individuali“, o antra „ne kas kita kaip visuomenės pratę- 
simas“, yra nuolatinės įtampos asmeniniame gyvenime šaltinis". 
Primenantis škotų Švietimo mąstytojus Durkheimo individualiz- 


* Dvilypis žmogus (lot.). 

mas neturi būti apibrėžiamas kaip Spencerio ir ekonomistų „uti- 
litarinis egoizmas“ ar tas utilitarinis individualizmas, kuris aukš- 
tino asmeninę gerovę ir privatų interesą. Tiesą sakant, Durkhei- 
mas prieštaravo tai devynioliktojo amžiaus individualizmo for- 
mai, kuri, nors ir išsirutuliojusi iš škotų Švietimo pilietinės 
visuomenės tradicijos, vis dėlto atmetė socialinį individualios as- 
menybės komponentą, kurį labai akcentavo ši tradicija??. O kaip 
įsitikinome nagrinėdami pilietiškumą, kaip tik individualaus pi- 
liečio autonomija buvo pabrėžiama visą devynioliktąjį amžių so- 
lidarumo tarp piliečių sąskaita. Devynioliktojo amžiaus viduryje 
pilietiškumui priskiriamos savybės buvo ne tiek moralinės (t. y. 
visuotinės) individualios asmenybės savybės, kiek abstrakčių pi- 
liečių, sudarančių tarp savęs abipusiai naudingas (buvo manoma 
jas esant tokias) sutartis, savybės. 

Durkheimo išdėstyta utilitarinės tradicijos kritika padeda at- 
skleisti pamatinį devynioliktojo amžiaus liberaliosios tradicijos prieš- 
taravimą. Juk jeigu individas suvokiamas kaip šventas ir neliečiamas 
bei autonomiškas - savaime visuotinė vertybė, - kokios galimos 
solidarumo tarp tokių individų sąlygos? Jeigu visi yra autonomiški 
juridiniai, moraliniai ir ekonominiai veikėjai, kas saisto visuomenę 
be tų tarpusavio savanaudiškų išskaičiavimų, kuriuos atskleidė Da- 
vidas Hume'as ir Adamas Smithas? Devynioliktojo amžiaus vidu- 
ryje šios problemos nebuvo, paties Durkheimo žodžiais tariant, tik 
„svetainių teorijų ar filosofinių vaizdinių“ objektas: jos buvo pa- 
grindinė visų diskusijų apie pilietiškumą tema, diskusijų, kurias 
Durkheimas, gyvendamas Prancūzijos Trečiosios respublikos so- 
cialinių konfliktų sūkuryje, puikiai išmanė ir, prasidėjus Dreyfuso 
bylai, pats aktyviai juose dalyvavo“". 

Visos teorinės Durkheimo pastangos (o iš tiesų moderniosios 
sociologijos pagrindimas ikisutartinio socialinės tvarkos pagrin- 
do idėja) buvo mėginimas iš moraliai autonomiškų individų idė- 
jos sukurti teorinę savitarpio solidarumo - pilietinės visuomenės — 

sistemą. Prisiminkime, kad ikisutartinės būklės idėja reiškia tai, 
Jog egzistuoja susitarimo sąlygos ir taisyklės, kurios ankstesnės už 
visas sutartis ir nuo jų nepriklauso. Pavyzdžiui, tokias taisykles, 
kaip draudimas parsiduoti į vergiją, Durkheimas laikė socialiniu 
faktu; galiausiai jos priklausė nuo moralinių prioritetų, kurie apib- 
rėžė pasitikėjimo bei savitarpiškumo pagrindą visuomenėje, 0 vė- 
liau Durkheimo buvo pavadinti conscience collective*!. 

Solidarumo arba tarpusavio pasitikėjimo kaip egzistuojančių 
(analitiškai) iki sutarties ir kaip bet kokios sutarties pagrindo pos- 
tulavimas iš tikrųjų buvo Durkheimo atsakas į devynioliktojo am- 
žiaus utilitarinę ir kontraktinę teoriją. Durkheimo nuomone, šis 
„Ikisutartinis“ pasitikėjimas buvo pagrįstas vyraujančiomis socia- 
linio solidarumo sąlygomis, o šis solidarumas moderniojoje, or- 
ganiškoje (Gesellschaftlich*) visuomenėje buvo pagrįstas etiniu 
individualios asmenybės vertinimu*?. Tačiau šis „individualios as- 
menybės kultas“ buvo ne Spencerio ir utilitaristų teorijos indivi- 
dualizmas, bet tokia individo vizija, kuri Durkheimo darbuose 
turėjo daug bendra su aštuonioliktojo amžiaus pilietinės visuo- 
menės vizija, kitaip tariant, su tokia individo vizija, pasak kurios, 
socialumas glūdi asmenybėje, visuotinybė įkūnyta konkretybėje, 
o moralinės veiklos šaltiniai kyla iš kiekvieno visuomenės nario 
individualaus šventumo pripažinimo. 


Kadangi kiekvienas iš mūsų įkūnija kažką žmogiško, kiekvienoje in- 
dividualioje sąmonėje glūdi kažkas dieviško ir todėl tampa šventa ir 
nepažeidžiama kitiems. Tuo pagrįstas visas individualizmas; ir todėl 


jis tampa būtina doktrina.** 


Tai citata iš jo esė „Individualizmas ir intelektualai“, parašytos po 
Dreytfuso bylos, į kurią Durkheimas su savo studentais buvo smar- 
kiai įsitraukęs. Durkheimo manymu, visuomenę įsitraukti į šį rei- 


* Visuomeninis (vok.). 

kalą paskatino „moralinis rimtumas“, nes ši byla kėlė grėsmę pa- 
čiam proto ir individo teisių visuotinumui, kuriuo, pasak jo, bu- 
vo grindžiamos moderniosios socialinio solidarumo sąlygos*“. 
Durkheimas per Kantą grįžta prie Proto principų, kuriuos įkū- 
nijo škotų švietėjų aiškinimas apie pilietinę visuomenę, mat čia „vie- 
ninteliai moralūs veiklos būdai yra tie, kuriuos galima taikyti vi- 
siems Žmonėms be išimties; kitaip tariant, tie, kuriuos implikavo 
bendroji sąvoka „žmogus“?*. Remdamasis autonomišku Protu kaip 
reguliuojančiu moralinį elgesį (suvokiant visuotines moralines kiek- 
vieno individo savybes), Durkheimas faktiškai pabrėžia savo skolą 
aštuonioliktojo amžiaus filosofiniam liberalizmui, kurio padeda- 
mas jis pasmerkia devynioliktojo amžiaus utilitarizmą. 
Durkheimo formuluotes apie ikisutartinį socialinės tvarkos pa- 
matą ir conscience collective galima suprasti kaip pastangas devy- 
nioliktojo amžiaus pabaigoje grįžti prie aštuonioliktojo amžiaus 
formuluočių apie natūralią simpatiją ir moralinį jausmą kaip so- 
Cialinės tvarkos šerdį arba - pasak ankstesnės formuluotės - kaip 
pilietinės visuomenės šerdį. Durkheimas bando „išgelbėti“ socia- 
linį individualaus tapatumo komponentą, kuris, nors ir buvo aštuo- 
nioliktojo amžiaus pilietinės visuomenės idėjoje, išnyko devynio- 
liktojo amžiaus utilitaristinėje teorijoje. Šiame kontekste nestebi- 
na, kad, atviriau reikšdamas savo politines pažiūras, Durkheimas 
propaguoja tarpinius darinius - darbines ir profesines grupes, esan- 
čias tarp individo ir valstybės. Kaip tik tokio tipo korporacines 
grupes, kaip priešiškas individo autonomijos principui, Loi de 
Chappelier stengėsi paskelbti esant už įstatymo ribų, bet Durk- 
heimas jas laikė vieninteliu socialinio solidarumo tarp kitais atžvil- 
giais atomizuotų individų garantu““. Durkheimo įsitikinimu, vi- 
suomenėje, valdomoje individualistinės etikos, moralinis autori- 
tetas gali egzistuoti tik šiose moderniose „gildijos“ pobūdžio 
organizacijose. Juk šios grupės, „kaip ir visos grupės, susidariu- 
sios iš individų, kuriuos sieja interesai, idėjos ir jausmai, gali būti 

moraline jėga jas sudarančių narių atžvilgiu“??. Čia taip pat girdi- 
me Hegelio pilietinės visuomenės kaip srities, esančios tarp šei- 
mos ir valstybės, apibrėžimo atgarsių, o svarbus skirtumas tas, 
kad, kaip matėme, Hegelis ją laikė etine tik /7 status nascendi, o 
Durkheimui ji buvo vienintelis organizacinis principas, galintis 
laiduoti etinį, socialinį gyvenimą. 

Nebūtų galima sakyti, kad Durkheimas nepritarė Hegelio tei- 
giamam valstybės vertinimui. Durkheimas valstybę laikė esant mo- 
ralinės asmenybės garantu. „Tik valstybė gelbsti individą nuo vi- 
suomenės, anaiptol jo netironizuodama“**. Sekdamas Hegeliu, 
Durkheimas pritaria „prielaidai, kad žmogus gimdamas /pso fac- 
to neįgyja teisių, kad jos neglūdi daiktų prigimtyje“, ir sutinka, 
kad tik valstybė gali tas teises laiduoti, skelbti ir garantuoti“*?. 
Pasak Durkheimo, valstybė „turi dalyvauti ir būti juntama visose 
socialinio gyvenimo srityse ...Ji netgi turi prasiskverbti į visas tas 
antrines šeimos, prekybos ir profesinių bendrijų, Bažnyčios, re- 
gioninių sričių ir t. t. grupes... kurios linkusios... absorbuoti savo 
narių asmenybes“*?. Kaip Durkheimas aiškina, antrinės grupės, 
tarpinės pilietinės visuomenės grupės, yra vietos, per kurias mo- 
ralinis valstybės, kaip individų teisių garanto, autoritetas pra- 
siskverbia į gyvenimą. Be šių grupių moralinis valstybės autorite- 
tas būtų pernelyg nutolęs nuo asmeninių gyvenimų, kad vaidintų 
tą universalizuojantį vaidmenį (saugant individo teises), kurį Durk- 
heimas jam priskyrė. (Žinoma, čia matome, kuo labiausiai skiria- 
si Durkheimas ir Hegelis. Galų gale Durkheimui rūpėjo ne abso- 
liučiosios dvasios realizavimas [valstybėje], bet tai, kaip išsaugoti 
socialinį solidarumą individų visuomenėje*!.) 

Nenuostabu, kad šis principas paskatino Durkheimą propa- 
guoti tam tikro tipo socializmą, kai visuotiniai, moraliniai socia- 
linės vizijos aspektai iškeliami aukščiau klasinių, tai yra konkre- 
čių, aspektų ir jiems priešinami“*. Durkheimui socializmas ir kar- 
tu socialinis klausimas „yra ne pinigų ar galios klausimas, o 

moralinių veikėjų klausimas. Lemia ne mūsų ekonomikos būklė, 
bet mūsų moralės būklė“**. Jam ir socializmas, ir komunizmas 
buvo moraliniai klausimai - jie abu „baiminasi to, ką būtų galima 
pavadinti „ekonominiu partikuliarizmu“, ir abiem rūpi pavojai, 
kuriuos privatūs interesai gali kelti bendrajam interesui““*. Dėl 
šios priežasties jis juos ir rėmė (nors netiesiogiai). Durkheimo pa- 
rama tam tikrai socializmo atmainai iš esmės buvo panaši į jo 
tarpinių grupių visuomenėje propagavimą. Ir viena, ir antra buvo 
grindžiama jo įsitikinimu, kad nežabotam individualizmui turi tar- 
pininkauti socialinio gyvenimo savitarpiškumo, paremto prota- 
vimu, įsisąmoninimas. Abu požiūriai radosi ieškant konkrečių so- 
cialinės organizacijos mechanizmų, kurie „privatų interesą pajung- 


““. Pasak Durkheimo, socializmas buvo 


tų socialiniams tikslams 
mėginimas šitai įgyvendinti ekonomikos srityje ir faktiškai „per 
mokslą atrasti moralinius varžtus, kurie galėtų reguliuoti ekono- 
minį gyvenimą ir per tai valdytų savanaudiškumą ir šitaip paten- 
kintų poreikius“““. 

Durkheimas, o paskui jį ir beveik visa dvidešimtojo amžiaus 
sociologija šitaip mėgino išspręsti neišsprendžiamą modernaus in- 
dividualizmo problemą (kad praktiškai ją sprendžiant, dažnai ne- 
suvokiami tikrieji šios problemos mastai - kitas klausimas). Jie 
stengėsi teoriškai pagrįsti visuomenės, susidedančios iš „ekono- 
miškai nepriklausomų visumų“, solidarumą ir savitarpiškumą“". 
Durkheimas nuolat pabrėždavo, kad individai visuomenėje nėra 
visumos, nėra nepriklausomi, nėra iš tikrųjų ir visiškai autono- 
miški**. Anot Durkheimo, „asmuo yra fizinės ir socialinės aplin- 
kos dalis; jis susijęs su ja ir jo autonomiškumas gali būti tik relia- 
tyvus“*?. Pabrėždamas socialinį individualaus gyvenimo aspektą, 
Durkheimas tuo pat metu prisimena škotų švietėjų mintis apie 
moralinius jausmus ir stengiasi šiai sąvokai suteikti naują „moks- 
linę“ formą remdamasis sąmonės epistemologija, kildinama iš Kan- 
to visuotinio Proto ir racionalios moralės idėjų, kai, kaip jis nuro- 


154 PILIETINĖS VISUOMENĖS IDĖJA 


dė savo 1902 metų Bordeaux paskaitose, „proto taikymas mora- 
lei tampa dorybės sąlyga“*“, 

Durkheimui jo raštuose labiau rūpėjo socialinės formalios tei- 
sinės pilietiškumo lygybės implikacijos nei protas per se. Šiaip ar 
taip, Durkheimas domėjosi, kas saisto moderniąją visuomenę. Kas, 
klausė jis, yra socialinio solidarumo šaltinis pasaulyje, kuriame 
didėja socialinis darbo pasidalijimas ir kurio skiriamasis bruožas 
yra individualistinė etika? Skverbdamasis prie atsakymo į šį klau- 
simą, Durkheimas atsisakė teorinės paradigmos, kurią jis plėtojo 
savo veikaluose Apie darbo pasidalijimą visuomenėje (1893) ir 
Elementariosios religinio gyvenimo formos (1912), ir postulavo 
kolektyvinių reprezentacijų sąvoką ne kaip bendrą idėjų subjek- 
tyvumą, o kaip bendrą normatyvinę orientaciją į socialinio gyve- 
nimo reiškinius*!. Šiuo žingsniu buvo padėti pamatai modernia- 
jai sociologijos disciplinai, o moralės prigimtis apibrėžta sociolo- 
giškai kaip sritis, kurioje modernybės prielaidos (pagrindinės 
prielaidos) buvo susietos su sociologinėmis prielaidomis, tai yra 
su individualaus ego visuotinumu, grindžiamu kategorine, aprio- 
rine žinojimo struktūra??. 

Tačiau mus labiau domina Durkheimo pasiūlytas naujas indi- 
vidualizmo apibrėžimas negu loginis jo conscience collective idė- 
jos nuoseklumas. Mat jis pateikia teorinį ekvivalentą to pilietiš- 
kumo suvisuotinimo, kurį mes pažymėjome anksčiau, nagrinėda- 
mi pilietines politines ir socialines teises. Pilietinių bei politinių 
piliečių teisių papildymas socialinėmis teisėmis reiškia ne tik di- 
desnį pilietiškumo praplėtimą ir suvisuotinimą, bet ir sušvelni- 
nimą to kraštutinio individualizmo, kuris buvo būdingas devy- 
nioliktojo amžiaus liberaliajai individualistinei politinei teorijai. 
Vadinasi, įsisąmoninama ir pripažįstama tai, ką Durkheimas pa- 
vadintų piliečių visuotiniu solidarumu, kuris palaiko jų kaip tik 
individualų ir ypatingą gyvenimą. 

Apskritai socialinio pilietiškumo principas nėra tik dar vie- 

nas pilietiškumo matmuo, 0 naujas matmuo - pripažįstama sa- 
vitarpiškumą esant visuomenės šerdimi. Durkheimo nuomone, 
šis savitarpiškumas naujaisiais laikai buvo neatskiriama paties 
individualizmo apibrėžimo dalis, o ne jo pataisa. Šiuo požiūriu 
jis visai nenutolo nuo aštuonioliktojo amžiaus škotų moralistų. 
Išties matome, kad Durkheimas pratęsė ne tik škotų Švietimo 
tradiciją, bet ir tą puritonų malonės interiorizavimo sąmonėje 
sampratą, kurią nagrinėjome ankstesniame skyriuje ir kuriai, kaip 
pažymėjo jo sūnėnas Marcelis Maussas, Durkheimas daug kuo 
skolingas. 

Durkheimo, kaip ir septynioliktojo amžiaus pabaigoje į ar- 
minizmą linkusių protestantų nuomone, sąžinės (socialumo) ir 
prigimties (individualumo) reikalavimai susitinka individualio- 
je sąmonėje. Durkheimo teigimu, individas yra „moralės krite- 
rijus“ ir dalyvauja „transcendentalinėje didybėje“ kaip tik to- 
dėl, kad jis įkūnija moralinio veikėjo plotmę**. Pasak šios tradi- 
cijos, telkianti etikos galia egzistuoja individualios sąmonės 
plotmėje. Čia svarbu ne tai, kad Durkheimas etiškumą priskiria 
individui, — to jis nedaro, bet tai, kad etiškumo ar moralumo 
ištakos yra visuomenėje (tai žino kiekvienas sociologijos pirma- 
kursis). Veikiau toji plotmė, kur etiškumas yra tvirtas, kur jo 
priesakai kovoja už pirmumą, kur varžosi ir susiduria su alter- 
natyviais reikalavimais ir suvaržymais, yra individuali sąmonė. 
Individas yra moralės centras, nes moralės socialinės ištakos glūdi 
individe?*. Tad pagal Durkheimo argumentų logiką, konkretybė 
(privatumas ir individualumas) įkūnija visuotinybę (viešumą ir 
socialumą). 

Durkheimas, kaip ir aštuonioliktojo amžiaus filosofai, prieš- 
taringus (socialinės) moralės ir (asmeninio) suinteresuotumo po- 
reikius - suvokiamus Homo Duplex požiūriu - laikė asmeninės 
sąžinės sritimi. Pasak tokios sampratos, socialinę tvarką sudaran- 
tys santykiai ir konfliktai yra suvokiami tik metaistoriškai, o tai 

leidžia daryti sprendimus tik individualiu lygiu. Visuomenė (jos 
pagrindinės vertybės ir prasmės) reprezentuojama per universa- 
lius subjektus (individus), kuriuos sukuria protavimas. Paties Durk- 
heimo žodžiais tariant, „Racionalizmas nesiplėtoja nesiplėtojant 
individualizmui“??. Nors moraliniai faktai ir kolektyvinės repre- 
zentacijos egzistuoja s41 generis“, jų realizavimo ir reprezentavi- 
mo arena yra individas*“. Tad Durkheimo nuomone, nors visuo- 
menė yra „visos moralinės veiklos tikslas“, kuris ir „transcenduo- 
ja individą“ ir „yra jam imanentiškas“, šios veiklos laukas ir jos 
reprezentavimo arena yra individo sąmonė*?. (Šiame kontekste 
svarbu atminti, jog prancūzų kalboje nėra skirtumo tarp „sąži- 
nės“ ir „sąmonės.“ Tad Durkheimui pati sąmonės veikla, t. y. pro- 
tas, reiškė ir sąžinės realizavimą.) 

Durkheimo vizija tapo neatskiriama mūsų šiuolaikinio pasau- 
lio dalimi tiek tarp sociologų, tiek ir tarp daugumos gyventojų 
moderniose demokratiškose nacionalinėse valstybėse. Kaip ma- 
tėme, sociologinės jos implikacijos išsiskleidė per besiplėtojan- 
čias pilietiškumo formas, kurios, be grynai abstrakčios teisinės 
pilietiškumo lygybės, apima ir „socialinį“ komponentą. Tačiau 
vis dėlto mes vis dar jaučiame solidarumo, savitarpiškumo ir pa- 
sitikėjimo stoką mūsų ligoninėse, mokyklose ir darbo vietose. Vie- 
šajai pilietiškumo erdvei —- nepaisant Fergusono, Kanto ir Durk- 
heimo - vis dar atrodo būdingos abstrakčios teisinės formulės, o 
ne moraliniai jausmai. Štai kodėl raginama grįžti prie pilietinės 
visuomenės. Tačiau vien nuolatinis šių problemų buvimas rodo, 
jog turimi sprendimai - kaip ir praktika - tarp jų ir Durkheimo 
siūlyti sprendimai, buvo nepatenkinami ir mes turime pabandyti 
įvertinti, kodėl taip yra. 


* Savo rūšies (lot.). 

IV 


Apskritai kalbant, nuolatinė problema, kaip suformuluoti pilie- 
tiškumo modelį, kuris būtų „pilietinis“ platesniąja šio žodžio pras- 
me, kuris aprėptų tarp piliečių egzistuojančius solidarumo ryšius, 
o ne tik politinę ir teisinę jų autonomiją, glūdi paties pilietišku- 
mo logikoje. Patys Proto principai, kuriais remiasi mūsų pilietiš- 
kumo idėja, tuo pat metu pakerta tokį emocinį solidarumą, kokį 
įsivaizdavo Fergusonas, Kantas ir Durkheimas. Ši problema, ku- 
rią pirmasis griežčiausiai suformulavo Hume's, kaip mėginome 
įrodyti, niekad iš tikrųjų nebuvo išspręsta. Todėl vertėtų apžvelg- 
ti šito priežastis, šįkart daugiau iš sociologinės perspektyvos. 
Kaip matėme, naujausiais laikais sąvokos „protas“ ir „teisinė 
piliečių lygybė“ buvo laikomos jei ne sinonimiškomis, tai bent 
jau viena kitą papildančiomis. Tokia proto samprata, kokia buvo 
įtvirtinta valstybėje ir išreikšta piliečių lygybės principu, nuo Pran- 
cūzijos revoliucijos laikų egzistavo kaip (filosofiškai) pripažinta 
aksioma. Būtent šiuo pagrindu Immanuelis Kantas sveikino Pran- 
cūzijos revoliuciją ir niekad, netgi teroro metais, nesiliovė ją pa- 
laikęs. Istorinė šios idėjos jėga įkvėpė Hegelį parašyti ar užbaigti 
Dvasios fenomenologiją (1807), taip sakant, „proto jėgoms“ bel- 
džiantis į Jenos vartus. O troškimas ištirti šio ryšio logiką palikus 
nuošaly jo abstraktų neistoriškumą paskatino jaunąjį Marxą im- 
tis aiškinimosi pačiam sau darbo Vokiečių ideologijoje (1844— 
1845). Galiausiai amžiaus pabaigoje suvokimas, kad egzistuoja 
būtinas ryšys tarp proto, kaip neturinčio konkrečių kriterijų spren- 
dimui ir veiksmui, ir modernaus gyvenimo pobūdžio, paskatino 
Maxą Weberį pavartoti entzauberte* pasaulio geležinio narvo 
įvaizdį. Galbūt iš Weberio veikalų galime visiškai suprasti, koks 
neišsprendžiamas prieštaravimas sudaro šiuolaikinio pasaulio pa- 


* Atkerėtas (vok.). 

grindą. Weberis geriau nei daugelis kitų suvokė glaudų ryšį tarp 
(1) Proto principu pagrįstos pilietiškumo idėjos, (2) socialinių šios 
idėjos padarinių, turint omeny bet kokią socialinio gyvenimo eti- 
nę raišką, ir (3) abiejų šių idėjų ištakų religinėse asketinio protes- 
tantizmo doktrinose. Todėl grįždami prie perspektyvų, kurias We- 
beris kompetentingai nubrėžė kalbėdamas apie racionalumo pa- 
darinius, manau, galime geriau suprasti šiuolaikines pilietiškumo, 
pilietinės visuomenės formas ir nuolat iškylančias viešosios ir pri- 
vačios sričių integravimo problemas. 

Visas tas prigimtines ir akivaizdžias teises, kuriomis grindžia- 
ma moderniojo pasaulio tvarka, Weberis kildino tiek iš asketinio 
protestantizmo, tiek iš deistinio proto. Jo žodžiais tariant: 


„.. pastovi sekta sudaro sąlygas rastis neatimamai asmeninei valdinių 
teisei priešintis bet kokiai valdžiai - politinei, hierokratinei ar patriar- 
chalinei. Tokia sąžinės laisvė yra galbūt seniausia žmogaus teisė, - taip 
įtikinamai teigė Jellinekas; šiaip ar taip, tai pamatinė žmogaus teisė, 
nes ji aprėpia visus etiškai sąlygotus veiksmus ir laiduoja laisvę nuo 
prievartos, ypač nuo Valstybės galios... Galutinai visas šias teises patei- 
sina Švietimo tikėjimas individualaus proto veikla, kuri, jeigu nebūtų 
kliūčių dėl dieviškosios apvaizdos ir dėl to, kad individas geriausiai 
žino savo paties interesus, sukurtų bent jau santykiškai geriausią iš 
visų pasaulių. Šis charizmatinis „Proto“ garbinimas, kurį būdingiau- 
siai išreiškė Robespierre'as, yra paskutinioji forma, kurią charizma įgavo 


per savo lemtingą istoriją.?š 


Taigi Proto garbinimas kyla iš tos pačios individualaus iliuminiz- 
mo formos, į kurią atkreipė dėmesį Benjaminas Nelsonas ir kuri 
sudaro mūsų šiuolaikinio pasaulio šerdį. 

Tačiau pasaulio - drauge ir socialinio piliečių pasaulio - racio- 
nalizavimas, apie kurį tiek daug rašė Weberis, reiškėsi kaip dvi- 
veidis Janas. Į Proto sritį įtraukdamas vis platesnes gyvenimo sri- 
tis, jis kartu atėmė iš jų bet kokią vertę (ypač etinę vertę), palik- 

damas vien instrumentinį-kalkuliacinį priemonės ir tikslo santy- 
kį. Į šį garsųjį „pasaulio atkerėjimą“, padarantį mus „specialistais 
be dvasios, sensualistais be širdies“, daugelis yra atkreipę dėmesį, 
todėl čia neverta kartotis. Mažiau užsimenama apie šio vyksmo 
pasekmes tam visuotinio pilietiškumo aspektui, kuris toks svar- 
bus pilietinės visuomenės idėjai, - jeigu tą idėją suprasime kaip 
turinčią dar ir kitokį elementą, ne vien interesais motyvuotą tei- 
siškai laisvų individų veiklą. Šią problemą, kurią būtų galima pa- 
vadinti viešosios srities etinio statuso problema, mums gali padė- 
ti suprasti vėlgi Weberis. Jis rašo: 


Būtent pagrindinės ir kilniausios vertybės iš viešojo gyvenimo pa- 
sitraukė į transcendentinę mistinio gyvenimo sritį arba į broliškų bei 
asmeninių žmonių santykių sritį. Neatsitiktinai tauriausias mūsų me- 
nas yra intymus, 0 ne monumentalus; neatsitiktinai nūdien tik ma- 
žiausiose bei intymiausiose grupėse, asmeniškose žmogaus situacijo- 
se ir tik pianissimo pulsuoja tai, kas atitiktų pranašišką pneumą, kuri 
ankstesniais laikais greitai pasklisdavo didelėse bendruomenėse kurs- 


tydama jas ir telkdama"??. 


Čia matome priešingą reiškinį nei tas, kurį apibūdinome anks- 
čiau, kalbėdami apie Proto charizmą aštuonioliktajame amžiuje. 
Kažkokiu būdu vertybinių požiūrių suvisuotinimas (įkūnytas žmo- 
gaus teisėse) užleido vietą vertybių privatizavimui (beveik būtų 
galima sakyti - partikuliarizavimui). Tokie šiuolaikiniai reiškiniai 
kaip vartotojiškumo iškilimas, „visuomeniško žmogaus žlugimas“ 
ir įvairių „terapijų“ gausėjimas — nuo ortodoksinio froidizmo iki 
nūdien itin populiarių „Naujojo amžiaus“ siūlomų asmens savi- 
raiškos technologijų - regis, liudija, kokios iš esmės teisingos yra 
Weberio įžvalgos, bent jau nemažų šiuolaikinių pramoninių vi- 
suomenių sektorių atžvilgiu. 

Išties probėgšmais galėtume pažymėti, jog šis vertybinių požiūrių 
privatizavimas ir partikuliarizavimas labai primena postmodernųjį 

nepasitikėjimą visuotiniu protu. Pavyzdžiui, pastaruoju metu Lyo- 
tard'as išplėtotomis filosofinėmis perspektyvomis bando normaty- 
viniu dalyku paversti negalimybę sukurti visuotinį proto diskursą, 
jo atmetimą. Pasak tokios sampratos, žmogaus pasaulis yra sudary- 
tas iš „elementarybių“, kurios įvardijamos (bet neapibūdinamos). 
Jos yra iš esmės „ikiloginio“ pasaulio statybiniai blokai, todėl už- 
kerta kelią bet kokiam loginiam sprendimui apie tiesos vertę““. 

Remdamasis fenomenologinės „ontologijos“ tradicijomis, taip 
pat tokiomis disciplinomis kaip kasdienės kalbos filosofija, post- 
modernusis požiūris meta iššūkį tradiciniam tikėjimui, kad „gė- 
rį“ galima mąstyti. Visi pabrėžia kalbos (proto) ribas ir esminį jos 
bejėgiškumą išreikšti summum Bonum.“ Gėris“ negali būti išreikš- 
tas, todėl negali būti proto diskurso tema. 

Postmoderniojo požiūrio esmę, tiesą sakant, galima apibūdin- 
ti dviem pagrindinėmis ir tarpusavyje susijusiomis temomis: tai 
(1) išpuolis prieš universalijų egzistavimą (jos arba kategoriškai 
neigiamos arba, kaip Wittgensteinas daro, iškeliamos už kalbos ir 
protingo diskurso ribų) ir (2) išpuolis prieš subjekto filosofiją (jį 
geriausiai iliustruoja garsusis Foucault pašmaikštavimas, kad „žmo- 
gus yra nesenas išradimas ir, ko gero, artėja jo pabaiga““!) Toks 
požiūris, žinoma, aiškiai skiriasi nuo modernybės požiūrio, sutel- 
kiančio dėmesį į individualų subjektą ir tikinčio, kad „gėris“ bei 
„tiesa“, t. y. universalijos, yra suvokiamos protui. 

Tačiau išpuolį prieš visuotinį protą - pritariant ar neprita- 
riant jo šalininkams - lydi išpuolis prieš jam būdingą reprezen- 
tavimo būdą, pagrįstą formalia piliečių lygybe. Kaip atskleidė 
Weberis, pagrindinės žmogaus teisės, tarp jų ir formalios lygy- 
bės bei ekonominio mobilumo teisės, buvo pati proto chariz- 
moš esmė jo istorinio kilimo tarpsniu“?. Mūsų požiūriu, klasiki- 
nėje modernioje eroje jos buvo idealus socialinio gyvenimo ir 
reprezentavimo modelis. Tačiau taip nebėra. Šių laikų vakarie- 
tiškos visuomenės, pagrįstos piliečių lygybe, sąlygos kažkaip iš 

pilietiškumo ištrynė tą visuotinį moralinių jausmų ir natūralios 
simpatijos solidarumą, kuris buvo pilietinės visuomenės idėjos 
branduolys. 

Aš linkęs teigti, jog šį praradimą neišvengiamai lėmė pačios 
pilietiškumo, grindžiamo visuotinio Proto principais, sąlygos. Ap- 
tardami škotų Švietimą ir devynioliktojo amžiaus institucines pi- 
lietiškumo formas įsitikinome, jog pati piliečio individualybė bu- 
vo suformuota kaip abstrakčių visuotinių (proto) principų išraiš- 
ka. Tiesą sakant, tas pats individo pagrindimas visuotinybe ir per 
visuotinybę, su kuriuo susidūrėme (pavyzdžiui, Smitho ir Hege- 
lio veikaluose) mainų srityje, pasak Habermaso, buvo ir teisinės — 
normatyvinės struktūros esmė. Taigi jis nurodo: 


Visuotinumo ir abstraktumo, būdingo teisinėms normoms, kriterijai 
turėjo būti itin akivaizdūs suprivatėjusiems individams, kurie, bend- 
raudami vienas su kitu viešoje rašto kalbos srityje, patvirtina vienas 
kito subjektyvumą, kai šis kyla iš jų srities... Šios taisyklės, kadangi 
jos visuotinai galiojančios, individualizuotam asmeniui laiduoja erd- 
vę; kadangi jos objektyvios, jos laiduoja erdvę tam, kas yra subjekty- 


viausia; kadangi jos abstrakčios - tam, kas yra konkrečiausia.“? 


Matome, jog instrumentinio proto plėtra padarė lemiamą įtaką 
pačiai pilietinės visuomenės idėjai ir konkrečiam būdui, kuriuo 
buvo reprezentuojami santykiai tarp viešosios ir privačios sričių. 
Juk tiek prekių mainų, tiek teisinių sankcijų (ar netgi estetinių 
normų) srityje būtent bendro, formalaus ir abstraktaus pobūdžio 
taisyklės, reguliuojančios tarpusavio veiksmus, atskiram asmeniui 
(individui) suteikia visuotinį (viešąjį ar socialinį) statusą“*. Tačiau 
kartu tai yra ir paradoksas, sudarantis po aštuonioliktojo amžiaus 
susiformavusios pilietiškumo idėjos esmę - tai „etinis“ solidaru- 
mas, pasiektas universalizuojant abstraktų protą. Jau įsitikinome, 
kad jo padarinys yra būdinga nūdienos problema - suformuluoti 
individo santykį su kolektyvu kitokiu - nebe instrumentinio pro- 

to, kuris yra išskirtinių, universalizuotų ir konkrečių individų tar- 
pininkas — požiūriu. Žodžiu, aiškiai kitokiu požiūriu, negu pe- 
rimtasis iš juridinės „teisių“ kalbos ir, galime pridurti, jau ne mo- 
ralinių jausmų ir natūralios simpatijos požiūriu. 

Iškalbingiausias ir turbūt tragiškiausias šio kismo pavyzdys 
Amerikoje yra rasinės lygybės sritis. Galiausiai tik teismų sistema 
ir tokios Aukščiausiojo teismo nutartys, kaip 1954 m. priimtoji 
byloje Tamsiaodžiai prieš Švietimo tarybą (Brown v. Board of Edu- 
cation) dėl mokyklų desegregacijos leido juodaodžiams Ameri- 
kos piliečiams „įžengti“ į pilietinę valstybinę sistemą ir būti pri- 
pažintiems teisiškai laisvais ir lygiais piliečiais (dalyvaujančiais tose 
politinėse ir pilietinėse pilietiškumo srityse, kurias apibrėžė Mars- 
hallas). Po vienos kartos mes galime paliudyti, jog formalių, ju- 
ridinių ir abstrakčių piliečių teisių suteikimas ir juodaodžiams 
Jungtinių Valstijų gyventojams neišsprendė tarpasmeninės rasiz- 
mo problemos, ir nors daugeliui atsivėrė ekonominio ir sociali- 
nio mobilumo erdvės, lygiai tokia pat daugybė juodaodžių gy- 
ventojų liko milžiniška vargingųjų klase, kurios atžvilgiu negalio- 
jo kaip tik tos labiau neformalios solidarumo bei savitarpiškumo 
sąlygos, kurias mes siejame su pilietinės visuomenės idėja. 

Turėdami šitai omeny, dabar galime grįžti prie pilietiškumo 
problemos ir socialinių savitarpio ryšių raiškos problemos ir pa- 
žvelgti į ją per pilietinės visuomenės prizmę - kitaip tariant, per 
viešosios ir privačios sričių sintezės prizmę. Kaip matėme anks- 
tesniuose skyriuose, ši „sintezė“ rėmėsi specifine viešosios arenos 
samprata. Klasikinė pilietinės visuomenės tradicija pilietinės vi- 
suomenės, teisės ir mainų arenos netraktavo kaip tiesiog neutra- 
lios sąveikos erdvės. Veikiau tai buvo arena, kur buvo konstituo- 
jama pati ypatingybė ir įgydavo bendrų tam tikro etinio ar trans- 
cendentalinio (tačiau nebe transcendentinio) įteisinimo požymių. 
(Kaip prisimename, būtent tokią reikšmę turėjo „tuštybė“ Ada- 
mui Fergusonui, Adamo Smitho „dėmesys ir pritarimas“, Kanto 

kritinis protas ir Hegelio pateiktas nuosavybės mainų apibūdini- 
mas.) Kita vertus, pats šios etinės erdvės sukūrimas buvo grin- 
džiamas abstrakčiu, instrumentiniu protu (pačiais teisinės pilie- 
čių lygybės principais), veikiau orientuotu į atskiras (galiausiai 
autoreferentiškas) dalis, o ne į visumą. Iš tikrųjų visa Habermaso 
Viešosios srities struktūrinės transformacijos devynioliktajame am- 
žiuje analizė atskleidžia būtent tokį suvokimą (nors ir klasiniais 
terminais), kad viešoji sritis redukuota į privačių interesų areną, 
negalinčią reprezentuoti visumos. 

Ši raida, kuriai būdingas viešumo - juo buvo grindžiama pilie- 
tinės visuomenės idėja - „žlugimas“, mano manymu, glūdėjo pa- 
čiose modernios, liberaliosios individualistinės visuomenės prie- 
laidose. Jos ištakos glūdi prieštaringose sąlygose, kuriomis sklei- 
džiasi individo gyvenimas visuomenėje. Modernios visuomenės, 
grindžiamos Proto realizavimu (ir vis didėjančiu universalizavi- 
mu) per piliečių lygybę, svarbiausios ištakos ir viešas, bendras (jį 
Habermasas pavadintų „interkomunikatyviu“) Proto pobūdis iš 
tikrųjų prieštarauja vieni kitiems, o ne, kaip dažnai manoma, vie- 
nas kitą papildo. Aš turiu galvoje tai, jog kaip tik etinis solidaru- 
mas (jis aštuonioliktajame amžiuje buvo suprantamas kaip dar 
nuo aistrų neatskirto Proto komponentas ir jį Durkheimas sten- 
gėsi „išgelbėti“ nuo devynioliktojo amžiaus utilitarizmo ir instru- 
mentalizmo), realizuojamas ar pasiekiamas suvisuotinant pilietiš- 
kumą (t. y. visiems suteikiant universalias teises), panaikina visus 
vertybinius bendros viešosiosios (o aštuonioliktajame amžiuje neiš- 
vengiamai etinės) srities požymius, nepriklausomus nuo toje erd- 
vėje gyvenančių individų. Tai moderniosios visuomenės paradok- 
sas, iš čia kilo Weberio įžvalgos apie didėjantį vertybinių požiūrių 
partikuliarizavimą, taip pat dabartinis žavėjimasis „postmoder- 
niąja“ nuostata. Šį gana drąsų teiginį būtų galima geriau suprasti 
detaliau ištyrus, kaip keičiasi viešosios ir privačios sričių santy- 
kiai šių laikų visuomenėje. 

Viena vertus, matėme, jog socialinio pilietiškumo - ekonomi- 
nio priklausymo bendruomenei - principai tam tikru mastu švel- 
nino itin individualistinius visuomenės apibrėžimus, vyravusius 
devynioliktajame amžiuje. Kita vertus, šiuolaikinėse Vakarų vi- 
suomenėse užsitęsusios kovos dėl socialinių garantijų, socialinio 
aprūpinimo masto, viešosios sveikatos apsaugos ir švietimo po- 
būdžio ir ypač dabartinis raginimas „grįžti prie pilietinės visuo- 
menės“ rodo, jog ši problema visu ryškumu ir toliau neduoda 
mums ramybės. Kad išsamiau įvertintume, kodėl neįmanoma 
„grįžti“ prie pilietinės visuomenės, bent jau grindžiamos klasiki- 
niais jos principais, šiame kontekste būtų pravartu apžvelgti, kaip 
nūdien suvokiami santykiai tarp viešosios ir privačios sričių. 

Be abejo, tai tik vienas būdas gvildenti pilietiškumo ir pilietinės 
visuomenės problemas šiuolaikinėse visuomenėse, bet jis ypač tin- 
ka mūsų tikslams. Kadangi iki šiol nagrinėjome visuotinybės ir ypa- 
tingybės sąlygas ir su jomis susijusias problemas, kaip reprezentuo- 
ti Visuomenę siejančius saitus, tai pakeitę viešumo ir privatumo 
apibrėžimus, galbūt praplėstume savo supratimą apie prieštaringas 
prielaidas, sudarančias moderniosios visuomenės branduolį, ir pa- 
aiškėtų, kad nėra jokios galimybės „iš naujo išrasti“ aštuoniolikto- 
jo amžiaus pilietinės visuomenės sąvoką šių dienų pasaulyje. 

Šią problemą geriausia nagrinėti atsižvelgiant į besikeičiančią 
kalbą apie „teises“. Tiesioginę, tik dažnai nepastebimą reikšmę 
turi tai, kad teisės vadinamos nebe piliečių ar pilietinėmis teisė- 
mis, o Žmogaus teisėmis*?. Be to, peržvelgus šiandieninį laikraštį, 
pusvalandį pasiklausius radijo ar pavaikščiojus po universiteto 
miestelį, paaiškėtų, jog tarp šių teisių yra ir „teisė vilkėti kaili- 
nius“, „teisė būti sveikam“, „teisė nešioti puolamuosius ginklus 
AK-47“, „moterų reprodukcinės teisės“ ir, žinoma, „gyvūnų tei- 
sės“. Kai kurie pastarųjų teisių šalininkai, taip pat kai kurie eko- 
loginio sąjūdžio padaliniai gamtos reiškiniams - vandenynams, 
banginiams, medžiams ir t. t. - tarsi suteikia „teises“““. 

Taigi iš pirmo žvilgsnio atrodo, kad pastaraisiais minėtais at- 
vėjais vandenynams, banginiams, medžiams ir katėms nelyg su- 
teikiamas piliečių statusas. Tačiau aš manau, svarbiausia, jog čia 
teisės formuluojamos žmogaus teisių (o ne piliečių teisių) termi- 
nais. Juk katės netampa pilietėmis, bet iš tiesų išnyko pati bend- 
ros viešosios erdvės sritis, kurioje tampama piliečiu. Jos vietą už- 
ėmė abstrakčiausios bendrybės (vėl instrumentinis ar atsaistytas 
protas, Weberio vadinamas zweckrationalitūt“), tarp kurių indi- 
vidai viešai egzistuoja tik kaip apibendrintos visuotinybės (žmo- 
nės, gyvūnai ir t. t.)“'. Kaip tik šiais požiūriais turime suprasti 
„teisę vilkėti kailinius“ ar net „moterų reprodukcines teises“. Nė 
viena iš šių teisių nėra piliečio teisė. Tai veikiau asmeniniai norai 
ir interesai, teisių pavidalu suprojektuoti į viešąją areną“*. 

Manau, čia peršasi svarbi pamoka apie viešumo ir privatumo 
sampratų kaitą. Nors tradicinės kritinės sampratos požiūriu čia 
būtų įžvelgiamas viešosios srities nuosmukis, sukeliantis kartu 
vykstantį privatumo destruktūrizavimą (ir tai yra anksčiau cituo- 
to Habermaso veikalo teiginys), vis dėlto vyksta ir priešingas pro- 
cesas. Viešumą pakeičia į viešąją areną projektuojamas privatu- 
mas, jis paverčiamas viešu, kai stengiamasi jį atkurti reprezentuo- 
jant šioje srityje. 

Manyčiau, jog tai yra kaita, išryškinanti vien Amerikai būdin- 
gą reiškinį privačius reikalus (kurie kitose visuomenėse būtų lai- 
komi banalybėmis) paversti viešais rūpesčiais. Amerikoje, kuri yra 
moderniosios visuomenės pavyzdys, privatumui: suteikiamas vi- 
suomeninis pobūdis, kai stengiamasi įtvirtinti jo vertę toje srityje, 
kuri suvokiama kaip neutrali viešoji arena. Į šią tuštumą projek- 
tuojamas privatumas mėginant konstituoti jo buvimą. Tad spren- 
džiant valstybės pareigūno girtuokliavimo ar nesantuokinių san- 
tykių arba taisyklių, reguliuojančių rūkymą restoranuose, klausi- 


* Tikslinis racionalumas (vok.). 

mus, privatumui suteikiamas viešas statusas ir vertė, kurie yra 
unikalūs šiuolaikinėse visuomenėse. Ankstesnėse šio Amerikos gy- 
venimui būdingo bruožo analizėse buvo stengiamasi aiškinti jį 
apeliuojantį „religinį“ ar „moralinį“ Amerikos valstybinės sant- 
varkos pobūdį. Ir nors tai nebuvo neteisinga, tačiau nebuvo at- 
sižvelgiama į vieną svarbų dalyką. Kaip tik dėl „protestantiškos“ 
Amerikos kilmės čia moralė ir etinės vertybės siejamos su indivi- 
du, 0 ne viešąja sritimi. Religija (ar tiksliau, asketinis protestan- 
tizmas) darė įtaką ne tik suteikdama politiniam gyvenimui mora- 
linį atspalvį (nors, kaip matėme, taip iš tiesų buvo), bet ir labiau 
įtvirtindama etines savybes konkretaus ar individualaus subjekto 
srityje. Tai buvo mūsų ankstesniame skyriuje nagrinėto malonės 
internalizavimo sąžinėje padarinys. Ir nors kai kurie šio proceso 
aspektai apskritai yra būdingi moderniosioms visuomenėms (pri- 
siminkime mūsų aptartus Kembridžo platonininkus), ryškiausias 
jis buvo Jungtinėse Valstijose, kur individui suteiktas etinis statu- 
sas neprieštaravo ir nekonkuravo su ankstesnėmis (ir tradiciškes- 
nėmis) solidarumo ir etinių veiksmų sąlygomis. (Čia vėl Dreyfu- 
so byla galėtų būti vienas iš pavyzdžių, kaip sunkiai ir kankina- 
mai ši samprata buvo suinstitucinta Trečiojoje Prancūzijos 
respublikoje; žinoma, gausu ir kitų pavyzdžių.) 

Be to, Jungtinėse Valstijose kaip tik šis moraliai įteisintas in- 
dividualus subjektas (būtent modernusis individas) į viešąją (so- 
cialinę) areną atneša tas vertybines savybes, aplink kurias sukasi 
politinis gyvenimas. Ten tokia socialinė, arba viešoji, erdvė la- 
biau nei kur kitur neturi autonominės vertės (ir, pabrėžiu, auto- 
nomijos elemento). Negalima sakyti, kad viešajai erdvei trūksta 
vertės, bet jai pačiai trūksta savaiminės autonominės vertės. Vie- 
šajai erdvei atitenkanti vertė yra vedinys universalios vertės, 
priskiriamos socialiniams veikėjams (tiems moraliai autonomiš- 
kiems individams), kurie veikia ir sąveikauja viešojoje srityje. 
Amerikai labiau nei kokiai kitai valstybei būdinga absoliučių 

subjektų bendruomenė, kai kiekvienas iš jų yra „ontologiškai“ 
savarankiškas, „metafiziškai lygus“ su kitais, o juos sieja tik ra- 
cionalių mainų logika. 

Suprantu, kad tai labai kontroversiškas teiginys ir skaitytojas 
iškart pagalvos apie polemiką dėl abortų, tarsi paneigiančią ma- 
no teiginį. Tačiau polemika dėl abortų iš tikrųjų yra ryškiausias 
pavyzdys, kaip privati sritis įgauna reprezentacinį statusą kaip 
viešųjų vertybių vieta. Be to, kaip tik svarstydami šį klausimą, 
galime matyti išryškėjant šiuolaikinius prieštaravimus tarp pi- 
lietinės visuomenės idėjos ir institucinių moderniosios libera- 
liosios individualistinės visuomenės prielaidų. Tad nenuostabu, 
jog gyvybės gynėjai, kritikuodami abortus, išreiškia kažką arti- 
ma pilietinės visuomenės idėjai. Viename iš negausių tyrimų, 
kuriuos atliko antropologė Faye Ginsburg, analizuodama abor- 
tų priešininkų požiūrius ir keliamus uždavinius, atrodo, išskiria- 
mos trys vyraujančios temos: 


1. Priešiškumas „neatsakingam seksualiniam elgesiui“, kuris laikomas 
natūraliu vyrams ir nenatūraliu moterims. 

2. Susirūpinimas tuo, kad socialiniu ir kultūriniu požiūriu nuvertinami 
nesavarankiški žmonės... tie, kurie dėl negalios, nelaimės ar amžiaus 
negali veikti savarankiškai ar dalyvauti produktyvioje veikloje. 

3. Rinkos racionalumo ir instrumentalumo apraiškų žmonių santykiuo- 
se kritika, nes tai traktuojama kaip stiprėjančios ir pavojingos ten- 
dencijos, kurias reikia stabdyti ir kurios, jų manymu, „išstumia auk- 
lėjamuosius giminystės ir bendruomeninius ryšius““?. 

Čia matyti, kad jų nuostatas galima apibūdinti kaip (1) pastangas 

apginti moralinį individo vientisumą (nors suvokiamą visiškai skir- 

tingai, bet kaip principinę nuostatą, nepaprastai panašią į nuosta- 

tų tų aktyvistų, kurie remia moterų teisę pasirinkti abortą) ir (2) 

pastangas suformuluoti savitarpiškumo ir bendruomeninės atsa- 

komybės modelį, nedaug besiskiriantį nuo klasikinės pilietinės 

visuomenės tradicijos. Pastaroji nuostata yra visiška priešingybė 
nuostatai tų aktyvistų, kurie gina moters teisę pasirinkti abortą ir 
kurie formuluoja individo „teisių“, atsietų nuo savitarpiškumu 
grindžiamos bendruomeninės srities, nuostatą. 

Šių dviejų stovyklų konfliktas yra svarbiausias pavyzdys, kaip 
liberalios individualistinės visuomenės (jos pagrindas —- moraliai 
ir ekonomiškai autonomiški ir „teises“ turintys individai) prielai- 
dos prieštarauja pilietinės visuomenės idėjos suponuojamo savi- 
tarpiškumo prielaidoms. Toliau pateikiamas pavyzdys, kaip pri- 
vati sritis apgaubiama viešąja ir etine aura, dėl kurios konkuruo- 
jantys moraliniai reikalavimai tampa bekompromisiu nesutaikomu 
konfliktu. Kaip neseniai nurodė Johnas Gray, 


Abortų problemą traktuodamos ... kaip konstitucinių teisių, o ne 
kaip klausimą įstatymų leidybos politikos, kuri padėtų rasti pu- 
siausvyrą tarp konkuruojančių interesų bei idealų, pagrindinės Ame- 
rikos teisės mokyklos pavertė ją problema, kurios negalima išspręsti 
jokiu kompromisu ir todėl negalima sušvelninti. Šitaip jos užkirto 
kelią išspręsti JAV klausimą taip taikliai, kaip tai buvo padaryta ne 
tik angliškai kalbančiose šalyse kaip Naujoji Zelandija ir Jungtinė 
Karalystė, bet ir kitose, daugiausia katalikiškose šalyse, kaip Pran- 


cūzija ir Italija.“? 


Iš tikrųjų tai viso klausimo esmė. Mat būtent asmeninė sritis yra 
suvokiama ne interesų (paliekamų instrumentinio medijavimo, tad 
ir tos valdžios srities, kurioje interesams atstovaujama, t. y. įstaty- 
mų leidžiamosios valdžios kompetencijai), bet viešojo, moralinio 
principo požiūriu (ir sprendžiama dėl jo toje institucinėje srityje, 
kuri Jungtinėse Valstijose reprezentuoja „moralinį autoritetą“ ir yra 
tarsi Durkheimo ikisutartinių, šventų visuomenės principų sargai — 
tai Aukščiausiasis teismas). Vadinasi, abortų atvejis parodo ne tai, 
kad viešoji arena turi autonominę vertę, bet tik tai, kad ją pakei- 
čianti asmeninė sritis ne visuomet būna banali. Tačiau ji dažnai 

subanalėja tada, kai asmeniškumas nuolat projektuojamas į viešąją 
sritį ir su ja suplakamas, bet apie tai dar bus kalbama. 

Jungtinėse Valstijose labiau nei kur kitur gyvename vėberiška- 
jame „geležiniame narve“, nes, išnykus šventųjų bendruomenei 
kaip moralinio autoriteto skleidėjai, mes likome individais, sie- 
kiančiais asmeninių interesų, neturinčių bendros, viešos prasmės. 
Weberio žodžiais tariant: 


Ten, kur „profesinės pareigos atlikimo“ negalima tiesiogiai susieti 
su aukščiausiomis dvasinėmis kultūros vertybėmis, arba ten, kur 
jis, atvirkščiai, nėra subjektyviai jaučiamas kaip ekonominė prie- 
varta, šiandienos žmogus dažniausiai tiesiog nesistengia suvokti šios 
sąvokos esmės. Ten, kur religinę etinę prasmę praradęs troškimas 
pasipelnyti gali reikštis laisviausiai, būtent Jungtinėse Amerikos Vals- 
tijose, jis tampa nesutramdoma varžybų aistra ir neretai įgyja tie- 
siog sportinį pobūdį."! 


Weberio „geležinis narvas“ yra ne tik ekonominės prievartos prie- 
danga, bet ir jos pilietinis arba civilinis padarinys - padarinys san- 
tykių tarp šių interesais besivadovaujančių individų, kuriuos gali- 
ma apibūdinti tik hjūmiškosios interesų apskaitos - jau nebe bend- 
ros etinės erdvės - požiūriu. Šia prasme, kaip aiškiai mums priminė 
Johnas Dunnas, 


... nūdienos Jungtinių Valstijų pasaulietiški „lokiškieji“ liberalai yra 
didesni, negu patys mano, egalitarinio kalvinizmo pažado paveldė- 
tojai. Iš Locke'o teorijos pašalinus religinį profesinio pašaukimo tikslą 
ir pateisinimą, tiek asmeninio žmogaus gyvenimo, tiek socialinio gy- 


venimo tikslas būtų tik kuo didesnė nauda.'? 


Tad tai yra antroji Weberio „geležinio narvo“ pusė. Juk tik tada, 
kai visi individai apibrėžiami universaliu požiūriu, jų santykiai 
tampa utilitariniai, grindžiami interesais ir neturi pamato bend- 
roje etinėje erdvėje. Šis procesas, prasidėjęs asmeninės sąžinės eti- 

niu pagrindimu tarp asketiškųjų protestantų, galiausiai iš (viešo- 
sios) individų erdvės atėmė bet kokią autonomišką vertę". Kaip 
tik tarp šių individų egzistuojančią atskirtį Weberis įžvelgė tarp 
socialinių grupių Jungtinėse Valstijose, nors vis dėlto pripažino 
jas priklausančiomis struktūrai'*. Tad galbūt nenuostabu, jog iš 
visų šalių Amerika yra imliausia postmodernistinei argumentaci- 
jai. Čia labiau nei kur kitur pamatinės socialinio gyvenimo prie- 
laidos yra atskirybės aukštinimas. 

Suteikimas atskirai ar privačiai sričiai tokio statuso, kad ji kaž- 
kaip reprezentuotų socialinę visumą, yra tik vienas viešosios sri- 
ties, kurioje konstituojama individualybė kaip etinio solidarumo 
komponentas, išnykimo aspektas. „Universalus“ subjektas yra nu- 
vertintos viešosios srities, kurioje iškyla visuomenė ir jos pamati- 
niai santykiai, atitikmuo. Šį reiškinį ar veikiau vieną jo aspektą 
daugiau negu prieš 150 metų pažymėjo Tocgueville'is. Jam atro- 
dė, kad bendros viešosios srities, kurioje įtaką galėtų daryti kriti- 
nis protas, nebuvimas yra vienas iš pavojingiausių amerikietiško 
gyvenimo aspektų. Jis rašo: 


Pirmiausia matau akimis neaprėpiamą minią lygių ir panašių vienas į 
kitą žmonių, kurie be atvangos sukasi vienoje vietoje, trokšdami prasi- 
manyti menkų, lėkštų malonumų, tenkinančių jų dvasios polėkius. Kiek- 
vienas jų, užsidaręs savo kiaute, yra sakytum svetimas visų kitų liki- 
mui; visą žmoniją, kaip jam regis, sudaro jo vaikai ir artimi draugai; 
visi kiti bendrapiliečiai yra šalia, bet jis jų nepastebi; jis susiliečia su 
jais, bet to nejaučia; jis gyvena tik savyje ir pačiam sau, ir nors turi 


šeimą, bet, jau galima sakyti, nebeturi tėvynės.“ 


Šio išpūsto privatumo ir per tai bendro viešojo gyvenimo prara- 
dimo rezultatas tas, jog „kasdien ji [valdžia] sudaro sąlygas, kad 
jiems reikėtų kuo rečiau naudotis laisva valia, vis labiau susiauri- 
na valios reiškimosi: sritį ir pamažu atima iš kiekvieno piliečio 
galimybę naudotis savo sugebėjimais“"*. Svarbu pažymėti, jog, pa- 

sak autoriaus, „lygybė paruošė dirvą žmonėms viso to atsižadėti, 
nuteikė juos atlaidžiai į tai žiūrėti ir netgi dažnai laikyti tai gė- 
riu“. Galutinis šitokios padėties padarinys yra šitoks: 
Mūsų laikais esama pavojaus, jog viskas taip supanašės, kad kiekvie- 
no asmens individualūs bruožai visiškai išnyks susiliedami į bendrą 


visuomenės vaizdą." 


Amerikoje - O ji yra visų modernių visuomenių prototipas — ryš- 
kiausiai matyti mūsų aptartoji prieštara tarp piliečių lygybės ir 
lygybės logikos, grindžiamos instrumentiniu protu, kurio pati plėt- 
ra ardo tą viešąją ir etinę erdvę, nuo kurios jis priklauso. 

Jau matėme, jog klausimas, kaip visuomenė reprezentuojama 
jos nariams ir tarp jų, virto klausimu, kaip deramai suvokti ir 
reprezentuoti vis labiau atsiskiriančias privačiąją ir viešąją sritis. 
Nustatydama santykius tarp šių dviejų sričių, klasikinė modernis- 
tinė politinė teorija įstrigo prieštaringuose iš jos pačios prielaidų 
kylančiuose reikalavimuose, kurie grindžiami unitarinėmis proto 
ir piliečių lygybės kategorijomis. Kiekvienas žingsnis, žengiamas 
suvisuotinant lygybės prielaidas, reiškė vis didesnį proto įgyven- 
dinimą. Bet kartu tai lėmė, kad išnyko reprezentacinės viešosios 
srities savybės. Tai, pasak Tocgueville'i0, buvo būdinga Amerikos 
logika. Besiplėtojant lygybei, viešoji sritis siaurėja kaip arena, ku- 
rioje įgyvendinama žmogaus valia. Tą pačią viešąją sritį, kuri Kan- 
tui atrodė būtina nuolatiniam praktinio proto veikimui — tad ir 
lygybe: bei laisvei, - nuvertino pats lygybės įgyvendinimas'ė. 

Šios raidos rezultatas, kaip matėme, yra dvejopas: viena ver- 
tus, nuvertėja viešoji sritis ir kartu kaip absoliuti vertybės sritis 
iškyla privatumas ar atskirumas; kita vertus, stengiantis laiduoti 
tolesnį kokio nors visuomeniškumo buvimą, privati sritis apgau- 
biama viešumo aura. Tai akivaizdu iš besikeičiančios teisių kal- 
bos, taip pat iš besikeičiančios politinės minties ir politinės veik- 
los sričių, vis labiau paverčiamų asmeniniais požiūriais ir rūpes- 

čiais. Tarkime, vienas toks naujo požiūrio, kas laikoma esant „po- 
litiška“, pavyzdys, būtų neseniai žurnale Duke Law Journal pasi- 
rodęs straipsnis, kuriame teigiama, jog socialinis pritarimas tam 
tikro pobūdžio vyrų elgsenai - raugėjimui, oro gadinimui, spjau- 
dymui viešose vietose, - ir kartu nepritarimas šitokiai moterų elg- 
senai, yra subtili moterų priespaudos ir piktnaudžiavimo forma". 
Akivaizdu, kad čia taip pat prasismelkia noras klausimą, kurį Joh- 
nas Stuartas Millis geriausiu atveju laikytų „grynai asmeniniu veiks- 
mu“ (t. y. tokiu, kuris nepažeidžia „aiškios ir apibrėžtos parei- 
gos“ kitiems), pateikti kaip visuomeninį klausimą, formuluojamą 
lygybės ir teisių kalba (nors būtų nelengva tiksliai nusakyti, ko- 
kios „teisės“ turimos galvoje)*?. Panašus atvejis, kai asmeninis sek- 
sualinis elgesys viešose vietose svarstomas ne kaip asmeninio pa- 
sirinkimo ar orumo, bet kaip viešosios politikos ar socialinės tvar- 
kos klausimas. Radikaliųjų feminisčių ir lesbiečių išpuolis prieš 
liberalų humanizmą kaip tik ir yra to, kas iki tol buvo suvokiama 
kaip privatūs reikalai, pavertimas viešaisiais klausimas*!. Įdomu, 
jog rėksmingiausi šitokio tipo politikos šalininkai, kaip ir moterų 
atskyrimo gynėjai, randami Amerikoješė. 

Čia man galbūt vertėtų paaiškinti, kad aš šių tendencijų nelai- 
kau politiniais nukrypimais, jos susijusios su pamatiniu moder- 
niosios civilizacijos prieštaravimu ir jį atspindi. Privatūs ir asme- 
niniai reikalai tampa viešaisiais kaip tik todėl, kad privatus indi- 
vidas reprezentuoja visuotinę etiškumo kategoriją. Ir kaip tik 
privataus individo autonomija neatskleidžia jokių liberaliosios in- 
dividualistinės tradicijos pastangų grįžti prie pilietinės visuome- 
nės idėjos, grindžiamos natūralia simpatija ir moraliniais jausmais. 
Geras čia pavyzdys būtų vieši debatai Anglijoje po Wolfendeno 
komiteto pranešimo apie homoseksualinius nusikaltimus ir pro- 
stituciją ir pasiūlymo „savanorišką homoseksualų dviejų suaugu- 
sių Žmonių elgesį privačioje aplinkoje nebelaikyti nusikalstamu“. 
Nenuostabu, kad konservatorių teisininko lordo Patricko Devli- 

no pateikti argumentai prieš to pranešimo principus (gal net prieš 
visas konkrečias rekomendacijas) buvo suformuluoti klasikinės 
pilietinės visuomenės tradicijos, o ne liberaliųjų juridinių teisių 
doktrinų terminais. Jis teigė, kad viešoji moralė yra svarbesnė 
(analitiniu požiūriu) negu viešas įstatymas ir kad ten, kur gyven- 
tojų dauguma laiko (nors ir asmeninį) elgesį „bjauriu... aš ne- 
suprantu, kaip galima iš visuomenės atimti teisę išrauti jį su šak- 
nimis“*?. Pateikdamas tiek Durkheimui, tiek škotų moralistams 
būdingus argumentus, jis nurodo socialinį moralės pagrindą („Ma- 
nau, kad apie visuomenės ir privačią moralę taip pat negalima 
prasmingai kalbėti, kaip prasmingai kalbėti apie visuomeninius ir 
privačius greitkelius“), kuris, be abejo, logiškai pateisintų elgesį, į 
kurį visuomenė žiūrėtų pakankamai pritardama. (Iš tiesų Devli- 
nas pavartojo žodį „šlykštus“**.) 

Lordo Devlino požiūris yra svarbus aiškinant, kaip argumentai, 
grindžiantys pilietinės visuomenės tradiciją, kurią sieja bendri savi- 
tarpio jausmai ir papročiai, pakirstų pagrindus principinių indivi- 
dualių teisių, per kurių prizmę suvokiama moderni visuomenė. Dar 
reikšmingiau tai, kad jis parodo, jog pagal šią tradiciją teisės turin- 
čios būti abstrakčios ir bendros, o Protas, įgyvendinamas viešojoje 
srityje (per teises), turįs būti suvokiamas kaip instrumentinis pro- 
tas, tarpininkaujantis sutartims tarp „ontologiškai“ savarankiškų 
individų (jie patys savaime yra universalijos). Juk jeigu Protas su- 
vokiamas kaip nors kitaip - kaip etinis (Weberio pavadintas Wert- 
rationalitūt“), - mes vėl grįžtame prie (iki hjūmiškojo) Proto, įkū- 
nijančio prieštaringas ir nesutaikomas didžiausias gėrybes, samp- 
ratos. Liberaliame individualistiniame modelyje yra ne taip vėlgi 
todėl, kad Protas (viešojoje srityje) suvokiamas kaip neutralus ver- 
tybiniu požiūriu ir instrumentinis, o vertybė yra transcendentaliai 
konstituojamo individo, taigi privatus, o ne viešas dalykas. 


* Vertybinis racionalumas (vok.). 

Kaip tik ši įžvalga mus sugrąžina prie atskirumo ir privatumo 
„apoteozės“ šiuolaikinėse diskusijose apie pilietiškumą. Privatūs 
rūpesčiai tampa viešaisiais interesais todėl, kad tai vienintelis lai- 
das jiems egzistuoti visuomenėje, kur skirtumas tarp šių dviejų 
sričių išsitrynęs. Protui prarandant viešąjį pobūdį dėl jo paties 
laimėjimų įtvirtinant visuotinį pilietiškumą ir lygybę (jie, savo ruož- 
tu pripažindami kiekvieno individo visuotinumą, bendrą jų są- 
veikos sritį paverčia vien instrumentine sritimi), privati sritis vėl 
įgyja visuomeninę reikšmę kaip visuotinių tiesų saugykla. 

Tačiau, kaip matėme, akivaizdus ne tik šių abiejų sričių 
destruktūrizavimas (jis, kaip rodo Hannah Arendt analizė, bū- 
dingas pačiai modernybei), bet ir reprezentavimo sąlygų trans- 
formavimasš?. Viešosios ir privačios sričių susikeitimas šiuolai- 
kinėje Amerikoje rodo ne tik prarastą abiejų (ar kiekvienos) veiks- 
mingumą: tai rodo pastangas atkurti viešąją areną atsižvelgiant 
į prieštaringas įtampas, dariusias poveikį modernistiniam jos ar- 
tikuliavimui. Abstraktesniu ir teoriškesniu lygiu šitai padaryti ir 
stengiasi postmodernistai, kurie, atsisakę universalijų, į jų vietą 
kelia atskirybę. Tačiau problema, kurią kelia šis reprezentavimo 
būdas, viešasis privatumo reprezentavimas, kaip nurodė Niklas 
Luhmannas, yra bet kokios savireferentinės sistemos - galiau- 
siai dalies, palaikančios visumą, - problema““. Iš tiesų ši proble- 
ma yra šiuolaikinio reprezentavimo būdo esmė, o mums labiau- 
siai rūpi jo viešųjų ir privačių sričių atvejis. 

Pastangos atskiras esybes statyti į universalijų vietą, ar, sociali- 
niais terminais kalbant, privatumą - į viešumo vietą, kaip stengė- 
mės parodyti, labai primena Weberio tezę, kad prarasta viešoji 
charizmatinio veikimo ir prasmės erdvė. Šio praradimo, kurį nu- 
lėmė anksčiau nagrinėta vienas kitą neigiančių lygybės ir proto 
dinamika, padarinys tas, kad viešojoje srityje vis sunkiau repre- 
zentuoti pagrindines vertybines nuostatas. Etiškumas perkeliamas 
į atskirybę, į individą ir privačią socialinio gyvenimo sritį. Tad 

viešosios srities kaip etikos įgyvendinimo vietos nuvertėjimą le- 
mia pirmosios nepajėgumas laiduoti areną, kurioje veiktų kritinis 
protas. Šios raidos aspektus, į kuriuos atkreipė dėmesį Hannah 
Arendt ir Jūrgenas Habermasas, penktajame devynioliktojo am- 
žiaus dešimtmetyje jau buvo pažymėjęs Tocgueville'is, rašydamas 
apie Amerikos visuomenę. Panašiai vertybinių įsipareigojimų 
nustūmimas į asmeninę individų gyvenimų sritį yra šių laikų 
abstraktesnio ir filosofiškesnio projekto socialinė išdava. Tai post- 
modernizmo šalininkų projektas, ir jie faktiškai stengiasi įteisinti 
šią tendenciją. 

Tačiau, kaip matėme, nūdienos pasaulyje, privatumą projek- 
tuojant į viešąją sritį, tam tikras reprezentavimo būdas vis dėlto 
iškeliamas. Visuomenė negali išsiversti be reprezentavimo žaidi- 
mo. Reprezentavimas ne tik lemtingai svarbus pačiam Proto vei- 
kimui, bet ir yra pamatinė visuomenės egzistavimo sąlygaš?. Jo 
svarbą, o sykiu ir viešosios srities svarbą, būtiną tolesniam netgi 
privačios srities egzistavimui, iškalbingai paliudijo Hannah Arendt 
primindama, jog 


... kadangi mūsų tikrovės pajautimas visiškai priklauso nuo regimy- 
bės ir todėl nuo buvimo viešosios srities, į kurią iš paslėptos egzis- 
tencijos tamsos gali išnirti daiktai; netgi prieblanda, nušviečianti pri- 
vačius ir asmeninius mūsų gyvenimus, galiausiai atsiranda iš viešo- 


sios srities daug raižesnės šviesos.*š 


Kaip visai neseniai kiek proziškiau teigė Charlesas Tayloras, var- 
todamas Niklaso Luhmanno terminus, „visuomenės reprezenta- 
vimas visuomenėje“, ją sukuriančių santykių, apibūdinamų kokio 
nors didžiausio gėrio požiūriu, reprezentavimas yra būtinas pa- 
čiam mūsų kaip žmogiškų veikėjų visuomenėje egzistavimui.š? 
Tačiau problema, kurią kelia šiuolaikinio socialinio gyvenimo 
reprezentavimo būdas, glūdi šiam gyvenimui būdingame priešta- 
ravime, prieštaravime, kai dalis palaiko visumą. Tad lieka klausi- 


176 PILIETINĖS VISUOMENĖS IDĖJA 


mas, ar dabartinės reprezentavimo sąlygas, kai atsisakoma visuo- 
tinių (gėrio arba tiesos) sistemų, vis dėlto gali būti visuomenės 
sampratos pagrindas. Nuolatinis atsisakymas artikuliuoti visuoti- 
nę gėrio normą, drauge aukštinant atskirybę, atrodo apskritai ke- 
lia grėsmę pačiai galimybei reprezentuoti visuomenę. Tačiau šito- 
kią nesėkmę lydi tam tikri socialiniai padariniai - atkerėto ir (kad 
ir kaip tai gali pasirodyti radikalu) iš esmės nereprezentuojamo 
pasaulio padariniai. Šiame kontekste galbūt geriau galime suprasti 
Weberio „geležinio narvo“ įvaizdį. Kai visuomenė nebėra repre- 
zentuojama dėl to, kad etinė vertybė ir jos reprezentacinės funk- 
cijos perkeltos į privačią sritį, individualus ir socialinis mūsų gy- 
venimas yra įkalintas savo paties raiškos nebylume. 

Kadangi pats žmogaus gyvenimas priklauso nuo žmonijos ge- 
bėjimo išreikšti save, be abejo, ir toliau rasis alternatyvių repre- 
zentavimo formų, galbūt anksčiau apmestomis kryptimis??. Tik 
dar neaišku, ar jos stiprins proto charizmą, ar nurodys kokią nors 
naują magiško manipuliavimo wiederentzauberte* socialiniu kos- 
mosu formą. Kiekvienu atveju, matyt, bus užkirstas kelias grįžti 
prie tokio visuomenės reprezentavimo būdo, kuris buvo grindžia- 
mas „proto“ ir „apreiškimo“ sampyna, atlikusia svarbiausią vaid- 
menį aštuonioliktojo amžiaus pilietinės visuomenės tradicijoje. 
Šios problemos suvokimas išties paskatino dabar mėginti formuoti 
pilietinės visuomenės viziją šiek tiek kitokiomis kryptimis. Tačiau 
šios pastangos aprėpia ir formuojančias individualaus ir sociali- 
nio gyvenimo sąlygas ne tik Vakaruose, bet ir Rytų bei Vidurio 
Europoje. Kitame skyriuje nagrinėsime kai kuriuos pamatinius 
pilietinį gyvenimą šiose abiejose visuomenėse lemiančius būdus, 
kad galėtume įvertinti, kiek gyvybingos dabartinės pastangos šiuo- 
se kraštuose atgaivinti pilietinės visuomenės idėją. 


* Arkerėtu (vok.). 

Jeruzalė, Budapeštas, Los Andželas 


Pilietinės visuomenės paieškos 


Į 


Ankstesniame skyriuje nagrinėjome aštuonioliktojo amžiaus pi- 
lietinės visuomenės idėjai būdingus prieštaravimus, kaip jie išryš- 
kėjo (ir keitėsi) devynioliktojo amžiaus pilietiškumo sampratoje. 
Nurodėme, kaip pilietinės visuomenės problema - išlaikyti soli- 
darumą tarp socialinių dalyvių, suvokiamų kaip autonomiški ju- 
ridiniai ir (svarbiausia) moraliniai veikėjai - tapo pilietiškumo 
sąlygų modernioje nacionalinėje valstybėje problema. Remda- 
miesi Vakarų Europos ir Šiaurės Amerikos kontekstu, atskleidė- 
me vieną iš pilietiškumą apibrėžiančių paradoksų, tad iš esmės 
ir vieną iš pilietinės visuomenės, kaip suinstitucintos praktikos 
moderniame pasaulyje, idėjos paradoksų. Primename, jog tai bu- 
vo prieštaravimas tarp lygybės ir pačių lygybės sąlygų moder- 
niajame pasaulyje. 

Trumpai tariant, pilietinės visuomenės institucionalizavimas pi- 
lietiškumo požiūriu reiškė, kad visuomenė reprezentuojama kaip 
veikiantis universalus - abstraktus protas, kurį viešojoje srityje įkū- 
nijo visuotinio pilietiškumo idėja. Vadinasi, narystė ir dalyvavimas 
visuomenėje buvo apibrėžiamas - ne kaip ikimodernioje eroje - ne 
priskiriamuoju giminystės, teritorinio ar religinio artumo požiū- 
riu, o bendros ideologinės priklausomybės proto bendruomenei 
požiūriu. Akivaizdžiausiai išryškėjusios Jungtinėse Valstijose (atkrei- 
pėme dėmesį į tai analizuodami socializmą), šios naujos kolektyvi- 
nės narystės sąlygos (jas geriausiai būtų galima apibūdinti kaip mo- 


178 PILIETINĖS VISUOMENĖS IDĖJA 


dernybės „idealų tipą“) niekada nebuvo visiškai pripažintos. Ir vis 
dėlto jomis buvo nuolat remiamasi šiuolaikinei visuomenei repre- 
zentuojant save. (Kaip tik probleminis tokio modelio pobūdis yra 
pagrindinė šio skyriaus tema.) Pasak šio modelio, bet koks pilietiš- 
kumo praplėtimas reiškia tobulesnį „Proto teisių“ įgyvendinimą 
viešojoje srityje. Tai tiesa, ir nesvarbu, ar turime galvoje Marshallo 
pasiūlytą pilietiškumo praplėtimą nuo pilietinio iki politinio ir so- 
cialinio pilietiškumo (nuo juridinių bei pilietinių teisių iki politinio 
dalyvavimo ir socialinės gerovės garantijų), ar turime galvoje šiuo- 
laikiškesnius rasės ir lyties klausimus. 

Tačiau šiam modeliui būdingas paradoksas ar prieštaravimas 
yra tas, kad vis labiau įgyvendinant (neišvengiamai) visuotinius ir 
abstrakčius pilietiškumo apibrėžimus, pakertama galimybė arti- 
kuliuoti bendrą socialinę ar politinę pilietiškumo erdvę etiniu po- 
žiūriu. Juk visuotinis (t. y. etinis) piliečių bendruomenės solida- 
rumas grindžiamas moraliniu kiekvieno žmogaus nepažeidžiamu- 
mu, o ne bendra jų sąveikos erdve. Visuotinis pilietiškumas 
(grindžiamas proto principais), išplėtotas aštuonioliktajame ir de- 
vynioliktajame amžiais kaip būdas skleisti platesnę solidarumo 
formą (nacionalinės valstybės mastu) pranoko buvusius konkre- 
čius ir dažnai pirmykščius pasitikėjimo ir solidarumo kriterijus. 
Pilietinės visuomenės požiūriu tai reiškia, kad praplečiamas mo- 
raliniais jausmais ir natūralia simpatija paremtas savitarpio soli- 
darumas, kurį škotų Švietimo mąstytojai pirmieji pripažino so- 
cialinės tvarkos pagrindu. Svarbiausia, kad šios gana amorfiškos 
idėjos buvo suformuluotos institucinėje teisių (vėliau garantijų) 
sistemoje. Čia dera prisiminti, koks didelis yra Immanuelio Kan- 
to indėlis formuluojant tikslesnį, negu pateiktas škotų Švietimo, 
pilietinės visuomenės modelį. Būtent toji formuluotė pilietinės 
visuomenės idėjai suteikė pilietinį, politinį ir socialinį turinį, bet 
kartu pakirto jos pagrindus bendros socialumo srities idėjoje. Juk 
visuotinius ir etinius socialinės tvarkos pagrindus pradėjo repre- 

zentuoti autonomiškas individas, o ne - kaip škotų Švietime - 
bendroji jų socialumo erdvė. 

Ankstesniojo skyriaus pabaigoje gvildenome tolesnes šios ten- 
dencijos pasekmes turėdami omenyje kintantį viešosios ir priva- 
čios sričių šiuolaikinėje Amerikoje (ar tiksliau, Šiaurės Ameriko- 
je) pobūdį. Tačiau gal būtų ne pro šalį šiek tiek pakeisti analizės 
lygmenį ir apžvelgti pilietiškumo ir pilietinės visuomenės priešta- 
ravimus truputį kitokiais požiūriais. Toliau pilietiškumo ir pilieti- 
nės visuomenės problemas nagrinėsime iš kelių skirtingų pers- 
pektyvų. Pirmiausia pasvarstysime, kaip tai, kas iki šiol buvo pa- 
sakyta, taikytina tik vienoms visuomenėms, o kitoms - ne. Tad 
pilietiškumo ir pilietinės visuomenės raida Vakarų Europoje ir 
Šiaurės Amerikoje bus priešinama padėčiai Vidurio ir Rytų Euro- 
poje (taip pat trumpai užsimenant apie Izraelį), o nuolatinės pi- 
lietinės visuomenės kūrimo problemos tuose kraštuose bus nagri- 
nėjamos tiek istoriniais, tiek šiuolaikiškesniais aspektais. Ši anali- 
zė padės iš naujo įvertinti socialinį pasitikėjimą kaip esminį dalyką 
visoms pilietinės visuomenės idėjoms tiek Vakaruose, tiek Rytuo- 
se. Bus gvildenamos labai įvairios problemos, su kuriomis susidu- 
ria šios skirtingos visuomenės atkurdamos pasitikėjimo jausmą, 
kuris yra labai svarbus, kad funkcionuotų pilietinė visuomenė. 

Kaip pamatysime, socialinio pasitikėjimo problemos, jo apibrė- 
žimai, ribos ir kriterijai, tad ir pilietinės visuomenės problemos 
nėra tokios pat visose visuomenėse. Kai kurias jas lemia (ar gal 
dar jos nekyla) ne liberaliai individualistiškai formuluojamo pi- 
lietiškumo neišvengiamas susiaurinimas, bet veikiau todėl, kad 
tose visuomenėse nieko panašaus į pilietiškumo ir paties proto 
principų įgyvendinimą nevyksta. Štai kodėl toks šio skyriaus pa- 
vadinimas. Miestai - Jeruzalė, Budapeštas, Los Andželas — čia 
minimi kaip metaforos, o ne kaip vietovardžiai. Kiekvienas iš jų 
atskleidžia labai savito pobūdžio problemas, kurios iškyla tam, 
kuris bando pavartoti pilietinės visuomenės sąvoką aprašomąja 

ar norminamąja prasme trijose nūdienos aplinkose. Pradėsiu nuo 
trijų vaizdelių, trijų literatūrinių miniatiūrų. Visos jos neišgalvo- 
tos ir kukliai, pianissimo iliustruoja tris skirtingas tikroves, ku- 
rios visos kelia rimtų klausimų dėl pilietinės visuomenės idėjos. 


I] 


Jeruzalė. Karšta vasaros diena, koks pusmetis iki Intifados* 
(1987 m. gruodžio mėn.) pradžios'. Miesto autobusas Nr. 5 Tel Avi- 
ve išvažiuoja iš pagrindinės autobusų stoties į miesto centrą, ir 
pakeliui kiekvienoje stotelėje įlipa vis daugiau keleivių**. Vieno- 
Je iš pirmųjų stotelių įlipa vidutinio amžiaus palestinietis, matyt, 
padienis darbininkas, ir atsisėda prie lango tuoj už galinių durų. 
Jis varganai apsirengęs ir nelabai švarus. Drabužiai apskurę, jis 
nesiskutęs, nesusišukavęs, aplipęs tinku. Jo rankose įrankių dėžė. 
Autobuse renkantis vis daugiau žmonių, vieta greta jo lieka tuš- 
čia. Autobuso keleiviai - daugiausia pasauliečiai žydai, vidutinio 
amžiaus, bet yra ir jaunų. Sulig kiekviena stotele keleiviai turi vis 
labiau grūstis karštame, perpildytame ir jau tvankiame autobuse. 
Vis tik niekas nesėda šalia to padienio darbininko. Karaliaus Geor- 
ge'o ir Dizengoffo gatvių sankryžoje įlipa ortodoksas gabardino 
paltu ir ilgomis žandenomis. Braudamasis į autobuso galą, jis pa- 
stebi tuščią vietą ir lyg niekur nieko atsisėda. 

Budapeštas. 1990 metų rugsėjis, kokia savaitė prasidėjus moks- 
lo metams. Rozsadombo (itin prestižinis gyvenamasis Budos ra- 
jonas) gyventoja, kurią pavadinkime ponia Kiss ir kuri yra žydė, 
vieną popietę išeina pasivaikščioti ir susitinka savo kaimynę, ku- 


* Palestiniečių sukilimas. 

** Nors mūsų pasakojimo veiksmas vyksta Tel Avive, ir šio skyriaus pavadinime, ir 
toliau skyriuje miniu Jeruzalę dėl jos istorinių ir metaforinių atgarsių ir todėl, kad ji 
svarbi nagrinėjant problemišką pilietinės visuomenės pobūdį nūdienos Izraelyje. 

r1ą pavadinkime ponia Szigetwary. Ponia Szigetwary yra pagyve- 
nusi dama, kurios anūkas lankė tą patį darželį kaip ir ponios Kiss 
jaunylis sūnus. Ponios Szigetwary anūkas Janosas yra spalvotasis. 
Jo motina vengrė, o tėvas - afrikietis. Ponia Kiss pasiteirauja apie 
Janoso sveikatą, nes jo dar nemačiusi nuo mokslo metų pradžios. 
Ponia Szigetwary atsako, kad Janosas esąs sveikas, tik jie leidžia jį 
ne į to rajono mokyklą, bet į daug toliau, Pestoje, esančią mokyk- 
14. Ponia Kiss paklausia tos mokyklos pavadinimo ir ponia Szi- 
getwary atsako, jog tai nauja mokykla, tik šiais metais atidaryta 
Lendrai Utcos gatvėje. Ponia Kiss tarsteli toje gatvėje nežinanti 
jokios mokyklos. Ponia Szigetwary atsako, jog tai naujutėlė mo- 
kykla, ir šiek tiek dvejodama priduria, kad, tiesą sakant, tai žydų 
mokykla. Janosas labai išsiskiriąs iš kitų vaikų, ir jo tėvai nutarė, 
kad jam būsią geriau mokytis tarp vaikų, kurie irgi išsiskiria... 
Derėtų pridurti, kad po metų Janosas naujoje mokykloje iš tiesų 
buvo labai patenkintas ir smagiau jautėsi nei tarp ankstesnių kla- 
sės draugų. 

Los Andželas. Venisas, Kalifornija, vienas iš nedaugelio Los 
Andželo rajonų, kur esama šiokios tokios viešos erdvės. Čia bent 
yra paplūdimio lentų takas, paplūdimys, yra kavinių ir knygynų, 
kuriuos galima pasiekti pėsčiomis (ne vien automobiliu). Veiks- 
mas vyksta nuošaliame skersgatvyje už Brukso aveniu, tuoj į va- 
karus nuo pagrindinės gatvės. Nekilnojamasis turtas čia turi auk- 
so kainą, ir namų savininkai už nedidelius namus, kartais ne ką 
didesnius už vienaaukščius, dažnai turi sumokėti gerokai daugiau 
nei pusę milijono dolerių. Vieną vėlyvą rytą 1988 metų rudenį 
tame skersgatvyje namų savininkas, išnešęs šiukšles ir išmetęs į 
alėjos šiukšliadėžę, susitinka meksikietę (gal meksikietiškos kil- 
mės amerikietę, nežinau), kurios drabužiai ir visa laikysena bylo- 
ja ją esant benamę ir gyvenant gatvėje. Namų savininkas labai man- 
dagiai paklausia, ką ji veikianti ir ar jis galėtų kuo padėti. Jis — 
gyvas mandagumas. Su ta bename jis kalba taip nešališkai, bet 


182 PILIETINĖS VISUOMENĖS IDĖJA 


mandagiai - kaip banko tarnautojas pasisveikintų su savo klientu 
ar „Burger King“ padavėja su neblėstančia šypsena priimtų užsa- 
kymą, palinkėdama „geros dienos“. Meksikietė paaiškina, ką vei- 
kianti — ieškanti butelių, — irgi neutraliausiais žodžiais, ir namo 
savininkas atsako, kad jo kaimynas už kelių namų aną vakarą tu- 
rėjęs svečių ir kad jo šiukšliadėžėje tikrai būsią daug butelių. Jie- 
du maloniai išsiskiria, o visas jų pabendravimas (bent iš šalies) 
atrodė taip, nelyg parduotuvės tarnautojas būtų aiškinęs pirkėjui, 
kur rasti pomidorų padažą. 


3 + + 


Ką šie trys vaizdeliai atskleidžia ir kaip mums padeda geriau su- 
prasti šiuolaikinės pilietinės visuomenės problemas? Pirmiausia 
visi šie vaizdeliai atskleidžia solidarumo ir savitarpiškumo sąly- 
gas visuomenėje. Jie visi skirtingais būdais parodo, kaip skirtin- 
gose visuomenėse kuriamas ir suvokiamas solidarumas ar - ir tai 
kur kas svarbiau — pamatinis tarpasmeninis pasitikėjimas. Šiuo 
atžvilgiu Jeruzalės ir Budapešto vaizdai turi daug bendra ir, atro- 
do, nesiderina su vaizdu iš Los Andželo. 

Ir Jeruzalėje, ir Budapešte akivaizdu tai, ką galėtume suvokti 
kaip pilietiško komponento pilietinėje visuomenėje ribas. Šiose 
dviejose visuomenėse skirtumai - iš esmės etniniai, rasiniai ir re- 
liginiai —- dar yra svarbūs kriterijai ir kategorijos visuomenei rep- 
rezentuojant svarbiausius pasitikėjimo ir savitarpiškumo ryšius tarp 
jos narių. Nors tam, kas pažįsta šias tris skirtingas visuomenes, 
nėra ko ir aiškinti apie šių kriterijų svarbą, pravartu atskleisti mo- 
ralinę kiekvieno vaizdelio prasmę. 

Pasakojimas apie ponią Kiss ir ponią Szigetwary turbūt pa- 
prasčiausias ir aiškiausias. Čia matyti, kad žydai (ir, žinoma, juo- 
dieji) nėra laikomi visaverčiais visuomenės nariais. Matyti, jog 
tiek pilietinės visuomenės savitarpiškumą, tiek visuotinę priklau- 
somybę proto bendruomenei (t. y. pilietiškumą) riboja tebesanti 

svarbi etinė ir nacionalinė tapatybė. Žinia, galima teigti, jog ne- 
slopstantis antisemitizmas šių dienų Vengrijoje yra tik kultūrinis 
reiškinys, kuris nėra suinstitucintas nei teisiniu, nei politiniu ar 
socialiniu lygiu. Galbūt ir taip, tačiau protingiau būti atsarges- 
niems ir gerokai suabejoti argumentais tų, kurie teigia, jog 1989 
metais atgijęs antisemitizmas buvo vien „rinkimų kampanijos reiš- 
kinys, neturintis šaknų socialinėje tikrovėje“. Prieš trisdešimt metų, 
1958-1959 metais, taip pat buvo manoma, kad per valstybinio 
socializmo dešimtmetį antisemitizmas jau išrautas (1948-1953 
metais jis išties viešai tarsi ir neprasiverždavo). Tačiau tuo laiko- 
tarpiu antisemitizmas pradėjo vėl kilti į paviršių ir dažnai galėda- 
vai išgirsti sakant: „Nors jis komunistas, tačiau bent yra padorus 
tautos kadras, ne žydas“?. 

Svarbiau grįžti prie šiuolaikinės tikrovės ir prisiminti, kas šian- 
dien vyksta visoje Vidurio Rytų Europoje. Tik panagrinėkime et- 
ninius konfliktus - tarkime, karus Jugoslavijoje ir buvusioje So- 
vietų Sąjungoje; vengrų mažumos problemą Rumunijoje, Slova- 
kijoje ir Serbijoje, rusų mažumos problemą Baltijos šalyse; bet 
kokių būsimų santykių tarp nepriklausomos Moldavijos ir Ru- 
munijos problemišką pobūdį (ir Vengrijos reakciją į juos), taip 
pat kylančią įtampą tarp čekų ir slovakų federacinėje Čekijoje ir 
Slovakijos respublikoje (o ką jau kalbėti apie galintį įsižiebti konf- 
liktą Bosnijoje - Hercogovinoje ar Makedonijos nepriklausomy- 
bę nuo federacinės Jugoslavijos valdžios ir Graikijos reakciją į 
tai), ir įsitikinsime, jog Rytų ir Vidurio Rytų Europos šalys dar 
toli gražu nepajėgios instituciškai įtvirtinti visuotinio pilietišku- 
mo principų, kurie aprėptų etninį atskirumą ir jį įveiktų. 

Derėtų prisiminti, jog šios problemos iškilo pasibaigus Pirma- 
jam pasauliniam karui ir žlugus Austrijos-Vengrijos imperijai. Tuo 
metu buvo įsitikinta, kad toje teritorijoje susikūrusiose valstybėse 
maždaug 30 procentų iš apytikriai 100 000 000 gyventojų yra 
tautinės mažumos, kurių nacionalinių siekių Versalio taikos su- 

tartis nepatenkins*. Svarbiau tai, kad Nacionalinių mažumų su- 
tartis, turėjusi garantuoti tų Žmonių teises, netiesiogiai pripažino, 
jog negalima kliautis naujosiomis valstybėmis, susikūrusiomis Rytų 
Europoje po Pirmojo pasaulinio karo, kad jos šiems etniniams 
gyventojams, nepriklausiusiems nacionalinei daugumai, suteiks 
visišką teisinę apsaugą, tai yra visišką teisinį ir civilinį pilietišku- 
mą. Šioje Europos dalyje pilietiškumo problema - problema, kaip 
oficialiai įteisinti pilietinės visuomenės principus teisinėje, civili- 
nėje, politinėje ir socialinėje plotmėje —- pirmą kartą Vakarų Eu- 
ropos ir Amerikos įsisąmoninta 1914 metais Sarajeve, vis dar 
mums aktuali. Ir galbūt jos sprendimas (savaime nepilietinis) dar 
bus rastas Sarajeve. 

Su panašiu problemų pluoštu susiduriame nuo Budapešto iki 
Jeruzalės, nuo Vidurio Rytų Europos iki Viduriniųjų Rytų. Kitaip 
tariant, susiduriame su tuo, kad visuotines pilietiškumo sąlygas 
medijuoja atskiri, pirmykščiai narystės, pasitikėjimo ir solidaru- 
mo kriterijai. Tačiau nėra ko apie šį klausimą daug kalbėti, nes 
kiekvienas besidomintis gerai žino, kokia padėtis yra okupuotose 
teritorijose (kurias Izraelis užėmęs ilgiau nei pusę savo kaip vals- 
tybės gyvavimo laiko) ir kokia gyvenimo tikrovė yra „anapus“ 
žaliosios linijos (senosios prieškarinės 1967 metų sienos). Tai žings- 
nis, žengtas nuo teisinės demokratinės valstybės į sritį, kur dau- 
giau nei 1 600 000 žmonių neturi pagrindinių civilinių juridinių 
ir politinių pilietybės teisių 1r kur teisės valdžia nuo 1967 metų 
birželio mėn. buvo pakeista įstatymine karo vado valdžia (t. y. 
kariniais įsakymais), o nuo 1981 metų - Izraelio „civiline admi- 
nistracija“. Tačiau mūsų pateiktame vaizdelyje veiksmas vyko ne 
Ramaloje, Gazoje ar Hebrone, o Tel Avive („pirmajame hebrajų 
mieste“). Ir ten žydai miesto autobusuose, be abejo, sėdi greta 
palestiniečių ir juos dažnai sieja glaudūs darbo santykiai. Tačiau 
mūsų pasakojime parodoma, kad jie iš esmės gyvena skirtinguose 
civiliniuose ir, tiesą sakant, pilietiniuose pasauliuose. Kadangi Iz- 

raelis yra žydų valstybė (tokią ją daro kalbos, kultūros, švietimo 
programų ir, žinoma, visuomeninio asmeninių gėrybių paskirsty- 
mo principai), tikrojo Izraelio (t. y. tapatinamo su valstybės pilie- 
čiais) gyventojai palestiniečiai nėra visateisiai visuomenės nariai. 
Ir nors kai kas - teisingai — teigtų, jog prieš išsakant kokią nors 
normatyvinę nuomonę apie demokratijos mastą Izraelyje, reikia 
atsižvelgti į istorinį konfliktą (ikivalstybiniu laikotarpiu tarp etni- 
nių grupių, po 1948 metų - tarp valstybių, o dabar vėl gresiančiu 
virsti etniniu), mano požiūris yra būtent toks. Čia (kaip ir Vidu- 
rio Rytų Europoje) tebeišliekantys nacionaliniai tapatumai ir lo- 
jalumai pakerta galimybę sukurti pilietiškumo ir priklausomybės 
nacionalinei valstybei modelį pagal liberaliosios individualistinės 
ideologijos principus. 

Be to, ir čia visas „jeruzališko vaizdelio“ subtilumas, matome 
ne tik žydų ir arabų konfliktą, bet ir konfliktą tarp žydų daugu- 
mos dėl to, kokia turi būti valdymo forma: ar pasaulietiškesnė — 
universalesnė, ar labiau religinė — partikuliaristinė. Tačiau įdo- 
miausia, kad šis konfliktas nebūtinai būdingas tokioms ultradeši- 
niosioms parlamentinėms partijoms, kaip Comet ar Moledet, ku- 
rios ragina „Didžiojo Izraelio“ gyventojus palestiniečius iškelti už 
Jordano upės, ar tokioms ekstremistinėms religinėms partijoms, 
kaip Šas, tapatinančioms palestiniečius su religiniu istoriniu Ama- 
leko dariniu - tauta, kurią Biblija liepia Izraelio žmonėms nušluoti 
nuo žemės paviršiaus, - tauta, kuri istorinėje žydų sąmonėje vi- 
suomet buvo tapatinama kone su metaistoriniu priešu“. Šie po- 
žiūriai yra taip toli nuo to, ką mes (ir, atrodytų, dauguma Izraelio 
piliečių) laikome bendra modernios demokratinės valstybės kul- 
tūra, kad nėra prasmės jų aiškinti. Tik pilietinės visuomenės pro- 
blemos požiūriu įdomu pažymėti, kaip šiuolaikiniame Izraelyje 
vis labiau plintantys konkretesni bei: religiniai politikos apibrėži- 
mai daro poveikį netgi liberaliam diskursui?. Pavyzdžiui, kai ku- 
rie religiniai vadovai, tokie kaip Ephrato rabinas Rikinas, reika- 

lauja tinkamai ir mandagiai elgtis su palestiniečiais, remdamiesi 
ne liberaliu diskursu apie piliečių teises, bet bibliniais įsakymais, 
nurodančiais deramai elgtis su tarp mūsų esančiais „ger“. Taigi 
čia argumentas įteisinti mandagumą ir civilizuotą kultūrą grin- 
džiamas ne liberalia pilietinių teisių tradicija, o bibliniais, būtent 
žydų religiniais priesakais dėl senovės izraelitų atsakomybės sve- 
timšaliui ar Kitam. 

Dabar vėl grįžkime prie mūsiškio autobuso Nr. 5 ir jo atspin- 
dimos prieštaringos Izraelio tikrovės. Tų keleivių elgesį būčiau 
linkęs aiškinti šitaip: pasaulietiškam izraeliečiui palestiniečiai (pa- 
vieniai ar kaip kolektyvinis nacionalinis darinys) kelia problemą, 
kuri, nors ir paradoksalu, neegzistuoja Izraelio gyventojui - kraš- 
tutiniam ortodoksui. Mat pasauliečiui izraeliečiui, kuris bent jau 
normatyviai, iš principo, nors galbūt ne visuomet praktiškai, pripa- 
žįsta visuotinius pilietiškumo principus kaip valstybinės santvar- 
kos pagrindą, palestinietis yra paradoksas (be to, galima fizinė grės- 
mė). Viena vertus, pagal minėtus principus jis turi būti įtrauktas į 
galiojančius dalyvavimo ir priklausomybės bendrijai apibrėžimus, 
kitaip tariant - į pilietinę visuomenę. Kita vertus, savo kalba, kul- 
tūra ir religiniais, etniniais ir giminystės ryšiais bei lojalumu jis yra 
aiškiai svetimas, Kitas, tikriausia prasme - ne vienas iš jų“. 

Tai dar neišspręstas paradoksas, su kuriuo susiduria visi Izrae- 
lio piliečiai - tiek palestiniečiai, tiek žydai. Jo šaknys - pastangos 
suderinti visuotinius Staat/icbh narystės kriterijus su partikuliaris- 
tiniu, žydišku valstybės turiniu". Keista, bet šios dviprasmybės nėra 
žydų ortodoksų pasaulyje, mat jie (neturiu galvoje visų) atmeta 
visuotinį šios valstybės sampratos aspektą vardan specifinės (ir 
faktiškai pirmykštės) žydų valstybės sampratos. Žydui ortodok- 
sui palestinietis nėra problema, nes jis tiek nutolęs nuo bendros 
viešosios kultūros, kad į jį žiūrima ne kaip į Kitą (su juo turėtų 
sieti tam tikras bendrumas, antraip šis terminas neturi prasmės), 
bet tiesiog kaip į svetimšalį, kito pasaulio gyventoją, su kuriuo 

santykiai yra grynai instrumentiniai bei logistiniai ir su kuriuo 
negalimi jokie pasitikėjimo, solidarumo ar savitarpiškumo santy- 
kiai. Čia nėra jokio paradokso, jokios dviprasmybės, tačiau, pa- 
sak tokios sampratos, taip pat nėra ir jokios narystės, jokio daly- 
vavimo ir pilietiškumo. Čia matyti ne pilietinės visuomenės žlu- 
gimas dėl nacionalistinio partikuliarizmo kuriamų kliūčių, bet 
išankstinis abejingumas pilietinės visuomenės principams, ir jis 
grindžiamas aiškiai ikimoderniu religinės legitimacijos principu. 

Ir galiausiai Los Andželas. Vaizdelis Veniso paplūdimyje tur- 
būt nesuprantamiausias stebėtojui - bent amerikiečiui, o gal ir 
europiečiui. Jo prasmę slepia būtent ta „savaime suprantamo“ 
elgesio aura. Galiausiai, kaip paklausė vienas studentas (visiškai 
nesuprasdamas esmės), ko tikėtis - kad tas žmogus pakviestų ją 
puodelio kavos ar leistų naudotis jo banko sąskaita? Toks elgesys, 
žinoma, neturi nieko bendra su dosnumu ar netgi paskirstomojo 
teisingumo principais. Esmė ta, kad mūsų vaizdelio veikėjai netu- 
ri jokio klasinio tapatumo. Jiedu vienas su kitu elgiasi kaip lygus 
su lygiu — kaip pažymėjau anksčiau - kaip „metafiziškai lygūs“. 
Skirtumai tarp jų ne kokybiniai, o kiekybiniai (piniginiai skirtu- 
mai). Kiekvienam išgirdusiam šį pasakojimą europiečiui (ir ne 
tik iš Vidurio Rytų Europos) įspūdį padarė jo potekstė: visiškas 
klasinio solidarumo bei tapatumo (ir todėl atskirties principų) 
nebuvimas Jungtinėse Valstijose ir tai, jog Europoje turtuolio bend- 
ravimas su vargšu būtų kupinas begalės subtilesnių ar ne tokių 
subtilių neapykantos, pavydo, baimės, pasididžiavimo, nuolan- 
kumo ir t. t. rodiklių. Jungtinėse Valstijose toks bendravimas vi- 
siškai sklandus. Kad ir ką tie individai jautė širdy, bendraudami, 
bendroje susitikimo erdvėje jie savo jausmų neparodė. Mat ten, 
priešingai nei Europoje (ir žinoma, tose Vidurio Rytų Europos 
dalyse, kuriose dar išlikęs Austrijos-Vengrijos monarchijos pavel- 
das), socialinio statuso skirtumai, pakeičiantys ekonominius skir- 
tumus tarp socialinių grupių (ir jie, kaip matėme, buvo esminis 

elementas kuriantis klasiniams tapatumams ir klasiniam solida- 
rumui) neišryškėja. Tiesą sakant, jų nėra. Statusas yra turto ir var- 
tojimo modelių padarinys. Jo nelemia tie pirmykščiai Stūnde kin- 
tamieji, kurie Europoje dar ir devynioliktajame amžiuje lėmė kla- 
sinius skirtumus (tad ir, kaip matėme, socialistinio sąjūdžio 
trajektoriją). Venise, Kalifornijoje, kaip ir daugumoje kitų Jungti- 
nių Valstijų vietų, individų bendravimo pagrindas yra jų indivi- 
dualūs tapatumai, o ne tai, kad jie yra platesnio junginio ar gru- 
pės nariai. Čia labiau negu kur kitur (ir, žinoma, labiau negu Je- 
ruzalėje ar Budapešte) pilietiškumo visuotinumas, grindžiamas 
autonomišku individu, yra labiausiai įgyvendintas visuomenėje. 
Tačiau ir čia galimybė išreikšti bendrumo jausmą tarp šių autono- 
miškai suvokiamų individualių esybių yra sunkiausiai randama. 

Apibendrinant galima pasakyti, kad Los Andžele yra vienas 
šios modernios dialektikos polius - kraštutinis individualizmas — 
atskirybės, subjekto, išlaisvinto nuo pripažintų bendruomenės rei- 
kalavimų, apoteozė. Toji viešoji arena, nuo kurios priklauso ra- 
cionalumas, per individo saviraišką neteko turinio. 

Jeruzalėje ir Budapešte - kitas polius. Ten pilietinės visuome- 
nės egzistavimui grėsmę kelia ne prarasta viešoji erdvė, bet dar 
turėsiąs būti sukurtas privatus subjektas. Subjektas, kurio tapatu- 
mą ir autonomiją laiduotų įstatymas ir pripažintų tiek kiti visuo- 
menės nariai, tiek valstybė. Subjektas, gyvenantis su kitais subjek- 
tais kaip „metafiziškai lygus“ ir kurio buvimas konstituoja pilieti- 
nę visuomenę, - kaip tik šitoks subjektas, kurio buvimas dar 
nepakankamai įtvirtintas Vidurio Rytų Europos ir Izraelio visuo- 
menės ir politikos dabartinėje tikrovėje, kelia grėsmę pilietinės 
visuomenės pagrindams. 

Istorinė šių skirtingų „atvejų“ analizė, aišku, reikalinga atski- 
ros studijos. Tam tikru atžvilgiu šis mūsų darbas skirtas - kone 
vien tam - atskleisti istorines bei analitines sąlygas, kurių padari- 
nys ir yra tas modernaus gyvenimo paradoksas, pailiustruotas vaiz- 

deliu iš Los Andželo. Izraelyje ir Vidurio Rytų Europoje skirtingą 
situaciją lėmė visai kitokio pobūdžio veiksniai, kuriuos mes vis 
dėlto turime paanalizuoti tam tikrame istoriniame fone. 


III 


Pilietinės individualybės išsirutuliojimas iš bendruomeninių ar ko- 
lektyvinių požymių buvo procesas, trukęs Vakarų Europoje šimt- 
mečius. Čia didelę reikšmę turėjo religinės sektantiškojo ar asketiš- 
kojo puritonizmo doktrinos ir taip pat - kaip parodė Steinas Rok- 
kanas —- unikalus nacijos formavimosi ir integracijos procesas, vykęs 
nuo absoliutizmo laikotarpio iki ankstyvosios moderniosios epo- 
chos?. Valstybių kūrimosi Vakarų Europoje trajektorija ir laikas; 
elito integracijos, masių dalyvavimo ir aktyvios narystės (rinkimų 
teisės) etapai bei perskirstomųjų institucijų (moderniosios sociali- 
nės apsaugos) steigimasis leido formuotis autonomiškiems sociali- 
niams dariniams, nepriklausomiems nuo valstybinės valdžios. 
Remdamasis Steino Rokkano, Otto Hinze's ir kitų darbais, 
S. N. Eisenstadtas sukūrė Vakarų raidos topologiją, kuri pabrėžia 
Vakarų Europos visuomenėms būdingą istorinį korporacinių vei- 
kėjų pliuralizmą žlugus Romos imperijai. Eisenstadto topologijo- 
je organizaciniam Vakarų Europos civilizacijos heterogeniškumui, 
pagrįstam socialinių politinių centrų įvairove, statuso hierarchi- 
jomis ir kintančiomis socialinių grupių ribomis, prilygsta hetero- 
geniškumas simbolinių orientacijų, kurių buvo semiamasi iš kul- 
tūrinio judėjiškųjų - krikščioniškųjų religijų paveldo bei graikų ir 
romėnų civilizacijos, drauge su germanišku gentiniu paveldu lė- 
musios „labai didelio masto įvairovę ir kultūrinių orientacijų bei 
struktūrinių sistemų sampyną“'?. Kalbant labai schemiškai, Ei- 
senstadto topologija apima tokius Vakarų Europos civilizacijai bū- 
dingus komponentus: (1) socialinių ir politinių centrų įvairovė; 

(2) didelis šių centrų skvarbumas į teritorines periferijas ir kartu 
periferijų kėsinimasis į šiuos centrus; (3) palyginti nedidelis klasi- 
nių, etninių, religinių ir politinių darinių ribų sutapimas; (4) pa- 
lyginti didelė autonomija, suteikiama įvairioms grupėms ir sluoks- 
niams jų galimybės prieiti prie socialinio centro požiūriu; (5) įvai- 
rių elitinių grupių gausa ir tam tikras jų nepriklausomumas viena 
nuo kitos ir nuo socialinio centro, (6) teisinės sistemos neprik- 
lausomumas, ypač nuo politinių ir religinių sistemų; (7) miestų 
kaip socialinio ir kultūrinio gyvenimo centrų autonomija!!. 
Kalbant ne taip schemiškai apie plačiau pripažįstamus dalykus, 
Bažnyčios kaip nuo imperijos nepriklausomo socialinio centro svar- 
ba (Gelazijaus „Dviejų kardų“ doktrina), miestų autonomija ir au- 
tonominės teisinės sistemos (pagrįstos Romos paveldu) svarba - 
visa tai Vakarų Europoje lėmė visuomenės atsiskyrimą nuo valsty- 
bės. Šis vėlesnis - autonominės teisinės sistemos — aspektas, kai 
individai buvo suvokiami kaip „artikuliuotos visybės,“ o ne kaip 
„neatskiriama masė,“ buvo labai reikšmingas tiek asmeninių teisių, 
tiek ir atstovaujamųjų institucijų idėjos raidai'?. Pirmuoju atveju 
buvo patvirtinta individo priklausomybė tam tikrai bendruomenei 
(su jos bendruomeninėmis teisėmis), nepriklausomai nuo jokių feo- 
dalinės priklausomybės saitų!?. Antruoju atveju šitai per Korpora- 
cijų įstatymą darė įtaką idėjai, kad „bendruomenės teisė bus įgy- 
vendinama per atstovų asamblėją“ !*. Vadinasi, pirmosioms korpo- 
racinėms bendruomenių, kaip nepriklausomų visuomenių, teisėms 
buvo suteikta tiksli juridinė forma, nes kiekviena atstovaujama (ir 
atstovaujanti) grupė pati savaime buvo laikoma universitas. Taigi 
anksčiau pažymėtas „pliuralizmas vienovėje“, būdingas viduram- 
žių krikščioniškajai civilizacijai, pranoko konkuruojančius Ir1pe- 
rium ir Sacerdotium keliamus reikalavimus aprėpdamas (maždaug 
tryliktajame amžiuje) societas civilis, pilietinę ar politinę visuome- 
nę (iki aštuonioliktojo amžiaus pabaigos šie terminai buvo vartoja- 
mi sinonimiškai), nepriklausomą nuo valstybės. Visi šie veiksniai 

netgi vadinamuoju absoliutizmo laikotarpiu karališkajai valdžiai 
smarkiai trukdė įdiegti autokratines valdžios sistemas. 

Rytų Europoje - taip pat ir Vidurio Rytų Europoje - padėtis 
buvo gerokai kitokia. Tiesa, Vidurio Rytų Europos šalys nekentėjo 
nuo kraštutinio „rytietiško modelio“ absoliutizmo. Šitai buvo bū- 
dinga Rusijai, sustabdžius laisvųjų miestų ir nepriklausomos diduo- 
menės plėtrą: vykdant Ivano III (1462-1505) ir Ivano IV „Rūsčio- 
jo“, (1533-1584) valstybės kūrimo politiką ir vėliau, valdant Pet- 
rui Didžiajam (1682-1725), ortodoksinę cerkvę oficialiai pajungus 
valstybei. Visa tai drauge skatino visuomenės kaip „amorfinės su- 
bjektų masės“, neturinčios juridinės autonomijos ir Vakarų vidu- 
ramžių pabaigos societas civilis suformuluotų teisių, atomizavimą 
ir homogenizavimą“?. Kaip teigia Jeno Sziūcsas, Vidurio Rytų Eu- 
ropa veikiau buvo įstrigusi tarp vakarietiško ir rytietiško modelių. 

Nors tokios šalys kaip Čekoslovakija, Lenkija ir Vengrija turė- 
jo tam tikrų pliuralistinės vakarietiškos institucinės (ir simboli- 
nės) struktūros bruožų, istorinė šių šalių raida smarkiai skyrėsi. 
Be to, šių struktūrinių veiksnių - ir sykiu jų konkrečių savybių — 
atliekamas vaidmuo paprastai buvo labai skirtingas. Tipiškas pa- 
vyzdys būtų viduramžių miestai. Vidurio Rytų Europoje nebuvo 
nepriklausomų ar panašaus dydžio miestų kaip Vakaruose. O eg- 
zistavusios miestietiškos gyvenvietės, George'o Schėpflino žodžiais 
tariant, paprastai buvo „biurokratinės aglomeracijos - administra- 
ciniai centrai arba gynybiniai miestai, arba statiškos, uždaros gy- 
venvietės, įsitvėrusios prekybinių privilegijų“!*. Užuot buvę ne- 
priklausomų organizuotų interesų židiniai, miestai paprastai prik- 
lausydavo nuo valstybės ir tarnaudavo jos interesams. 

Panašų nukrypimą nuo vakarietiško modelio liudija ir teisės 
autonomija bei vakarietiški feodaliniai savitarpiškumo principai. 
Rytuose ši autonomija buvo griežtai ribojama valstybės nevaržo- 
mos valdžios principo, stiprinusio valstybės nepriklausomumą nuo 
visuomenės, kuri buvo pernelyg silpna, kad būtų galėjusi regu- 

liuoti savo veiklą ir išlaikyti savo pačios nepriklausomumą. Teisių 
savitarpiškumo tradicijos buvo griežtai ribotos (nors iš principo 
jų būta Bohemijoje ir Vengrijoje), o dažnai jų visai nebūdavo. To- 
kios raidos padariniai buvo juntami ir moderniaisiais laikais, kai 
„individams buvo suteikiama nedaug teisių“, O „teisių savitarpiš- 
kumas dažniausiai buvo ribojamas tuo, ką elitas buvo pasirengęs 
pripažinti“!'. Vadinasi, Vidurio Rytų Europos raidai trūko kaip 
tik tų autonomiškų ir pliuralistinių visuomenės sričių, kurios įvai- 
riuose Vakarų Europos raidos modeliuose sudarė ypatingo jos 
plėtros kelio esmę. 

Vidurio Rytų Europos visuomenės, viena vertus, įstrigusios tarp 
Rytų ir Vakarų, turėjo nedaug galimybių plėtotis. Vėliau Otomanų 
ekspansijos spaudimas ir Habsburgų iškilimas sutrukdė rastis ne- 
priklausomiems teisių bei interesų reprezentantams struktūrose vals- 
tybės, tapusios paskui hegemoniška. Antra vertus, šešioliktojo am- 
žiaus pabaigoje kartu iškilęs „antrasis feodalizmas“ sustiprino vie- 
tinę diduomenę ir trukdė formuotis nepriklausomai verslininkų 
klasei. Be to, tai išplėtė prebendinių žemės valdų sistemą, pririšusią 
valstietį prie žemės kaip tik tuo metu, kai Vakaruose didėjo asme- 
ninės valstiečių žemės valdos. Tokią pat, o gal net didesnę reikšmę 
turėjo tai, kad „antrojo feodalizmo“ sąlygomis ir nesant buržuazi- 
nės raidos žemvaldžių aristokratija vėliau buvo įtraukta į valstybės 
administracinį aparatą. Ši „neofeodalinė“ administracinio elito klasė 
buvo vienas iš esminių veiksnių, lėmusių savitą Rytų šalių kelią į 
modernybę, „modernizacijos iš viršaus“ principus ir savaime prieš- 
taringą užduotį sukurti pilietinę visuomenę iš viršaus - politinio 
elito rankomis, o tas elitas nebuvo suinteresuotas daryti reformas 
ir „įteisino savo nuostatas, teigdamas, jog modernybės ir pažangos 
šaltinis yra valstybė, o visuomenė yra atsilikusi“ !š. 

Šios raidos padarinys ideologiniu požiūriu buvo savotiškas bū- 
das, kuriuo valdantysis Europos periferijos elitas perėmė vaka- 
rietišką „liberaliąją“ ideologiją. Ji nebuvo asmeninės laisvės ir indi- 

vidualaus išsivadavimo ideologija, o buvo naudojama valstybės — 
paskutinės „ieškančios alternatyvų versliškumui“ klasės „tvirto- 
vės“ galiai stiprinti. Visi šie veiksniai įvairiais atvejais įvairiai 
lėmė modernizacijos savitumą Vidurio Rytų Europoje ir tai, kad 
čia nebuvo nacionalinio valdymo struktūrų (Lenkiją pasidalijo Prū- 
sija, Austrija ir Rusija, pietinės ir vakarinės šio regiono dalys buvo 
pajungtos Habsburgų dinastijai) - kitaip tariant, jie lėmė šių im- 
perinių režimų valdomų visuomenių organizaciją, kai dar devy- 
nioliktajame amžiuje ir vėliau vyravo korporacinės socialinės or- 
ganizacijos formos (prie šio klausimo netrukus grįšime)?“. 

Tačiau mums rūpi ne šių Vidurio Rytų Europos šalių vidinė įvai- 
rovė ar bendras istorinės jų raidos kelias nuo viduramžių iki naujų- 
jų laikų?!. Mus labiau domina vienas ypatingas šios istorinės raidos 
aspektas — tai, kas labiausiai susiję su šiuolaikinėmis pilietinės vi- 
suomenės problemomis. Kaip puikiai žinoma, socialinė ir politinė 
Vidurio Rytų Europos istorija dažnai buvo pasitelkiama aiškinant 
specifinį jos kelią į modernybę - tai valstybinio aparato reikšmė, 
skirtumo tarp valstybės ir visuomenės ar pilietinės visuomenės ne- 
buvimas. Kaip jau užsiminėme ankstesniuose skyriuose, pasak šio 
aiškinimo, Vidurio Rytų Europoje pilietinės visuomenės poreikis iš 
tikrųjų yra poreikis turėti tokio tipo demokratines struktūras ir 
institucijas (teisiškai laisvas žmogus, laisvos raiškos teisės; teisės 
organizuoti interesų grupes ir politines partijas Ir gana naujas po- 
reikis — „iš tikrųjų“ dalyvauti priimant sprendimus), kurias mes 
tapatiname su Vakarų Europos ir Šiaurės Amerikos demokratija ir 
kurios, galėtume pridurti, nulemtos istorinių valstybės kūrimosi 
tose šalyse sąlygų. Tačiau mūsų argumentacijai svarbesnis mažiau 
pastebimas faktas - nors jis esminis, norint suprasti pilietinės vi- 
suomenės tradicijos individualųjį „polių“ ar komponentą, - tai, 
kokį poveikį Vidurio Rytų Europos istorinė raida turėjo nacionali- 
niams tapatumams ir, dar svarbiau, etniškumo ir nacionalizmo san- 
tykiui formuojantis nacionalinėms valstybėms. 

Vakarų raidai būdingas nacionalinių tapatumų atsiskyrimas nuo 
etninių tapatumų turėjo didžiausią reikšmę anksčiau minėtam na- 
cionalinio tapatumo, o vėliau - pilietinės individualybės atsisky- 
rimui nuo vietinių, etninių ir konkrečių solidarumo saitų, iš ku- 
rių iškilo europietiška nacionalinė valstybė**. Ilgai užtrukusiam 
valstybės kūrimosi ir nacijos formavimosi procesui Vakarų Euro- 
poje buvo būdingas tik nuoseklus įvairių ethnie integravimasis į 
vieną nacionalinį tapatumą (apibūdinamą sava teritorija, ekono- 
mika, teisės, švietimo bei kultūros sistema ir istorine atmintimi). 
Šiam procesui labai svarbios buvo skirtingos lingvistinio asimilia- 
vimosi ypatybės, socialinė mobilizacija ir, daug vėliau, masinis 
švietimas bei žiniasklaidos poveikis. Per šį procesą, kaip prieš tris- 
dešimt metų pažymėjo Danielis Lerneris, „psichologiškai mobi- 
lių asmenybių“ formavimasis lėmė „empatijos“ atsiradimą tarp 
skirtingoms etninėms bei religinėms tradicijoms priklausančių 
žmonių?*. Mūsų analizės požiūriu, ši empatija rėmėsi tuo, kad 
tradicinius solidarumo ir kolektyvinės narystės bei dalyvavimo 
kriterijus pakeitė „moderniosios“ individualių teisių, visuotinio 
pilietiškumo vertybės ir moraliai autonomiško asmens kriterijai. 

Įvairiose Vakarų Europos šalyse skirtingu mastu vyko (1) įvai- 
rių etninių grupių nacionalinio tapatumo kristalizavimasis (kar- 
tais, kaip Anglijoje, Prancūzijoje ir Ispanijoje, jo ašis buvo pagrin- 
dinė etninė grupė, o kartais, pavyzdžiui, Graikijoje ar Šveicarijo- 
je - nesant šitokių pagrindinių grupių) ir (2) narystės ir dalyvavimo 
šiame nacionaliniame darinyje kriterijų formalizavimas ir suvi- 
suotinimas remiantis pilietiškumo ir masinio dalyvavimo sociali- 
niame ir politiniame nacijos gyvenime principais“. Prisiminki- 
me, jog ankstyvoji moderni pilietinės visuomenės idėja iškilo, kai 
pirmasis šio proceso etapas ėjo prie pabaigos (Anglijoje ir Jungti- 
nėje Karalystėje), o antrasis etapas vos buvo prasidėjęs. Tad savo 
naiviomis prielaidomis apie bendruomeninių ir individualių sa- 
vybių papildomumą ji atspindi tą istorinį tarpsnį, kai antrojo pro- 

ceso varomoji jėga dar nebuvo pakirtusi pirmajame etape buvu- 
sių savitarpio solidarumo sąlygų. 

Vakarų Europoje, ypač tose senesnėse šalyse, kurios konsoli- 
davosi iki Vestfalijos Taikos (1648), vykstant politinei, ekonomi- 
nei bei kultūrinei unifikacijai elito lygiu ir formuojantis instituci- 
nėms struktūroms „gamtos išteklių gavybai... vidinei tvarkai pa- 
laikyti... ginčams spręsti... ir nustatytoms teisėms ir privilegijoms 
apsaugoti“, nacionalinį tapatumą sukūrė ankstesnis administraci- 
nių, teisinių ir kultūrinių institucijų konsolidavimasis, kuris su- 
jungė daugybę etninių grupių į vieną bendrą naciją?. Rytų ir VIi- 
durio Rytų Europoje padėtis buvo visiškai kitokia. 

Čia, tarsi aiškiai apverčiant istorinę Vakarų visuomenių raidą, 
nacionalinė valstybė (ar, tiksliau, administracinės - biurokratinės 
valstybės valdžios struktūros) iškilo (po Pirmojo pasaulinio karo) 
anksčiau negu pati nacija. Tam turėjo įtakos anksčiau minėtas „ba- 
joriškas“ pobūdis politinio elito, kuris (devynioliktajame amžiu- 
je), nors vadovavo nacionaliniams sąjūdžiams Vidurio Rytų Eu- 
ropoje, nacionalinę nepriklausomybę tapatino tik su savo paties 
korporaciniais interesais. Socialinės reformos buvo minimalios, 
o demokratinį nacionalinių sąjūdžių komponentą užgožė korpo- 
raciniai politinio elito interesai. Išties pats šių visuomenių etninis 
susiskaidymas skatino požiūrį, kad pati valstybė žadina naciona- 
linius jausmus, o ne priešingai. Apie devynioliktojo amžiaus vi- 
durį visas elitas sutiko, kad nacija gimsta iš valstybės, ir vieninte- 
lis klausimas buvo tas, koks yra valstybės kaip nacionalizmo kul- 
tūrinės, administracinės ar prievartos vykdytojos vaidmuo*“. Taigi 
šitokio pobūdžio masinis telkimasis siekiant socialinių reformų, 
kuris buvo būdingas Vakarų nacionalizmui ir kuris skirtingas bend- 
ruomenes išties suvienijo į vieną naciją, dar nebuvo pasibaigęs. 

Dar neišsikristalizavus nacionaliniams tapatumams, per tikrąjį na- 
cionalinių valstybių formavimosi tarpsnį (po Pirmojo pasaulinio ka- 
ro) kūrėsi naujos valstybės, kurios arba buvo daugiatautės, arba tu- 

rėjo reikšmingas nacionalines mažumas. Pražūtingi tokios padėties 
padariniai buvo dar sunkesni ir todėl, kad tarpukario metais valdan- 
tysis elitas, siekdamas išlaikyti savo legitimumą, griebėsi nacionali- 
nio išskirtinumo ideologijos. (Net Čekoslovakijoje nečekai nebuvo 
visiškai integruoti į pilietinę valstybę, tad į ją žvelgė įtariai?'.) 

Todėl vengrų analitiko Gy6rgy'o Csepelio, vieno iš žymiausių 
nacionalizmo ir etniškumo Vidurio Rytų Europoje tyrinėtojų, žo- 
džiais tariant, „nacijos sąvoka iškilo anksčiau, nei buvo įsteigtos 
atitinkamos nacionalinės institucijos, tad besirandančiai naciona- 
linei ideologijai teko aktyviau remtis tokiais etnocentrinio pavel- 
do elementais kaip padorios, kultūrinės vertybės ir normos“ 2š. 
Vidurio Rytų Europoje (kaip ir Rusijoje), „tautų kalėjime“ - ar 
veikiau etninių grupių kalėjime, - iš pradžių spaudžiamoje užsitę- 
susių absoliutistinių režimų, o vėliau pusiau autokratinių arba 
diktatoriškų režimų, kurie rėmėsi viena etnine dauguma, niekad 
neiškilo nacionalinės, laisvai susietų piliečių struktūros. Vietoj jų 
radosi ir dvidešimtajame amžiuje išlikę etniniai tapatumai ir soli- 
darumo saitai, kurie pergyveno ne tik Habsburgus, Romanovus 
1 Hohenzollernus, bet ir valstybinį socializmą. 

Šio raidos modelio implikacijos pilietinės visuomenės proble- 
moms mūsų dienų Vidurio Rytų Europoje (vaizdelis iš Budapešto, 
žinoma, yra tik jų metafora) turėtų būti aiškios. Juk nors pilietinė 
visuomenė kaip „demokratija“ yra valstybinio socializmo alterna- 
tyva, negalima laikyti savaime suprantamu dalyku, kad egzistuoja 
būtinos prielaidos pilietinei visuomenei, grindžiamai autonomišku 
individu (išlaisvintu nuo bendruomeninių tapatumų) kaip morali- 
niu agentu. Jeigu tam, kad egzistuotų pilietinė visuomenė, reika- 
linga tam tikra viešumo ir privatumo, socialumo ir individualumo 
sintezė ir jeigu, kaip mes visą laiką teigėme, pagrindo šiai sintezei 
nūdienos Vakarų demokratinėse valstybėse (ir ypač Jungtinėse Vals- 
tijose) jau nebėra (anksčiau nurodytas lygybės paradoksas), tai pa- 
dėtis Vidurio Rytų Europoje (ir Jeruzalėje) yra visiškai kitokia. Čia 

garbinamas ne individas, iškreipiantis pilietinį (ir bendruomeninį) 
pilietinės visuomenės polių, o toliau egzistuoja stiprus etninis ir 
grupinis solidarumas, kuris nuolatos trukdė net atsirasti tiems tei- 
siniams, ekonominiams ir moraliniams individualiems tapatumams, 
kuriais remiantis įsivaizduojama pilietinė visuomenė. 

Prisiminkime, jog pats individo, išlaisvinto iš priskiriamųjų 
tapatumų, egzistavimas buvo pagrįstas dvilypiu istoriniu reiškiniu — 
(1) nacionaline integracija ir (2) pilietiškumo nacionalinėje vals- 
tybėje suvisuotinimu. Pirmasis procesas vyko tik iš dalies ir netie- 
siogiai (ypač tose Vidurio Rytų Europos dalyse, kur valdė Habs- 
burgų monarchija). Antrasis visuotinio įpilietinimo procesas nie- 
kada nebuvo užbaigtas (net Čekoslovakijoje, kur formaliai jis buvo 
labiausiai išplėtotas, bet etninės mažumos nebuvo laikomos visa- 
verčiais nacionalinės bendruomenės nariais), o valstybinio socia- 
lizmo tarpsniu, kurį Elemėras Hankissas gana taikliai pavadinto 
„negatyviąja modernybe“, jis tik išsigimė į savo karikatūrą. Išties, 
kaip teigė Ivo Banacas, gilėjant valstybinio socializmo ideologijos 
krizei, „negatyviajai modernybei“ atsigręžiant į save, valstybinių 
socialistinių režimų „biurokratinis nacionalizmas“ pasikeitė taip, 
kad vėl smarkiai iškilo senieji nacionaliniai tapatumai ir solidaru- 
mas, ir mes šitai tik dabar pradedame įvertinti“?. 

Prieš nagrinėdami tolesnius dalykus, turime nurodyti svarbų 
skirtumą. Aš neteigiu, jog grupinių tapatumų buvimas priešta- 
rauja pilietinei visuomenei. Kaip buvo teigiama nuo Hegelio, ku- 
riuo sekė Durkheimas ir tokie šiuolaikiniai mąstytojai kaip Char- 
lesas Tayloras ir Michaelis Waltzeris, pats savanoriškų susivieniji- 
mų, politinių partijų ir korporacinių grupių (tokių, kokios 
būdingos Vakarų demokratinėms šalims) buvimas yra pati pilie- 
tinės visuomenės esmė. Skirtumą tarp šių grupių ir tokio tipo 
grupinių tapatumų bei lojalumo, kuris būdingas etniniams Vi- 
durio Rytų Europos tapatumams, lemia santykio tarp šių grupių 
ir tarp vienos grupės narių pobūdis ir apibrėžimas. Vakaruose 

savanoriški pilietinės visuomenės susivienijimai yra suintere- 
suotos grupės; jos organizuojamos instituciniu lygiu siekiant sa- 
vitarpio tikslų (Habermasas tai vadintų strategine veikla). Jų 
sąveiką su kitomis grupėmis (ir su valstybe) nusako ši instru- 
mentinė racionali orientacija (panašiai apibrėžiamos ir priklau- 
somybės grupei sąlygos). Jos nepateikia (ir tikrai nereprezen- 
tuoja) moralinės vizijos, kuri būtų visos visuomenės moralinės 
vizijos alternatyva. Jos negriauna svarbiausių narystės ir dalyva- 
vimo kolektyviniame gyvenime apibrėžimų ir nekelia jiems grės- 
mės. Jos pačios remiasi viešąja erdve, apibrėžiama kaip erdvė, 
kurioje vyksta instrumentinė sąveika tarp autonomiškai konsti- 
tuojamų individualių moralinių agentų. 

Nors korporatizmo politika įvairiose Vakarų Europos valstybė- 
se smarkiai skiriasi, skirtumas tarp organizuotų valstybės instituci- 
jų - vykdomųjų, įstatymų leidžiamųjų ir teisminių — ir platesnių 
korporacinių interesų vis dėlto tebėra esminis politinio gyvenimo 
faktas. Išties, pasak Colino Croucho citatos, „Pilietinė visuomenė į 
šias institucijas patenka tik per savo narius, kai jie imasi oficialių, 
specializuotų, politinių vaidmenų arba kaip vienos iš šių institucijų 
nariai, arba kaip individualūs piliečiai - rinkėjai. Funkciniai ir kiti 
specifiškai išreikšti socialiniai interesai į politinių institucijų akiratį 
gali patekti tik per išorines lobistines ar spaudimo grupes, bet jų 
įtraukimas į jas laikomas korupcijos forma“*?. 

Šis Vakarų demokratijoms būdingas skirtumas tarp valstybi- 
nės valdžios darinių ir visuomenėje esančių funkcinių interesų 
reprezentavimo yra labai svarbus norint suprasti skirtumą tarp 
šių valstybių ir Vidurio Rytų Europos valstybių. Pastaruoju atveju 
istorinis palyginti nemodernizuotos ir organinės valstybės pavel- 
das niekad nepripažino individo autonomijos ir lygybės principų 
kaip valdymo formos pagrindo, kuriuo remiasi šis korporacinių 
interesų (ir, dar svarbiau, demokratinės valstybės autonomija) or- 
ganizacijos tipas. Galėtume pridurti, jog tokie argumentai, kaip 

neseniai išdėstytas Charleso Tayloro, kad pilietinei visuomenei 
būdingi korporaciniai grupiniai interesai, neatsižvelgia į šį esmi- 
nį, pamatinį korporacinių grupių Vakarų demokratinėse šalyse 
veiklos ir apibrėžimo bruožą*!. 

Tačiau Vidurio Rytų Europoje (kaip ir visuose Rytuose) pilie- 
tinės visuomenės kūrimui grėsmę kelia kaip tik tai, kad toliau 
egzistuoja etninis solidarumas, o individualios narystės bei santy- 
kio su visa visuomene ir taip pat su valstybe sąlygas apibrėžia ne 
vien tokie interesai ar instrumentinio - racionalaus elgesio būdai. 
Kaip tik priešingai. Pačioms grupėms vis dar būdingas etninis so- 
lidarumas ir lojalumas (tad sykiu ir etninės atskirties galimybė) 
griauna patį visuotinio pilietiškumo nacionalinėje valstybėje 
apibrėžimą, kuriuo grindžiamas pirmasis (vakarietiškas) suinte- 
resuotos grupės tipas. 

Tai pasakytina ne tik apie etnines ar nacionalines grupes, bet 
ir apie kitus korporacinius interesus. Juk Vidurio Rytų Europos 
korporatizmas yra kitoks nei Vakarų. Tiesą sakant - ypač, kai 
turima galvoje bažnyčia, - jis daug artimesnis pradinei korporaci- 
nei ideologijai, kilusiai iš prancūzų katalikybės ir pretendavusiai į 
socialinę hegemoniją (ji pastaruoju atveju, žinoma, niekad nebu- 
vo įgyvendinta). Vidurio Rytų Europoje korporacinės (tautinės 
ar kitokios grupės) reprezentuoja ne tik skirtingus interesus, bet 
dažnai (pasiskolinus Vincento Wrighto vartotą terminą skirtin- 
giems prancūzų visuomenės pasauliams devynioliktojo amžiaus 
pabaigoje apibūdinti) skirtingas „metafizines visatas“?ž. Beje, ši 
paralelė anaiptol nėra paviršutiniška, ypač turint omenyje šiuo- 
laikinėje Lenkijoje egzistuojantį pasaulietiškų ir religinių grupių 
konfliktą. Juk korporacinių bažnyčios interesų Vakaruose ir Ry- 
tuose negalima vertinti tuo pačiu aspektu. 

Visuomeninis bažnyčios vaidmuo Vidurio Rytų Europoje la- 
bai skiriasi nuo bažnyčios visuomeninio vaidmens Vakaruose. Ry- 
tuose ji atstovauja ne tik vienai interesų grupei, bet alternatyviam 

moraliniam vertybių ar normų pasauliui, viešojo gėrio vaizdiniui, 
pretenduojančiam į visuotinį legitimumą, kurio bažnyčia Vaka- 
ruose daugmaž atsisakė. Religija Vidurio Rytų Europoje nėra as- 
meninis reikalas, kaip šiandieninėje Lenkijoje byloja privalomas 
tikybos mokymas valstybinėse mokyklose ar finansavimo bei įran- 
gos tiekimo nutraukimas ligoninėms, kuriose daromi abortai. 

Net Vengrijoje, kur Bažnyčia kur kas mažiau tapatinama su 
nacionalinėmis dorybėmis ir niekad nevaidino opozicinio vaid- 
mens kaip Lenkijoje (todėl neturi tokios pat paramos), oficialus 
priėmimas, surengtas kardinolo Mindszenty'o palaikų perlaido- 
jimo proga, rodo, koks stiprus simbolinis Bažnyčios vaidmuo be- 
siformuojančioje visuomenėje. Atminkime, kad Mindszenty bu- 
vo rojalistas, karštas antisemitas, antiliberalus dvasininkas, ir per 
jo palaikų perlaidojimą valstybės jam išreikšta pagarba yra ryškus 
kontrastas vos saujelei vyriausybės narių, dalyvavusių tą pačią 1991 
metų vasarą perlaidojant garsų vengrų demokratą Oscarą Jaszi. 

Koks bus bažnyčios vaidmuo ateityje, mes, žinoma, negalime 
nuspėti. Tarkime, Josė Casanova teigė, jog Lenkijos atveju gali- 
mas arba konsocialinis pliuralizmas, suprivatinta religija arba ka- 
talikybės hegemonija**. Tai, kad Vengrijoje nebuvo priimtas Baž- 
nyčios palaikomas drakoniškas įstatymas, draudžiantis abortus, 
ir dabar Lenkijoje vykstantys debatai dėl abortų ir Bažnyčios vaid- 
muo tuose debatuose (būtent tai, o ne patys debatai yra svarbu) 
rodo, kokia atvira yra istorija, tačiau kartu svarbu turėti galvoje, 
kokios unikalios yra šiuo metu istorinėje scenoje veikiančios (šiuo 
atveju —- korporacinės) jėgos. Ir turėtume atminti Colino Crou- 
cho žodžius, kad 


„.„ kuo ilgesnis tarpsnis arba kuo stipresnis lūžis tarp senosios gildijos 
ir Standestaat institucijų žlugimo ir tipiškai modernių suinteresuotų 
organizacijų sukūrimo, tuo labiau tikėtina, kad valstybė angažuosis 


liberaliems interesų reprezentavimo būdams; ir kuo mažiau ji tole- 

ruos dalijimąsi viešąja erdve, tuo mažiau modernios organizacijos 


sies savo siekius su tokio pobūdžio dalyvavimu.“ 


Kaip matėme, Europos periferijos šalys niekada iš tikrųjų neišgy- 
veno devynioliktojo amžiaus pabaigos Vakarų Europos valstybių 
„liberalaus parlamentinio tarpsnio“ - valdant Habsburgams (pa- 
vyzdžiui, Vengrijoje Tisza režimas) visą devynioliktąjį amžių pu- 
siau feodalinės korporatizmo formos ir toliau lėmė politinį gyve- 
nimą??. Tad Vidurio Rytų Europa yra ypatingas atvejis, kai aiškiai 
neliberalios korporacinio atstovavimo formos išliko ir dvidešim- 
tajame amžiuje — iki pat Antrojo pasaulinio karo. Dera tai turėti 
galvoje 1r atkreipti dėmesį į perspėjimus tų, kurie, kaip George'as 
Schėplinas, šį palikimą laiko pagrindine kliūtimi įsitvirtinti libe- 
ralizmui pokomunistinėse visuomenėse. 

Grįždami prie nacionalinio ar etninio klausimo, vėl prisimin- 
kime Vakarus ir pažvelkime, kaip Kraun Haitse (Bruklinas) ar 
Brikstone (Londonas), ar Hojersverdoje (Saksonija, Vokietija) suin- 
teresuotų grupių organizavimasis rasiniu (t. y. etniniu - ypatingu) 
pagrindu - kai jis peržengia institucinius interesais motyvuotos 
veiklos būdus —- suprantamas ne kaip pilietinės visuomenės įgy- 
vendinimas, o kaip jos žlugimas. Tokio tipo solidarumas kelia 
grėsmę būtent pagrindiniams modernaus nacionalinio tapatumo 
modeliams, grindžiamiems individo ideologija, kuria remiasi mo- 
derni demokratinė visuomenė. Tai, kas Kraun Haitse vyksta in 
minora (tarp juodaodžių ir žydų ortodoksų) ar tarp neonacių Ho- 
jersverdoje, iš esmės yra tai, kas dabar kelia grėsmę perėjimui į 
demokratiją Vidurio Rytų Europoje. 

Izraelyje (jam mes skirsime mažiau vietos dėl istorinės jo rai- 
dos savitumo) padėtis yra panaši, nors šiek tiek kitokia. Ten nėra 
atskiros etbnie, kurios lojalumas valstybei (ir valstybės apsauga 
jai) keltų grėsmę pilietinės visuomenės idėjai. Veikiau valstybės 
kaip moralinės bendruomenės - apibrėžiamos žydų tautos požiū- 

riu — idėja sukuria, matyt, neįveikiamų sunkumų egzistuoti pilie- 
tinei visuomenei. Priežastis, kodėl toks valstybės apibrėžimas žy- 
dų tautos požiūriu kelia kitokius atgarsius nei prancūzų, anglų ar 
švedų ir ypač Jungtinių Valstijų valstybės apibrėžimas, be abejo, 
yra sudėtinga žydų istorinė raida: kolonijinis sionistinės progra- 
mos pobūdis, žydų tradicijoje išliekantys griežti kolektyvistiniai 
valstybės ir visuomenės apibrėžimai (šią tradiciją kūrė ir tokie 
vidiniai veiksniai kaip pagrindinis religinis kultūrinis judaizmo 
apibrėžimas, pasak kurio, judaizmo soteriologinių doktrinų bran- 
duolys visad pabrėžė, kad yra kolektyvinis atpirkimas, o ne indi- 
vidualus išganymas, ir išorinės įtampos bei grėsmės - nuo „eman- 
cipacijos nesėkmės“ iki holokausto siaubų) ir, žinoma, pats sio- 
nizmo raison d'ėtre* kaip pastangos pavieniam žydui užtikrinti 
fizinį saugumą, ekonominę gerovę ir kultūrinį vientisumą atkū- 
rus žydų valstybę kaip nepriklausomą, politiškai ir teritoriškai 
integralią šalį. Vykstant šiam procesui, pilietinė individualybė (taip 
pat ir valstybinės struktūros) buvo tapatinama su partikuliaristi- 
niais kolektyvistiniais, o ne universalistiniais - individualistiniais 
nacionalinės valstybės apibrėžimais ir į juos orientuojamos. 

Visa tai dar labiau komplikuoja nuolatinė kova tarp religinių 
ir pasaulietiškų valstybės ir viešojo gyvenimo bei erdvės apibrėž- 
čių. (Viešasis gyvenimas Izraelio aplinkoje suprantamas labai pa- 
žodžiui, kaip rodo fizinis smurtas, kylantis nesutariant dėl to, ar 
Jeruzalėje penktadienio vakarais turi veikti kino teatrai, arba dėl 
naujų kelių atidarymo ortodoksinėse miesto dalyse.) Tačiau Iz- 
raelyje politinę ortodoksijos reikšmę lemia ne tiek partinės poli- 
tikos sąlygiškumas, kiek stiprus religinis komponentas, apibrė- 
žiantis žydiškąją tradiciją (ypač po Europos žydijos sunaikinimo), 
kuria grindžiamas valstybės legitimumas. 

Žinoma, visa tai yra tik vienas šiuolaikinio Izraelio ir jo istori- 


* Buvimo prasmė (pranc.). 

nės raidos aspektas. Sionizmas taip pat turėjo ir tvirtas visuotinės 
prielaidas, grindžiamas labai realiu emancipaciniu reikalavimu, 
kad būtų sukurtas naujas žydų egzistencijos moderniame pasau- 
lyje modelis. Ryškios socialistinės didelės dalies ikivalstybinio sio- 
nizmo orientacijos iškalbingai byloja apie šį pilietinės kultūros 
polių Izraelyje. Šiuolaikinio Izraelio tragedija ir patosas, be abe- 
jo, yra tik vienas šios tarsi neišsprendžiamos dilemos aspektas. 
Mat nuo 1967 metų bei užtrukusios Vakarų Kranto ir Gazos ruo- 
žo okupacijos ir ypač 1977 metais iškilus Likudui, ankstyvosios 
universalistinės prielaidos, apibrėžusios viešąjį gyvenimą (kad ir 
kaip keičiamos praktikoje) vis labiau užleidžia vietą etnoreligi- 
niam politinio gyvenimo ir praktikos apibrėžimui. Šiuolaikinia- 
me Izraelyje tarp šių dviejų elementų yra nuolatinė įtampa ir ga- 
lima įrodinėti arba tai, kad jie neišvengiami (atsižvelgiant į tvirtas 
kolektyvistines sionizmo prielaidas nuo jo pradžios, kaip rodo, 
pavyzdžiui, „Hagšamos“ sąvoka - savęs realizavimas per kolek- 
tyvinį dalyvavimą), arba tai, kad jie atsitiktiniai ir nulemti istoriš- 
kai (nulemti užtrukusio konflikto, okupacijos ir kt. realijų). 

Tačiau mūsų tikslas nėra įrodinėti nei viena, nei kita. Mums 
rūpi, atsižvelgiant į dabartinę Vidurio Rytų Europos arba Arti- 
mųjų Rytų tikrovę (Izraelį kaip pavyzdį aš paėmiau tik todėl, kad 
iš visų to regiono šalių čia viešojo gyvenimo apibrėžimai labiau- 
siai vakarietiški, individualistiniai 1r visuotiniai), ar pilietinės vi- 
suomenės gali atlikti tam tikrą vaidmenį, Charleso Tayloro žo- 
džiais tariant, „ateityje ginant laisvę“*?. 

Manau, dabar jau turėtų būti aišku, kad nors ir kokia yra patrauk- 
li pilietinės visuomenės idėja kaip politinis šūkis, derėtų rimtai 
suabejoti jos veiksmingumu kaip konkrečiu socialinės ir politinės 
praktikos modeliu. Šias abejones kelia tiek pačios idėjos neadek- 
vatumas ir jai būdingi prieštaravimai, tiek ir faktas, kad ji atspin- 
di ne tik tam tikrą istorinės raidos etapą Vakaruose, bet ir ypatin- 
gas ten buvusias sąlygas, kurios nebūtinai turi būti kitose pasau- 

lio dalyse. Savaime aišku, pirmoji abejonė labiausiai (bet ne vien) 
sietina su pilietinės visuomenės idėjos taikymu nagrinėjant šiuo- 
laikinę padėtį Vakarų Europoje ir Junginėse Amerikos Valstijose, 
o antroji - su tuo, kiek ji reikšminga kitoms visuomenėms, ypač 
šiuolaikinėje Vidurio Rytų Europoje, kur šis terminas pirmiausia 
buvo šiuolaikiškai išskleistas. 

Pradėsiu šiek tiek pakeisdamas savo analizės terminus, kad būtų 
aiškiau, ką turiu galvoje, kai kalbu apie pilietinės visuomenės ne- 
pakankamumą, susidūrus mums su šiuolaikinio gyvenimo konf- 
liktais ir problemomis. Su šiais konfliktais supažindinęs tiek 
iliustratyvaus literatūrinio vaizdelio, tiek trumpos (pernelyg trum- 
pos) istorinės apžvalgos forma, norėčiau šią problemą panagrinė- 
ti labiau pripažintu socialiniu-moksliniu požiūriu - pasitikėjimo 
požiūriu. Jeigu, kaip teigiau, pilietinės visuomenės problema yra 
kolektyvinio solidarumo ir individualizmo sintezės problema ir 
jų abiejų vyraujančių apibrėžimų problema, tuomet galbūt ir dera 
pradėti nuo pasitikėjimo sąvokos - pasitikėjimo institucijomis ir 
tarpasmenio pasitikėjimo. Taigi aš norėčiau tebesančias pilietinės 
visuomenės problemas Jungtinėse Valstijose, Vakarų Europoje, 
taip pat ir Vidurio Rytų Europoje performuluoti kaip pasitikėji- 
mo problemą. Tikiuosi, kad šitokia perspektyva duos dar vieną 
požiūrį, kuris leis apžvelgti su socialinio gyvenimo, grindžiamo 
pilietinės visuomenės idėja, vizija susijusias problemas. 

Pasitikėjimo buvimas yra esminis visų žmogiškų santykių kom- 
ponentas. Todėl jis tapo viena iš pagrindinių sociologijos ir sociolo- 
ginės analizės sąvokų. Išties nuo devynioliktojo amžiaus ir Emile'o 
Durkheimo teorinių įžvalgų apie „ikisutartinio“ elemento buvimą 
visuose socialiniuose dariniuose, pasitikėjimo svarbą visuomenės 
gyvenimui pripažino visi socialinio gyvenimo tyrinėtojai. 

Bendriausiu ir abstrakčiausiu lygiu galima teigti, kad patvarių, 
stabilių, visuotinai pripažįstamų pasitikėjimo struktūrų poreikį le- 
mia esminis socialinės sąveikos neapibrėžtumas. Tokio neapibrėž- 


Jeruzale, Budapeštas, Los Andželas 205 


tumo tarp socialinių veikėjų, tarp socialinių veikėjų bei jų tikslų, ir 
tarp socialinių veikėjų bei jų turimų išteklių padarinys socialiniame 
gyvenime yra elementarus nenuspėjamumas, nors žmonės visuoti- 
nai priklausomi vieni nuo kitų. Anthony'o Giddenso žodžiais ta- 
riant, „Pasitikėjimas suskliaudžia laiko bei erdvės nuotolį ir šitaip 
užkerta kelią egzistenciniams nerimams, kurie, jeigu jiems būtų leista 
konkretizuotis, taptų nepaliaujamos emocinės ir elgseniškos kan- 
čios gyvenime šaltiniu“*š. Tai pasakytina ne tik apie asmeninį gyve- 
nimą ankstyvosios, kūdikiškos socializacijos tarpsniu, bet ir apie 
platesnį socialinį gyvenimą. Todėl visokios ilgalaikės pastangos su- 
kurti socialinę tvarką su nepertraukiama socialine sąveikos struk- 
tūra turi remtis stabilių savitarpio pasitikėjimo santykių tarp soc1a- 
linių veikėjų plėtojimu. Tačiau aišku, jog įvairios visuomenės orga- 
nizavimo formos (makrosociologiniu lygiu) nulemia ir skirtingas 
pasitikėjimo visuomenėje įtvirtinimo formas. 

Šiame kontekste viena iš pagrindinių sričių, kur pasitikėjimo 
nagrinėjimas — tarpasmeniniu ir instituciniu lygiu — tapo vyrau- 
jančia tema, buvo modernizacijos studijos. Šeštojo ir septintojo 
dešimtmečių studijose buvo daugiausia nagrinėjamas naujų pasi- 
tikėjimo visuomenėje pamatų kūrimasis, pagrįstas naujomis soli- 
darumo ir pilietiškumo sąlygomis, kitaip tariant, iš tikrųjų buvo 
nagrinėjami nauji parametrai, apibrėžiantys pasitikėjimo ribas mo- 
dernėjančiose socialinėse struktūrose*?. 

Atsižvelgiant į tai, kad visuotinis pasitikėjimo pagrindas mo- 
derniose demokratinėse visuomenėse nepaprastai svarbus, nieko 
nuostabaus, jog domimasi besikeičiančiu pasitikėjimo pobūdžiu 
modernėjančiose visuomenėse. Moderniose visuomenėse pabrė- 
žiamas konsensusas, pragmatizmo ideologija, problemų sprendi- 
mas ir technokratinė kompetencija, taip pat konfliktų valdymas 
(priešpriešinant jį ideologiniam susiskaldymui), ir visa tai grin- 
džiama vaizdiniu tokios visuomenės, kurios pagrindas yra tarpu- 
savyje susiję pasitikėjimo tinklai - tarp piliečių, šeimų, savanoriš- 

kų organizacijų, religinių denominacijų, pilietinių asociacijų ir kitų. 
Panašiai pats modernių visuomenių „legitimavimas“ pagrįstas „pa- 
sitikėjimu“ valdžia ir vyriausybėmis kaip pirminio, tarpasmeni- 
nio pasitikėjimo apibendrinimais. Tiesą sakant, pirminės sociali- 
zacijos sritys, ar tai būtų švietimo sistema, ar žiniasklaida, nepa- 
liaujamai siekia diegti šią vertybę, kuri iš tiesų yra pasitikėjimo 
visuomenėje „ideologija“. 

Žinia, įvairūs mąstytojai yra įvairiai apibūdinę pagrindines pa- 
sitikėjimo socialine tvarka savybes. Pasak Giddenso, tai anksty- 
viesiems pasitikėjimo tarp ego ir alter santykiams būdingo „onto- 
loginio saugumo“ išplėtimas į išorinį pasaulį, nesvarbu, ar tai įvyk- 
tų per konkretesnius, pirmykščius giminystės, teritorijos ar 
religinio bendrumo santykius, ar per modernesnį pasitikėjimą 
„abstrakčiomis sistemomis“*?. Pasak Giddenso sampratos, moder- 
niose demokratinėse visuomenėse pasitikėjimas individais vis la- 
biau traukiasi į privačias draugystės ir artumo sritis, 0 viešojoje 
srityje jį pakeičia padrikesnės ir abstraktesnės pasitikėjimo for- 
mos. Pasak Luhmanno, skirtumas tarp pasitikėjimo kaip rizikos 
vedinio ir pasitikėjimo kaip pažįstamumo jausmo (jo antonimas 
yra ne rizika, o pavojus) yra labai svarbus norint suprasti moder- 
nių, itin diferencijuotų visuomenių permainas*!. Laikantis dau- 
giau klasikinio modelio, grįžtančio prie Durkheimo ikisutartinių 
socialinio gyvenimo elementų sampratų (t. y. prie būtinų taisyklių, 
kurios reguliuoja rinką ir kuriomis vadovaujamasi sudarant sutar- 
tis, bet kurios pačios nėra sutartinės) yra vartojamas S. N. Eisens- 
tadto ir Luiso Ronigerio sugalvotas terminas“?. Jie apibūdina pa- 
sitikėjimo visuomenėje veikimą kaip apribojimus, nustatomus lais- 
viems išteklių mainams, - tai tokie apribojimai kaip pats viešųjų 
gėrybių apibrėžimas (tos gėrybės, kurios, jei suteikiamos vienam 
kolektyvo nariui, turi būti suteikiamos visiems) arba viešasis pri- 
vačių gėrybių paskirstymas. Pasak šios sampratos, tokie reiškiniai 
kaip teisė į gerovę ar progresyvinis pajamų mokestis yra apriboji- 

mai, nustatomi laisviems gėrybių mainams, grindžiamiems bend- 
rais pasitikėjimo ir solidarumo visuomenėje apibrėžimais - apibrė- 
žimais, kurie moderniose visuomenėse, kaip kone prieš šimtą metų 
nurodė Durkheimas, remiasi autonomiško individo, kaip sociali- 
nės tvarkos ašies ir moralinio pagrindo, idėja. Iš mūsų aptarimo 
ankstesniuose skyriuose turėtų būti aiškūs šios idėjos padariniai 
piliečių lygybės ir šios lygybės išplėtimo į įvairias sritis, kurioms 
toks apribojimas reikalingas, požiūriu. 

Vidurio Rytų Europos kontekste pasitikėjimo problema įgau- 
na ypatingą matmenį. Kaip matėme, čia vyraujantys individua- 
laus tapatumo apibrėžimai iš esmės vis dar yra kolektyviniai ir 
remiasi tam tikrų etninių grupių solidarumu. Šiuo požiūriu ten 
trūksta to individualaus pilietinės visuomenės sintezės poliaus, 
kuriuo, kaip manoma, pagrįstas formalus, institucinis ir visuoti- 
nis pilietinis individualumas ir pilietiškumas. 

Šiame kontekste tarpasmeniniam pasitikėjimui, kaip ir pasiti- 
kėjimui formaliomis institucinėmis visuomenės struktūromis, vis 
dar būding; aiškiai „ikimodernūs“ kriterijai (juos bendriausia pras- 
me būtų galima apibūdinti kaip gemeinscbaft*). Pagrindiniai pa- 
sitikėjimo tinklai mezgami iš etninių santykių, vietinių bendruo- 
menių, bendro religinio tikėjimo ir, žinoma, tebesančių svarbių 
įsišaknijusių tradicijų. Nenuostabu, jog dažnai pažymima, kad Vi- 
durio Rytų Europoje skiriamoji riba tarp privataus ir viešojo gy- 
venimo yra ryškesnė negu Vakaruose. Ši įžvalga - kas iš esmės yra 
mandagumo statusas Vidurio Rytų Europoje - tiesiogiai susijusi 
su pasitikėjimo pamatais visuomenėje, su svarbiausiomis tarpas- 
meninio solidarumo ir komunikavimo būdų sąlygomis. Manda- 
gumas, savitarpis kiekvieno individo įgimto žmogiško orumo ir 
priklausomybės politinei bendruomenei pripažinimas sudaro, kaip 
teigia Edwardas Shilsas, pilietinės visuomenės šerdį ir, jo žodžiais 


* Bendruomenė (vok.) 

tariant, „pilietinės visuomenės kolektyvinės sąmonės esmę“**. Bet 
ši labai diurheimiška formulė suponuoja (taip pat durkheimišką) 
ikisutartinio pasitikėjimo idėją, kuri, kaip prisimename, moder- 
niose demokratinėse visuomenėse pagrįsta liberalia moralaus in- 
divido, išlaisvinto iš lokalių bendruomeninių tapatumų ir to, ką 
galėtume pavadinti etiniu solidarumu, idėja. 

Tačiau šiuolaikinė problema yra ta, ar apskritai egzistuoja pati 
tokia idėja Vidurio Rytų Europoje. Gal dabar į mūsų diskusiją ge- 
riausia būtų įterpti „patikimų“ socialinių-mokslinių duomenų. Vie- 
nas galimas, nors sunkiai išskiriamas konkrečiais aspektais, informa- 
cijos apie tokias idėjas ir apie tai, kad egzistuoja ne vien lokalus, 
privatus ir ypatingas pasitikėjimas, šaltinis yra Europos vertybių tyri- 
mo apklausa, atlikta 1982 ir 1990 metais dvylikoje Europos šalių. 
Gaila, kad turime tik vieną reprezentatyvų pavyzdį iš Vidurio Rytų 
Europos —- Vengrijos, — jis, nors ir neišsamus, yra įdomus. Be to, 
Vengrija laikoma vakarietškiausia, labiausiai į rinką orientuota iš 
visų Vidurio Rytų Europos šalių tiek šiandien, tiek per pastaruosius 
du dešimtmečius dėl Kadaro „guliašinio komunizmo“ paveldo ir „ant- 
rinės ekonomikos“ funkcionavimo. Tad Vengrija (bent teoriškai) bū- 
tų artimiausia Vakarams. Iš maždaug aštuonių šimtų klausimų išrin- 
kau tuos, kurie labiausiai siejasi su pasitikėjimo problema ir jos api- 
bendrinimu bei abstrahavimu“*. Jie pateikti trijose lentelėse. Pirmoje 
pateikiami duomenys, gauti Vengrijoje per 1990 metų apklausą apie 
„pasitikėjimą“ įvairiomis etninėmis ir nacionalinėmis mažumomis 
(lyginamųjų duomenų čia nėra). Antroje lentelėje pateikiama lon- 
gitudinė (nuo 1982 iki 1990 metų) apžvalga, kaip pasitikima (fak- 
tiškai, kaip smunka pasitikėjimas) būtent tomis pilietinėmis insti- 
tucijomis - profesinėmis sąjungomis, žiniasklaida, net parlamen- 
tu, — kurios būtinos kuriant pilietinę visuomenę. Iš šios lentelės 
matyti, jog „patikimiausios“ nacionalinio gyvenimo institucijos yra 
bažnyčia ir šeima“. Trečioje lentelėje pateikiami 1982 metų ap- 
klausos apie pasitikėjimą įvairiose šalyse lyginamieji duomenys““. 


1 LENTELĖ. 
1990 metų Europos vertybių apžvalga: 
Vengrijos Mokslų Akademijos Sociologijos instituto 
pateikti duomenys (procentais) 


1 Ž 3 4 5 

Pasitiki labai truputį ir taip, irne nelabai visai ne 
Bažnyčia 23 - (26.2)* 29.2 17.4 
Rumunais 2.2 10.8 26.1 23.2 222 
Žydais 13.9 23.6 31.1 11.3 77 
Čigonais 2.3 10.8 14.6 28.3 42.4 
Slovakais 6.2 14.9 30.5 18.3 11.3 
Savo šeima 89.5 5.6 2.8 (0.5 (0.4 
Vengrais indiv. 23.0 45.8 20.4 8.7 1.1 
Vokiečių mažuma Vengrijoje 11.8 22,7 3242 10.5 7.4 


Respondentų skaičius: 1301-1314 


* Šis procentas atsakė ne „ir taip, ir ne“, o „šiek tiek“. 

2 LENTELĖ 


1982 ir 1990 metų Europos vertybių apžvalga: 
Vengrijos Mokslų Akademijos Sociologijos instituto 
pateikti duomenys (procentais) 


1 2 2 
labai gerokai nelabai 


Pasitiki 1982 1990 1982 1990 1982 1990 


Profesinėmis sąjungomis 20.1 6.0 36.1 22.3 197 38.7 


Parlamentu 49,0 8.3 354 359 61 365 
Teisine sistema 39.44  13.6 449 40.3 9.0  32.0 
Spauda, žiniasklaida 28.45 6.8 50.5 35.6 16.33 42.3 
Bažnyčia 148  23.0 22.0 26.2 25.9 29.2 
Valstybine administracija 27.46 8.5 423 38.7 19.77 38.44 
Švietimo sistema 289 135 489 410 142 327 


Respondentų skaičius: 1982: 1226-1423, 
1996: 1301-1314 

3 LENTELĖ 
Individualizmas ir privatizmas dešimtyje Europos šalių, 
1982m. (procentais) 


Ang- Airija Pran- Bel- Vokie: Nyder- Isba- Danija Italija Veng- 


lija cūzija gija Lija landai nija rija 
Žmonėmis galima pasitikėti 43 4() 22 25 26 38 32 46 25 32 
Ar aukotumėtės dėl ko nors, kas 
nesusiję su jūsų šeimai? NE! 60 55 64 61 53 54 38 49 45 85 
Tėvai turi savo gyvenimą; 
dėl vaikų jic neturėtų aukotis 18 15 17 21 28 15 13 39 27 44 
Vaikų auklėjimo principai: 
pagarba kitiems žmonėms 62 56 59 45 52 53 44 58 43 31 
ištikimybė, patikimumas 36 19 36 23 22 24 29 24 43 10) 
Kaip labiausiai mėgstate 
leisti laisvalaikį? 
vienas 11 12 10 9 8 12 7 8 20 10 
su savo šeima 48 39 47 51 52 49 53 53 36 72 
su draugais 27 27 22 18 27 15 23 12 29 10 
lankytis įvairiose vietose, 


susitikti su žmonėmis 11 12 8 7 $ 12 4 4 8 3 


Pastaba: visa atranka buvo reprezentatyvi nacionalinė atranka. 
ŠALTINIS: 1982 m. Europos vertybių sistemų tyrimas. 

Iš šių trijų lentelių matyti, kad tiek absoliučiu, tiek, dar svarbiau, 
lyginamuoju požiūriu abstraktus arba apibendrintas pasitikėjimas vi- 
suomene ir jos institucijomis yra menkas. Todėl ir toliau reiškiamas 
pasitikėjimas privačiomis ir uždaromis gyvenimo sritimis“. 

Vengrijos atveju šiuos duomenis galima papildyti Gyėrgy'o Cse- 
pelio atliktu socialiniu-psichologiniu vengrų nacionalinio tapatu- 
mo sąlygų ir apibrėžimų tyrimu. Csepelis išskyrė vadinamuosius 
Gesellschaft (visuomeninis) ir Gemeinscbaft (bendruomeninis) na- 
cionalinio tapatumo tipus. Pagal Gesellschaft modelį nacionali- 
nis tapatumas suvokiamas kaip priklausomybė demokratinei po- 
litinei bendruomenei, o pagal Gemeinschaft modelį - kaip nuosta- 
tos ir įsitikinimai, besisukantys apie etninio grynumo ir savitumo 
idėją, folklorą bei kultūrines tradicijas**. Šias kategorijas papildo 
kitos, ir mūsų tikslams svarbiausia yra ta, kurią Csepelis vadina 
„neryškia tautine savimone“, kai „tauta suvokiama kaip socialinė 
psichologinė bendruomenė, vienijama kultūrinės tradicijos, kuri 
palengvina bendravimą tarp žmonių, laikančių save tos bendruo- 
menės nariais““?. Tai susiejus su religinėmis bendruomenėmis, gau- 
nami įdomūs rezultatai: 


Žydai Protestantai Katalikai 
Gesellschaft 45 23 32 
Neryški savimonė 11 38 51 
Gemeinschaft 19 41 44 


ŠALTINIS: Gyorgy Csepeli. „Competing Patterns of National Identity in Post- 
Communist Hungary“, Media, Culture and Society, vol. 13 (1991), p. 337. 


Čia matyti esant „modernius“ ar bent liberalius politinės bend- 
ruomenės apibrėžimus, o tautą apibrėžia kultūriniu požiūriu iški- 
li mažuma, tuo tarpu kitų religinių grupių nariai laikosi labiau 
Gemeinchaftlich arba ikimodernių, bet ne liberalių individualis- 
tinių politinės bendruomenės apibrėžimų. 

Šių apklausų rezultatus ir jų keliamus klausimus, ar esama prie- 
laidų, kurios būtinos bet kokiai pilietinei visuomenei egzistuoti, patvir- 
tina Andreso Sajo atliktas teisių supratimo Vengrijoje tyrimas??. Iš- 
analizavęs 1986 metų gruodžio mėn. ir 1987 metų sausio mėn. ap- 
klaustų 1650 respondentų atsakymus, Andrasas Sajo savo studijoje 
nurodė, jog teisių supratimas buvo labai „ribotas, neesminis, pavir- 
šutiniškas ir prieštaringas“. Be to, teisės buvo suprantamos pragma- 
tiškai, kai „argumentų, ginančių žmogaus orumą, pateikiama men- 
kai, o dėl prietarų kai kurie respondentai žmogaus orumo nebuvo 
linkę pripažinti visiems visuomenės nariams; paklusnumas eina ran- 
ka rankon su primityviu maištingumu, kai rimtai neabejojama au- 
toritariniu valstybės administracijos legitimumu“, o „piliečiai men- 
kai gerbia vieni kitus“?!. Čia nėra kaip tik tų universalių žmogaus 
orumo ir moralinio individualizmo sampratų (grindžiamų prigim- 
tinės teisės tradicija), kurios yra viską apimantis pilietiškumo, na- 
rystės ir dalyvavimo nacionalinėje bendruomenėje pagrindas, be 
kurio pilietinės visuomenės idėja nelabai prasminga. 

Sudėję visas tris apklausas - apie vertybes, nacionalinį tapatu- 
mą ir teises - draugėn, matome galbūt apgailėtiną, tačiau visiškai 
nuoseklų ryšį tarp ribotų pasitikėjimo apibrėžimų, ribotų narys- 
tės politinėje bendruomenėje apibrėžimų ir to, kad visuotinai ne- 
pripažįstamas individo integralumas (bent jau teisine jo prasme). 
Visa tai kelia rimtų abejonių, ar apskritai pilietinės visuomenės 
idėja, grindžiama moraliniu liberalios demokratinės ideologijos 
individualizmu, yra gyvybinga. 

Žinoma, galima įrodinėti, jog netikras valstybinio socializmo 
visuotinumas istorines Vengrijos (jei ne visos Vidurio Rytų Euro- 
pos) tradicijas veikiau sustiprino, nei išdildė. Pagrindiniai pasidali- 
jimai į „mes“ ir „jie“, apibrėžę etninius partikuliarizmus, virto pa- 
našia takoskyra tarp valstybės ir visuomenės (abiem takoskyros pu- 
sėms priklauso skirtingos socialinės grupės ir elitai). Galbūt pasikeitė 
tam tikrų apibrėžimų turinys, bet modelis liko toks pat. 

Galbūt ir taip, bet atitinkamas argumentas, veikiau jo utilitari- 
nis išplėtojimas laisvosios rinkos aspektu - jog atsižvelgiant į tai, 
kad išlaisvinus rinkos jėgas šie partikuliarizmai išnyks susidūrę su 
nauja individualistine orientacija, - dar labai abejotinas. Čia vėl 
norėčiau kliautis Csepelio ir Orkney'o apklausos duomenimis apie 
rinkos veiklos ir politinių vertybių santykį. Jų duomenys taip pat 
įdomūs. Mat jie atskleidė, jog nėra jokios sąsajos tarp verslinin- 
kiškos veiklos ir „liberalių“ politinių ar ekonominių orientacijų. 
Cituojame juos: 


Nėra netgi privatizacijos idėjos, pagrindinės rinkos ekonomikos są- 
vokos, kuri iš principo yra neatsiejama nuo verslininko pasaulėžiū- 
ros. Ne ką geriau sekasi ir liberalioms politinėms bei ekonominėms 
pažiūroms — vienintelė išimtis ta, kad socializmas, kuriam menkai 
tesimpatizuojama, atmetamas ideologiškai. Tokia padėtis nėra vien 
paprastas paradoksas. Iškilo klasė, kuri dėl savo padėties per se ne- 


pajėgia deramai įsisąmoninti savo pačios buvimo.?? 


Tad liberali politinė ir ekonominė orientacija buvo ne rinkos pa- 
saulėžiūros, o socialinės kilmės ir „kultūrinio kapitalo“ padari- 
nys, ir tai nepriklauso nuo perėjimo prie rinkos ekonomikos. Kaip 
jie pažymi, liberalių idėjų iš tiesų galima rasti tik tam tikrose so- 
cialinėse grupėse (kilusiose iš inteligentijos, turinčios didelį kul- 
tūrinį kapitalą ir opozicinės veiklos patirtį). 

Nors šie duomenys labai preliminarūs ir yra pereinamuoju lai- 
kotarpiu atlikto tyrimo rezultatai, jie koreliuoja su anksčiau ap- 
tartais kitų tyrimų rezultatais, taip pat ir preliminariu antrinės 
ekonomikos ir „socialistinių verslininkų“ veiklos tyrimu. Prisi- 
menant socialinę bei politinę Vengrijos visuomenės istoriją, visai 
nestebina, kad nėra sąsajos tarp verslininkystės ir liberalių politi- 
nių vertybių. Kad ir kokį kitą poveikį turėtų laisvosios rinkos vei- 
kimas, pats savaime jis nėra nei liberalios visuomenės garantas, 
nei pakankama pilietinės visuomenės prielaida*?. Teigiama, jog 

patys organizaciniai šiuolaikinės verslininkystės tinklai, kuriems 
būdingas menkas tankumas, nepakankamas susietumas ir, svar- 
biausia, pasitikėjimo stoka, trukdo įsitvirtinti „marketizacijai“?“. 
Kad ir kokie buvo pilietinės visuomenės elementai, juos sugrio- 
vęs valstybinis socializmas taip pat sugriovė elementarų pasitikė- 
jimą, būtiną rinkos ekonomikai sukurti??. Įdomu, kad šią įžvalgą 
priėjo ne sociologijos ar politikos teoretikai, o šiuolaikinės Veng- 
rijos ekonomikos stebėtojai. Jie taip pat supranta tai, ką ir aš mė- 
ginau visur teigti, jog pilietinė visuomenė pirmiausia remiasi au- 
tonomiška individo idėja ir individų asociacijos, pasitikėjimo ir 
savitarpiškumo sąlygomis, išreikštomis bendrais, visuotiniais prin- 
cipais (principais, kurių pirmasis įgyvendinimo etapas turi būti 
klasikinė pilietiškumo idėja, kad ir kokie prieštaravimai šiai idė- 
jai mūsų laikais būdingi Vakaruose). 

Be abejo, dar per anksti spėlioti, koks bus ilgalaikis rinkos eko- 
nomikos poveikis Vidurio Rytų Europos visuomenėms. Šiuo me- 
tu ji yra sukėlusi gilią moralinę krizę, nes žmones užklupo prieš- 
taringi veiklos būdai. Bet šitai dar gali pasikeisti. Tačiau mes šios 
analizės ėmėmės todėl, kad mums labiau rūpi ne rinkos raciona- 
lumas, bet pasitikėjimo sąlygos visuomenėje, o jos, kaip įsitikino- 
me, ir toliau yra riboto bei privataus pobūdžio. 

Teigti, kad pilietinei visuomenei reikia bendro ir visuotinio 
pasitikėjimo, žinoma, teisinga. Tačiau visai kas kita teigti, kad 
pilietinės visuomenės idėja sykiu pateikia būdą, kaip sukurti šito- 
kią pasitikėjimo sistemą. Tai problemiška. Juk nors pilietinė vi- 
suomenė tikrai sudaro prielaidas moderniajai pasitikėjimo visuo- 
menėje sklaidai, grindžiamai teisinio ir etinio asmenybiškumo 
samprata, ji nepateikia jokio plano, kaip sukurti santykius tarp 
socialinių veikėjų ten, kur šitokia samprata dar nėra visiškai pa- 
plitusi. O tie santykiai yra, taip sakant, pilietiškumo ir pilietinės 
visuomenės pradmenys. Tad nepakanka nagrinėti pilietinės vi- 
suomenės problemą remiantis motyvų ir interesų pliuralizmu to- 

se visuomenėse, kurioms būdingas ne vien interesų, bet ir emoci- 
nių ideologinių pasaulių pliuralizmas. 

Norėdami sukonkretinti šį klausimą, pažvelkime į patį perei- 
namuoju procesą Vidurio Rytų Europoje. Kaip dažnai pažymi- 
ma, šis perėjimas daro įtaką visiems socialinio gyvenimo elemen- 
tams, juo labiau pasitikėjimo pobūdžiui tiek tarp pačių individų, 
tiek tarp individų ir pagrindinių visuomenės institucijų. Pereinant 
prie rinkos ekonomikos, reikia iš esmės perorientuoti tas struk- 
tūrinės sritis, kuriose pasitikėjimas yra itin svarbus tam, kad įsitvir- 
tintų socialinė tvarka. Viena iš pagrindinių sričių, kur tai matyti, 
yra viešosios ir privačios sričių perorganizavimas. Plėtojantis rin- 
kos ekonomikai, reikia iš naujo apibrėžti viešosios bei privačios 
sričių sąlygas ir sąlygišką kiekvienos iš jų vaidmenį susidarant nau- 
joms socialinės sąveikos „pamatinėms taisyklėms (pavyzdžiui, su- 
tartinėms paskirstomojo teisingumo taisyklėms)“. Abstrakčiu ir 
instituciniu lygiu tai būtų trejopas uždavinys: 


1. Priėjimo prie pagrindinių rinkų visuomenėje pertvarkymas. 
2. Naujų viešųjų gėrybių apibrėžimų kūrimas. 
3. Naujos privačių gėrybių visuomeninio perskirstymo taisyklės ir apibrė- 


žimai. 


Pertvarkant šias sritis pagal rinkos ekonomikos veikimą, pasitikėji- 
mo visuomenėje pobūdžio perorientavimas turi būti svarbiausias 
elementas, ypač prisiminus, kad valstybinio socializmo metu buvo 
istoriškai unikali pasitikėjimo konfigūracija, kuriai būdinga: 


1. Beveik visiškas nepasitikėjimas bendru visuomeniniu (kitaip tariant, 
instituciniu) lygiu ir tuo pat metu labai išplėtoti tarpasmeninio pasi- 
tikėjimo tinklai (formaliau kalbant, nepavyko pasitikėjimo išplėsti 
nuo konkretaus iki socialinio lygio). 

2. Tolesnis ikimoderniais, lokaliais, o dažnai ir pirmykščiais kriterijais 


grindžiamų pasitikėjimo struktūrų egzistavimas. 

3. Kone šizofreniškos padėties susidarymas nepriteklių laikais, kai konf- 
liktuojantys interesai (poreikis maksimaliai didinti išteklius ir kartu 
kitų pagalbos poreikis norint tai atlikti) lėmė nuolatinę pasitikėjimo 
ir nepasitikėjimo dialektikos sklaidą. (Čia geriausias pavyzdys būtų 
amžinas butų trūkumas ir strategija, kurią vengrai pavadino „mirties 
sutartimis“, kai pasitikėjimas ir nepasitikėjimas susiplakdavo asme- 
niniu ir patologiniu lygiu““.) 

4. Pagrindinė plotmė, kurioje buvo galima reikšti tarpasmeninį pasiti- 
kėjimą, buvo grindžiama griežta takoskyra tarp „mes“ ir „jie“ (bū- 


tent, viena vertus, šalies piliečiai ir, kita vertus, partinė biurokratija). 


Politiniu požiūriu esmingiausias yra klausimas - kas vyks da- 
bar? Kaip pokomunistinėje visuomenėje plėsis pasitikėjimas vi- 
suomeniniu lygiu ir kokias formas įgaus tarpasmeniniu lygiu? Įdo- 
mus čia kylančių problemų pavyzdys yra 1990 metų spalio 26- 
28 d. vykęs taksi ir sunkvežimių vairuotojų streikas. Šiuo atveju 
akivaizdus, viena vertus, tebevyraujantis nepasitikėjimas institu- 
cine valdžia (ne tik streikininkų, bet ir pirmosiomis streiko valan- 
domis plačiosios visuomenės, kuri baiminosi karinio įsikišimo 
ir, populiaraus posakio žodžiais tariant, „1956 metų pasikarto- 
jimo“). Kita vertus, per tris dienas vis dėlto radosi institucinė 
struktūra skundams pateikti ir aptarti, konsensusu paremtas su- 
sitarimas ir, svarbiausia, per televizinį arbitražą (vienas pagrin- 
dinių streikininkų reikalavimų) susikūrė nauja savitarpiškumo, 
dalyvavimo ir pasitikėjimo forma ne tik tarp dalyvių, bet ir tarp 
plačiosios visuomenės. 

Šiame kontekste dera pažymėti, kad jau iki pereinamojo lai- 
kotarpio būta tam tikro masto bendro pasitikėjimo (visuomeni- 
niu lygiu), kuris įvairiose Vidurio Rytų Europos šalyse įgavo skir- 
tingas formas. Vertėtų prisiminti žiniasklaidos vaidmenį Vengri- 
joje, Katalikų bažnyčios —- Lenkijoje ir įžymaus kultūrinio elito 
bei charizmatinių asmenybių vaidmenį Čekoslovakijoje. Visi šie 

atvejai liudija, kad išliko bendro pasitikėjimo kultūrinės tradici- 
jos formos, kurios nebuvo visiškai sugriautos per valstybinio so- 
cializmo laikotarpį. Visais trim atvejais devintojo dešimtmečio vi- 
duryje vėl išryškėjo kultūriniu požiūriu specifinės ir politiniu po- 
žiūriu autonomiškos bendro pasitikėjimo formos, pagrįstos 
politine (ikivalstybine socialistine) tų šalių kultūra, ir jos, perei- 
nant prie demokratinės valdymo formos bei rinkos ekonomikos, 
suvaidino labai svarbų vaidmenį. Tik dar neatsakyta į klausimą, 
kaip šias pasitikėjimo formas galima įtvirtinti per politines vei- 
kiančio pilietinio valdymo struktūras. Visais šiais atvejais aišku, 
jog tam, kad demokratinė, į rinką orientuota visuomenė būtų gy- 
vybinga, turi įvykti nemaža esminių esamos pasitikėjimo formos 
pasikeitimų. 

Pirma, turi įvykti beveik kiekybinis šuolis - pasitikėjimas turi 
būti suinstitucintas, kad būtų nuosekliai įtvirtinama rinkos eko- 
nomika. 

Antra, beveik „feodalinis“ asmeninio pasitikėjimo, grindžia- 
mo stipriais abipusiškumo ir savitarpiškumo ne su rinka susiju- 
siais saitais, pobūdis neišvengiamai turės keistis. Tačiau dar neat- 
sakyta į klausimą, kokią formą jis įgaus. 

Trečia, jau iširo pagrindinė „mes“ ir „jie“ takoskyra, apibrėžu- 
si socialinio solidarumo ir pasitikėjimo ribas valstybinio socializ- 
mo visuomenėse. Šiuo metu jos vietą visuomenėje užima iš naujo 
apibrėžiamos pagrindinės socialinio solidarumo ir vien „mes“ 5ą- 
lygos. Šis procesas akivaizdus daugelyje įvairių sričių, pirmiausia 
jį rodo besiformuojanti etninė ir nacionalinė Rytų Europos vi- 
suomenių sąmonė. Šis pirmykščio ir etnocentrinio pasitikėjimo 
pagrindo „atgimimas“ (jeigu tai iš tiesų atgimimas), be abejo, ke- 
lia pavojų galimybei rastis tikrajai pilietinei valdymo formai. Ta- 
čiau pats savaime jis netrukdo įsitvirtinti tarpusavio kooperacijai 
tarp įvairių socialinių grupių. Tačiau ar tai taps norma, ar, prie- 
šingai, padidins tarpgrupinę įtampą ir nepasitikėjimą, priklauso 

kaip tik nuo to, kaip iš naujo reiškiamas visuomenėje besifor- 
muojantis pasitikėjimas. 

Iš to, kas buvo anksčiau pasakyta, aišku, jog kad ir koks būtų 
pasitikėjimo pobūdis Vakarų Europos ir Šiaurės Atlanto visuo- 
menėse, Vidurio Rytų Europoje negalima jo laikyti savaime su- 
prantamu dalyku. Iš esmės keičiasi pagrindinės jo struktūros, ver- 
tybės, mastas ir kryptys. Tai, kaip visa tai keičiasi ir kokie tikėtini 
šios kaitos socialiniai ir politiniai padariniai, nulems visuomenės 
pobūdį - jai būdingą pilietiškumą arba jo stoką. 

Žodžiu, mes iki šiol teigėme, kad ne tik pasitikėjimas būtinas 
visuomenei funkcionuoti, bet ir pilietinei visuomenei funkcio- 
nuoti būtina ypatinga bendro pasitikėjimo forma, grindžiama 
moderniomis individualistinėmis normomis. Reikalauti sukurti 
pilietinę visuomenę neatsižvelgiant į pagrindines pasitikėjimo 
sąlygas visuomenėje yra tik tuščia retorika. Mes, be abejo, ne- 
įstengėme pateikti tikslios ir griežtos pasitikėjimo studijos Vi- 
durio Rytų Europos kontekste, bet, tikiuosi, iškėlėme pakanka- 
mai klausimų, kuo jis skiriasi nuo pripažintų pasitikėjimo struk- 
tūrų Vakarų demokratinėse valstybėse, kad išsklaidytume naivų 
įsitikinimą, jog šiose visuomenėse įsitvirtinant rinkos ekonomi- 
kai 1r demokratiškai renkant valdžią, pilietinė visuomenė susi- 
kurs tuoj pat ir savaime. 

Kaip antropologas Keithas Hartas aiškina, pasitikėjimas yra 
kažkur tarp „tikėjimo“ ir „kliovimosi“, tarp „statuso“ ir „sutar- 
ties“, tarp „nacijos/kilmės“ ir „rinkos/valstybės“, tarp „bendruo- 
menės“ ir „individo“, tarp „papročio“ ir „įstatymo“??. Socialinė- 
se struktūrose, kurioms nebūdingas rinkos racionalumas, „nėra 
pagrindo kliautis sutarties įtvirtinamais padariniais“, pasitikėji- 
mas „kaip derybos dėl rizikos, kurią kelia kitų laisvė“ yra sociali- 
nio gyvenimo sine gua non. Svarstančiam nurodytas dichotomi- 
jas Hartui rūpi nustatyti „idealaus tipo“ skirtis tarp visuomenių, 
kuriose pasitikėjimas (kaip asociacija) egzistuoja tarp giminystės 

ir pilietinės visuomenės. Šios skirtys paremtos jo atliktu Ganos 
frafrų tyrimu, kurie, kaip jis talentingai parodo, yra įstrigę tarp 
tradicinės ir rinkos ekonomikos, tarp giminystės ir sutarties. Jis, 
be abejo, suvokia, jog tai yra tik idealūs tipai ir jog kiekvienoje 
visuomenėje, netgi moderniausioje, išlieka asociacinio gyvenimo, 
pasitikėjimo elementų, kurie koegzistuoja su pačiomis sutarties 
sąlygomis ir, kalbant a /a Durkheim, jas apibrėžia. 

Kol kas stengėmės atskleisti, kaip škotų švietėjų arba šiuolai- 
kinių mąstytojų vartojama pilietinės visuomenės sąvoka yra grin- 
džiama kaip tik tuo pasitikėjimo ir ryšio, egzistuojančio tarp tei- 
siškai konstituojamų ir rinkos sandėriuose dalyvaujančių indivi- 
dų, aspektu. 

Prieš pereinant prie Vakarų pilietinės visuomenės klausimo, 
dera pridurti vieną paskutinį perspėjimą dėl pilietinės visuome- 
nės Vidurio Rytų Europoje, juolab kad jis tiesiogiai remiasi Harto 
antropologiniais tyrimais. Mat esama - žinoma, netikėtų - pa- 
ralelių tarp šiaurės rytų Ganos frafrų ir populiarios pilietinės vi- 
suomenės idėjos, nusakančios tuos daugiau ar mažiau masinius 
politinius piliečių sąjūdžius Vidurio Rytų Europoje. Kaip sakė- 
me, frafrai įstrigo tarp skirtingų socialinių struktūrų, negalėdami 
pasinaudoti nei nusistovėjusiais (tradiciniais) giminystės apibrė- 
žimais, nei teisiniais (moderniais) sutarties apibrėžimais. Kaip sa- 
vo socialinės ir ekonominės sąveikos pagrindą jie išplėtojo aso- 
ciacines savitarpio pasitikėjimo sistemas. 

Panašiai valstybinio socializmo - tiek kaip ekonominės regu- 
liavimo sistemos, aprūpinančios pamatinėmis gėrybėmis, tiek, dar 
svarbiau, kaip ideologinės legitimacijos sistemos - žlugimas leido 
evoliucionuoti pilietinei visuomenei (plačiai pripažįstama jos pras- 
me, o ne kaip vieno Harto dichotomijos poliaus) žlungant šiai 
sistemai. Tiesą sakant, tas pat pasakytina apie socialinius sąjū- 
džius Vakaruose. Tik ten žlunga ne apskritai socialinė tvarka, o 
tam tikra sritis besivaržančių reikalavimų bei interesų, kuriuos 

kelia socialiniai sąjūdžiai, bet nesprendžia valstybinės instituci- 
jos. Šitokios pilietinės visuomenės, suprantamos kaip socialiniai 
sąjūdžiai Rytuose ir Vakaruose, interpretavimo problema yra 1l- 
galaikio kliovimosi ir pasitikėjimo suinstitucinimo, jų sukūrimo 
principų ir praktikos problema. Mes jau matėme, kokios sunkios 
šios problemos šiuolaikinėje Vidurio Rytų Europoje, kaip jos su- 
sijusios su pasitikėjimo visuomenėje sukūrimo problema ir istori- 
ne tų visuomenių raida. Dabar metas atkreipti dėmesį į Vakarus ir 
į tai, kokia ten pilietinės visuomenės problema. 


V 


Visa ši esė iš esmės buvo mėginimas pateikti informaciją, būtiną 
mūsų piliečių iš Los Andželo sąveikai suprasti ir netiesiogiai pa- 
aiškinti, kokia problemiška pilietinės visuomenės prasmė visose 
liberaliose individualistinėse visuomenėse. Jungtinės Valstijos iš- 
ties yra ypatingas tokių visuomenių pavyzdys. Daugiau plėtotis 
šiuo klausimu tikrai nėra reikalo. Ko gero, būtų pravartu atskleis- 
ti kai kurias naujas perspektyvas ir iškelti kai kuriuos klausimus 
dėl dabartinių mėginimų pateikti argumentų pilietinės visuome- 
nės idėjos naudai vakarietiškoje demokratinėje aplinkoje. 

Vienu požiūriu keldami pilietinės visuomenės problemą pasi- 
tikėjimo aspektu - ir Vakarų, ir Rytų Europoje - tik praplečiame 
visą mūsų ankstesnę diskusiją. Tačiau Vakaruose pilietinei visuo- 
menei kelia grėsmę ne tai, kad toliau išlieka tam tikri tarpasmeni- 
nio ir institucinio pasitikėjimo židiniai, o visai priešingai. Pats 
visuotinės pasitikėjimo formos abstraktumas savaime yra esminė 
problema tiems, kurie teigia Vakaruose nesant pilietinės visuo- 
menės. Čia taip pat tokie reikalavimai kaip Charleso Tayloro „iš- 
laisvinti individą nuo visuomenės“ ir politinės decentralizacijos 
reikalavimas iš esmės yra grindžiami poreikiu sukonkretinti tą 

savitarpiškumą, kuriuo turi remtis visas pasitikėjimas?*. Tad čia 
perfrazuojamas modernusis paradoksas. Pats pasitikėjimo suvisuo- 
tinimas per abstrakčias (politinio legitimavimo ar pinigų) siste- 
mas, kaip nurodo Anthony Giddensas, iškreipia savitarpiškumą 
ir bendrumą, kuriais turi remtis pasitikėjimas*?. Tai, ką Gidden- 
sas vadina socialinių sistemų „atsaistymu“ moderniose visuome- 
nėse, yra tik padarinys abstrakčių pasitikėjimo sistemų, kurios 
kiekvienu metu turi būti iš naujo grindžiamos arba iš naujo įtvir- 
tinamos ten, ką jis, sekdamas Goffmanu, vadina pilietinio neati- 
dumo ritualais (arba paviršutinišku elgesiu). Mūsiškių dviejų pi- 
liečių bendravimas gatvelėje už Brukso aveniu buvo kaip tik toks 
ritualas, o gal net iš dirbtinio mandagumo kylančio nedėmesin- 
gumo išraiška. Tačiau bendras šios tendencijos padarinys yra tiek 
dažnai pažymimas privačios srities „deinstitucionalizavimas“, tiek 
viešosios srities „pernelyg didelis suinstitucinimas““?. Mūsų po- 
žiūriu, tai žlugimas tos viešumo ir privatumo sintezės, kuria, kaip 
buvo manoma, remiasi pilietinės visuomenės idėja. 

Bendra modernybės tendencija ir konkretūs jos padariniai as- 
mens tapatumo formavimuisi mums rūpi mažiau negu Gidden- 
sui, bet mus vis dėlto domina jo įžvalgų implikacijos pilietinės 
visuomenės problemoms liberaliose individualistinėse visuome- 
nėse. Šias implikacijas galime aiškintis teisių ir pasitikėjimo, arba, 
Jūrgeno Habermaso žodžiais sakant, teisingumo ir solidarumo 
problemos požiūriu“!. 

Gana įdomu, kad teisių idėją, tokią svarbią liberalaus indivi- 
dualizmo programai, galima laikyti pagrįsta išankstiniu pasitikė- 
jimo buvimu. Nuo Putffendorto raštų buvo manoma, kad teisės 
pagrįstos moralinio asmenybiškumo sąvoka (Puffendorfo entia 
moralia), kuris yra tai, kas vidinį „ryšį“ primeta kito žmogaus 
valiai“*. Tačiau moralinis teisių komponentas mus vėl grąžina prie 
tų pasitikėjimo ir savitarpiškumo, egzistuojančių tarp moralinių 
agentų, be kurių šios „teisės“ neturėtų jokios galios (ypač kai iš 

šios formulės pašalintas transcendentinis matmuo - Dievo valia). 
Tuo remiantis ne pro šalį apsvarstyti pažado atvejį (valios pareiš- 
kimą, declaratio“ arba signum voluntalis“*), tokį svarbų politi- 
niam teorizavimui nuo Grocijaus, kuris pareigą tesėti pažadus laikė 
prigimtinės teisės elementu. Pareiga tesėti pažadus kyla iš dalyvių 
moralinio veiksnumo ir autonomijos, iš laisvės ir atsakomybės. 
Be išankstinio šių sąlygų buvimo - teisės į laisvę, autonomiją ir 
atsakomybę - moralinis pažado tesėjimo aspektas išties negali būti 
tinkamai paaiškinamas. A. I. Meldono žodžiais tariant, šių pir- 
mesnių teisių suteikimas „laiduoja pažado tesėjimą““*. 

Čia vėl akivaizdu, kodėl daugelis Jungtines Valstijas laikė ne 
tik apskritai modernybės, bet ir tikros „pilietinės visuomenės“ 
pavyzdžiu. Juk būtent ten (kaip nagrinėjome 2 skyriuje) labiau 
nei kur kitur ryškiausiai iškilo moralinio asmenybiškumo, auto- 
nomiško ir veiksnaus individo, kaip politinės bendruomenės ter- 
pės, idėja. Be to, dabar mes galime geriau suprasti, kodėl diskur- 
sas apie asmenines teises yra toks svarbus Jungtinėse Valstijose 
(kaip kad matėme abortų klausimu) ir grindžiamas esminiais so- 
cialinio gyvenimo principais. Tačiau sykiu matome atsirandant 
įtampą, būdingą šiai visuomenės vizijai, pasak kurios, ji yra susi- 
tarimas, paremtas, taip sakant, susitariančių šalių pažadais, o tai 
ir vėl įterpia pasitikėjimo elementą. 

Juk pažadas (ir iš jo kylančios sutarties sąlygos) taip pat remia- 
si išankstiniu pasitikėjimo buvimu, ir išties jį pasitelkdavo filoso- 
fai, sociologai ir antropologai kaip pagrindinę euristinę priemo- 
nę pasitikėjimo buvimui visuomenėje pailiustruoti. Juk „besąly- 
giška pareiga“ (Kantas) laikytis pažadų yra tai, kas mus sutelkia į 
moralinę bendruomenę, ji pati yra „savitarpio pagarbos ryšių tarp 
moralinės bendruomenės narių“ apmatai ir ataudai“*. Be morali- 
nės vienas kitą gerbiančių individų bendruomenės nėra jokio mo- 


* Parodymas, paaiškinimas (lot.). 
* Valios, noro ženklas (/ot.). 

ralinio asmenybiškumo ir todėl jokių veiksnių individų, kuriais 
gali remtis pareiga tesėti pažadą. Sią situaciją galima pavaizduoti 
tokia schema: 


PAŽADAS 


pradeda 


TEISĖS PASITIKĖJIMAS 


įtvirtintas 


MORALINIS VEIKSNUMAS 


Čia vėl matome modernios visuomenės paradoksą, paremtą 
abstrakčiu ir apibendrintu pasitikėjimu, kurį politinėje srityje rep- 
rezentuoja pilietiškumo suvisuotinimas (jis yra viešojoje srityje 


valstybės suteikiama moralinio veiksnumo garantija). Tačiau pats 
pasitikėjimo suvisuotinimas per pilietiškumą pakerta tą konkretų 
savitarpiškumą ir bendrus moralinės bendruomenės komponen- 
tus, kuriais grindžiamas pasitikėjimas. Štai iš kur kyla raginimas 
grįžti prie pilietinės visuomenės. 

Visa problema ta, kad pilietinės visuomenės idėja - ir faktiškai 
tai, kuo laikėsi pilietinė visuomenė, - pagal klasikinę jos sampra- 
tą reiškė mažą visuomenę. Mažą visuomenę turėjo galvoje ir Fer- 
gusonas, ir Montesguieu. Asmeninė pažintis laidavo savitarpio 
pasitikėjimą, kuriuo buvo grindžiama (klasikinių teoretikų) pilie- 
tinė visuomenė. Kaip mums priminė Leo Straussas, „tik gana ma- 
žoje visuomenėje galimas pasitikėjimas ir tik gana mažoje visuo- 
menėje galima savitarpio atsakomybė... Juk kaip įgimtą žmogaus 
galią tiesiogiai pažinti, taip ir jo galią mylėti ar aktyviai rūpintis 
riboja prigimtis; miesto ribos sutampa su tais neanonimiškais in- 

dividais, kuriais žmogus aktyviai rūpinasi““?. Straussas svarstė se- 
novines filosofines „gėrio“ vizijas, pilietinės visuomenės esmę su- 
darančią viešų ir privačių reikalų sintezę, o tokia pati įžvalga bū-- 
dinga ir Adamui Fergusonui. Tiesą sakant, Fergusonas aiškiai su- 
prato, kokius pavojus paslaugumui ir pasitikėjimui kelia tai, ką 
šiandien vadiname labai diferencijuota visuomene. Taigi jis rašo: 


Esant įvairioms profesijoms, kurios civilizuotų visuomenių narius 
atskiria vienus nuo kitų, manoma, jog kiekvienas individas privalo 
turėti savo talentą ar ypatingą gebėjimą, apie kurį, kaip pripažįsta- 
ma, kiti nieko neišmano; visuomenė ima susidėti iš dalių, kurių nė 


viena nėra judinama dvasios, turinčios vyrauti tautų elgesyje.““ 


Plėtodamas šią mintį, Fergusonas toliau rašo: 


Proporcingai tam, kaip plečiasi teritorija, jos dalys praranda savo 
santykinę svarbą visumai. Jos gyventojai liaujasi suvokę savo ryšį su 
valstybe ir retai susivienija vykdyti kokį nors nacionalinį ar sutartą 
planą... Netgi nuostabu, kad dėl teritorijos didėjimo individams tam- 
pant mažiau reikšmingiems visuomenei ir vis mažiau galint įsiterpti 
su savo nuomone, nacionalinių reikalų laukas paprastai susiaurėja, 
be to, sumažėja žmonių skaičius, su kuriais tariamasi priimant įstaty- 


mus ar kitais valdymo klausimais.“? 


Kaip matome, klasikinis pilietinės visuomenės modelis rėmėsi pi- 
liečių savitarpiškumo (tad ir tariamo homogeniškumo) vizija. Štai 
kas garantavo bendrą pasitikėjimą, kuriuo rėmėsi pilietinė visuo- 
menė. 

Šiame kontekste trumpam prisiminus ankstesnius mūsų svars- 
tymus apie korporatizmą (ir skirtį tarp korporacinių grupių kaip 
suinteresuotų grupių ir kaip konfliktuojančių metafizinių pasau- 
lių), nenuostabu, jog tokia vienalytiškiausia demokratinė valsty- 
bė kaip Švedija turi mažiausiai sunkumų spręsdama aršius intere- 
sų grupių konfliktus visuomenėje“*. Be to, kaip tik tose šalyse, 

kuriose pliuralizmas viešojoje srityje kaip pilietinės visuomenės 
aspektas gali būti daugiausia suinstitucintas (pavyzdžiui, švietimo 
srityje), jis pagrįstas bendra pirminio solidarumo ir pasitikėjimo 
kultūra. Palyginkime tai su kovomis Prancūzijoje, kad mergai- 
tėms mokyklose būtų leidžiama ryšėti „foulard“* ar „hedžaba“; 
arba kad anglų valstybinėse mokyklose, kuriose mokosi musul- 
monų bendruomenės vaikai, berniukai būtų atskirti nuo mergai- 
čių; arba su Jungtinėse Valstijose vykstančiomis kovomis dėl kal- 
bos“*. Šiais atvejais pats visuomenės heterogeniškumas sukelia tas 
problemas, kurias pilietinės visuomenės kaip pliuralizmo idėja 
turėtų išspręsti. Tai, kad ji negali atlikti šito vaidmens, lemia ne 
jos naivios sociologinės prielaidos, bet, kaip mes stengėmės įro- 
dyti, jai pačiai būdingi prieštaravimai. 

Taigi matome, kad Vidurio Rytų Europoje pilietinės visuome- 
nės problema yra nesugebėjimas išplėsti pasitikėjimą visomis pi- 
lietinės visuomenės prasmėmis, o Vakaruose pats pasitikėjimo ne- 
apibrėžtumas ir abstraktumas pakerta pilietinės visuomenės idėją 
kaip normatyvinę programą. Vadinasi, tarp teisės ir pasitikėjimo 
kyla įtampa ten, kur pasitikėjimas formuluojamas bendrais ar vi- 
suotiniais principais. Klasikinės pilietinės visuomenės idėja ne- 
tinka šiai įtampai įveikti, ir tai, žinoma, lemia jos pačios prielai- 
dos apie pasitikėjimo ir solidarumo pobūdį. 

Būtų pravartu pratęsti šitokią argumentaciją taikant ją ne tik 
klasikinei sampratai, bet ir svarstant šiuolaikiškesnius teiginius 
apie pilietinę visuomenę. Juos tiksliausiai pateikė Andrew Ara- 
to ir Jeanas Cohenas, aptardami naujųjų socialinių sąjūdžių reiš- 
kinį??. Ši pilietinės visuomenės kaip naujųjų socialinių sąjūdžių 
samprata kelia ne tik pamatinę problemą, kaip suinstitucinti šių 
sąjūdžių reiškiamus naujus socialinius tapatumo, autonomijos 
ir pripažinimo reikalavimus. Šis argumentas atitinka mūsų išsa- 


* Kaklaskarė (pranc.). 

kytą mintį, kad bet kokia nuolatinė institucinė struktūra galiau- 
siai grąžintų mus prie jos implikuojamų abstraktaus pasitikėji- 
mo ir sumenkusių savitarpiškumo sąlygų problemos. Išties gal 
šios problemos suvokimas kai kuriuos teoretikus, įrodinėjan- 
čius, kad naujieji socialiniai sąjūdžiai yra pilietinės visuomenės 
išraiška, paskatino vis labiau atsigręžti į Habermasą ir diskurso 
etiką jiems stengiantis tvirčiau pagrįsti savo argumentus už pi- 
lietinę visuomenę"!. Ir kaip tik dabar mes galėtume prasmin- 
giausiai aptarti šį labiausiai išplėtotą šiuolaikinį argumentą, ska- 
tinantį atgaivinti bet kokią pilietinės visuomenės idėją nūdienos 
pasaulyje. Čia negalime apžvelgti gausios literatūros (daugiau- 
sia itin abstraktaus pobūdžio), skirtos šiai diskusijai. Tačiau tu- 
rime atkreipti dėmesį į kai kuriuos jos aspektus, nes jie, drįstu- 
me teigti, yra dar vienas pilietinės visuomenės idėjoje glūdinčių 
įtampų ir prieštaravimų - prieštaravimų, susijusių daugiausia su 
teisių ir pasitikėjimo arba, kaip minėta, teisingumo ir solidaru- 
mo idėjomis - „perdirbimas“. 

Pasak Jeano Coheno tiksliausiai išplėtoto argumento, kad „pi- 
lietinės visuomenės yra naujieji socialiniai sąjūdžiai“, o jiems bū- 
dingi bruožai - unikalus socialinis pagrindas, socialinio ir politi- 
nio poveikio pobūdis ir pats jų reikalavimų pobūdis kažkuo pa- 
našūs į praktinę iliustraciją demokratinės veiklos, pagrįstos 
„komunikacine sąveika“, kuri yra skiriamasis Habermaso teori- 
jos bruožas. Dėl šių grupių veiklos ir sąveikos gali atsirasti „dau- 
gybė demokratijos formų“, kurios parodytų, kaip funkcionuoja 
pilietinė visuomenė, primenanti pirminę, etinę jos sampratą. Anot 
Coheno argumento, struktūrų gausa viešojoje pilietinės visuome- 
nės (šiuo atveju — socialinių sąjūdžių) srityje laiduoja galimybę 
apibrėžti socialinį gyvenimą „dalyvavimo ir viešumo požiūriu“**. 
Šitoks dalyvavimas ir viešumas savo ruožtu garantuoja komuni- 
kacijos, diskurso teises ir galbūt atgaivintų viešąją sritį ir atnau- 
jintų viešąjį gyvenimą, kuriame dabar vyrauja didelės organizaci- 

Jos, „įgavusios pusiau politinį pobūdį ir prisiimančios ekonomi- 
nio bei politinio valdymo uždavinius“"*. 

Kaip matyti, vienas esminis šios lygybės elementas yra komu- 
nikacijos sąvoka ir, kaip teigia Habermasas, komunikacinio sva- 
rumo idėja, kuri yra labai svarbi jam mėginant pagrįsti etinę veik- 
lą komunikaciniu racionalumu. Tad yra du šios argumentacijos 
poliai. Pirmasis remiasi paties Habermaso komunikacinio racio- 
nalumo teorija kaip (galima) legitimuojančia praktika (turint ome- 
nyje, kad prigimtinės teisės teorija išnyko, iš tikro tai galbūt vie- 
nintelė alternatyva legitimacijos būdui, pagrįstam transcendenti- 
ne [Locke'as] arba transcendentaline [Kantas] etika, kadaise 
sudariusią politinės teorijos pagrindą)'*. Antrasis polius remiasi 
praktiniu šios teorijos taikymu apskritai ir, konkrečiai, naujais 
socialiniais sąjūdžiais. Abu šie poliai kelia rimtų klausimų dėl pa- 
stangų teigti pilietinę visuomenę kaip komunikacinės veiklos sritį 
habermasiškąja prasme. Pradėsime nuo antrojo poliaus, praktiš- 
kojo, nuo kurio netrukus prieisime prie didesnių, daugiau teori- 
nių problemų, kaip interpretuoti pilietinę visuomenę diskurso eti- 
kos požiūriu. 

Diskurso etika bendrais bruožais nurodo keletą kriterijų, gai- 
rių ar etalonų, kaip skirti teisėtas normas nuo neteisėtų. Teigia- 
ma, jog šie racionalaus ir visuotinio konsensuso kriterijai relia- 
tyvistiniame pliuralistinių vertybių pasaulyje, kuriame mes gy- 
vename (o jį nulėmė tai, kad, kaip anksčiau buvo pažymėta, 
išnyko prigimtinės teisės teorija ir bet kokia galimybė pagrįsti 
etiką ontologiniu ar transcendentiniu požiūriu) yra vienintelė 
galimybė pasiekti minėtąjį konsensusą. Nesileidžiant į detalią 
šios teorijos analizę, vienas esminis komponentas vertas mūsų 
dėmesio nagrinėjant pilietinę visuomenę kaip diskurso etikos 
formulę. Tai yra principas ar, tiksliau, metanorma, pabrėžianti, 
kad norma pateisinama tik tada, kai „padarinius ir šalutinius 
efektus, gautus tenkinant kiekvieno individo interesus, kurių ga- 

lima tikėtis visiems paklūstant tai normai, gali visi pripažinti be 
jokios prievartos“'?. Vadinasi, visi, kuriems darytų įtaką tam tik- 
ros normos įgyvendinimas, privalo turėti teisę ir sugebėti daly- 
vauti dėl jos vykstančiuose debatuose — debatuose, kurie yra 
vieši ir kuriuose visi gali dalyvauti (ne tokie, kurie, pasak Kan- 
to, vyksta individo mintyse). 

Praktinės šios idėjos implikacijos kelia du pagrindinius klausi- 
mus. Pirmasis, kaip pažymėjo Seyla Benhabib, galbūt yra trivia- 
lus, antrasis ne toks trivialus. Pirmasis klausimas remiasi prielai- 
da, jog visi debatų dalyviai yra „modernūs“, kitaip sakant, jiems 
visiems būdinga ši universali, racionali orientacija į veiklą ir jie 
mėgina etiškai pateisinti tą veiklą. Tai reiškia, Benhabib žodžiais 
tariant, „pirmiausia žmonių ir apskritai kultūros norą ir sugebėji- 
mą laikytis šitokio etinio požiūrio“"“. Akivaizdu, jog nūdienos 
pasaulyje taip nėra ir, beje, galbūt sykiu ir trivialu. Tačiau antrasis 
klausimas dėl praktinio šios formulės taikymo nėra toks trivialus. 
Tarkime, kad pasaulyje visi žmonės yra „modernūs“ bei raciona- 
lūs ir kad transcendentiniai ar ontologiniai argumentai nebėra 
veiksmingi nei Kroatijoje, nei Gazoje ir netgi Kraun Heitse. Pa- 
saulyje vis dar yra nacionalinių valstybių, ir žmonės yra tokių 
valstybių, o ne pasaulio apskritai piliečiai. Tačiau dėl ekonomi- 
nių, teisinių ir politinių ryšių tarp valstybių mes gyvename pasau- 
lyje, kuriame pagrindiniai vienos valstybės sprendimai (tačiau da- 
rykime hipotetinę prielaidą, kad jie priimami racionaliai, viešai ir 
visuotinai) daro poveikį kitos valstybės gyventojų gyvenimui, lais- 
vei ir laimei. Pavyzdys galėtų būti dabartinė imigracinės politikos 
peržiūra Europos Sąjungoje, ypač Prancūzijoje ir Vokietijoje. Net 
jei manysime, kad šiuo klausimu vyksta laisvi vieši debatai vi- 
siems dalyvaujant, net jei manysime, kad tokios pilietinės organi- 
zacijos kaip SOS RASIZMAS daro tokią pat įtaką šiems debatams 
kaip labiau suinstitucintos, formalesnės politinės struktūros, šių 
debatų rezultatai, sprendimas riboti imigraciją arba atverti jai var- 

tus daro poveikį ne tik Prancūzijos ir Vokietijos gyventojams (pi- 
liečiams ar ne), bet ir šimtams tūkstančių žmonių Turkijoje, Pakis- 
tane, Šiaurės Amerikoje ir t. t. Turint omenyje nūdienos pasaulio 
ekonomikų tarpusavio susietumą, pilietinė visuomenė įgytų dis- 
kurso etikos reikalaujamą pagrįstumą tik aprėpdama visą žmoniją, 
o ne tik tam tikros valstybės piliečius (ar gyventojus). Socialiniai 
sąjūdžiai ir institucinė jų sąveikos arena turėtų būti tarptautinio 
masto, O ne vienos nacionalinės valstybės teritorija". 

Utopiniai tokios situacijos aspektai turėtų būti aiškūs ir never- 
tėtų jų ilgiau gvildenti. Pats Habermasas diskurso etikos teorijai 
nekėlė jokių politinių ar netgi normatyvinių reikalavimų. Tačiau 
imigracinės politikos pavyzdys perkelia mus prie kitos problemų 
grupės, kurias kelia pilietinės visuomenės kaip diskurso etikos 
argumentas. Juk šitokio pilietinės visuomenės aiškinimo proble- 
ma yra ne tik praktinė, bet ir teorinė. O ši problema susijusi su 
tokiais nuo seno nepasiekiamais dalykais kaip teisingumas ir soli- 
darumas, legalumas ir moralumas arba su anksčiau mūsų aptar- 
tomis teisėmis ir pasitikėjimu. 

Žinoma, neatsitiktinai šiuolaikiniai etinės teorijos debatai dau- 
giausia liečia kaip tik tuos klausimus, kurie, kaip matėme, Vakarų 
politinėje teorijoje buvo svarbiausi bent nuo septynioliktojo am- 
žiaus pradžios (nors, sekant Castoriadisu, galima teigti, kad jie 
buvo sudėtinė dalis visos Vakarų politinės tradicijos nuo jos pra- 
džios graikų filosofijoje)'*. Skirtį tarp „komunitarų“ (kad ir kaip 
skirtųsi jų politiniai požiūriai, o pavyzdžiu galėtume imti Alasdai- 
rą MaclIntyre'ą arba Charlesą Taylorą) ir „universalistų“ (libera- 
lų, kaip Rawlsas, arba paties Habermaso) iš esmės lemia klausi- 
mas, kam teikti pirmenybę - kolektyviai formuluojamam sociali- 
niam gėriui ar visuotinių (asmeninių arba ne) teisių idėjai. Pasak 
komunitarų, socialinis gėris grindžiamas konkrečios žmonių bend- 
ruomenės tradicijomis ir reikia teikti šiam gėriui pirmenybę prieš 
įkūnytą visuotinę teisių (ar teisingumo) idėją. Filosofijoje čia vėl 

pirmenybė teikiama tam tikrai — solidarumo, o ne abstraktaus 
teisingumo sampratai. „Komunitarų“ teigimu, pastaroji grindžia- 
ma pirmąja ir be tokio bendruomeninio pagrindo, tiesą sakant, 
yra nepaaiškinama. Universalistų požiūris ne tiek pabrėžia teisin- 
gumo pirmenybę prieš solidarumą, (abstrakčių) teisių — prieš so- 
cialiniu požiūriu apibrėžtą (ir todėl neišvengiamai reliatyvų) gėrį, 
bet kaip tik šią dichotomiją jis stengiasi įveikti, ypač vėliausiuose 
Habermaso darbuose". Žinoma, kaip tik todėl šie dalykai ir ak- 
tualūs mūsų nagrinėjamai pilietinės visuomenės temai. Juk jeigu 
vidinius prieštaravimus (kad ir kaip apibrėžtus), glūdinčius pilie- 
tinės visuomenės idėjoje, galima įveikti ar susintetinti, tai, atro- 
dytų, rastume būdą suteikti senesniajai pilietinės visuomenės idė- 
jai konkrečių šiuolaikinių prasmių — bent jau teoriškai. Bet toks 
įsitikinimas palaiko argumentą, kad pilietinė visuomenė yra nauji 
socialiniai sąjūdžiai. Tad mums pagrindinis klausimas - ar diskur- 
so etikos, komunikatyvaus racionalumo idėja pajėgia, ar nepajė- 
gia išspręsti universalistų - komunitarų ginčą ir susintetinti iki 
šiol prieštaringas prasmes, priskiriamas teisingumui ir solidaru- 
mui. (Čia vėl paaiškėja, koks aktualus imigracijos pavyzdys. Juk 
netgi jei galima manyti, kad komunikacinis racionalumas būdin- 
gas nacionalinės valstybės piliečiams, dalyvaujantiems debatuo- 
se, jis vis dėlto ribotas, ir, kalbant dar aiškiau, argumentai suvar- 
žyti imigraciją yra grindžiami solidarumo kriterijais, tai yra tuo, 
kas naudinga tam tikros nacionalinės bendruomenės nariams.) 

Dera pažymėti, kad Habermasas puikiai suvokia šią problemą — 
būtinybę iš esmės susintetinti universalistinius ir komunitarinius 
požiūrius tam, kad būtų sukurta nauja „pokonvencinio“ etinio 
pagrįstumo sistema. Jo nesenas ginčas su Kohlbergu dėl „teisin- 
gumo“ ir „geranoriškumo“ susiėjimo kaip tik sukasi apie šį klau- 
simąs?. Geriausia čia būtų ištisai pacituoti visą Habermaso pa- 
straipą, kuri, nors ir abstrakti, atliepia visoms šiame skyriuje ap- 
tariamoms temoms: 

Solidarumas kaip universalistinės moralės komponentas, žinoma, pra- 
randa grynai partikuliaristinę prasmę, kai jis susijęs tik su vidiniais 
bendrijos santykiais, o ši bendrija etnocentriškai izoliuota nuo kitų 
grupių... Teisingumas, suprantamas pokonvenciniu požiūriu, gali su- 
silieti su solidarumu kaip priešingu savo aspektu tik tuomet, kai so- 
lidarumas transformuojamas atsižvelgiant į bendros diskursyvinės va- 
lios formavimo idėją. Be abejo, pagrindinės vienodo elgesio su vi- 
sais, solidarumo ir bendros gerovės sampratos, svarbios visoms 
moralėms, yra įtrauktos (net ikimoderniose visuomenėse) į simetri- 
jos sąlygas ir savitarpiškumo lūkesčius, būdingus kiekvienai įprastai 
komunikacinei praktikai, ir į visuotinių būtinų pragmatinių komu- 
nikacinės veiklos prielaidų formą... Pirmiausia teisingumo bei soli- 
darumo idėjos kyla iš atsakingų subjektų, orientuojančių savo veiks- 
mus į pagrįstumo reikalavimus, savitarpio pripažinimo. Bet pačios 
šios normatyvinės priedermės būdingos tik konkrečiam šeimos, gen- 
ties, miesto ar nacijos pasauliui. Šias ribas gali pralaužti tik diskur- 
sas, kiek jis suinstitucintas moderniose visuomenėse. Argumentai per 
se pranoksta konkrečius pasaulius, nes pragmatiškose argumentaci- 
jos prielaidose normatyvinis komunikacinės veiklos prielaidų turi- 
nys - suvisuotinta abstrakčia ir neribota forma - praplečiamas iki 
idealios komunikacinės bendruomenės..., kuri aprėpia visus subjek- 


tus, sugebančius kalbėti ir veikti.š! 


Kaip matome, Habermasas iškelia solidarumą ne priešindamas jį 
visuotinei moralei, o laikydamas jį sudedamąja jos dalimi (mo- 
derniose visuomenėse, bet mums nėra reikalo čia lyginti deskrip- 
tyvinius šios teorijos elementus su preskriptyviniais. Tad pačios 
solidarumo sąlygos turi būti apibendrintos, suvisuotintos ir per- 
formuluotos plačiau, negu tai numato konkretūs priklausomybės 
ribotai žmonių bendruomenei apibrėžimai. Nors anksčiau minė- 
tose formuluotėse konkretūs šios transformacijos mechanizmai 
dar yra „juodoji dėžė“, tokios transformacijos galimybė laikoma 

būdinga pačiai kalbos logikai ir kalbinei kompetencijai (ar uni- 
versaliai pragmatikai). Taigi etinei veiklai nustatomas naujas (teo- 
rinis) pagrindas. Jį būtų galima pavaizduoti šitokia schema: 


komunikacinė etika 


(pradeda) "a iau, 


teisingumas geranoriškumas 


k A 


U - pragmatika 


(įsitvirtinę) 


Jei prisimename ankstesnę schemą, matome, jog pasitikėjimo 
teleologiją pakeitė racionalumo teleologija. 

Tačiau lieka klausimas, ar šis solidarumo suvisuotinimas per 
komunikacinį racionalumą yra kas nors daugiau nei trompe — 
Voeil*? Ar iš naujo apibrėžiant solidarumą nepanaikinama bet 
kokia jo prasmė? Pats žodis solidarumas reiškia „solidarumas su“, 
o solidarumas su kažkuo reiškia solidarumą prieš kažką, atski- 
riant jį nuo ko nors kito. Tad ar pati visuotinio solidarumo sąvo- 
ka vidujai neprieštaringa? 

Poreikių bendrumo ir solidarumo samprata, kaip įrodinėjo 
Seyla Benhabib, labai realiai implikuoja solidarumą su konkre- 
čiais individaisš?. Konkretus kitas (ar bent jau tas, kuris gali būti 
sukonkretintas per istorijos, idėjų, meilės, rūpesčio ir draugys- 
tės savitarpio ryšius) visada buvo solidarumo terpė (galbūt ky- 
lančio iš pačios psichosocialinės vaiko ego raidos). Kaip matė- 
me, pasitikėjimas kyla iš tų bendrų emocinių socialinio pasaulio 
aspektų, kurie tarsi negalėtų būti visiškai įtraukti į lingvistinės 
pragmatikos racionalios formulės funkcionavimą. Tam, kad pa- 


* Apgaulinga išvaizda (pranc.). 

sitikėjimas ir bendruomeninis savitarpiškumas turėtų kokią nors 
prasmę, juose visuomet turi būti išskirtinumo (jei ne partikulia- 
ristinis) komponentas. 

Aš sakyčiau, jog kaip tik tai labiau nei kas kita kelia rimtų 
problemų stengiantis atkurti pilietinės visuomenės idėją diskurso 
etikos pagrindu. Teisingumo ir solidarumo konflikto negalima 
įveikti tiesiog postuluojant jų vienovę. Prisiminkime, kad pats so- 
lidarumo principų suvisuotinimas (per pilietiškumą 1r jį grindžian- 
čią moraliai autonomiško individo idėją), apibrėžęs teisingumą 
moderniajame pasaulyje, kartu pakirto solidarumą, kuriuo buvo 
grindžiamas pats teisingumas. Tačiau šios klasikinės diurheimiš- 
kos problemos performulavimas komunikacinio racionalumo po- 
žiūriu, ko gero, neišsprendžia šio esminio modernaus socialinio 
gyvenimo klausimo. 

Tad, kaip matome, naujų socialinių sąjūdžių teorijoje prakti- 
nes kliūtis įgyvendinti pilietinę visuomenę papildo teorinės pro- 
blemos, susijusios su pilietinės visuomenės kaip konfliktinių rei- 
kalavimų (intereso) ir (moralinių) siekinių veiksmingos sintezės 
idėjos esme. Škotų Švietimo antropologinį dekretą susintetinti 
viešumą ir privatumą pakeitė filosofinis dekretas, susintetinantis 
abstraktų teisingumą ir bendras kolektyvines normas. Tačiau abiem 
atvejais esminės problemos, kaip (etiškai) integruoti asmeninį ir 
socialinį gyvenimą, yra nutylimos, nesprendžiamos. 

Galiausiai „tikiu“, kad skaitytojas man atleis už šį gana ilgą 
(kad ir negailestingai sutrumpintą) ekskursą į etikos teoriją. Jis 
buvo neišvengiamas norint paaiškinti šių dienų pastangas atgai- 
vinti pilietinės visuomenės idėją, pagrindžiant ją diskurso etikos 
principais. Jeigu, kaip bandžiau įrodyti, pastarajai tebėra būdingi 
rimti trūkumai (ypač ją atsiejus nuo grynai abstrakčios filosofinės 
srities ir perkėlus į sociologiškesnį kontekstą), tai šios pastangos 
galiausiai paliks mus tuščiomis rankomis. Štai ko aš baiminuosi. 
Juk Vidurio Rytų Europoje paskiri, riboti pasitikėjimo kanalai 

užkerta kelią bet kokiai prasmingai pilietinės visuomenės teorijai 
(ar praktikai), o Vakaruose abstraktus ir apibendrintas pasitikėji- 
mo pobūdis pakerta tą solidarumą, kuriuo turi remtis pilietinė 
visuomenė. Diskurso etika šią problemą „išsprendžia“ solidaru- 
mą (kaip konkrečius savitarpiškumo poreikius) iš esmės apibrėž- 
dama atsietai nuo tos lygties, ir tai nėra joks sprendimas. 

Tačiau mums kur kas labiau rūpi pilietinės visuomenės pro- 
blema, o ne filosofiniai prieštaringų teisingumo ir solidarumo rei- 
kalavimų aspektai. Ir viso mūsų argumentavimo esmė - įspėti dėl 
šitokio nekritiško „grįžimo“ prie šios koncepcijos kaip problemų 
sprendimo. Tokios sociologų pastangos ypač kelia ironiją pripa- 
žinus, kad anksčiau atskleistas prieštaravimas iš esmės yra ta pats, 
su kuriuo vargo Talcotto Parsonso struktūrinis - funkcinis siste- 
mų integracijos modelis, kai buvo pripažinta, jog tokios funkci- 
nės sistemos kaip integracija (t. y. solidarumas) dažnai kertasi (o 
ne harmoningai dera, kaip manė Parsonsas) su modelio išlaiky- 
mo funkcijomis (tais individualių paskatų, poreikių, tikslų ir t. t. 
apibrėžimais, kuriuos galima laikyti normatyvinėmis, vertybinė- 
mis socialinės tvarkos prielaidomis, t. y. jos teisingumo princi- 
pais)š*. Šiuolaikinis socialinių mokslų susiskaidymas ir jų koncep- 
tualiosios schemos heterogeniškumas negali būti pašalintas su- 
grįžus prie to, kas iš esmės yra ikisociologinė koncepcija. O 
pilietinės visuomenės idėja yra ikisociologinė kaip tik todėl, kad 
ji laiko esant neproblemiška tai, kas, kaip matėme, yra pagrindi- 
nės ir esminės moderniojo gyvenimo problemos. 

Moderniajame pasaulyje teisingumo ir solidarumo, privataus 
intereso ir viešojo gėrio suderinimas tebėra pilietinės visuomenės 
ir pilietiškumo problema. Turėtų būti aišku, jog sprendžiant šias 
problemas, pati pilietiškumo idėja yra būtinas pirmasis etapas, 
ypač kai matome, kad tos visuomenės dar neturi šitokios sąran- 
gos. Taip pat turėtų būti aišku - jei ne iš anksčiau išdėstytos isto- 
rinės analizės, tai bent iš kasrytinių laikraščių antraščių, - jog ke- 

lias į tokio tipo pilietiškumą, kurį mes tapatiname su Vakarų Eu- 
ropos ir Šiaurės Atlanto valstybinėmis santvarkomis, nėra leng- 
vas. Tačiau taip pat aišku, kad ši pilietiškumo idėja kaip autono- 
miškų teises turinčių individų, suburtų į Proto bendruomenę, idėja 
yra tik dalinis pilietinės visuomenės sprendimas, nes tai rodo pats 
raginimas grįžti prie pilietinės visuomenės. 

Tačiau vėlgi visos pastangos grįžti prie etinio solidarumo, me- 
pagrįsto individo kaip autonomiško moralinio veikėjo idėja, nie- 
kur neveda (ar veikiau privedė prie baisiausių šio žudikiško am- 
žiaus žudynių). Vien prisiminę tokio pobūdžio etinį nacionaliz- 
mą, kuris suskaldė Jugoslavijos miestus ir kaimus (bei buvusios 
Sovietų Sąjungos regionus) ar fašistinę „etinės valstybės“ ideolo- 
giją, Giovanni'o Gentile's „valstybės viduje“ idėją, vengsime šito- 
kios alternatyvos. 

Vadinasi, problema aiški. Sprendimas ne toks aiškus. Juk nors 
pilietinės visuomenės idėja siūloma kaip sprendimas, konkrečios 
šios idėjos implikacijos dažnai taip ir lieka neišsakytos. Jeigu ji 
reiškia tik „individo išlaisvinimą nuo valstybės“ ir decentralizaci- 
jos principą (taip, matyt, atrodo Charlesui Taylorui 17 Michaeliui 
Waltzeriui), tai šito nepakanka - nepakanka susietoje pasaulio 
ekonomikoje, kai kartu keliami reikalavimai „socializuoti ekono- 
miką taip, kad būtų didesnė rinkos veikėjų - tiek kolektyvinių, 
tiek privačių - įvairovė“**. Juk kaip galima veiksmingai sociali- 
zuoti rinką decentralizuotoje valstybėje? Kas tokioje situacijoje 
ribotų ir medijuotų „grynų“ rinkos jėgų veikimą? Visos pastan- 
gos iššifruoti konkrečias pilietinės visuomenės idėjos implikacijas 
susiduria su panašiomis problemomis. Pavyzdžiui, viena vertus, 
reikalaujant „prijaukinti“ pliuralizmą ir nacionalizmą kaip pilie- 
tinės visuomenės elementus, laikomasi vakarietiško istorinės rai- 
dos modelio, kai nacionaliniam partikuliarizmui jau tam tikru 
mastu tarpininkauja universalistinės pilietybės prielaidos. Kita ver- 
tus, tapatinti pilietinės visuomenės funkcionavimą su „koopera- 


Jeruzalė, Budapeštas, Los Andželas 237 


cinio biudžeto formavimu“, o ne su „sprendimais dėl valstybinės 
fiskalinės politikos“, su „savanorišku darbu ligoninėse“, o ne su 
„naryste politinėje partijoje“ (kuri į savo programą galėtų įtrauk- 
ti nacionalinio sveikatos draudimo klausimą), yra veikiau pastan- 
gos išsisukti nuo pilietinės visuomenės problemų, nei pastangos 
ieškoti jų sprendimos?. Ir nors mūsų laikais madinga kalbėti apie 
„asociacinį gyvenimą“, tokios kalbos provokuoja šį klausimą. Juk 
kada šitokios asociacijos etiškai konstruojamos kaip skirtingi „me- 
tafiziniai“ ar normatyviniai pasauliai (kaip dažnai būna Vidurio 
Rytų Europoje ir kitose šalyse), jos išreiškia ne pilietinio gyveni- 
mo įgyvendinimą, o jo griovimą. Kita vertus, kai šios asociacijos 
grindžiamos intereso principu, jos negali medijuoti ar sušvelninti 
interesais motyvuojamos veiklos vardan kokios kitos ar aukštes- 
nės etinės vienybės. Kaip matėme, šį vaidmenį pilietinės visuo- 
menės idėja galėjo atlikti tuomet, kai moralinės veiklos pagrindai 
buvo paremti ne tik transcendentaliniu Proto, bet ir transcenden- 
tinės moralės principu. (Vėl prisiminkime, kaip septynioliktojo 
amžiaus pabaigoje Naujojoje Anglijoje transcendentinis malonės 
principas buvo internalizuotas ir transformuotas į transcendenta- 
laus moralinio, besivadovaujančio protu individo idėją.) Kai ne- 
besiremiama Protu ir Apreiškimu, pati pilietinės visuomenės idė- 
ja tampa veikiau modernaus gyvenimo problema nei sprendimu. 
Ir nors neabejojamai aišku, kad, šitai suprasdami, ko gero, būsi- 
me mažesni optimistai dėl galimybės atkurti pilietinę visuomenę 
kaip idėją ar idealą, tikiuosi, jog kiekvienas žingsnis, žengiamas 
šia kryptimi, bus realistiškesnis. 


Baigiamosios pastabos 
apie pilietinę visuomenę 


Septintojo dešimtmečio pabaigoje matematikas, satyrikas ir liau- 
dies dainų atlikėjas Tomas Lehreris kartą pasakė geranorišką są- 
mojį apie liaudies dainininkus ir protesto dainas, atkreipdamas 
dėmesį, kaip sunku „kavinėje ar koledžo auditorijoje pasisakyti 
už visus tokius dalykus, kaip taika, teisingumas, brolybė ir pana- 
šiai, kuriems priešiška visa ten susirinkusi publika“. 

Čia jaučiuosi esąs visai kitokioje padėtyje ir būgštauju, kad 
būsiu suprastas kaip pasisakąs prieš visus tokius dalykus, kaip tai- 
ka, teisingumas, brolybė ir t. t., kuriuos remia kiekvienas gerano- 
riškas skaitytojas. Tačiau viliuosi, jog tokie būgštavimai tušti, o 
ribotas mano argumentų pobūdis aiškus. Žodžiu, nesakau, kad 
nėra teorinio ar netgi praktinio šių laikų Rytų ar Vakarų dilemų 
sprendimo. Bet aš nesiūlau ir šių dilemų sprendimo. Tai jau būtų 
pernelyg kategoriška. Aš tiesiog pateikiu argumentus, kodėl pilie- 
tinės visuomenės idėja yra nepakankama kaip išeitis iš tų šiuolaiki- 
nių aklaviečių, kurias, tiesą sakant, nulėmė specifiniai teisingumo 
ir brolybės apibrėžimai tiek Rytų Europos, tiek Vakarų visuomenė- 
se. Rytuose dar nėra visų (praktinių) sąlygų klasikiniam vakarietiš- 
kam liberaliam individualistiniam pilietinės visuomenės modeliui 
atsirasti, ir turėtume rimtai suabejoti, ar Vakaruose yra (teorinė) 
galimybė (turint galvoje mūsų pasitikėjimo, solidarumo analizę ir 
modernios civilizacijos prieštaravimus) vėl joms atsirasti. 

Žinia, čia išsakyti nuogąstavimai dėl pilietinės visuomenės idė- 
jos atrodo ne tik eretiški, bet ir keistoki. Tad norėčiau paskutinį 
kartą išdėstyti keletą minčių, paskatinusių mane laikytis tokio ne- 

populiaraus požiūrio. Gal probėgšmais derėtų pridurti, jog tokio 
požiūrio nepopuliarumas šiandien akivaizdesnis tarp Vakarų Eu- 
ropos ir Amerikos, o ne tarp Rytų ir Vidurio Rytų Europos moks- 
lininkų. Šitokia padėtis yra priešinga nei buvusi vos prieš kelerius 
metus, kai tokiu pareiškimu į rytus nuo Elbės būtum užsitraukęs 
tuometinių režimų šalininko vardą, o Vakaruose dauguma moks- 
lininkų būtų išpūtę akis, nesuprasdami, apie ką kalbi, - išskyrus, 
žinoma, tą saujelę kairesnės orientacijos kolegų, kaip Andrew Ara- 
to, Jeanas Cohenas ir Johnas Keane'as, kurie pilietinės visuomenės 
idėją pasitelkdavo kaip priemonę kritikuoti tiek Vakarų kapitalisti- 
nes, tiek Rytų komunistinės (ar veikiau valstybinio socializmo) vi- 
suomenes. Šitokia padėtis iš esmės pasikeitė dominuojantiems Va- 
karų intelektualams pilietinės visuomenės idėją pasigavus kaip naują 
cause celebre* , naują analitinį raktą, padėsiantį atskleisti socialinės 
tvarkos paslaptis. Taigi ir vėl ironiška, kad pilietinės visuomenės 
idėja skleidžiama tarptautinėse mokslinėse konferencijose, moksli- 
niai ir populiarūs žurnalai pilietinės visuomenės idėjai skiria ištisus 
leidinius ir straipsnius tuomet, kai Vidurio Rytų Europoje kai ku- 
rie mąstytojai ima abejoti, ar ši sąvoka yra veiksminga sprendžiant 
visuomenei iškylančias problemas pereinamuoju į kapitalistinę, lais- 
vosios rinkos ekonomiką tarpsniu. 

Negalima teigti, kad Vidurio Rytų Europos visuomenėse pi- 
lietinės visuomenės idėja nebesulaukia svarbių atgarsių, kad jos 
tema nesikartoja konferencijose bei straipsniuose ar kad ji ir to- 
liau nepasitelkiama kaip politinis lozungas, ypač valdžioje esan- 
čių partijų. Visa tai tiesa, ir primenant priežastis, kodėl aš taip 
įtariai Žvelgiu į šią idėją, geriausia pradėti nuo čia - nuo to, kaip 
įvairiai naudojama pilietinės visuomenės idėja. 

"Galėtume pradėti, aptardami tris šiek tiek sutampančius, bet 
vis dėlto skirtingus pilietinės visuomenės idėjos taikymo atvejus 


* Garsi priežastis (pranc.). 

tiek Rytuose, tiek Vakaruose. Pirmuoju atveju apie pilietinę vi- 
suomenę kalbama konkretesne ir daugiau politine prasme - tai 
įvairių sąjūdžių bei partijų lozungas. O Vakaruose kai kurie mąs- 
tytojai ja remiasi tam tikrai valdžios politikai kritikuoti. Antruoju 
atveju socialiniai mokslininkai šį terminą vartoja kaip analitinę 
sąvoką, kitaip tariant, kaip pusiau mokslinį terminą tam tikroms 
socialinių reiškinių, socialinės organizacijos formoms apibūdinti 
(ar gal net paaiškinti) makro lygiu ar net kaip galimą darinį socia- 
linės analizės mikro ir makro lygiams susieti. Vėl tapusi populiari 
pilietinės visuomenės idėja vis labiau pasitelkiama norint apibū- 
dinti tas socialines organizacijos formas, kurios kadaise buvo sie- 
jamos su demokratijos ir pilietiškumo idėjomis, - prie šios min- 
ties netrukus grįšime. Trečiuoju atveju, taip pat kažkaip įtrau- 
kiant pirmuosius du, ji vartojama kaip filosofinė normatyvinė 
sąvoka, kitaip tariant, išreikšta kiek pretenzingai - kaip etinis idea- 
las, socialinės tvarkos vizija, kuri yra ne tik deskriptyvinė, bet ir 
preskriptyvinė, pateikianti gero gyvenimo viziją. 

Ties pilietinės visuomenės idėja kaip politiniu lozungu never- 
tėtų ilgiau sustoti. Daug idėjų buvo panaudotos kaip politiniai 
lozungai: nuo „be atstovavimo - jokių apmokestinimų“ iki „lais- 
vų gamintojų visuomenė“, „kareivių ir jūreivių sovietai“, ir t. t. 
Kiekvienos partijos ar sąjūdžio laisva valia pasirinkti bet kurį po- 
litiniu požiūriu efektingą šūkį, koks atrodo tinkamas, bet nuo to 
jis netampa sociologine sąvoka. Tačiau ne pro šalį prisiminti, kad 
pilietinė visuomenė ir jos komponentai sulaukia įvairių atgarsių 
Rytuose ir Vakaruose. Mat tarp įvairių kultūrų ir tradicijų jos su- 
kėlė nemažai painiavos ir nesusipratimų. Pavyzdžiui, prisiminki- 
me, koks skirtingas bažnyčios (Vakaruose - vieno iš svarbių pilie- 
tinės visuomenės savanoriškų organizacijų komponento) vaidmuo 
Vakarų ir Rytų Europoje. 

Viena yra pliuralistinėje pilietinėje visuomenėje priskirti baž- 
nyčiai politinio veikėjo vaidmenį - panašų į bet kokios kitos suin- 

teresuotos grupės vaidmenį, ir visai kas kita bažnyčią tapatinti su 
pačia nacionalinio darinio esme, kuri, kaip manoma, atsisklei- 
džia funkcionuojant pilietinei visuomenei. Tiesą sakant, Lenkijo- 
je, kur pilietinės visuomenės idėja turi ryškų nacionalinį atspalvį 
ir ji siejama su lenkų tautiškumu, su nacionaline nepriklausomy- 
be ir su nacionalinėmis, netgi Statlich institucijomis, bažnyčios 
kaip svarbaus politinio veikėjo vaidmuo labai skiriasi nuo jos vaid- 
mens Vakaruose. Nuolat didėjanti bažnyčios kaip politinio veikė- 
jo galia ir tiek pat didėjantis nepasitenkinimas ta galia —- nepasi- 
tenkinimas, neseniai atsiskleidęs parlamente, kai buvo bandoma 
prastumti drakonišką abortų įstatymą, remiamą bažnyčios, rodo, 
kokia nepatenkinama vakarietiškai suprantama pilietinės visuo- 
menės idėja - netgi kaip politinis lozungas, netgi Lenkijoje. Be to, 
atkreipdami dėmesį į pilietinės visuomenės kaip politinio lozun- 
go problemas, kartu turėtume atminti etninį Vidurio Rytų Euro- 
pos visuomenių susiskaidymą, keliantį rimtų abejonių dėl pilieti- 
nės visuomenės idėjos gyvybingumo politiniu požiūriu, bent jau 
visuomenėse, kurioms būdingas etninis ir nacionalinis heteroge- 
niškumas (priešingas kai kurių Skandinavijos šalių homogenišku- 
mui), ar visuomenėse, kuriose kolektyvinės narystės ir solidaru- 
mo sąlygos nėra tokios kaip individualizmo ideologijos sąlygos 
(tarkime, Jungtinėse Amerikos Valstijose). 

Tiesą sakant, nuo etninio ir religinio susiskaidymo Vidurio Rytų 
Europoje vėl grįžtame prie anksčiau minėtų termino „pilietinė 
visuomenė“ prasminių skirtumų Rytuose ir Vakaruose. Rytuose 
pilietinė visuomenė turi ryškų bendruomeniškumo atspalvį, ku- 
ris, nors ir atsietas nuo valstybės, yra toks pat tolimas autonomiš- 
ko ir veiksnaus individo idėjai, kuria Vakaruose remiasi pilietinės 
visuomenės idėja. Pats pliuralizmas, Vakaruose daugelio tapati- 
namas su pilietinės visuomenės idėja, remiasi kone diurheimiška 
idėja individo, turinčio moralinių ir transcendentalinių savybių, 
kurios nebūdingos Rytuose. Pavyzdžiui, Vengrijoje nėra žodžio 

pilietinės visuomenės sąvokai išreikšti, o geriausias atitikmuo bū- 
tų „Debreceno biurgeriai“ - ne Pečo, Segedo ar Budapešto ir tik- 
riausiai ne Los Andželo ar Jeruzalės, bet tik Debreceno - pilieti- 
nės visuomenės idėja pirmiausia siejama su tuo, kas nėra valsty- 
biška. Tai gal kiek panašu į anglų kalbos žodį civilian (bet anglų 
kalboje „civilis“ pirmiausia priešinamas kariškumui, o čia jis at- 
skiriamas nuo visų tų, kurie eina valstybines pareigas). Tačiau Ry- 
tuose individualiam veikėjui pilietinėje visuomenėje priskiriamos 
neatsiejamos bendruomeninės, daugiausia pirmykštės savybės, ku- 
rios apibrėžia individą priešpriešindamos jį valstybei. 

Taigi gana įdomu, jog Vakaruose pilietinės visuomenės idėja 
yra pasitelkiama kaip politinis lozungas bendruomenės reikalui 
paremti, sušvelninti kiek neigiamą individualizmo ideologijos po- 
veikį — bent jau Jungtinėse Valstijose, o Rytuose pilietinės visuo- 
menės idėja, jeigu ji įgaus kitokią prasmę nei parama esančioms 
vyriausybėms ar „samizdato“ laikų nostalgija, kitaip tariant, lai- 
kų, kai tarp būsimų reformatorių būta palyginti nesudėtingo soli- 
darumo ir buvo stovima aukščiau dabartinio politinių partijų su- 
smulkėjimo ir politikavimo (galėčiau pridurti, kad aukščiau gi- 
laus politinio ir socialinio susiskaldymo, koks dabar yra tarp 
žmonių, kuriuos kadaise vienijo paprastas režimo atmetimas), — 
jeigu čia ši idėja toliau turės kokią nors prasmę, ji turės remti 
individo kaip autonomiško socialinio veikėjo, kaip etinės ir mo- 
ralinės esybės idėją, idėją, kuri tam tikru atžvilgiu svetima politi- 
nėms šio regiono tradicijoms. 

Matau, kad keliais pastaraisiais sakiniais pradėjau kiek krypti 
nuo politinių prie normatyvinių pilietinės visuomenės idėjos sa- 
vybių — tai dažna, bet vis dėlto pavojinga tendencija, - ir būtų 
geriausia šį nukrypimą užbaigti trumpam atkreipiant dėmesį į 
analitinius pilietinės visuomenės kaip sociologinės sąvokos aspek- 
tus. Šis terminas plačiai vartojamas dviem atvejais. Pirmuoju - tam 
tikro tipo politinėje sociologijoje instituciniu ar organizaciniu 

lygiu; antruoju - kaip reiškinys vertybių ir nuostatų srityje. Ka- 
dangi antruoju atveju mes netrukus vėl grįšime prie normatyvi- 
nio pilietinės visuomenės idėjos aspekto, tad verčiau pradėkime 
nuo pirmojo atvejo - pilietinės visuomenės idėjos kaip tam tikros 
institucinės tvarkos išraiškos. Kaip stengiausi įrodyti, pilietinės 
visuomenės sąvoka, ko gero, nedaug kuo papildo esamas demok- 
ratijos ar pilietiškumo idėjas, ypač išplėtotas T. H. Marshallo. 
Trumpai prisiminkime kai kuriuos demokratijos bruožus, kuriuos 
apibrėžė tokie mąstytojai kaip Robertas Dahlas ir Arendas Lijp- 
hartas: (1) laisvė kurti organizacijas ir jose dalyvauti, (2) žodžio 
laisvė, (3) rinkimų teisė, (4) teisė gauti valstybinę tarnybą, (5) 
politinių vadovų teisė varžytis dėl paramos ir rinkėjų balsų, (6) 
alternatyvūs informacijos šaltiniai (tai mes vadintume laisvąja spau- 
da), (7) laisvi ir sąžiningi rinkimai ir (8) institucijos, prižiūrinčios, 
kad valdžios veikla priklausytų nuo balsavimo ir kitų pasirinki- 
mo išraiškų!. Šis sąrašas iš Roberto Dahlo veikalo Polyarchy, iš- 
leisto 1971 metais ir pastaraisiais dešimtmečiais naudojamo dau- 
gelio socialinių mokslininkų, man rodos, nedaug ką teprideda (ir 
šį tą praleidžia) prie garsiųjų Marschallo išplėtotų trijų pilietišku- 
mo formų (pilietinės, politinės ir socialinės), bet, svarbiausia, iš- 
sako esmę, ką pilietinės visuomenės idėja reiškia Vidurio Rytų 
Europoje. 

Tiesą sakant, aš drįsčiau spėti, jog tai, kad Rytų Europoje anks- 
čiau minėtiems organizaciniams socialinio gyvenimo bruožams 
apibūdinti vartojamas terminas „pilietinė visuomenė“, o ne „de- 
mokratija“, aiškintina ne tuo, kad pilietinės visuomenės idėja turi 
papildomo analitinio svarumo, o tiesiog tuo, kad „pilietinė vi- 
suomenė“ kaip terminas per keturiasdešimt valstybinės propa- 
gandos metų liko neutralus ir nesukompromituotas, o terminas 
„demokratija“ - tarkime, liaudies demokratija - turi ryškų praei- 
ties šleifą ir kaip politinis lozungas nėra toks nedviprasmiškas kaip 
„pilietinė visuomenė“. 

Antrasis — ir vėlgi labai bendras — atvejis toks, kai terminas 
„pilietinė visuomenė“ vartojamas mokslinėje socialinėje literatū- 
roje kaip susijęs su tam tikru reiškiniu vertybių, nuostatų ar sim- 
bolinės veiklos srityje. Čia pilietinė visuomenė tapatinama su daug- 
maž universalistiniu socialinių veikėjų orientacijos pobūdžiu ir su 
pilietiškumo apibrėžimu siejant jį su universalistiniais, itin bend- 
rais moraliniais ryšiais. Šitokia pilietinės visuomenės samprata 
Durkheimo pabrėžiamą moralinį individualizmą kaip solidaru- 
mo pagrindą moderniose, gesellscbaftlich visuomenėse susieja su 
Weberio pabrėžiamu didėjančiu modernių socialinio organizavi- 
mo formų racionalumu kaip universalių vertybių įkūnijimu. Visa 
tai gerai, kol pripažįstama Parsonso įvykdyta Weberio charizmos 
(tarkime, Proto charizmos išaukštinimas 1794 metų Declėration 
de la droits de Vhomme et du citoyen) 11 Durkheimo šventumo 
kaip modernių visuomenių pagrindo sampratų sintezė — ir viena, 
ir kita remiasi individo kaip moralinės tvarkos pagrindo idėja?. 

Tačiau šios sampratos problema yra tai, į ką ji neatsižvelgia, o 
neatsižvelgia būtent į liberalios individualistinės ideologijos pro- 
blemą, žodžiu, į tai, kaip įdiegti bendruomenės jausmą tarp so- 
cialinių veikėjų, kurie suvokiami kaip autonomiški individai. Šiek 
tiek kitaip, bet panašiai kalbant, ji neatsižvelgia į Weberio proble- 
mą - didėjančio racionalumo geležinį narvą, kuris, prisidėdamas 
prie visuotinio Proto veiklos, kartu kėsinasi į bendruomenišku- 
mo pamatus. Bendruomenė arba bendruomeniškumas visada 
konkretūs, nepaisant Durkheimo visuotinio individualizmo (ir 
Habermaso komunikacinio pagrįstumo). Ir nenuostabu, kad dau- 
gelis populiaresnių šūkių pažadinti pilietinės visuomenės jausmą 
Vakaruose pabrėžia kaip tik šią būtinybę sustiprinti bendro ko- 
lektyviškumo jausmą akivaizdoje to, kas suvokiama kaip sava- 
naudiškumu apibrėžiamas individualizmas. 

Be to, kaip tik ši įtampa tarp individualizmo ir bendruome- 
nės, pavienių ir visuotinių interesų grąžina mus prie pilietinės 

visuomenės idėjos kaip normatyvinės sąvokos. Tačiau turime pri- 
siminti, kad modernioji - aš pabrėžiu „modernioji“ — pilietinės 
visuomenės idėja, besirutuliodama nuo septynioliktojo amžiaus 
pabaigos (Johno Locke'o veikaluose) per škotų Švietimą, plėtoja- 
ma devynioliktajame amžiuje Hegelio veikaluose bei Marxo pa- 
teiktoje Hegelio kritikoje, visą laiką sukosi! apie šią įtampą ir di- 
chotomiją. Naujaisiais amžiais įsitvirtinant kapitalistinei ekono- 
mikai ir individui išsilaisvinant iš tradicinių bendruomeninių ir 
dažnai pirmykščių ryšių, vėl išryškėjo problema, kaip suderinti 
individualų ir socialinį gėrį bei siekinius. Moderniosios pilietinės 
visuomenės idėjos, kurias išplėtojo Locke'as, Fergusonas, Smit- 
has ir Hutchesonas (tam tikru mastu ir Shaftesbury), buvo pastan- 
gos išspręsti naują socialinės tvarkos problemą, atsiradusią septy- 
nioliktojo amžiaus pabaigoje. 

Žinoma, dėl knygos apimties mes negalėjome bent kiek išsa- 
miau apžvelgti aštuonioliktojo ir devynioliktojo amžiaus veikalų 
apie pilietinės visuomenės idėją. Ir vis dėlto gal mūsų ribotas dar- 
bas turi tam tikros vertės parodant, koks trapus statinys yra pilie- 
tinės visuomenės idėja, ypač nūdienos pasaulyje. Interpretuoda- 
mi Johno Locke'o sampratą, atskleidėme, koks svarbus Locke'o 
pilietinės visuomenės vaizdiniui buvo transcendentinis matmuo, 
tikėjimas žmonėmis kaip Dievo valdiniais. Panašiai iš mūsiškės 
škotų Švietimo tekstų interpretacijos paaiškėjo, kokia naivi mora- 
linių jausmų ir natūralios simpatijos - Proto išvien su jausmais — 
antropologija, kuria remiasi pilietinės visuomenės idėja kaip eti- 
nis idealas. Tas tikėjimas Dievo geranoriškumu ir natūralia sim- 
patija mums jau svetimas ir jo nebegalime pasitelkti kurdami sa- 
vus socialinės tvarkos modelius. Po to, kai Hume'as sukritikavo 
škotų Švietimo požiūrį į Protą, o Hegelis (sekdamas juo ir Marxas) 
„natūralistines“ aštuonioliktojo amžiaus minties prielaidas, mes 
paveldėjome tas pačias problemas, bet ne jų sprendimus. 

Viešumo ir privatumo, asmeninių ir socialinių interesų bei sieki- 

nių tariama sintezė, kuria grindžiama pilietinės visuomenės 1dėja, 
jau nėra įtikinama. Socialinės ir filosofinės šitokios sintezės sąlygos 
drastiškai pasikeitė, o grįžti prie labiau klasikinių formuluočių ne- 
pakanka nei Vidurio Rytų Europos, nei Vakarų demokratinėse vi- 
suomenėse. Pilietinės visuomenės idėja sulaukė labai skirtingų at- 
garsių Fergusono ir Smitho, Hegelio ir Marxo ar netgi šiuolaikinių 
mąstytojų nuo Budapešto iki Prinstono veikaluose, ir tai atspindi 
modernaus gyvenimo prieštaravimus - tiek septynioliktajame am- 
žiuje, tiek mūsų laikais. Tačiau labai abejotina, ar pati pilietinės 
visuomenės idėja kaip analitinė idėja, ar kaip normatyvinis idealas 
mus bent kiek priartina prie šių prieštaravimų įveikimo. 

Ir galop pora žodžių apie pilietinę visuomenę kaip politinį lo- 
zungą. Galiu tik priminti Williamo Morriso žodžius iš Jobno Bal- 
lo sapno: „Aš mąstau apie visus tuos dalykus, apie tai, kaip žmo- 
nės kovoja ir pralaimi mūšį, o tai, už ką jie kovojo, įvyksta, nors 
jie ir pralaimi, tačiau kai tai įvyksta, pasirodo, jie ne šito norėję ir 
jau kiti žmonės turi kovoti už tai, ko tie norėjo, bet tik kitaip 
pavadindami“?. Pripažinti šią tiesą stoiškai, šaltakraujiškai ir ne- 
prarandant vilties — tai būtų mūsų visų didžiausias indėlis į būsi- 
mą, jei ne pilietinės visuomenės, tai bent pilietiškesnės (civilizuo- 
tesnės) visuomenės sukūrimą. 

džiami griebiantis abstrakčių, juridinių būdų, o ne tokiomis formaliomis, be- 
siremiančiomis bendruomene priemonėmis. Bet šitoks asmeninių ginčų spren- 
dimo būdas nebuvo būdingas visai Amerikos visuomenei ir netgi šiandien ne 
visur jo laikomasi. Prisiminkime, kaip Johnas Reedas apibūdina pietiečius, 
kuriems bendruomeninės normos ir papročiai tebėra svarbūs susidūrus su 
valstybės atstovaujamomis abstraktesnėmis teisingumo sampratomis. Taigi jis 

čius Pietuose, nuolat dvigubai didesnis negu visoje šalyje. Pietuose būdingos 
žmogžudystės nėra išpuoliai prieš nekaltus, niekuo dėtus piliečius, besirūpi- 
nančius savais reikalais; tai veikiau atsakas, kai pasikėsinama į kieno nors 
asmenį, garbę ar savigarbą. Iš tikrųjų tai privačios pastangos, kad ir kokios 
perdėtos ar klaidingos, atitaisyti skriaudą. Kolektyvinis smurtas yra daugmaž 
panašaus pobūdžio“. Tai turėtų būti pakankamas įspėjimas dėl visų nekritiškų 
mėginimų grįžti prie „bendruomenės“ principų, priešpriešinant juos abstrak- 
čiam teisingumui kaip socialinės tvarkos modeliui. Juk tai rodo tokių princi- 
pų kaip garbė pasipriešinimą abstraktumui ir universalizavimui (tad ir atly- 
giui už garbės įžeidimą pinigais). Kaip toliau Reedas pabrėžia, „jeigu pietietis 
sako: „Tam, kas mane užkabina, geruoju nesibaigs“... jis tikrai grasina ne teis- 
mais“. John Reed. One Soutb: An Ethnic Approachb to Regional Culture (Ba- 
ton Rouge: Louisiana State University Press, 1982), p. 173. 

Šis atsisakymas tam tikriems asmeniniams klausimams taikyti visuotinius 
abstrakčius sprendimo principus rodo, jog ir toliau tebėra reikšmingos tapa- 
tumo, individualizmo, kuris, nors ir koks būtų stiprus, bet vis dar remiasi 
bendruomene, bendruomeninės formos. Gerai tai ar blogai (o, ko gero, ir 
taip, ir taip), per pastaruosius dvidešimt metų Pietų veidas keitėsi, nes keitėsi 
jų ekonominė bei politinė padėtis bendroje Amerikos visuomenės struktūro- 
je. Tačiau, kaip pamatysime kitame skyriuje, tapatumo tipai, kurie apibrėžia 
(ar apibrėžė) individualų ir kolektyvinį gyvenimą Amerikos pietuose, yra ir 
toliau ryškūs kitose visuomenėse, o jų metami iššūkiai pilietinės visuomenės 
1dėjai labai skiriasi nuo tų, kurie pagrįsti anksčiau aptartu proto visuotinumu. 
Max Weber. „Churches and Sects in North America“, trans. and introduced by 
C. Loader and J. Alexander. Sociological Theory, vol. 1, no. 3 (1985), p. 1-12. 
Alexis de Tocgueville. Democracy in America, 2 vols. (1860, rev.) (New 
York:Vintage, 1945), vol. 2, p. 338. (Čia ir toliau šis veikalas cituojamas pa- 
gal: A. de Tocgueville. Apie demokratiją Amerikoje, vertė V. Petrauskas, Am- 
žius / ALK, 1996, p. 771-772. 

Ibid., p. 772. 

Ibid., p. 782. 

Ne vien Tocgueville'is buvo susirūpinęs, kad prarandamas kritinis protas, žmo- 
riėms vis labiau darantis „visiems lygiems ir vienodiems“. Visą devynioliktąjį 
amžių tai buvo svarbi tema, kuri pasireiškė „daugumos tironijos“ baime. Ver- 
tėtų prisiminti, jog šiai temai buvo skirtas garsusis Johno Stuarto Millio trak- 
tatas Apie laisvę (1859). 


Toks pat svarbus yra vėliau, dvidešimtajame amžiuje, vokiečių konservatyvaus 

teisės filosofo Carlo Schmitto išreikštas panašus susirūpinimas, jog protas pra- 
randa viešąjį pobūdį. Schmittas parašė kūrinį The Crises of Parliamentary De- 
mocracy (Cambridge: MIT Press, 1988) per pačią Weimaro respublikos krizę 
(1926). Šiame veikale jam rūpėjo išanalizuoti vis labiau prarandamą instituci- 
nę viešąją (parlamento) erdvę, kurioje pagal klasikinę liberalią teoriją turėtų 
būti įgyvendinama proto veikla. Šį reiškinį jis aiškina nuolatiniu prieštaravi- 
mu tarp liberalizmo ir demokratijos. Anot Schmitto, modernioje masinėje 
demokratijoje parlamentas prarado savo atstovaujamąją funkciją, nes tikrasis 
įstatymų leidybos darbas iš viešosios viešųjų debatų arenos pasitraukė į toli- 
muosius kambarius ir slaptuosius komitetų kabinetus - moderniaisiais laikais 
vėl atkurta ta „Arcana rei publicie“*, kurią stengėsi suvaržyti pirminė parla- 
mento idėja. Schmitto nuomone, šios raidos logika buvo prieštaravimas tarp 
liberalizmo „esminės lygybės“ ir moderniosios masių demokratijos, pagrįstos 
homogeniškumo ir tapatumo principu, „indiferentiškos lygybės.“ Triumfuo- 
jant „visuotinei (ir todėl indiferentiškai) lygybei, esminė nelygybė visuomenė- 
je ne išnyksta, o tiesiog perkeliama į kitą sritį. Todėl, pasak Schmitto analizės, 
ekonominė (esminės nelygybės) sritis valdo politinę, kuri yra nuvertinama 
dėl egzistuojančios indiferentiškos masinės demokratijos lygybės. 

Nors čia negalime leistis į Schmitto politikos analizę, įdomu pažymėti, kad 
Schmittas masių demokratijoje taip pat įžvelgė grėsmę proto principams. Ir 
kad šito nepalaikytume tiesiog kraštutinio konservatoriaus mintimi, derėtų 
prisiminti, jog jo analizė iš tiesų nesiskiria nuo Hannah Arendt nuomonės, 
išdėstytos veikale Totalitarizmo ištakos. Vis dėlto anksčiau minėtas argumen- 

veikiau pati proto pažanga viešojoje srityje lemia pastarosios nuvertinimą. 

C. L. Ten. „Mill on Self-Regarding Actions“, Philosopby, vol. 43 (1968), p. 29-37. 
I. Young. „Impartiality and the Civil Public“, in S. Benhabib and D. Cornell 

